
Autoriaus pastaba 


Kultūros filosofijos kursas V. D. U-to Teologijos-Filosofijos 
Fakultete yra dėstomas, rodos, nuo pat šito Fakulteto gyvavimo 
pradžios. Sukrėstas pokarinis gyvenimas pastatė kultūros pro- 
blemą Europos minties centre, ir kultūros filosofija tapo mėgia- 
miausia gyvenimo filosofijos disciplina. Todėl ir Teologijos-Filo- 
sofijos Fakultetas norėjo savo klausytojams padėti orientuotis 
painios moderniosios kultūros labirintuose, padėti įsigyti teisin- 
gų pažiūrų į visą kultūrinį žmonijos gyvenimą ir pasiruošti są- 
moningai dalyvauti šito gyvenimo kūryboje. Šiam reikalui kaip 
tik ir buvo įvesta kultūros filosofija. Ji buvo ir yra privaloma 
klausyti filosofams, pedagogams ir istorikams, vadinasi, tiems, 
kurie susiduria su plačiausiomis kultūros sritimis. 

Paskutiniu metu kultūros filosofijos kursas Teologijos-Filo- 
sofijos Fakultete buvo praplėstas nuo dviejų ligi keturių semestri- 
nių valandų. Tuo pačiu prasiplėtė ir kultūros problemų nagrinė- 
jimas. Man pirmam teko šitą praplėstąjį kursą dėstyti, ir čia pa- 
aiškėjo, kiek kultūros filosofija yra plati, kiek neišspręstų ir net 
nejudintų problemų ji apima. Pirmoje eilėje čia teko susidurti su 
įvedamaisiais klausimais, kurie liečia dar ne tiek pačią kultūros, 
kiek kultūros filosofijos problemą: kas yra kultūros filosofija, 
kokią vietą ji užima filosofijos sistemoje, kokie josios santykiai 
su kitomis artimomis filosofinėmis disciplinomis, su pasaulėžiūra 
ir su Apreiškimu. Visi šitie dalykai, pasirodė, dabartinėje kul- 
tūros filosofijoje yra dar beveik neliesti. Tuo tarpu jie yra būti- 
ni, kad tolimesnis kultūrinių problemų sprendimas būtų tikslus 
ir vaisingas. Galima net tvirtinti, kad dabartinis kultūros prob- 
lemos padėjimas yra neaiškus kaip tik dėl to, kad kultūros filoso- 
fija nepasistengė visų pirma atsakyti į klausimą, kas ji pati yra, 
ką ji tyrinėja ir kaip tyrinėja. Skaitydamas kultūros filosofijos 
kursą, aš stengiausi į šiuos klausimus atsakyti. Iš šitų atsakymų 
kaip tik ir išaugo „Kultūros filosofijos įvadas“. 


Tokiu pavidalu, kaip dabar, šitas veikalas yra leidžiamas vi- 
sų pirma praktiniam — autoriaus ir studentų — reikalui. Įveda- 
mųjų klausimų dėstymas užima žymią kurso dalį ir tuo būdu 
susiaurėja pagrindinių problemų nagrinėjimas. Tuo tarpu nei 
mūsų nei kuria kita kalba nėra nė vieno veikalo, kuris sistemin- 
gai išdėstytų įvedamuosius kultūros filosofijos klausimus.  Iš- 
leidęs šį veikalą, autorius nebus verčiamas gaišinti laiko įveda- 
miesiems dalykams, o studentams veikalas patarnaus, kaip orien- 
tacinės gairės plačioje kultūros problemoje. 

Moksliniu atžvilgiu nevisos veikalo dalys yra pakankamai 
subrandintos ir išvystytos. Jeigu ne praktiniai reikalai, auto- 
rius šiuo tarpu dar nedrįstų savo pažiūrų viešai paskelbti. Au- 
torius dar tik žengia į mokslinės kūrybos sritis, todėl paklydi- 
mai, abejonės ir didesni ar mažesni neišlyginimai čia yra neiš- 
vengiami. Daugelis teigimų dar nėra, kiek reikia, įrodyti tuo 
labiau, kad jie reikalauja specijalių studijų, kurių autorius dar 
nėra viešumai parodęs. 

Veikalo pabaigoje yra priedas, pavadintas „Kultūra, kaip 
žmogaus kūryba“. Jame yra duota santrauka pirmosios kultū- 
ros filosofijos dalies, kuri sprendžia kultūros esmės problemą. 
Autoriui rodėsi būsią tikslinga pasakyti skaitytojui ne tik pažiū- 
ras į kultūros filosofiją, bet ir į pačią kultūrą. Tai buvo reikalin- 
ga ypač dėl to, kad kultūros esmės koncepcija buvo neišvengia- 
ma ir įvedamuosiuose klausimuose, tuo tarpu įvado pobūdis ne- 
leido kultūros esmės ten nagrinėti ex professo. Todėl bent 
santrauka veikalo gale pasidarė neišvengiama. 

Pirmutinis kultūros filosofijos dėstytojas V. D. U-te ir pir- 
mutinis josios kūrėjas Lietuvoje yra prof. St. Šalkauskis. Mano- 
sios koncepcijos kultūros filosofijos srityje yra išaugusios iš 
prof. Šalkauskio kultūros filosofijos. Prof. St. Šalkauskio gyve- 
nimo filosofija buvo pirmutinė, kuri mane atvedė į dabartinį 
mano kelią. Todėl ir į šį veikalą aš žiūriu, kaip į prof. St. Šal- 
kauskio kultūrfilosofinio darbo tęsinį. Išėjęs iš prof. St. Šal- 
kauskio mokyklos (apie šitą mokyklą mūsų krašte jau galima 
kalbėti!) ir perėmęs iš jo dėstyti V. D. U-te kultūros filosofijos 
kursą, aš jaučiu kilnią pareigą atsistoti ant to pagrindo, kurį yra 
sukūręs mano Pirmatakas. Šiam veikalui prof. St. Šalkauskis 
taip pat yra nemaža padėjęs ne tik savo idejomis, bet ir patari- 
mais bei pastabomis. Šia proga todėl ir tariu prof. St. Šalkaus- 
kiui gilios padėkos žodį. A. Maceina 

TURINYS 


I skyrius: KULTŪROS FILOSOFIJA, KAIP 
MOKSLAS . UTP 


1. Kultūros filosofijos išsivystymas: 
a. kultūros filosofija, kaip tampanti iacipkias (15), 
b. kultūros filosofija Vakaruose: Herder, Rous- 
seau, Dilthey, Rickert, Cohn, Maritain, Vico- 
Frobenius-Spengler (19), 
c. kultūros filosofija Rytuose: Berdiajev (42), 
d. kultūros filosofija Lietuvoje: Šalkauskis (51). 


2. Kultūros filosofijos supratimas: . 


a. trejopos pažiūros į kultūrą (70), 

b. sintetinis kultūros supratimas (74), 

c. kultūros filosofijos objektas ir apibrėžtis (78), 
d. kultūros filosofijos uždaviniai (81), 

e. kultūros filosofijos suskirstymas (84). 


II skyrius: KULTŪROS FILOSOFIJA FILOSOFI- 
JOS SISTEMOJE . ; š 


1. Kultūros filosofijos vieta filosofijos sistemoje: . 


a. žmogus, kaip filosofinio pažinimo pagrindas (91), 


b. filosofijos sistemos suskirstymas (94), 
c. kultūros filosofijos sistema (100). 


2. Kultūros filosofija ir istorijos filosofija: . 


a. istorijos santykiai su kultūra (105), 
b. istorijos filosofijos santykiai su kultūros filo- 
sofija (111). 


15— 85 
15— 69 
70— 88 
89—121 
91—104 
105—112 


J. Kultūros filosofija ir kitos disciplinos: . . . 115—121 


a. kultūros filosofija ir visuomenės filosofija (115), 
b. kultūros filosofija ir pedagogika (117). 


III skyrius: KULTŪROS 0“ IR PA- 
SAUEB2IORA 2. , „ 125—162 


1. Pasaulėžiūros supratimas: „|. || || | | | | | | | | | || | |. 125—154 


a. pasaulėžiūra, kaip dvasios santykis su būtimi (125), 
b. pagrindiniai pasaulėžiūrų tipai (130). 


2, Pasaulėžiūriniai kultūros filosofijos tipai: . 155—152 


"a. kultūrinis natūralizmas (135); 
2. kultūrinis ekonomizmas (136), 
>. kultūrinis vitalizmas (138); 
b. kultūrinis humanizmas (145): 
2. kultūrinis individualizmas (144), 
>- kultūrinis kolektyvizmas (145); 
c. kultūrinis tejizmas (149): 
2. kultūrinis negatyvizmas (149), 
3. kultūrinis integralizmas (151). 


Li 


„ Kultūros filosofija ir Apreiškimas: . <. |. |. |. 153—162 


a. kultūros filosofija ir kultūros teologija (153), 

b. Apokalipsės reikšmė kultūros ir istorijos filoso- 
fijai (155), 

c. kultūros problemos išsisprendimas Apokalipsės 
šviesoje (159). 


Priedas: KULTŪRA, KAIP ŽMOGAUS KŪRYBA 163—214 


1. Kūrybos supratimas: . ||. || k AGA — 182 


a. kūrybos buvimo prielaidos (65), 
b. kūryba, kaip originalus aktas (169), 
c. kūrybos sąlygos (173), 
d. kūrybos rūšys (177). 
2. Žmogaus kūrybinio pašaukimo pagrindai: < < . 185—197 


a. žmogus, kaip Dievo Kūrėjo atvaizdas (185). 
b. žmogaus atsakingumas už pasaulį (189). 

3. Žmogiškosios kūrybos funkcijos: < |. |. |. |. . 198—214 


a. kūryba, kaip gamtos sužmoginimas (198), 
b. kūryba, kaip dvasios objektyvavimas (201), 
c. kūryba, kaip būties tobulinimas (206). 


KULTŪROS FILOSOFIJOS BIBLIJOGRAFIJA 215—220 


1. Kultūros filosofijos įvadas (215). 

. Sisteminiai veikalai (215). 

„ Kultūrinės bendrybės (215). 

„ Kultūra, kaip žmogaus kūryba (215—216). 
„ Žmogus, kaip kultūros kūrėjas (216): 


Lu BR LN 


a. asmens ir visuomenės problema, 
b. lyčių problema. 
6. Gamta ir kultūra (216—217). 
7: Kultūros lytys (217—218): 
a. kalbos filosofija, 
b. ugdymo filosofija, 
. doros filosofija, 
„ technikos filosofija, 
e. meno filosofija. 
8. Kultūros tikslai (218): 
a. kultūros pažangos problema, 
b. kultūra ir religija. 
9. Modernioji kultūra (218). 
10. Tautinė kultūra (219—220). 


a O 


Zil | O——— 

PIRMAS SKYRIUS 


KULTŪROS FILOSOFIJA, KAIP 
MOKSLAS 


1. Kultūros filosofijos išsivystymas 
a. Kultūros filosofija, kaip tampanti disciplina 


Mūsų dienomis kultūros filosofija dar nėra visiškai susi- 
formavusi. Ji yra dar tik tampanti filosofinė disciplina. Tiesa, 
atskiroms kultūrinėms problemoms šiandien jau yra parašyta 
nemaža studijų. Vokiečių filosofija šiuo atžvilgiu yra ypač tur- 
tinga. Bet šiuo metu dar negalima rasti veikalo, kuris duotų 1iš- 
tisą ir atbaigtą kultūros filosofijos sistemą. Net pati kultūros 
sąvoka dar nėra pakankamai išaiškinta. O tokios problemos, 
kaip kultūros tikslas ir josios vieta bei reikšmė gyvenimo tvar- 
koje, dažnai yra sprendžiamos tik praeinant — bent Vakarų fi- 
losofijoje. Šitas pagrindinis neaiškumas ir padaro, kad kultū- 
ros filosofijos sistema ligi šiol tebėra nesukurta. Sistemos ne- 
galima kurti tol, kol yra neaiškūs josios pagrindai. 

Vakarų aukštosiose mokyklose kultūros filosofija papras- 
tai nėra dėstoma, kaip atskira ir savarankiška disciplina. Daž- 
niausiai ji yra sujungiama su istorijos filosofija. Istorijos filo- 
sofija Vakaruose jau seniai yra susiformavusi ir įėjusi į aukš- 
tųjų mokyklų kursus. Ji ten ir atstoja kultūros filosofiją. Mū- 
sų tad universitetui — specijaliai Teologijos-Filosofijos fakul- 
tetui — yra tekusi garbė pirmam įvesti į aukštosios mokyklos 
programą kultūros filosofiją, kaip atskirą discipliną filosofijos 
sistemoje. Tiesa, ligi šiol ir mūsų universitete kultūros filoso- 
fija buvo ankštai jungiama su pedagogika. Prof. St. Šalkauskis 
savo veikale „Kultūros filosofijos metmens“! yra pasakęs, kad 
„Teologijos-Filosofijos fakulteto filosofijos skyriuje  kultū- 
ros filosofija nelaikoma dar visai savarankiškęja filosofijos 
disciplina, ir ji labiausiai eina filosofine įvada į pedagogikos 


"uo 


mokslą“2. Bet nuo šitų žodžių jau yra praėję dešimtis metų. 


1 Kaunas 1926. 
2 op. cit. 13 p. 


Per šį laiką kultūros filosofija iškėlė daugybę naujų problemų, 
daugybę jų naujai išsprendė, išvystė ir išryškino. Tiesa, aiš- 
kios ir atbaigtos lyties kultūros filosofijai ir dabar tebetrūks- 
ta. Bet ji vis labiau prie josios artinasi ir vis labiau reikalaujasi 
tinkamos vietos filosofijos sistemoje. Dar nebaigtas leisti A. 
Beumlerio ir M. Schroeterio „,„Handbuch der Philosophie“ jau 
yra įtraukęs kultūros filosofiją į filosofinių disciplinų  eilę.3 
Suplanuotame ir jau leidžiamame kolektyviniame filosofijos 
rinkinyje, tvarkomame Th.Steinbūchelio, taip pat randame 
vieną skyrių, pavestą dvasiai, istorijai ir kultūrai4. Visa tai 
rodo, kad kultūros filosofija netolimoje ateityje užims filosofi- 
jos sistemoje tokią vietą, kokia jai pridera pagal josios svarbą. 

Pirmoji ir, gal būt, pati svarbioji kultūros filosofijos nesu- 
siformavimo priežastis yra josios jaunumas. Gamtos filosofija, 
pav., gimė kartu su žmogaus filosofinės minties atbudimu. Ji 
yra tokia pat sena, kaip ir pati filosofija apskritai. Tuo tarpu 
kultūros filosofijos nerandame nei senovėje nei viduriniais am- 
žiais. Graikai sukūrė labai aukštą ir labai originalią kultūrą. 
Bet jie nesprendė kultūros problemų ir todėl nesukūrė kultū- 
ros filosofijos, kaip jie nesukūrė nė istorijos filosofijos, nors 
jų istorija nulėmė visą Vakarų gyvenimą. Kodėl taip buvo, 
Hegelis duoda neblogą paaiškinimą. Jis yra pasakęs, kad kuri 
nors kultūra gali būti suprasta tik tada, kai gražūs gyvenimo 
pavidalai pasensta. Kol gyvenimas yra gajus, tol apie jį nefilo- 
sofuojama. Kol kultūra yra jauna ir vaisinga, tol apie ją nemąs- 
toma ir nenorima mąstyti, nes tol žmogui ji nėra problema. 
Problema kultūra virsta tik tada, kai įvyksta skilimas tarp 
žmogaus ir jo sukurtų dalykų, kai šitie dalykai tampa žmogui 
svetimi ir net jam priešingi, kai jų išsivystymas atskleidžia 
savą logiką ir nueina tokia kryptimi, apie kurią žmogus pra- 
džioje nebuvo nė galvojęs. Tuomet atsiranda kultūros krizė, 
ir tuomet taip pat atsiranda kultūros filosofija. Tuo tarpu se- 
novės gyvenimo išsivystymas kaip tik neleido atsirasti tokiai 
kultūros krizei.  Prasidėjusius krizinius tarpsnius tuomet pa- 
keisdavo naujos tautos, kurios savo ruožtu kūrė vėl naujas 


3 A. Dempf,Kulturphilosophie. Abt. IV. Mūnchen u. Berlin 1932.— 
Autorius čia nagrinėja tik kultūros filosofijos įvadą, nesileisdamas į pa- 
čios kultūros problemų sprendimą. 

4 Die Philosophie. Ihre Geschichte und ihre Systematik.  Abt. XI: 
Geist, Geschichte, Kultur. 

kultūras ir vėl kultūrinių problemų nespręsdavo. Gražūs gy- 
venimo pavidalai, Hegelio žodžiais tariant, senovėje nespėda- 
vo pasenti. Tarp kūrėjo ir kūrinio nespėdavo atsirasti išvidinis 
skilimas. Senovės žmogus negalėjo pamatyti savarankiškos sa- 
vo darbo vaisių dijalektikos. Šai dėl ko senovė, parodžiusi to- 
kį didelį minties kūrybiškumą, kultūros filosofijos srityje vis 
dėlto liko nevaisinga. 

Tas pat reikia pasakyti ir apie vidurinius amžius. Viduri- 
niai amžiai buvo didelio dvasios pakilimo tarpsnis. Jų kuriama 
kultūra buvo jauna, gaivi ir vaisinga. Jų gyvenimo pavidalai 
buvo gražūs idealiniu grožiu. Žmogus nejautė kūrybos tragi- 
kos, nes jis kūrė ne sau ir ne iš savęs, bet Absoliutui ir iš Ab- 
soliuto. Vidurinių amžių tarpsnyje gyvenimo pavidalai taip 
pat nespėjo pasenti. Jie buvo pakeisti naujos dvasios atsiradi- 
mo, kuris atidarė kelią į naujuosius amžius. Žmogiškoji kūry- 
ba viduriniams amžiams nebuvo problema ir todėl tuo metu 
nebuvo nė kultūros filosofijos. M. Grabmannoš bandymas kal- 
bėti apie šv. Tomo Akviniečio kultūros filosofiją yra nesusi- 
pratimas. Grabmannas savo veikale yra išdėstęs ne šv. Tomo 
pažiūras į kultūrą, bet šio didžiojo filosofo pažiūras į dorą, į 
mokslą ir į grožį. Reikia pripažinti, kad etiniai, gnoseologiniai 
ir estetiniai nusistatymai turi didelės reikšmės kultūros filoso- 
fijai. Bet jie vieni dar nėra kultūros filosofija. Dora, pažinimas 
ir dailioji kūryba yra kultūros lytys ir tuo pačiu kultūros filo- 
sofijos objektai. Bet šiuo atveju jie turi būti suprantami, kaip 
žmogiškosios kūrybos vaisiai. Tokio supratimo šv. Tomui kaip 
tik ir trūksta. Šv. Tomo pažiūros į dorą sudaro jo etiką, pažiū- 
ros į žiniją — jo gnoseologiją, ir pažiūros į grožį — jo estetiką. 
Tuo tarpu visos šitos disciplinos toli gražu nėra kultūros filo- 
sofijos disciplinos. Jos visos skiriasi nuo doros filosofijos, ži- 
nijos filosofijos ir meno filosofijos. Apie tai bus kalbama vė- 
liau, nagrinėjant kultūros filosofijos sistemą. Grabmanno ban- 
dymas yra pavyzdys, kaip nereikia mūsų amžiaus sąvokomis 
matuoti praėjusių amžių laimėjimų. 

Renesanso pradžia taip pat nebuvo palanki kultūros filoso- 
fijai dėl tų pačių priežasčių, kaip senovė ir viduriniai amžiai. 
Naujoji dvasia, kuri tuomet padvelkė visame Europos gyveni- 
me, buvo nuo vidurinių amžių dvasios visiškai skirtinga ir savo 


5. Die Kulturphilosophie des hl. Thomas von Aguin, Augsburg 1925. 


RAT 


17 


struktūra ir pagrindine savo gyvenimo kryptimi. Ir šitas nau- 
jumas bei skirtingumas kaip tik ir buvo renesanso didelio kūry- 
biškumo šaltinis. Nė vienas žmonijos istorijos perijodas nebu- 
vo toks kūrybiškas, kaip renesansas. Nė viename istorijos tarps- 
nyje nebuvo gimę tiek genijų, kiek renesanso metu. Atrodo, 
kad kūrybinė žmonijos dvasia čia sutelkė visas savo jėgas ir pra- 
žydo nuostabaus grožio žiedais. „Naujųjų laikų istorijos ban- 
dymas, sako Berdiajevas buvo ne kas kita, kaip bandymas laisvai 
išvystyti žmogiškąsias jėgas“. Ir šitas bandymas renesanso me- 
tu buvo ypatingai sėkmingas. Aukštas idealizmas buvo per- 
sunkęs visą to meto kultūrą. Kovos už idejas vedė į kalėjimus, 
į laužus ir į ištrėmimą. Renesanso kultūra nė iš tolo neatrodė 
buržuazinė arba senstanti kultūra. Tiesa, W'indelbandas teisin- 
gai pastebi, kad renesanso genijuose snaudė „kažkoks demoniš- 
kumas, ir nežabotos aistros pagimdė nuodėmės milžinų, prieš 
kuriuos istorija užsidengia savo veidą“. * Bet šitie nuodėmės. 
milžinai buvo prometejai, ir jų aistros bei nuodėmės nebuvo alkio 
tenkinimo nuodėmės. Renesanso žmogus buvo sugundytas ne- 
galybės iš akmenų padaryti duoną, bet noro priversti pasaulį sau 
tarnauti. Viduriniais amžiais per pasaulį apsireiškė Dievas. Re- 
nesanso metu panorėjo apsireikšti žmogus. „Kūrybinių žmo- 
gaus jėgų pakilimas, pasak Berdiajevo, buvo tuomet, tarsi žmo- 
giškojo apreiškimo atsakymas į dieviškąjį apreiškimą“. Žmogus 
čia, kaip kūrėjas, stojo priešais Dievą, ir kaip kūrėjas apsireiškė. 
Renesansas anaiptol nebuvo miesčionių kultūra. Gyvenimo pa- 
vidalai jam buvo gražūs ir nepasenę. Jis net tikėjo šito grožio 
ir šitos jaunatvės amžinumu. Renesansas kultūrą kūrė. Bet jis 
apie ją dar nemąstė, kaip genijus įkvėpimo metu nemąsto apie 
savo kūrybos prasmę ir tikslą. Renesanso filosofijoje kultūros 
problemų sprendimo dar nebuvo. Reikėjo, kad dar praeitų ke- 
letas amžių, kad kūrybinė žmonijos dvasia pavargtų, kad gyve- 
nimo pavidalai pradėtų senti, kad žmogus galėtų stebėti savo 
kūrinius iš tolo tam tikroje laiko perspektyvoje. Tik tuomet 
galėjo kilti klausimas: kokia prasmė yra šitos didingos kultū- 
ros, kuri vis dėlto nepatenkina žmogaus dvasios ir net ją ap- 
sunkina? Koks bus josios galas? Kokie yra santykiai tarp 


65 Der Sihn der Geschichte, 182 p. Darmstadt 1925. 
7 Die Geschichte der neueren Philosophie I, 9 p. Lieipzig 1911. 
S Un nouveau Moyen Age, 17 p. Paris 1930. 

žmogaus sukurto gyvenimo ir to gyvenimo, kurį pagamina nuo 
žmogaus nepriklausanti gamta? Atsakymai į šituos klausimus 
kaip tik ir sukūrė kultūros filosofijos pradmenis. 


b. Kultūros filosofija Vakaruose 


Kultūros filosofija prasidėjo romantikos metu. Romantika 
nebuvo tik literatūrinis sąjūdis. Romantika buvo savotiška gy- 
venimo filosofija, kurią apsprendė trys pagrindinės idejos: isto- 
rijos, bendruomenės ir religijos. Šitomis idejomis romantika kaip 
tik ir skyrėsi nuo prieš ją buvusios apšvietos. Apšvietos racijo- 
nalizmas buvo gyvenimą sumechaninęs ir padaręs plokščią bei 
paviršutinišką. Kas viską nori matuoti tik protu, tas neišven- 
giamai atsiduria būties paviršiuje, nes šiaip ar taip protas yra 
periferinė žmogaus dvasios galia. Romantika kaip tik ir buvo 
protestas prieš gyvenimo sumechaninimą ir suracijonalizavimą. 
Romantikai suprato, kad gyvenimo vyksmas nėra mechaninis 
kartojimasis vieno įvykio po kito, bet kad jis yra prasmingas 
bei saitingas, kaip ir visa dvasia. Gyvenimas romantikams buvo 
ne atskirų individų gyvenimų visetas, bet visos žmonijos, visos 
žmogiškosios bendruomenės padaras. Atskiri individai tiek 
įprasmina savo gyvenimą ir tiek realiai gyvena, kiek jie daly- 
vauja bendruomenės gyvenime. 

Šitaip suprantant žmonijos gyvenimą, romantikams savaime 
turėjo gimti kultūros ideja. Jeigu pirmutinis gyvenimo kūrė- 
jas yra žmogus, jeigu šitas gyvenimas yra organiškas ir pras- 
mingas, jeigu jis šituo organiškumu bei prasmingumu kaip tik 
ir skiriasi nuo gamtinio gyvenimo, tai visai natūralu jį patyri- 
nėti filosofijos šviesoje ir pažiūrėti į žmogų, kaip į kūrėją, kaip 
į gamtos pavergėją ir valdovą. Romantikai buvo humanistai. Bet 
šitas jų humanizmas buvo ne tiek žmogaus savarankiškumo ir 
absoliutumo teigimas, kiek noras giliau įeiti į žmogaus prigimtį 
ir suprasti pačią jo esmę. Tuo tarpu ryškiausias ir sykiu slap- 
tingiausias žmogaus būtybės bruožas yra jojo kūrybiškumas. 
Romantikai todėl kaip tik ir atsirėmė į žmogų, kaip į kūrėją. Vi- 
sa romantikos filosofija giliausioje savo esmėje yra kūrybos fi- 
losofija. 

Bet romantikos metu pradėjo vykti ir tai, ko Hegelis reika- 
lavo iš kultūros pažinimo. Romantika prasidėjo, kaip reakcija 
prieš nudvasintą apšvietos civilizaciją. Kiek Rousseau, protes- 

tuodamas prieš to meto senstantį gyvenimą, kvietė grįžti į pir- 
mykštį gamtos gyvenimą, tiek romantika kvietė atgaivinti sa- 
vyje ir savo aplinkoje pirmykštį dvasios gyvenimą. Bet abu ši- 
tie protestai, kilę iš idealistinės ir natūralistinės pasaulėžiūros, 
kaip tik ir rodė, kad naujųjų laikų gyvenimas jau buvo pradė- 
jęs senti, kad gražūs gyvenimo pavidalai jau pradėjo nebetekti 
pirmykščio savo skaidrumo, kad žmogaus kūrybos kryptis pra- 
dėjo išsigimti ir prarasti tą pasitikėjimą, kuris visus gaivino re- 
nesanso pradžioje. Apšvietos iškelta ir smarkiai ginama bega- 
linės pažangos ideja nepatenkino nė vieno, kas tik suprato, kad 
nesibaigiąs progresas, kaip jau Solovjovas pastebėjo, yra ne 
žmonijos palaima, kaip kad tikėjosi apšvieta, bet tikras josios 
prakeikimas. Apšvietos metu prasidėjo gili kultūros krizė, kuri 
nėra išgyventa ligi pat mūsų dienų. Romantikai jautė šitą krizę. 
Jie matė senstančią civilizaciją, matė kas kartas vis labiau išsigims- 
tančią žmogaus kūrybą ir todėl jie susidomėjo šita tragiška Eu- 
ropos gyvenimo apraiška. Romantikos metu kultūra jau buvo ta- 
pusi problema, ir kultūros filosofijai kelias jau buvo parengtas. 
Žymiausias romantikų kultūros filosofas buvo 


J. Herder. 


Tiesa, Herderio kultūros filosofija yra dar labai ankštai suau- 
gusi su istorijos filosofija. Vis dėlto kultūros supratimas joje 
yra jau tikras. Herderiškoji kultūros sąvoka yra visiškai skir- 
tinga nuo apšvietos kultūros sąvokos. Apšvietos progresizmas 
kultūra laikė visuomeninę tvarką ir visuomeninę pažangą. Tuo 
tarpu Herderiui kultūra yra tylus žmogaus dvasios skleidimasis, 
kuris anaiptol nepriklauso nuo monarchų, nuo valstybinių refor- 
mų ir nuo parlamentų. „Tautos kultūra, sako Herderis, yra 
tautos buvimo pražydėjimas, per kurį ji apreiškia savo būtį“.? 
Kultūra Herderiui nėra nei gamtos niekinimas ar josios iškrei- 
pimas, kaip manė Rousseau, nei tik išviršinis gamtai dalykas, 
kas buvo žymu apšvietos filosofijoje. (Gamta Herderiui yra ne 
savarankiška esybė, bet „Dievas visuose savo veikaluose“ .10 
Kultūrinė žmogaus kūryba pratęsia gamtos darbą ir jį atbaigia. 
Bet kadangi gamtoje apsireiškia Dievas, Jis tuo pačiu apsireiš- 


9. Ideen zur Philosophie der Geschichte der Menschheit, XIII, 157 p. 
Riga u. Leipzig, 1784. Plg. Herders Philosophie hersg. v. Stephan, Leipzig. 
10.0p cit. 110 p. 

kia ir kultūroje. Šiuo atžvilgiu kultūra yra žmogaus santykia- 
vimas su pasaulio siela ir šitos sielos apreikšdinimas išviršiniais 
regimais pavidalais. Nesunku pastebėti, kad šitoje Herderio 
kultūros koncepcijoje yra žymu Spinozos pantejizmo ir Averroės 
filosofijos, ką savo metu pažymėjo ir Kantas, kritikuodamas 
Herderio istorijos filosofiją. Vis dėlto, nepaisant šitų specifinių 
romantikos pažiūrų, Herderis buvo pirmutinis, kuris kultūrą su- 
prato iš tikro plačiai ir giliai. 

Charakteringa dar ir tai, kad Herderis buvo supratęs ir kul- 
tūrinės kūrybos nepakartojamumą, nors šitos koncepcijos jis ir 
neišvystė. Kultūros kūrinys Herderiui yra vienintelis savo rū- 
šyje. „Kiekvienas tobulas veikalas, sako jis, kiek iš žmogaus 
galima reikalauti tobulumo, yra aukščiausias savo srityje. Po jo 
einantieji kūriniai yra tik pamėgdžiojimai ir nelaimingos pastan- 
gos, norint jį pralenkti. Kai Homeras baigė savo giesmes, joks 
kitas Homeras šitoje srityje nebuvo galimas. Jis nuskynė epo 
vainiko žiedus. Po jo gyvenusieji poetai turėjo pasitenkinti tik 
atskirais lapeliais“.!1 Šita mintis kultūros filosofijoje gali būti 
labai vaisinga. Ji, pav., išaiškina, kodėl yra vertinami kultūri- 
nių kūrinių originalai, o menkai vertinamos kopijos. Kiekvienas 
originalus kūrinys patobulina būtį. Tuo tarpu kopija šitą pato- 
bulinimą tik kartoja. Kopija yra patobulintos būties skleidima- 
sis atskirais egzemplioriais. Kopijos nėra nauji kūriniai, bet tik 
kiekybinis didinimas to, kas yra pasiekta originalu. Tas pat 
tinka pamėgdžiojimams ir apskritai visiems tiems kūriniams, ku- 
rie daugiau ar mažiau yra sekimai to, kas jau yra sukurta. Kul- 
tūrinės kūrybos vertingumas glūdi josios originalume. Čia Her- 
deris buvo pradėjęs eiti tikru keliu. 

Herderis taip pat suprato ir kultūrinės kūrybos reikšmę vi- 
sam kosmo gyvenimui. Kultūrą kurti pasiryžęs žmogus Her- 
deriui atrodė, kaip koks titanas, kuris rengiasi grumtis su gam- 
tos jėgomis, šitas jėgas apvaldyti ir priversti sau tarnauti. „Mes 
galime žiūrėti į žmoniją, sako Herderis, kaip į būrį drąsių, nors 
ir mažų milžinų, kurie pamažu nužengia nuo kalnų, kad paverg- 
tų žemę ir silpna savo kumštimi pakeistų klimatą“.!2 Kultūros 
mintis sukrečia ne tik kosmą, bet ir patį žmogų, nes jam atidaro 
naujas ir sykiu siaubingas perspektyvas. Čia žmogus paregi, 


11. op. cit. 157 p. 
12. op cit. 7 Buch 103 p. 

kad jis yra pašauktas kilnesniam darbui, kurio negali atlikti jo- 
kis kitas gamtinis padaras, ir sykiu nujaučia, kad šitas darbas 
yra sunki auka, reikalaujanti, kartais net herojiško išsižadėjimo. 
Kultūrinės kūrybos herojiškumas romantikos laikais buvo aiškiai 
jaučiamas.  Romantikai tiesiog garbino kūrybinį žmonijos ge- 
nijų. Pats Herderis didžiausią savo veikalą „Ideen zur Philo- 
sophie der Geschischte der Menschheit“ kaip tik ir skiria šitam 
genijui. „Jo (šito veikalo. A. M.) lapai išsisklaidys ir jo charak- 
teris išnyks; suskils ir formos bei formulės, kuriose aš regėjau 
tavo (šito genijaus. A. M.) pėdsakus ir stengiausi juos savo bro- 
liams apreikšti. Bet tavo mintys pasiliks, ir tu laipsnis po laips- 
nio savo (žmonijos. A. M.) giminei atsiskleisi ir pasirodysi vis 
gražesniais pavidalais“13 

Būdamas romantikos filosofas, vadinasi, apspręstas aukščiau 
minėtų trijų pagrindinių idejų: istorijos, bendruomenės ir reli- 
gijos, Herderis ne tik turėjo gilią istorinę nuovoką, ne tik kultū- 
rą kildino iš bendros tautinės dvasios, bet sykiu suprato ir re- 
liginius kultūros pagrindus. Herderis buvo įsitikinęs, kad pir- 
mieji kultūros diegai yra išaugę iš religijos, kad religija buvo 
pirmasis kultūros lopšys. „Negalima paneigti, sako jis, kad re- 
ligija buvo pirmutinė, kuri tautoms atnešė pirmąją kultūrą ir 
mokslą, kad šis buvo ne kas kita, kaip religinių tradicijų rūšis. 
Visose laukinėse tautose dar ir dabar jų kultūros ir mokslo 
pradmenys yra susiję su religija... (145 p.). Kultūros istorija 
parodys, kad nekitaip buvo ir išsilavinusiose tautose. Egiptas 
ir visi Rytai, Europoje visos kultūringos senovės tautos, kaip 
etruskai, graikai, rymiečiai gavo mokslą iš religinių tradicijų įš- 
čiaus ir jų priedangoje“.!4 Šitą savo pažiūrą Herderis remia ne 
tik istoriniais duomenimis, bet ir, kaip jis pats sako, „dalyko 
prigimtimi“. Pasak Herderio žmogus iškyla aukščiau už gy- 
vulį ne tiek savo protu ar kalba, kaip buvo įprasta tuo metu ma- 
nyti, kiek tuo, kad žmogus pastebi daugybėje vienybę, mato- 
muose dalykuose nematomus, padare priežastį Herderis yra 
įsitikinęs, kad „tam tikra rūšis religinių jausmų... turėjo eiti prieš 
kiekvieną protinių idejų susidarymą bei susijungimą ir būti jų pa- 
grindu... Religinės tradicijos ir gilus būties jausmas, kuris ne- 


13, Įžangos pabaiga. 
14, op. cit. 9 Buch, 145—146 p. 


žino jokio žlugimo, eina pirmiau, negu išsivystąs protas“.!5 Vąa- 
dinasi, žmogus pirmiau yra religingas, negu kultūringas. Kul- 
tūros atsiradimas suponuoja religinių pradmenų buvimą. Herde- 
ris todėl anksčiau, negu O. Willmannas,!6 yra atskleidęs sakra- 
linius kultūros pagrindus. Šiuo atžvilgiu Herderis iš tikro yra 
modernus kultūros filosofas. 

Dar labiau šitas jo modernumas pasirodo pažiūrose į primi- 
tyviųjų tautų kultūrą. Mes žinome, kad evoliucijonistinė etno- 
logija buvo padariusi primityviąsias tautas be jokios kultūros. 
Darvinistinei etnologijai primityvusis žmogus buvo artimesnis 
gyvuliui, negu žmogui. Tuo tarpu Herderis dar toli prieš mo- 
derniąją etnologiją buvo atspėjęs tikrąjį primityviųjų tautų cha- 
rakterį. Jam kultūra nėra tik tos ar kitos tautos padaras, bet 
bendras žmonijos laimėjimas. „Kultūros ir lavinimo grandinė 
traukiasi ligi žemės krašto. Kalifornietis ir ugnų žemės gyven- 
tojas moka pasigaminti lankus ir jais naudotis, jis turi kalbą ir 
sąvokas, amatus ir menus, kurių jis išmoksta, kaip ir mes. Šiuo 
atžvilgiu jis yra kultūringas ir išsilavinęs, nors ir labai menka- 
me laipsnyje. Skirtumas tarp išsilavinusių ir neišsilavinusių, tarp 
kultūringų ir nekultūringų tautų todėl yra ne rūšinis, bet tik 
laipsninis“.17 ) 

Savo pažiūras Herderis yra išdėstęs minėtame veikale „Ideen 
zur Philosophie der Geschichte der Menschheit“. Veikalas turi 
20 knygų. Jis prasideda aprašymu žemės, kaip žvaigždės, kaip 
planetos, kaip vietos, kurioje organizuojasi įvairiarūšių būtybių 
gyvenimas. Toliau Herderis nagrinėja augmenų ir gyvių sritis 
ir jas palygina su žmogumi. Žmogus Herderiui yra tokia bū- 
tybė, kuri organizuojasi protinio gyvenimo lytimis ir kuria ben- 
druomeninį gyvenimą. Pradedant šeštąja knyga, eina tautų is- 
torijos aprašymas. (Čia Herderis paliečia visas žinomas pasau- 
lio tautas ir kultūras. Čia taip pat jis iškelia gamtos, ypač kli- 
mato, reikšmę kultūrai atsirasti ir išsivystyti. Apimties atžvil- 
giu šitas Herderio veikalas yra vienintelis istorijos filosofijos li- 
teratūroje. Šalia jo galima būtų pastatyti tik H. Lotzės veikalą 
„Mikrokosmus, Ideen zur Naturgeschichte und Geschichte der 


16, Pl. O. Willmann, Aus der Werkstatt der Philosophia perennis, 
1—12 p. Freiburg i. Brg. 1912. 
17, op. cit. 136 p. 

Menschheit“ (Leipzig, 31876—1880), parašytą ne be Herderio 
įtakos. Istorijos filosofija, kaip įrodinėsime vėliau, apima ne tik 
kultūrinio gyvenimo vyksmą, bet visą gyvenimą, vistiek ar jis 
apsireiškia kultūra ar religija. Istorijos filosofijos objektas yra 
visas gyvenimo vyksmas, kaip toks. Šiuo tad atžvilgiu Herde- 
rio veikalas yra ypatingai reikšmingas, nes jis nesuskaldė ir ne- 
suatomino gyvenimo, kaip daugelis kitų istorijos filosofų, bet 
suprato jį, kaip vieningą ir kaip organiškai susijusį su visomis 
būtybių rūšimis. Apskritai reikia pasakyti, kad Herderio įna- 
šas į kultūros filosofiją yra labai žymus. Herderis buvo pirmu- 
tinis, kuris kultūrą suprato, kaip žmogaus dvasios apsireiškimą 
regimame pasaulyje ir tuo būdu padėjo pamatus tikrai vaisingai 
kultūros filosofijai.!8 

Kitos tautos ir kitokių nusistatymų kultūros atžvilgiu, nors 
ir maždaug sykiu su Herderiu gyvenęs, buvo 


J. J. Rousseau. 


Kiek Herderis kultūrą siejo su dvasia, tiek Rousseau kultūrą 
laikė gamtos padaru. Rousseau buvo pirmutinis, kuris paabe- 
jojo, ar iš tikro kultūrinė kūryba tobulina būtį. Ir, atsakydamas 
į šitą klausimą, jis sukūrė visai savotišką kultūros koncepciją, 
labai skirtingą nuo herderiškosios. 

Rousseau labiau, negu Herderis, matė ir jautė gražių gyve- 
nimo pavidalų senėjimą, gal būt, dėl to, kad jis gyveno tokioje 
tautoje, kurios kultūra jau buvo tapusi paviršutiniška, mecha- 
niška ir sustingusi. Tiesa, šita kultūra savo paviršiumi buvo 
labai blizganti ir labai žavinti. Bet kai Rousseau norėjo atsaky- 
ti į Dijono akademijos pastatytą klausimą, kiek kultūra yra pa- 
gelbėjusi dorinei žmonijos pažangai, jis turėjo atsakyti neigia- 
mai. Su šituo atsakymu, kaip tik ir buvo surištas kultūros 
problematiškumas. Visa žmogiškoji kūryba, kuria taip didžia- 
vosi apšvietos racijonalistai ir iš kurios jie laukė būties atbaigi- 
mo, Rousseau atrodo turinti sugedusį, dirbtinį, sustingusį pa- 
grindą. Tasai kūrybos karštis, tasai nerimas, kuriuo buvo už- 
sikrėtę to meto kultūrininkai, buvo ne kas kita, Rousseau nuo- 
mone, kaip tik priemonė save apsvaiginti ir apgauti. Tuo tarpu 
tikras gyvenimas ir tikras kelias į būties ištobulinimą buvo visai 


18. Kultūros filosofijai yra reikšmingi dar ir šie Herderio veikalai: 
Auch eine Philosophie der Geschichte zur Bildung der Menschheit, 1773. 
Abhandlung iber den Ursprung der Sprache, 1770-1771. 

kur kitur. Rousseau kova prieš mokslą ir meną buvo aiškus 
ženklas, kad kultūrinė krizė yra visai reali. 

Kai Rousseau paskelbė, kad visa yra gera, kas išeina iš Kū- 
rėjo rankų, ir visa genda žmogaus rankose, jis tuo pačiu paskelbė 
ir nesuderinamą priešingumą tarp gamtos ir kultūros, ko visai 
nebuvo Herderio filosofijoje. Herderiui gamtos sąvoka, kaip 
matėme, yra labai plati: ji apima ne tik žemesniąsias esybes, bet 
ir aukštesniuosius žmogaus darbus, nes ji yra Dievas visuose sa- 
vo veikaluose. Tuo tarpu Rousseau filosofijoje gamta yra ne 
tik skirtinga nuo kultūros, bet jai dar priešinga ir su ja nesude- 
rinama. Iš tikro, jeigu kultūra yra žmogaus kūryba ir jeigu iš 
kitos pusės šita kūryba gadina prigimtį, savaime aišku, kad ji 
negali Rousseau nuomone susiderinti su sveika ir gyvinga prigim- 
timi. Kultūrinė kūryba, pasak Rousseau, suima gyvybe plasdan- 
čią gamtą į tam tikras formas, į tam tikrus rėmus, šitą gamtą su- 
stangina ir ją nužudo. Taip atsitinka dėl to, kad kultūra nesiekia 
gamtos gelmių. Rousseau kultūros filosofijoje kultūra, kaip šian- 
dien mėgstama sakyti, yra tik drabužis, vadinasi, toks dalykas, 
kuris nesiekia daikto branduolio, bet visados lieka prikibęs tik 
paviršiuje. Rousseau filosofijoje kultūra yra svetimas gamtai 
pradas. Kultūrinės formos yra tik išviršinės manieros, tik išvir- 
šiniai pavidalai, tik išviršinė žmonių arba daiktų organizacija. 
Pasilikdamos paviršiuje ir sykiu versdamos prigimtį taikytis prie 
jų reikalavimų, šitos formos susikerta su gyva gamta, kuri nie- 
kados nėra sustingusi ir statinė. Tuo tarpu kultūrinės formos 
neišvengiamai sustingsta ir suakmenėja. Jų gyvenimas yra la- 
bai trumpas, o mirusios jos nebegali patenkinti išvidinio gyvos 
gamtos veržimosi. (Čia todėl ir atsiranda tasai tragiškas kon- 
fliktas tarp gamtos ir kultūros. Žmogus, palaikydamas šitame 
konflikte kultūros pusę, pasidaro tikras gamtos priešas. 

Šitą gilų gamtos ir kultūros priešingumą Rousseau išspren- 
dė labai savotiškai: jis padarė kultūrą gamtos pagelbininke. Jis 
paneigė savarankišką kūrybinį kultūros pobūdį, paneigė kultū- 
ros kūrėjui teisę kištis į išvidini gamtos išsivystymą ir jį tvarky- 
ti pagal savo idejas. Žmogus, kaip kultūros kūrėjas ir josios 
atstovas, galįs gamtai tik pagelbėti, saugodamas ją nuo pašali- 
nių kenksmingų veiksnių. (Gamta, pasak Rousseau, visados 
einanti geru keliu. Jai kliudo ir ją iškreipia tik kokio nors iš- 
viršinio svetimo prado įsikišimas. Jeigu tad žmogus nori, kad 
jo kūryba susiderintų su išvidiniu gamtos ritmu, jis turi atsisa- 

kyti nuo bet kurios pozityvios įtakos gamtai. Visa kultūrinės 
kūrybos prasmė išsisemianti pagelbėjimu gamtai. (Gamta yra 
„aukščiausias gyvenimo laipsnis, o kultūra yra tik gamtos pagel- 
bininkė. Tik šitokio kultūros ir gamtos santykio šviesoje mes 
„galime suprasti Rousseau kvietimą ,„Revenons 3 la nature“. 
Rousseau yra teisingai pastebėjęs, kad kai kultūra virsta tik 
išviršinėmis manieromis, ji sukausto gamtą ir ją nužudo. Gamta 
nepakenčia, kad jai formos būtų uždėtos iš viršaus. Kiekvienas 
išviršinis žmogaus veikimas, jeigu jis nesiekia daikto gelmių, 
yra šitam daiktui svetimas. Čia Rousseau yra pasakęs gilią 
mintį. Todėl jis ir kviečia grįžti į pirmykštį gyvenimą, kuriame 
formos gamtai yra uždedamos ne iš viršaus, bet savaimingai 
išauga iš pačios gamtos gelmių, iš gyvybinio josios principo. 
Pirmykštis gyvenimas arba gamtos gyvenimas, kaip jį supranta 
„Rousseau, nėra be jokios kultūros, be jokios kūrybos ir be jokių 
formų gyvenimas. Tai gyvenimas, kuriame nejausti žmogaus 
prievartos, kuriame žmogaus veikimas yra organiškai susijęs 
su gamtos veikimu, kuriame dar nėra skilimo tarp dvasios ir 
gamtos. Šitoks gyvenimas nėra nekultūringas, kaip gyvulių. 
Jis, Rousseau nuomone, yra dorinis gyvenimas, vadinasi, turįs 
savyje kultūrinių pradų. Bet sava kultūra jis yra visiškai skir- 
tingas nuo dabartinio vad. kultūringo gyvenimo. ; 
Čia mes galime suvokti dvejopą kultūros supratimą Rousseau 
filosofijoje: dirbtinė kultūra, gamtai primesta iš viršaus, ir sa- 
vaiminga kultūra, išaugusi iš pačios gamtos. Tik prieš dirbtinę 
kultūrą buvo nukreipta Rousseau kova. Tuo tarpu jis buvo 
didžiausias savaimingos kultūros šalininkas ir gynėjas. Jeigu 
Rousseau reikalauja nesikišti pozityviu būdu į vaiko augimą, 
jeigu jis sako, kad mokslas ir menas pagadina žmogų, tai tik 
dėl to, kad atidarytų laisvą kelią savaimingos kultūros atsira- 
dimui. Šita savaiminga kultūra yra sveika ir gera, nes ji išauga 
iš gamtos pačios gamtos veikimu. Tuo tarpu gamta yra nepa- 
gadinta, sveika ir tobula. Dėl to būtų neteisinga Rousseau lai- 
kyti kiekvienos kultūros priešininku. Jis neigė tik dirbtinę, 
paviršutinišką kultūrą, kuri tikrumoje nėra net tikra kultūra, 
nors iš sykio ir gali tokia atrodyti. Jis kovojo su savo amžiaus 
civilizacija, kuri buvo sumechaninusi visą gyvenimą ir slėgė 
pačią kūrybinę žmogaus dvasią. Galima nesutikti su Rousseau 
pažiūromis į gamtą. Rousseau yra natūralistinis idealistas. 
Gamta nėra tokia tobula ir gera, kaip kad apie ją Rousseau gal- 

vojo. Bet negalima Rousseau paneigti nuopelnų už gamtos ir 
kultūros organiško saitingumo pabrėžimą. Galima gamtą su- 
prasti visaip. Bet viena yra aišku, kad žmogaus kūryba turi 
būti ne gamtos naikinimas ir josios žudymas, bet gamtinės kū- 
rybos pratęsimas ir pastangos gamtos darbą atbaigti... Šita 
prasme Rousseau kvietimas į gamtą yra visai suprantamas ir 
pateisinamas. E. Sprangeris teisingai apie Rousseau sako, kad 
„jis nenorėjo grįžti (į gamtą A. M.), bet pataisyti ir atjauninti 
kultūrą, išlaisvinti žmogų iš pančių, kurie pasidarė nebepake- 
liami. Jis padarė kultūrą problematišką, kad ją pačią išgel- 
bėtų...''19, 

Iš praėjusio amžiaus pabaigos ir dabartinio pradžios filoso- 
fų, turėjusių reikšmės kultūros filosofijai, pirmoje eilėje reikia 
paminėti 


V Dilthes 


Dilthey devynioliktojo šimtmečio pabaigai ir dvidešimtojo pra- 
džiai buvo tas pat, kas Herderis klasikiniam vokiečių filosofi- 
jos tarpsniui. Herderį ir Dilthey jungia pastangos pažinti realy- 
bę ne abstraktiniu, bet intujityviniu būdu. Dilthey, kaip ir Her- 
derio, veikalai buvo gyvenimo protestas prieš vienašališką są- 
vokų ir loginių dėsnių viešpatavimą. Dilthey yra išaugęs iš 
romantikos ir iš istorinės mokyklos idejų. Tai jos pastūmėjo 
ji prie istorijos filosofijos. Vis dėlto į istoriją Dilthey ėjo kitu 
keliu, negu anglų ar prancūzų pozityvistai. Jis pasinaudojo jų 
medžiaga, bet atmetė jų metodą, kuriuo jie istoriją įjungė į gam- 
tos gyvenimą. Istorija Dilthey yra „aukščiausia žemiško pasau- 
lio apraiška“,?0 nes ji yra dvasios padaras. Tuo tarpu dvasia 
ir gamta, pasak Dilthey, taip santykiuoja viena su antra, kad 
„dvasios faktai yra aukščiausia riba gamtos faktams, o gamtos 
faktai sudaro žemesniąsias sąlygas dvasiniam gyvenimui '*!. 

Jau čia buvo pareikšta mintis, tegul ir nevisai aiškiai, kad 
gamtinis gyvenimas sudaro atramą dvasios gyvenimui, o dva- 
sinis gyvenimas atbaigia gamtinį gyvenimą. Tarp dvasios ir 
gamtos arba, nuosekliai, tarp gamtos ir kultūros yra tokie san- 
tykiai, kaip tarp atramos ir atbaigos. Hierarchinė būties laipsnių 


19, Kultur und Erziehung, 36 p. Leipzig 1928. 
20. Einleitung in die Geisteswissenschaft, 21 p. Leipzig 1883. 
21. op. cit. ibd. 

gradacija jau yra žymi ir Dilthey filosofijoje, nors šitos koncep- 
cijos pats Dilthey ir neišvystė. 

Kultūros koncepcija Dilthey filosofijoje yra daugiau psicho- 
loginė, negu metafizinė. „Supratimo“ (das Verstehen) sąvoka 
Dilthey kultūros koncepcijoje turi didelės reikšmės. Visa, kas 
istoriniame žmonijos gyvenime esti sukuriama kultūros pavida- 
lais, gali būti suprantama, tik išeinant iš kūrėjo dvasios esmės. 
Jeigu norima suprasti meno veikalą, reikia mokėti suprasti visų 
pirma menininko asmenybę. Iš čia Dilthey daro išvadą, kad 
visa gali būti suprantama, kas yra sukurta žmogaus dvasios. 
Todėl mes galime suprasti vad. objektyvinę dvasią arba kultūros 
kūrinius. Kultūros kūriniuose glūdi žmogaus dvasia ir per juos 
ji apsireiškia. Kiekvienas kultūros kūrinys yra žmogaus veika- 
las ir todėl kito žmogaus gali būti suprantamas. Tuo tarpu 
gamta, Dilthey manymu, yra žmogui svetima, nes ji nepriklauso 
žmogaus ir neturi savyje žmogaus dvasios. Todėl gamta negali 
būti suprantama: ji gali būti tik aiškinama, pasigaunant sąvokų. 
Tarp supratimo ir aiškinimo Dilthey veda griežtą ribą. Supra- 
timas yra daugiau intujityvinis dalykas, o aiškinimas — daugiau 
racijonalinis ir abstraktinis. 

Pasiremdamas gamtos ir dvasios priešingumu, Dilthey ir 
visą žmogaus žiniją suskirstė į dvi pagrindines sritis: į gamtos 
ir dvasios mokslus. Jeigu mes tiriame dvasią, pasiremdami iš- 
vidiniu pergyvenimu, mes lengvai galime pastebėti, kad ji yra 
suaugusi su psichofizine realybe, kad gamta ir dvasia yra tam 
tikroje vienybėje. (Gamta dvasiai, kaip ir visai istorijai, yra są- 
lyga ir materijalinė atrama. Čia kaip tik ir glūdi judviejų vieny- 
bės pagrindas. Bet jau klausimas „kas yra gamta?“ perskiria 
gamtą ir dvasią. Pažinimo vyksme gamta dvasiai apsireiškia, 
kaip kažkoks svetimas pradas, esąs šalia dvasios.  Pažinime 
dvasia niekados negali sutapti su gamta. Josios esmė dvasiai 
lieka neprieinama. Tas pat yra ir kūryboje. Čia dvasios ir gam- 
tos priešingumas darosi dar didesnis. Kūryboje dvasia išsiva- 
duoja iš gamtos jėgų ir stengiasi jas palenkti savo tikslams. Bet 
čia pat dvasia patiria, su kokiu svetimu, nedraugišku ir net 
prieštaraujančiu pradu ji turi reikalų. Žmogaus kūryba yra 
dvasios įsigalėjimas ir skleidimasis tikrovėje. Bet šitas įsiga- 
lėjimas niekados nėra pilnas. Dvasios ir gamtos priešingumas 
yra pagrindinis mūsosios tikrovės dalykas. Šituo priešingumu 
remdamasis, Dilthey ir skiria dvasios mokslus nuo gamtos 

mokslų. (Gamtos mokslai tiria šitą dvasios antitezę, savotišku 
metodu, nes gamtoje vyrauja priežastingumas ir mechaninis 
saitingumas. Tuo tarpu dvasios moksluose dvasia tiria pati 
save. Dvasios mokslų metodas yra visai kitoks, nes dvasios 
srityje galima suvokti prasmę, bet čia negalima susekti priežas- 
ties ir būtino įvykių ėjimo vienas po kito. Kultūros filosofija, 
tirdama žmogaus dvasios apsireiškimą konkrečiuose regimo pa- 
saulio pavidaluose, jokia prasme negali pasigelbėti gamtos 
mokslų metodu, kaip tai bandė daryti anglų ir prancūzų pozity- 
vistai. Šituo mokslų suskirstymu Dilthey laimėjo kultūros filo- 
sofijai metodą ir išgelbėjo ją nuo gręsiančio natūralizmo. 
Metodinį kultūros filosofijos pagrindimą tęsė toliau 


HR. Rickert. 


Rickertas išėjo iš Windelbando mokyklos ir toliau išvystė savo 
pirmatako idejas. Jis nepasitenkino dilthejišku gamtos ir dva- 
sios perskyrimu. Tiesa, nė Rickertas neneigia, kad tarp gam- 
tos ir dvasios yra didelio skirtingumo. Vis dėlto gamta ir dva- 
sia yra tos pačios tikrovės pradai. Be to, šitas gamtos ir dva- 
sios skirtingumas glūdi daugiau subjektyviniame pasaulyje. 
Tik tyrinėdami savo vidų, savo pažinimą ir kūrybą, mes suse- 
kame dvasios ir gamtos priešingumą. Tuo tarpu objektyviai 
dvasia ir gamta mums apsireiškia ne kaip dvasia ir gamta, kas 
yra aišku subjektyvinėje tikrovėje, bet kaip gamta ir kultūra. 
Rickertas priešais gamtą stato ne dvasią, bet dvasios objektyva- 
ciją arba kultūrą. 

Gamta Rickertas vadina visa tai, kas neturi savyje vertybių 
(wertfrei ist) ir kas atsiranda savaime be žmogaus prisidėjimo. 
Kultūra Rickertui yra visa, kas vertiniu būdu yra surišta su 
žmogumi. Tas pats dalykas gali būti vieną kartą gamtinis, 
kitą — kultūrinis, žiūrint kokiu atžvilgiu mes jį tyrinėsime. 
Jeigu mes į jį žiūrėsime, kaip į tokį, kuris vertybių neturi, arba 
jeigu mes šitas vertybes nuo jo atitrauksime, jis bus gamtos 
padaras (Naturwesen). Jeigu mes jį imsime ryšium su žmogumi, 
kaip žmogui vertingą, jis bus kultūros padaras (Kulturwesen). 

22. Iš Dilthey veikalų, kurie metodiniu atžvilgiu yra reikšmingi kul- 
tūros filosofijai, reikia paminėti: Einleiiung in die Geisteswissenschaft, 
Leipzig 1883; Studien zur Grundlegung der Geisteswissenschaft, Berlin 
1905; Der Aufbau der geschichtlichen Welt in der Geisteswissenschaft, 
Berlin 1910. 

Rickerto filosofijoje nėra materijalinio skirtumo tarp gamtos ir 
kultūros, bet tik skirtumas formalinis. 


Šituo skirtumu pasiremdamas, Rickertas mokslus dalina ne 
į dvasios ir gamtos, kaip Dilthey, bet į gamtos ir kultūros moks- 
lus. Jų objektas nėra materijalinis ir dvasinis pasaulis, kaip 
Dilthey teorijoje, bet visa tikrovė, tiriama tam tikru atžvilgiu. 
Materijaliniai daiktai gali būti tiriami kultūros mokslų, o dva- 
siniai, pav. siela, gali būti objektai gamtos mokslų, jeigu juos 
laikysime neturinčiais vertybių ir jeigu į juos žiūrėsime be 
sąryšio su žmogumi.  Metodinis gamtos ir kultūros mokslų 
pagrindas Rickerto filosofijoje yra toks pat, kaip ir Dilthey. 
Tik Dilthey labiau kreipia dėmesį į istorijos suvokimą, o Ricker- 
tui pirmoje eilėje rūpi istorinio įvykio atvaizdavimo forma. 
Dilthey sprendžia klausimą, kaip gali žmogaus dvasia su- 
prasti istorinį gyvenimą.  Rickertas nori atsakyti į klausimą; 
kokia forma turi vykti istorinio gyvenimo vaizdavimas, kad 
būtų suvokta šito gyvenimo prasmė.23 


Iš paskutinio dešimtmečio vokiečių kultūros filosofų reikia 
paminėti 


I Lok. 


Cohnas yra vertybių filosofas. Jam kultūra yra ne kas kita, 
kaip vertybių realizavimas gamtinėje tikrovėje. „Vertybės ve- 
damo darbo gaviniai, paimti vienybėje, vadinasi kultūra“24, 
Kadangi vertybių realizavimas ir tuo pačiu kultūros kūrimas. 
nėra galimas be darbo, todėl darbo sąvoka Cohno kultūros filo- 
sofijoje yra ankštai susijusi su kultūros sąvoka. Cohnas net 
savo kultūros filosofiją yra pavadinęs ne „Kulturlehre“, bet 
„Werklehre“, nes šitas pavadinimas, nors, pasak autoriaus, ne- 
įprastas net vokiečiams, parodo glaudesnį kultūros sąryšį su 
darbu, kuris filosofijoje taip pat negali būti pamirštas. 


Cohnas skiria suvaržyta ir laisvą kultūrą (gebundene und 
freie Kultur). Suvaržytosios kultūros kūrėja ir palaikytoja yra 


23, Iš Rickerto veikalų kultūros filosofijai minėtini: Naturwissen- 
schaft und Kulturwissenschaft, 1899; Grenzen der naturwissenschaftlichen | 
Begriffsbildung, 1896; Die Probleme der Geschichtsphilosophie, Heidel- 
berg 31924. jų 

24. Wertwissenschaft. III. Lehre von der Wertverwirklichung, 530 p. 
Stuttgart 1932. . į 

bendruomenė ir tradicijos. Čia atskiras asmuo save apspren- 
džia aukštesnio centro reikalavimais, bet jis dar nesprendžia. 
apie šitą aukštesnį centrą. Kūrybos laisvė čia yra žymiai tradi- 
cijų suvaržyta. Laisvos kultūros kūrėjas ir palaikytojas yra 
asmuo. Perėjimas nuo suvaržytos kultūros prie laisvos yra 
atsipalaidavimas nuo antasmeninio poliaus, nuo tradicijų ir nuo 
bendruomenės. Toksai atsipalaidavimas gali atsirasti ir pažini- 
me, ir doroje, ir religijoje. Bet kadangi suvaržyta kultūra visa- 
dos yra tradicinė, todėl laisvos kultūros šalininkai savaime pa- 
sidaro ir tradicijų priešininkai. Laisvos kultūros žymė, pasak 
Cohno, yra dar ir ta, kad ji skiria grynas vertybes nuo istoriniam 
gyvenimui palenktų gėrybių. 

Laisvos kultūros metu atsiranda nesutikimas tarp gamtos ir“ 
kultūros. Tiesa, Cohnas pripažįsta, kad šitas nesutikimas yra 
ir suvaržytoje kultūroje. Tik tuomet jis nėra sąmoningas. Tuo 
tarpu laisvos kultūros kūrėjuose prabunda noras išsivaduoti iš 
kultūros ir grįžti į pirmykštį gamtinį gyvenimą.  Suvaržytoje 
kultūroje gamta yra arba priešas, arba priemonė, arba natūrali 
aplinka. Bet kiekvieną kartą žmogus jaučiasi šu ja suaugęs 
arba einąs prieš ją, gindamas savo teises. (Gamta tuomet yra 
apsprendžiama žmogaus, ir žmogus yra apsprendžiamas gamtos.. 
Kova šalia žmogaus esančioje gamtoje ir kova tarp pačių žmo- 
nių suvaržytoje kultūroje turi tokios pat prasmės ir stovi toje 
pačioje linijoje. Tuo tarpu laisvos kultūros metu kultūra yra. 
pergyvenama, kaip gamtos priešginybė, kaip nenatūralus arba. 
antgamtinis dalykas. Gamta Cohnas vadina visa tai, kas savai- 
me egzistuoja ir auga, kas nėra padaryta, kas žmogaus sąmonin- 
gai nėra apdirbta ir suformuota. (Gamtiniai dalykai turi savyje 
ne tik naudos vertybių, bet jie yra vertingi patys savyje, tegul 
ir be ryšių su žmogumi. 

Cohnas yra sprendęs ne tik kultūros problemą apskritai, bet 
ir rašęs apie dabartinę kultūrą. Pasak jo, dabartinė kultūra 
esanti Aš teigimas, Aš suskaldymas ir pastangos šitąjį Aš vėl 
suvienyti. Moderniosios kultūros tragika, pasak Cohno, atsi- 
radusi dėl ypatingų moderniojo žmogaus santykių su pačiu sa- 
vimi. ,Moderniajam žmogui vietoje religinio jausmų gyvenimo 
atsistojo estetinis pasitenkinimas savo vidaus įvairumu. Nagri- 
nėdamas save, modernusis žmogus darosi panašus į gamtos tyri- 
nėtoją, kuriam yra lygūs visi vertybių skirtumai... Savas Aš yra. 
vertinamas ne etiškai, bet kaip estetinis arba mokslinis objektas. 


Žt 


Žmogus pasidarė pats sau objektyvus ir svetimas. Jis stovi 
(34 p.) priešais save, kaip priešais daugybės jėgų žaismą, kurio 
judesius jis dar gali stebėti, bet kurių jis jau nebegali 
apspręsti'.25 

Visi ligi šiol minėtieji filosofai, dirbusieji kultūros išsivysti- 
mo kelyje, yra vokiečiai. Prancūzų čia nėra paminėtas nė vie- 
nas. Prancūzai turi nemaža istorijos filosofų, bet jie neturi kul- 
tūros filosofų, nes jie ligi pat paskutinių dienų nėra lietę kultū- 
ros problemos, kaip tokios. Pirmutinį bandymą filosofiniu būdu 
tirti kultūros apraiškas padarė 


J. Maritain. 

Maritaino nedidelė studija26 ir pačios problemos sprendimas 
parodo, kad kultūros filosofija prancūzų žinijoje dar tik užsi- 
mezga. Po Rousseau bandymo atpalaiduoti žmogų nuo kultū- 
ros varžtų prancūzų filosofija daugiau susidomėjo gamta ir 
socijaliniu žmogaus gyvenimu, negu kultūros problemomis. 

Kultūra arba civilizacija (šitas dvi sąvokas Maritainas varto- 
ja maždaug ta pačia prasme) Maritainui yra „tikrai žmogiškojo 
gyvenimo išskleidimas, suprantant (šiuo vardu A. M.) ne tik 
būtiną ir pakankamą materijalinį išsivystymą, kuris mums leidžia 
gyventi padoriai žemėje, bet taip pat ir visų pirma moralinį išsi- 
vystymą, spekuliatyvinių ir praktinių (artistinių ir etinių) galių 
išsivystymą, kuris yra vertas vadinti tikruoju žmogiškuoju išsi- 
vystymu“. (op. cit. 18 p.). Šitoji—tegul ir nevisai tiksli—kultūros 
apibrėžtis parodo, kad Maritainas kultūrą labiau supranta sub- 
jektyvine negu aktyvine arba objektyvine prasme. Tai dar la- 
biau paaiškėja iš kultūros paskirties koncepcijos. Maritainas, bū- 
damas ištikimas šv. Tomui Akviniečiui, kontempliatyvinį gyve- 
nimą vertina labiau, negu aktyvinį (plg. 38 p.) „Bet, labai logiš- 
kai klausia Maritainas, jeigų šventųjų kontempliacija yra pasta- 
toma žmogiškojo gyvenimo viršūnėje, ar nereikia tuomet sakyti, 
kad visi žmonių darbai ir pati civilizacija yra jai (kontempliaci- 
jai. A. M.) palenkta (38 p.) kaip savo tikslui?“ (59 p.). Į šitą 
klausimą Maritainas atsako teigiamai. „Kam, rašo jis, industri- 
ja ir komercija, jei ne tam, kad kūnas, „aprūpintas būtinais daly- 
kais, būtų tinkamas kontempliacijai? Kam moralinės dorybės 
ir išmintis, jei ne tam, kad nuramintų aistras ir sukurtų išvidinę 


25. Der Sinn der gegenwūrtigen Kultur, 34-35, Leipzig 1914. 
26. Religion et culture, Paris 1930. 

+amybę, kuri kontempliacijai reikalinga? Kam visa civilinė val- 
džia, jei ne tam, kad rūpintųsi išviršine, kontempliacijai būtina, 
ramybe?“ (39 p.). Kultūros paskirtis čia yra atpasakota šv. To- 
mo žodžiais ir kilusi iš tomistinės filosofijos pažiūrų į žmogaus 
santykius su savo kūriniais. Tuo tarpu tomizme, bent taip, kaip 
jį formulavo pats šv. Tomas, visi žmogaus kūriniai neturi jokios 
kitos prasmės, kaip tik tarnauti žmogui. Šv. Tomo pažiūra pa- 
saulis buvo baigtas paties Dievo, ir žmogaus kūryba, kaip die- 
viškosios kūrybos pratęsimas, ir pasaulio atbaigimas šv. Tomo 
filosofijoje neturi vietos. Tomistinė kultūros filosofija todėl 
kultūros paskirtį paprastai mato žmogaus tobulinime, o kultūros 
esmės jieško subjektyviniame žmogaus gyvenime. Šituo keliu ei- 
na ir Maritainas. 

Iš to galima suprasti, kodėl Maritainas nuolatos pabrėžia, kad 
kultūra yra praeinąs ir žlungąs dalykas: „,žemiškasis ir žlungąs 
mūsų žemės gyvenimo gėris“ (19 p.; plg. 20 p.). Maritainui ne- 
atrodo, kad kaip tik kultūra rengia sąlygas religinei pasaulio 
transfigūracijai, kuri savo veikimu anaiptol kultūrinių kūrinių 
nenaikina. Manydamas, kad kultūros uždaviniai išsisemia žmo- 
gaus tobulinimu ir jo galių išvystymu, o nepastebėdamas antro- 
sios, grynai objektyvinės — kosminės kultūros pusės, Maritai- 
nas tokią išvadą yra padaręs visai logiškai. Priemonė nustoja 
prasmės ir žlunga tada, kai tikslas jau pasiektas. 

Apskritai reikia pasakyti, kad nors Maritaino kultūrinės kon- 
cepcijos yra dar tik pradinės, bet jos yra vertingos ir įdomios tuo, 
kad jos yra pirmas bandymas kurti grynai tomistinę kultūros 
filosofiją, ko ligi šiol kultūros filosofijos literatūroje nerandame. 

Kultūros filosofija, kaip ir bet kuri kita filosofijos disciplina, 
gali būti priklausoma nuo įvairių  pasaulėžiūrinių įsitikinimų. 
Ideologinis mokslininko ir jo gyvenamojo amžiaus nusistaty- 
mas nelieka be įtakos ir kultūros problemų sprendimui. Vėliau, 
kalbėdami specijaliai apie kultūros filosofijos santykius su pa- 
saulėžiūra, matysime, kad tikrumoje gali būti ir yra įvairūs pa 
saulėžiūriniai kultūros filosofijos tipai. Šiuo tarpu norime tik 
pažymėti, kad visi ligi šiol minėti kultūros filosofai, išskyrus 
gal tik Rousseau, priklauso idealistinei pasaulėžiūrai ir tuo 
pačiu idealistinei kultūros filosofijai. Visiems jiems kultūra yra 
dvasios padaras. Bet Vakarų minties istorijoje idealistinė pasau- 
lėžiūra nėra vienintelė. Šalia josios visais laikais buvo ir natūra- 
listinės pasaulėžiūros užuomazgų, kurios aštuonioliktajame ir de- 

vynioliktajame šimtmetyje susiformavo ištisa netūralizmo siste- 
ma. Nenuostabu todėl, kad šalia idealistinės kultūros filosofijos 
Vakaruose esama ir natūralistinės, kad čia kultūra yra supranta- 
ma ne tik kaip dvasios, bet ir kaip gamtos padaras. Kultūros fi- 
losofijos atsiradimo ir susiformavimo apžvalga būtų nepilna, jei 
praleistume natūralistinės kultūros filosofijos atstovus. 

Žymiausiu ir ryškiausiu natūralistinės kultūros filosofijos 
atstovu paprastai yra laikomas O. Spengleris. Bet Spenglerio ide- 
jos turi ir savo pirmatakų. Spengleris nebuvo pirmutinis, kuris 
kultūros išsivystyme įžiūrėjo ne nuolatinę pažangą, kaip apšvie- 
tos filosofai, bet nuolatinį smukimą ir žengimą mirties linkui. 
Šiuo atžvilgiu Spenglerio pirmatakas yra Vico. Spengleris taip 
pat nėra pirmutinis, kuris kultūrą suprato kaip augmenį ir kuris 
kultūros filosofiją padarė kultūros morfologija. Šiuo atžvilgiu 
Spenglerio pirmatakas buvo Frobenijus. Vico ir Frobenijus yra 
du pirmieji natūralistinės kultūros filosofijos atstovai, kurių ide- 
jas Spengleris vėliau suvedė į vieną grandijozinę pasaulio morfo- 
logijos sistemą. 

Pirmutinis natūralistinės kultūros filosofijos kūrėjas Vaka- 
ruose buvo italas 

G. Vico. 


Vico, kaip teisingai pastebi A. Dempfas, išvystė „visuotinę kul- 
tūros filosofiją neminėdamas net nė kultūros vardo“27. Vico su 
Spengleriu jungia dvi idejos: tautų išsivystymo dėsningumas ir 
kultūros smukimas josios istorijoje. Vico savo veikaluose tyri- 
nėjo visų pirma tautų gyvenimą. Atskirų tautų istorija filoso- 
finiu atžvilgiu anuo metu dar nebuvo tiriama, ir Vico turėjo pa- 
grindo savo pažiūras vadinti „scienza nuova“. Ir šitas „naujasis 
mokslas“, pasak Vico, brėžia amžiną idealinės istorijos ratą, ku- 
riuo sukasi laiko eigoje visų tautų istorijos su jų gimimu, su jų 
pažanga, su jų smukimu ir mirtimi. Apie savo veikalą,?8 kuris 
buvo parašytas specijaliai tautų istorijos dėsniams susekti, Vico 
sako, kad „ten mes rasime išaiškinta ne atskiros ir laikinės ro- 
mėnų bei graikų istorijos dėsnius arba faktus, bet amžinuosius 
idealinės istorijos dėsnius, kurių klauso visos tautos, prasidėda- 
mos, žengdamos pirmyn, smukdamos ir žūdamos, ir kurių jos 


27, Kulturphilosophie, 13 p. 


28, Principi di una scienza d'intorno alla commune natura della. 
nazioni, 1725. 

klausys visuomet...  Begaliniai pasauliai gema vienas po kito 
visoje amžinybėje“.29 Tautų išsivystymas, pasak, Vico, yra ve- 
damas tam tikrų dėsinių, iš kurių niekas negali išsilenkti. 

Tautų išsivystymo dėsningumas padaro, kad kiekvienos tau- 
tos kultūra, pasak Vico, pereina trejetą amžių: dieviškąji, he- 
rojiškąji ir žmogiškąjį. Dieviškojo amžiaus metu prigimtis yra 
poetinė arba kūrybinė, papročiai apsireiškia pamaldumu ir reli- 
gija, valdžia yra teokratinė, išmintis ir apskritai žinija — teolo- 
giškai mistiška. Herojiškojo amžiaus metu prigimtis yra herojiš- 
ka, papročius valdo garbė, valdžia yra aristokratinė, išmintis yra 
apspręsta teisės. Žmogiškojo amžiaus metu prigimtis yra racijo- 
nali, papročiuose vyrauja pareiga, valdžia yra demokratinė, iš- 
mintis ieško tiesos. Šitie trys amžiai apsireiškia kiekvienos tau- 
tos kultūroje. Vakaruose, pasak Vico, dieviškasis amžius buvęs 
nuo devintojo ligi tryliktojo šimtmečio, kada karaliai būdavo pa- 
švenčiami apvilkti dijakonų liturginiais drabužiais. Herojiškasis 
amžius pasirodęs feodalizmo metu, o žmogiškasis — prasidėjęs 
po jo. 

Charakteringa, kad šių amžių eigoje tautų gyvenimas ne tik 
nedaro pažangos, bet, kiek pagerėjęs, jis smunka ir grįžta į Vico 
vadinamą „refleksinę barbariją“. „Tautų charakteris, sako Vico, 
pradžioje yra kraugeriškas, vėliau žiaurus, paskui švelnus ir no- 
rįs gero, dar toliau jieškąs atradimų ir galop pakriręs'30. Vico 
tiki į antrosios arba sąmoningos barbarijos grįžimą. Štai kaip jis 
vaizduoja tuos antruosius žmonijos barbarus: „Šie žmonės, sako 
jis, yra įpratę rūpintis tik privatiniais savo reikalais; didžiausios 
minios viduje jie gyvena gilų vienatvės gyvenimą savo sieloje ir 
savo valioje. Panašūs į laukinius žvėris, jie nesutaria vienas su 
kitu, ir sunku rasti tarp jų dvi tas pačias nuomones; kiekvienas 
klauso tik savo noro arba savo kaprizų. Štai dėl ko egoistiš- 
kiausios partijos ir žiauriausi civiliniai karai miestus pavers miš- 
kais ir miškus žmonių olomis, ir amžiai uždengs barbarijos rū- 
dimis šitų žmonių sąmoningą blogumą ir jų subtilią perversiją. 
Iš tikrųjų, dėl sąmoningos barbarijos jie pasidarė daug žiaures- 
ni, negu gamtos barbarai. Pirmoji barbarija buvo atlaidžiai 
žiauri. Nuo josios buvo galima apsiginti arba jėga arba bėgsmu. 


29, Cit pranc. vert. Principes de la philosophie de Vhistoire, 375 p. 
Paris 1827. 
30, op cit. 382 p. 


Antroji barbarija yra susijusi su bailiu žiaurumu, kuris, glamo- 
nėdamas ir bučiuodamas, kėsinasi išplėšti turtus ir gyvybę net 
ir artimiausiam draugui“.31 Po šitokios išvidinės ir išviršinės ka- 
tastrofos vėl išauga, pasak Vico, kultūra, ir gema naujas gyveni- 
mas. „Išgydyti baisiais vaistais, žmonės pasidaro, tarsi, apsvai- 
gę. Jie nepažįsta jau pramogų, bet tik pačius reikalingiausius 
gyvenimo daiktus. Mažas žmonių skaičius, kurie liks pabai- 
goje, neturėdami net ir reikalingiausių dalykų, savaime pasidarys 
vėl visuomeniški. Senas pirmųjų amžių paprastumas vėl pasiro- 
dys jų gyvenime. Jie iš naujo pažins religiją ir pasitikėjimą, ku- 
rie yra natūralūs teisingumo pagrindai ir kurie sudaro amžinąjį 
Apvaizdos atstatytos tvarkos grožį'.32 Reikia pastebėti, kad ši- 
toks tautų gyvenimo kelias Vico filosofijoje nėra valdomas liki- 
mo, kaip Spengleriui, bet dieviškosios Apvaizdos. Apskritai, 
Vico kultūros filosofija yra dar neišskirstytas mišinys idealisti- 
nių ir natūralistinių tendencijų. Vis dėlto gamtinio priežastin- 
gumo ir dėsningumo įvedimas į kultūros gyvenimą verčia Vico 
priskirti prie natūralistinės srovės kultūros filosofijoje. 

Dar didesnis natūralistas, bent pirmame savo pažiūrų išsi- 
vystymo perijode, yra 


L. Frobenius. 


Frobenijus buvo pirmasis, kuris pagrindo vad. kultūros morfo- 
logiją. Dar praėjusio šimtmečio pabaigoje Frobenijus skelbė, 
kad kultūra yra nuo žmogaus nepriklausąs organizmas. Ne žmo- 
gaus pasiryžimas sukuria kultūrą, bet kultūra gyvena iš žmo- 
gaus, ir josios gyvenimas yra ilgesnis už žmogaus gyvenimą. 
„Kiekviena kultūra, sako jis, išsivysto, kaip gyvi organizmai, va- 
dinasi, pergyvena gimimą, vaiko, jaunuolio, vyro ir senio amžių 
is galop mirtį. Kultūra yra didelis kūnas, ir kultūros turtai — 
vistiek ar jie būtų dvasiniai ar materijaliniai — yra jojo dalys... 
Todėl kultūros formoms gyvenimo sąlygų reikia jieškoti šalia 
žmogaus, būtent, visų pirma kultūrinėje dirvoje, gamtos esmėje 
ir ypatybėse, kuriose kultūra gyvena. Neatsitiktinis dalykas, 
kad panašūs kraštai sukuria ir panašią kultūrą. Kultūrų kitimas 
ir keliavimas taip pat yra toks pat, kaip ir augmenų. Kultūrų 
junginiai sukuria naujas kultūras. Būdamos gimusios, jos taip 


31. op. cit. 383 p. 
32, ibd. 

pat yra palenktos ir augimo dėsniams“.33 Dėl to ir kultūros fi- 
losofijos uždaviniai, pasak Frobenijaus, yra jieškoti kultūros ti- 
pų, o kultūros filosofijos metodas yra lyginamasis. „Aš prade- 
du, sako Frobenijus, morfologiniu, lyginamuoju anatominiu ir 
fizijologiniu kultūrų tyrinėjimu“ „34 

Šitokia Frobenijaus kultūros filosofija, savaime aišku, buvo 
pagrįsta mechanistine pasaulėžiūra. Vėliau jis ją šiek tiek pakei- 
tė, į kultūros pažinimą įvesdamas, kaip ir Spengleris, intujiciją. 
Savo veikale „„Paideuma''35> jis skiria du pasaulio suvokimu bū- 
du: mechanistinį ir intujityvinį. Mechanistinis pasaulio suvoki- 
mas stengiasi tikrovėje susekti dėsnius. Tuo tarpu intujityvinis 
nori pažinti bendrą pasaulio planą. Todėl jis pasitenkina pažinęs 
charakteringiausias apraiškas ir jas įjungęs į visą būties struktū- 
rą. Kultūros pažinimas kaip tik ir yra toks intujityvinis pažini- 
mas. Kultūros filosofas turi nejieškoti kultūrinio gyvenimo dės- 
nių, kaip gamtininkas, bet turi stengtis susekti kultūrinio vyks- 
mo planą ir atskiras kultūros apraiškas į šitą planą įjungti. Mi- 
nėtame veikale Frobenijus žodžio „kultūra“ nebevartoja. Jis jam 
atrodo esąs nudėvėtas ir pasenęs. Jį pakeičia jis žodžiu „pai- 
deuma“. Šitoji paideuma yra gyva esybė, kuri apsireiškia kul- 
tūrinių gėrybių pavidalu. Paideuma esanti savarankiška būtybė 
ir turinti savą gyvenimą. Ji yra organiška, bet senatvės amžiuje 
pereinantį į neorganišką stovį. Atskiro asmens ir bendruo- 
menės paideumos išsivystymo tarpsniai yra tie patys: kūdikystė, 
jaunystė ir vyro amžius. Šituos tris tarpsnius atitinka trys išvir- 
šinio gyvenimo būdai: barbarija, kultūra ir mechanika.352 

Vico ir Frobenijaus idėjas išvystė, papildė ir susistemino. 


O.Spengler. 

Nei bendros istorijos nei bendros kultūros žmonija, pasak 
Spenglerio, neturi. „Žmonija, sako Spengleris, neturi jokio tikslo, 
jokio plano taip lygiai, kaip drugių arba orchidejų giminė neturi 
tikslo. Žodis „žmonija“ yra tuščias žodis“.39 Vietoje vienos pa- 


33, Der Ursprung der Kultur, VII p. Berlin, 1898. 

34, op. cit. T p. 

35, Paideuma. Umrisse einer Kultur — und Seelenlehre, 1930. 

353. L. Frobenijaus pažiūrų gerą santrauką yra padaręs prof. Dr. 
Paul Hambruch studijoje „Das Wesen der Kulturkreislehre. Zum Streite 
um Leo Frobenius. Hamburg 1924. Čia yra bijografinių ir biblijografinių 
žinių. 

36, Der Untergang des Abendlandes I, Miinchen 23—32 1920. 

saulinės kultūros Spengleris mato sumą atskirų kultūrų. Šitos 
kultūros kiekviena išauga savame krašte ir visados gimtosios sa- 
vo šalies sąlygų yra apsprendžiama. Ligi mūsų dienų istorija yra 
sukūrusi aštuonetą tokių atbaigtų kultūros tipų: egiptiečių, babi- 
loniečių, kiniečių, indų, graikų - rymiečių, arabų, meksikiečių ir 
galop Vakarų kultūrą. Spengleris pastebi, kad būta ir daugiau 
kultūrų (pav. persų, hetitų ir k.), bet jos negalėjo dėl įvairių są- 
lygų subręsti ir todėl istorijos bei kultūros filosofijai liko be 
reikšmės. Kiekvienas kultūros tipas yra Sprengleriui atskiras, nuo 
kito tipo nepriklausąs ir uždaras, vadinasi, kitam tipui neturįs 
jokios įtakos. Manyti, kad kuris nors kultūros tipas galįs atgyti 
ir pasikartoti, pav. renesanso metu antikinės kultūros tipas, pa- 
sak Spenglerio, yra prietaras. Klasikinės kultūros mes esame tik 
garbintojai, bet ne mokiniai ir paveldėtojai. Šiuo savo visuotinės 
kultūros nepripažinimu Spengleris yra tikra Solovjovo ir Eu- 
ckeno priešginybė, kurie abu nesiliovė visą savo gyvenimą įrodi- 
nėję, kad žmonija yra vieninga ir savo sąmone ir savo veikimu.362 
Šiuo atžvilgiu Spengleris yra priešingas ir Krikščionybės koncep- 
cijai apie žmonijos vieningumą, nes realus žmonijos vieningumas 
yra Krikščionybei pagrindinė žmogaus puolimo, atpirkimo ir 
atsakingumo sąlyga. 

Pati kultūra, kaip tokia, Spengleriui, kaip ir Frobenijui, yra 
gyvas padaras. Kultūros tyrimas Spengleriui, kaip ir Frobenijui, 
vyksta morfologiniu būdu. Kultūros yra valdomos likimo, kaip 
visi gyvi padarai. Likimo ideja Spengleriui yra pagrindinė isto- 
rijos ir kultūros mokslų ideja, kaip priežastingumo principas yra 
pagrindinis gamtos mokslams. Kultūros išsivystymas, pasak 
Spenglerio, pereina tam tikrus perijodus, kuriuos Spengleris cha- 
rakterizuoja botanikos ir metereologijos terminais. „Kultūra, sa- 
ko Spengleris, gema tą akimirksnį, kai viena didi siela prabunda 
iš amžinai vaikiškos žmonijos pirmykščio stovio. Šitoji siela išsi- 
vaduoja, kaip pavidalas iš nepavidalo, kaip aprėžtas dalykas iš 
neaprėžto. Kultūra pražydi gana siauroje dirvoje, prie kurios ji 
yra pririšta, kaip augmuo. Kultūra miršta, kai šitoji siela įkūnija 
pilną savo galimybių sumą tautų, kalbų, religijų, menų, valstybių, 
mokslų pavidalu ir kai ji vėl grįžta į pirmykščią sielą. Kai tikslas 
yra pasiektas ir kai ideja visa savo pilnatve yra atbaigta, tuomet 


304 Plg. R. Eucken, Die Einheit des Lebens im Bewusstsein und Tat 
der Menscheit. 1888. 

kultūra staiga sustingsta, miršta, josios žiedai nubyra, jėgos su- 
dūžta — ji tampa civilizacija. Kiekviena kultūra pereina atskiro 
žmogaus amžius. Kiekviena turi savo vaikystę, savo jaunystę, 
savo vyro amžių ir savo senatvę“.37 Sinchronistinėse lentelėse 
Spengleris kultūros augimo perijodus suskirsto dar ir pagal metų 
laikus. Pavasaris kultūros gyvenime yra intujityvus (landschaft- 
lich - intuitiv). Jis yra galingas „prabundančios sapnų pilnos 
sielos didingais kūriniais“. Jį charakterizuoja „„antasmeninė vie- 
nybė ir pilnatvė“. Vasara pasižymi „bręstančia sąmone“, joje at- 
siranda „pirmieji miestiški pilietiški ir kritiški sąjūdžiai“. Ruduo 
charakteringas savo „didmiestiška inteligencija“. To metu pasie- 
kia „aukščiausią laipsnį griežta apipavidalinančioji jėga“. Žiemą 
galop „išsiveržia pasaulinio masto miestų civilizacija, užgęsta 
dvasinė apipavidalinančioji galia, pats gyvenimas pasidaro prob- 
lematiškas“. Praktiniame šio tarpsnio gyvenime žymu „etiškai - 
praktinės bereliginio ir bemetafizinio miesčioniškumo tendenci- 
jos“ 38 

Civilizacija Spengleriui yra paskutinis kurios: nors kultūros 
išsivystymo perijodas. Ir šitas perijodas kultūrai ateina neišven- 
giamai, kaip koks likimas. Civilizacija „eina po kultūros kaip 
tapęs dalykas po tapsmo, kaip mirtis po gyvenimo, kaip sustin- 
gimas po išsivystymo, kaip senatvė po vaikystės, kaip sustingęs 
suakmenėjęs miestas po kaimo“ .3? Civilizacija taip santykiuoja su 
kultūra, kaip mumija su kūnu, kaip romėnų protas su graikišką- 
ja siela. Ir šitas santykis pasikartoja visuose kultūros tipuose. 

Civilizacijos tarpsnio žymių Spengleris suranda ketvertą: I. 
didmiesčių išaugimas, 2. ekspansijos noras, 3. sistemos stoka 
moksle ir 4. skepticizmas. 

Kultūros tarpsnio metu kūrybiniai žygiai apima visus žmones. 
Net ir mažiausias kaimas nelieka be kultūrinės įtakos. Tuo tar- 
pu civilizacijos metu viskas pasikeičia. Čia pradeda atsirasti kul- 
tūriniai centrai — pasaulinio masto didmiesčiai, kurie suima į save 
visą kultūrinio gyvenimo turinį. Kaimas ir mažesni miestai virsta 
provincija, kurios uždavinys , ironingai pastebi Spengleris, yra 
maitinti didmiesčius aukštesniojo savo žmoniškumo likučiais. 
„Vietoje pasaulio, sako Spengleris, atsiranda miestas — vienas 

37. op. cit. 153 p. 


38, op. cit. 154 p. 
39 op. cit. 43 p. 

punktas, kuriame telkiasi visas plačių šalių gyvenimas. Tuo tar- 
pu visa kita stingsta. Vietoje formingos su žeme suaugusios tau- 
tos atsiranda naujas nomadas, parazitas — didmiesčių gyvento- 
jas, betradicinės, beformės masės faktų žmogus, be religijos, ne- 
inteligentiškas, nevaisingas, nekenčiąs kaimiečių, taigi žengiąs 
baisų žingsnį į neorganiškumą, į galą — štai kas yra civilizaci- 
ja“.40 Didmiesčio gyvenime žlunga didis menas, didžios minties 
sistemos, atsiranda šeimų nevaisingumas ir tuo pačiu prasideda 
rasės galas. Kultūros tarpsnio pabaigoje miestas atsigręžia prieš 
kaimą ir šį sunaikina. Bet, atsiskyręs nuo vaisingos žemės, kuri 
kiekvienai kultūrai duoda kūną ir kraują, kuri palaiko kūrybinę 
žmogaus dvasią, miestas galop žlunga ir pats. Miestų įsigalėji- 
mas ir kultūrinio gyvenimo susitelkimas į atskirus centrus yra 
aiškiausias, pasak Spenglerio, prasidedančios civilizacijos tarps- 
nio ženklas. 

Didmiesčio žmogus pasižymi ekspansijos dvasia. Jis nori ap- 
imti viską. Jis nori įtraukti į savo orbitą visą gyvenimą. Jis ver- 
žiasi visur, kur tik įstengia. Šitoji ekspansijos dvasia padaro did- 
miesčio gyventoją amžinai neramų ir nepastovų. „Ekspansyvinė 
tendencija, sako Spengleris, yra kažkas demoniška ir baisu. Ji pa- 
gauna vėlyvą miestų stadijos žmogų, jį pajungia savo tarnybai ir 
sunaikina.''11 ; 

Ekspansijos dvasia veda žmogų horizontaline linkme. Šio 
meto žmogus nori apimti pasaulio visumą, bet jis nenusileidžia 
ligi pasaulio gelmių. Todėl civilizacijos metu atsiranda mokslo 
sunykimas. „Mokslas, sako Spengleris, egzistuoja tik didžiųjų 
mokslininkų generacijų gyvenime. Knygos yra niekai, jei jos 
neatgyja žmonėse, kurie prie jų yra priaugę... Mokslo mirtis 
yra tada, kai jis niekam nepažadina jo vidaus pasaulio“.42 Tai 
kaip tik ir įvyksta civilizacijos metu. Toks gyvos mokslinės dva- 
sios sunykimas Europos gyvenime, pasak Spenglerio, prasidėjo 
po Kanto. Kantas buvo paskutinis gyvos sistemos kūrėjas. Po 
jo, kaip ir graikuose, prasidėjo „specifinė didmiestiška, ne spe- 
kuliatyvinė, bet praktinė, bereliginė, etiškai visuomeninė filoso- 
fija“.43 Šiandien, ironizuoja Spengleris, „geresnis filosofas tupi 


40 op. cit. 45 p. 

41 op. cit. 52 p. 
42 op. cit. 609 p. 
43 op. cit. 63 p. 

kokiame nors išradėjuje, diplomate ar finansininke, negu vi- 
suose tuose, kurie užsiima lėkštu eksperimentinės psichologijos 
darbu“ .44 

Todėl skepticizmas yra neišvengiamas civilizacijos palydovas. 
„Skepticizmas, sako Spengleris, yra grynos civilizacijos išraiška. 
Jis sugriauna prieš jį buvusios kultūros pasaulėvaizdį“ *5. Todėl 
Nietzschės paskelbtą visų vertybių pervertinimą Spengleris laiko 
charakteringu Europos civilizacijos ženklu. Civilizacija nieko 
nekuria. Ji tik ima seniau sukurtas formas ir stengiasi jas kitaip 
suprasti, išaiškinti ir perkeisti. . Kultūros žmogus gyvena nesą“ 
moningai. Tuo tarpu civilizacijos žmogus pradeda mąstyti apie 
gyvenimą, nes pats šitas gyvenimas jam pasidaro problematiš- 
kas. Todėl gyvenimo filosofijos atsiradimas taip pat yra ryški 
civilizacijos žymė, tuo labiau, kad gyvenimo filosofija šiuo metu 
esti labai skeptiška. 

Dabartis Vakarų kultūros gyvenime kaip tik ir yra, pasak 
Spenglerio civilizacijos tarpsnis. „Dabartis, sako Spengleris, yra 
civilizuota, ne kultyvuota fazė... Mes esame civilizuoti žmonės, 
ne gotikos ar rokoko žmonės... Mes turime paisyti faktų, šaltų. 
ir kietų vėlyvo gyvenimo faktų... Apie didžiąją tapybą ir mu- 
ziką jau nebėra kalbos Vakarų žmogui.  Architektoninės jo ga- 
limybės jau šimtas metų, kai išsemtos. Jam yra likusios tik eks- 
tensyvinės galimybės (56 p.)... Jeigu šitos knygos įtakoje, sako 
Spengleris, naujosios kartos žmonės vietoje lyrikos imsis techni- 
kos, vietoje tapybos imsis statyti laivus arba vietoje gnoseologi- 
jos atsidės politikai, jie darys tai, ko aš noriu, ir jiems negalima 
nieko geresnio linkėti'“'.46 Šitas civilizacijos tarpsnis Europos gy- 
venime yra prasidėjęs nuo 1800 metų ir yra neišvengiamas mūsų 
visų likimas. „Grynai ekstensyvinis veikimo amžius, sako 
Spengleris, kai yra išskiriama estetinė ir metafizinė kūryba, yra 
žlugimo laikas. Tai tiesa. Bet mes šito laiko neišsirinkome. 
Mes negalime pakeisti, kad mes gimėme prasidedančią civiliza- 
cijos žiemą, o ne subrendusios Fidijaus ar Mozarto kultūros 
metu“ 47. Vakarai eina prie galo, ir mes negalime šito galo iš- 
vengti. Vakarų žlugimas, pasak Spenglerio, reiškia ne žmonių 


44 ibd. 

45. op. cit. 64 p. 

46. op. cit. 56—57 p. 
47, op. cit. 62 p. 

išnykimą, net ne kultūros sunaikinimą karais arba gamtos katas- 
trofomis, bet žlugimą kūrybinių žmogaus jėgų. Civilizacija yra 
išvidinis žmogaus išsekimas. Toks žmogus gali gyventi, bet jis 
negali kurti. 


Pagrindinės Spenglerio koncepcijos iškėlimu mes baigiame 
kultūros filosofijos apžvalgą Vakaruose. Spengleris yra pasku- 
tinis Vakarų kultūros filosofas, kuris kultūrą yra suvokęs pla- 
čiu ir sykiu originaliu būdu. Jis Vakarams yra charakteringas 
ir tam tikra prasme yra net viso Vakarų gyvenimo simbolis. Toji 
nuotaika, kuri dvelkia iš viso jo veikalo yra ne tik asmeninė jo 
nuotaika, bet nuotaika viso pavargusio ir savo racijonalume išse- 
kusio Vakarų gyvenimo. Spengleris yra kultūrinis pesimistas. 
Ir jis negali būti kitoks, nes jis mato galą to istorinio tarpsnio, 
kuris, atitrūkęs nuo gyvenimo šaknų, pats išdžiūvo ir dabar 
diena iš dienos laukia savo galo. Vakarai yra persidirbę. Jie 
yra pavargę. Jie yra išsisėmę savo organizacijoje, logikoje ir 
technikoje. Ir jeigu jie nebus atgaivinti Rytų dvasia, jei, Hello 
žodžiais tariant, Vakarų krutėjimas neatgims Rytų poilsyje, Va- 
karų galas bus neišvengiamas. Visa Vakarų kultūra buvo ku- 
riama gyvenimo paviršiuje. (Organizacija, intelektas ir technika 
negali prieiti prie gyvenimo gelmių. Tuo tarpu šitomis trimis 
žymėmis kaip tik ir yra charakteringas visas Vakarų gyvenimas 
„su jo kultūra ir religija. 


c. Kultūros filosofija Rytuose 


Apie sisteminę Rytų kultūros filosofiją šiandien dar yra per 
anksti kalbėti. Ji dar yra tik pačioje užuomazgoje. Bet šitoji 
užuomazga, kaip ir visas Rytų gyvenimas, slepia savyje neribotų 
galimybių. Pagrindinės Rytų kultūros filosofijos koncepcijos 
yra daug platesnės ir daug gilesnės, negu Vakaruose, nes jos 
kyla iš pačių gyvenimo gelmių, kuriose kultūra nėra atskiras 
pradas, bet susijęs su visa žmogaus ir pasaulio būtimi. 

Visas Vakarų gyvenimas ir visa vakarietiškoji kultūra yra 
paremta, pasak N. Berdiajevo,48 akto persvara santykyje su po- 
tencija. Aristotelio ir vėliau šv. Tomo Akviniečio filosofijoje 
aktas yra laikomas, kaip tobulybė, kaip būties atbaiga ir pilnu- 


45. Plg. N. Berdiaeff, Esprit et Libertė, 349 p. Paris 1933. 

ma. Tuo tarpu potencija yra dar tik tai, kas yra netobula, ne- 
pilna ir neatbaigta. Todėl, pav. Dievuje šv. Tomas neprileidžia 
jokių potencijų. Dievas tomistinei filosofijai yra actus purus. 
Šitokia akto persvara kaip tik ir apsprendė visą Vakarų gyve- 
nimo charakterį. Visos jėgos čia yra telkiamos tam, kad būtų 
aktualizuotos gyvenimo potencijos; kad tai, kas yra paslėpta, iš- 
eitų aikštėn, susiorganizuotų ir apsireikštų išviršiniais pavida- 
lais. Nuolatinis aktualizavimas ir organizavimas yra pagrindi- 
nė Vakarų istorinio gyvenimo forma. Kultūrinis ir net religinis 
Vakarų gyvenimas visados reiškiasi daugiau išviršiniais pavida- 
lais. Jis yra linkęs į formas, į struktūras, į regimus pavidalus, 
nes forma yra aktas santykyje su medžiaga arba su turiniu. 
Aristoteliškoji — tomiškoji akto koncepcija yra pagrindinė Va- 
karų gyvenimo filosofijos ideja. 

Tuo tarpu Rytų gyvenimas vyksta potencijos persvaroje. 
Bet čia potencija turi visai kitokią prasmę, negu Vakarų filoso- 
fijoje. Rytų išmintyje potencija reiškia ne būties netobulumą ar- 
ba josios neatbaigtumą, bet būties turtingumą, būties gilumą 
ir josios begalybę. Čia potencija yra tobulesnė už aktą, nes po- 
tencijoje yra daugiau būties, negu ji yra aktualizuota išviršinė- 
se formose. Aktas niekados neišsemia visos būties. Aktualumo 
kategorija dar nėra lygi būties turiningumo kategorijai. Todėl 
visas Rytų gyvenimas neakcentuoja akto, nes jame mato tik da- 
linį apsireiškimą to, kas glūdi būties gelmėse. Aktas nepatobu- 
lina būties, bet tik ją apreiškia. Prigimtojoje tvarkoje toks 
konkretus būties gelmių apreiškimas visados yra tam tikra pras- 
me būties nuskurdinimas, būties sumechaninimas ir josios su- 
stingdymas. Tai, kas glūdi potencijoje, visados yra tobuliau, 
gražiau, originaliau, negu tai, kas apsireiškia aktualiai. Štai dėl 
ko Rytų gyvenimas kratosi išviršinėmis formomis. Jis nelinksta 
į organizaciją, į mechanizaciją, į išviršinius pavidalus. Rytų gy- 
venimo centras yra potencijalioje būtyje. Rytų kontempliacijos 
siekia pirmykštę, originalią būtį, o ne tą, kuri yra apsireiškusi ir 
aktualizuota. Aktas parodo būtį aprėžtą. Tuo tarpu potencija yra 
būties begalybės išraiška. Vakarai žavisi tuo, kas yra apipavida- 
linta. Rytai kontempliuoja tai, kas yra be ribų. Potencijos, kaip 
būties turiningumo ir begalybės išraiškos, koncepcija yra pagrin- 
dinė Rytų gyvenimo filosofijos ideja. 

Šitoji ideja apsprendžia ir visą Rytų kultūros filosofiją. Visų 
pirma Rytuose kultūros filosofija yra iš esmės suaugusi su reli- 

gijos filosofija. Kultūra Rytams nėra atskira ir dar labiau nepri- 
klausoma gyvenimo sritis. Kultūra čia yra tik viena visuotinio 
kosminio gyvenimo lytis, viena jo apraiška, vienas jo pavidalas. 
Tuo tarpu gyvenimas Rytams visados yra gamtos ir žmogaus 
santykis su Dievu. Religinis gyvenimo pobūdis Rytų filosofijoje 
yra pagrindinis. Istorinis gyvenimas yra laisvas kūrinijos ėjimas 
Dievop arba Dievo nusileidimas į kūriniją. Istorijos ir tuo pačiu 
gyvenimo centre Rytams stovi Logo Įsikūnijimas. Todėl ir 
kultūros problemos tyrinėjimas Rytams yra negalimas be religi- 
jos problemos tyrinėjimo. L. Karsavinas yra pasakęs, kad „istori- 
jos filosofija turi būti nagrinėjama religiškai, net konfesiškai“...29 
Tai tinka ir kultūros filosofijai, tuo labiau, kad aiškios ribos 
tarp kultūros ir istorijos filosofijos Rytuose yra dar mažiau, ne- 
gu Vakaruose. Apskritai, reikia pasakyti, kad Rytų filosofija, 
jeigu šitas žodis tinka pavadinti Rytų išminčiai, nėra suskaldyta 
disciplinomis: ji yra vieninga, nes ji iš esmės yra gyvenimo — 
konkretaus ir gyvo gyvenimo — filosofija. Tas pat yra ir su kul- 
tūros filosofija. Ji Rytuose nėra, ir vargiai kada nors bus, tapusi 
specijalia disciplina. Josios koncepcijos yra organiškai įaugusios 
į visą filosofijos sistemą ir negali būti iš ten išimamos be skriau- 
dos ir joms pačioms ir visai sistemai. Religinis šitų koncepcijų 
charakteris ir organiškas jų suaugimas su visa gyvenimo filosofi- 
ja yra dvi pagrindinės rytietiškos kultūros filosofijos žymės. To- 
dėl kultūros problemą yra sprendę dauguma Rytų filosofijos at- 
stovų, kurie beveik visi buvo gyvenimo filosofai. Jeigu čia mes 
kalbėsime tik apie vieną, tai tik dėl to, kad jo filosofijoje kultū- 
rinės koncepcijos, gal būt, yra originaliausios, plačiausiai spren- 
džiamos ir aiškiausiai išdėstytos. 

Charakteringiausias filosofas, kuriame kultūrinės koncepci- 
jos labiausiai yra patyrusios Rytų pradų ir kurios vis dėlto dar 
susisiekia su Vakarų dvasia, yra 


N. Berdiajev. 


Jau savo jaunystėje Berdiajevas yra tyrinėjęs žmogaus kūrybos 
problemą ir šituose tyrinėjimuose susekęs kosminę žmogiškosios 
kūrybos prasmę.49* Vėliau, pergyvenęs didįjį karą ir savo tautos 
revoliuciją, jis ėmėsi spręsti, kaip jis pats sako, „pagrindines re- 


49 Der russische geschichtsphilosophische Gedanke, 272. Ethos 1925-26. 
*Ja. Plg. jo veikalą Kūrybos filosofija, Maskva 1914. 

liginės istorijos filosofijos problemas“.50 Čia jis neišvengiamai 
susidūrė su kultūros klausimais ir tuo būdu gavo progos papil- 
dyti ankstyvesnes savo pažiūras, kurias jis buvo išdėstęs savo 
kūrybos filosofijoje. 

Tarp kultūros ir gyvenimo, pasak Berdiajevo, yra tam tik- 
ras priešingumas. Gyvenimas čia yra suprantamas ne kaip kos- 
minis vyksmas, kuriame dalyvauja gamta, žmogus ir Dievas, bet 
kaip nuo žmogaus atitrūkęs, žmogaus nepriklausąs ir žmogų pa- 
vergęs jo paties sukurtas vyksmas, kuris apsireiškia objektyvi- 
niais pavidalais ir išviršine organizacija. Kai tik kultūroje atsi- 
randa noras pereiti į tokį išviršinį gyvenimą, šitas noras visados 
reiškia kultūros smukimą ir net galą. Berdiajevas netiki į apšvie- 
tos skelbtą kultūrinio progresizmo ideją. „Kultūra, sako Berdia- 
jevas, neišsivysto be galo. Ji pati savyje nešiojasi mirtį. Joje glūdi 
pradai, kurie ją neišvengiamai stumia į civilizaciją. O civilizacija 
yra kultūrinės dvasios galas; tai apsireiškimas visiškai naujos 
būties, geriau nebūties. (286) ... Kiekvienoje kultūroje po jo- 
sios žydėjimo, po josios išsiskaldymo ir išsitobulinimo praside- 
da kūrybinių jėgų išsekimas, dvasios užgesimas, atsitraukimas 
ir dingimas. Visa kultūros kryptis pasikeičia. Kultūra dabar 
krypsta į praktinį jėgos įkūnijimą ir praktinę išviršinės gyvenimo 
pusės organizaciją. ..“?1 Šiuo metu mokslas ir menas yra prade- 
damas jausti ne kaip realus gyvenimas, bet kaip abstraktūs daly- 
kai. Tas pat yra su šventumu ir apskritai su visa genijų kūryba. 
Dabar pradedama norėti vad. „tikrojo gyvenimo“. Dabar atsi- 
randa gyvenimo praktikos, gyvenimo jėgos, gyvenimo malonu- 
mų noras. Ir šitas perdėtas noras gyventi kaip tik atneša kultū- 
rai mirtį. „Kultūra negali išsilaikyti savo aukštumoje; ji neiš- 
vengiamai turi smukti, ji turi griūti. Ji yra bejėgė išlaikyti koki- 
nę savo esmę. Kiekinis principas turi ją apgalėti... Kultūra 
tuo būdu atsipalaiduoja ir griūva. Ji todėl negali amžinai išsivys- 
tyti, kadangi ji nerealizuoja tų tikslų ir uždavinių, kurie apsireiš- 
kia josios kūrėjo dvasioje.''22 

Pirmutinė tokio neišvengiamo kultūros smukimo priežastis, 
pasak Berdiajevo, yra pats kultūros pabūdis. „Kultūra nėra nau- 
jo gyvenimo, naujos būties realizavimas — ji yra realizavimas 


50 Der Sinn der Geschichte, 19 p. Darmstadt 1925. 
1 op. cit. 286-287 p. 
52 op. cit. 288 p. 

naujų vertybių. Visa, ką kultūra pasiekia, yra simboliška, ne 
realu... Kūrybinis aktas kultūroje yra nutraukiamas žemyn ir 
apsunkinamas. Naujas gyvenimas, aukštesnė būtis yra išreiš- 
kiama čia tik palyginimais, vaizdais ir simboliais“ 53 „Giliausia 
savo esme ir religine savo prasme, sako Berdiajevas kitame vei- 
kale, kultūra yra didelis nepasisekimas. Filosofija ir mokslas 
reiškia nepasisekimą kūrybiniame tiesos pažinime; menas ir lite- 
ratūra — nepasisekimą grožio kūryboje; šeima ir lyčių gyveni- 
mas — nepasisekimą (345) meilės kūryboje; moralė ir teisė — 
nepasisekimą žmonių santykių kūrime; ūkis ir technika — nepa- 
sisekimą kūrybiniame gamtos apvaldyme. Visose savo apraiš- 
kose kultūra yra kūrybos nepasisekimas. Ji yra tikra negalimy- 
bė pasiekti kūrybinį būties apipavidalinimą... Visi kultūros 
laimėjimai yra simboliški, ne realūs. Kultūroje yra laimimas nę 
pažinimas, bet pažinimo simbolis; ne grožis, bet grožio simbolis, 
ne meilė, bet meilės simbolis; ne žmonių susivienijimas, bet 
šito susivienijimo simbolis; ne gamtos apvaldymas, bet šito ap- 
valdymo simbolis“ 54. Ir čia kaip tik glūdi kultūros krizės gi- 
liausias pagrindas. Žmogus, kurdamas kultūrą, tikisi laimėsiąs 
savo kūriniuose realią būtį. Tuo tarpu tikrumoje jis laimi tik sim- 
bolinę. Bet šitas simboliškumas žmogaus nepatenkina. ,,„Žmo- 
gus nori pasitūrėti ne tiesos simboliu, bet pačia tiesa; ne grožio 
simboliu, bet pačiu grožiu; ne meilės simboliu, bet pačia meile; 
ne jėgos simboliu, bet pačia jėga; ne santykių su Dievu simbo- 
liu, bet pačiais šitais santykiais... Kultūros krizė ir yra paskuti- 
nis žmogaus noras nuo simboliškai lygstamų laimėjimų pereiti 
prie realiai absoliutinių laimėjimų.''55 

Šitas perėjimas gali būti, pasak Berdiajevo, dvejopas: per at- 
sigrįžimą į gamtą ir per atsigrįžimą į Dievą. Tai yra civilizaci- 
jos ir religinės transfigūracijos kelias. „Istoriniame žmonijos li- 
kime galima konstatuoti keturias epochas, keturius stovius: 
barbariją, kultūrą, civilizaciją ir religinę transfigūraciją“.56 Šitos 
keturios epochos arba keturi stoviai, paaiškina Berdiajevas, „ne- 
reikia suprasti taip, tarsi, jie eitų vienas po kito laiko eigoje. Jie 
gali būti visi kartu. Jie reiškia tik skirtingas žmogaus dvasios 

kryptis“.57 Barbarija yra epocha, kurioje žmogaus dvasia dar, 
tarsi, snaudžia. Kultūroje ji atbunda ir pradeda kurti. Bet ji apsi- 
vilia savo laimėjimais ir pradeda krypti arba į išviršinius gamti- 
nius dalykus ir ten jieškoti realios būties, arba į antgamtinius 
dieviškuosius dalykus ir iš religijos laukti pasaulio perkeitimo. 
Dėl to kultūros krizės metu pasirodo žmogaus dvasios techni- 
nis — natūralistinis ir religinis — apokaliptinis linkimas. 

Civilizacija, Berdiajevo pažiūra, yra ne kas kita, kaip bandy- 
mas nuo simbolio pereiti į realybę. Bet šitoji realybė čia yra ne 
perkeistoji, tik pirmykštė gamtinė, praktinė, utilitaristinė gyve- 
nimo realybė. „Civilizacija yra perėjimas iš kultūros, iš veizdė- 
jimo, iš vertybių kūrimo prie gyvenimo; ji yra gyvenimo jieško- 
jimas, pasidavimas jo srovei, gyvenimo organizavimas ir pasiti- 
kėjimas gyvenimo galia (292)... Civilizacija, kaip priešginybė 
kultūrai, yra nesimbolinė, nehierarchinė, neorganinė. Ji yra rea- 
listinė, demokratinė ir mechanistinė. Ji nori ne simbolinių, bet 
realinių gyvenimo laimėjimų, ji nori paties realaus gyvenimo, 
ne palyginimų ir ženklų, ne kito pasaulio simbolių“ .58 

Berdiajevo civilizacijos koncepcija atskleidžia keturias pa- 
grindines josios žymes: realistinę, pragmatinę, techninę ir ko- 
lektyvinę. 

Kaip buvo minėta, civilizacijos kryptis žmogaus gyvenime 
pražudo kultūrai simbolinį josios pobūdį. Kultūra dabar virsta 
realine ir net realistine kultūra. „Didžioji filosofija ir didysis me- 
nas dabar darosi nebereikalingi, jie nebėra gyvenimiški (292). 
„„Realaus gyvenimo akivaizdoje civilizacijos metu kultūra atro- 
do, kaip iliuzija, kaip apgaulė... Organizuota gyvenimo technika 
turinti galutinai išlaisvinti žmoniją nuo kultūros iliuzijų ir melo; 
ji turinti sukurti tobulai realią civilizaciją“ .59 Visa, kas primena 
aukštesnį gyvenimą, negu ši tikrovė, civilizacijos epochoje nusto- 
ja prasmės. Čia žmogus netenka nuovokos apie aukštesnį kultū- 
ros paskyrimą ir apie simbolinį kultūros charakterį. Čia jis su- 
pranta tik tai, kas yra realu. 

Bet realinio kultūros pabūdžio virtimas pragmatiniu yra tik 
laiko klausimas. Kas vertina ir supranta tik realybę, kas praran- 
da simbolio prasmę, tas savaime visai natūraliai pradeda šitą 


a 

realybę vertinti tik pragmatiniu atžvilgiu. „Ekonominis materija- 
lizmas, sako Berdiajevas, yra labiausiai charakteringa ir tipiška 
civilizacinės epochos filosofija. Šitas mokslas parodo civilizaci- 
jos paslaptis ir apreiškia išvidinį josios pathos“.90 Pragmatinis 
ir ekonominis nusiteikimas apima visas gyvenimo sritis. Net 
pati religija čia darosi pragmatinė. „Kultūroje, sako Berdiaje- 
vas, religija yra simbolinė; civilizacijoje ji virsta pragmatine. 
Net ir religija čia yra suprantama, kaip naudinga gyvenimo or- 
ganizacijai ir gyvenimo galiai didinti.'6! 

Trečioji civilizacijos žymė yra josios fechninis pobūdis. Gy- 
venimo sutechninimas yra ankštai suaugęs su jo supragmatini- 
mu. Kas gyvenime jieško naudos, tas savaime krypsta į techniką, 
nes techninis gamtos apvaldymas daugiausia naudos ir duoda. 
Todėl Berdiajevas ir sako, kad „civilizacija pereina į gyvenimo 
organizaciją, į jėgos organizaciją, į techniką, kaip į tikrą šito gy- 
venimo įkūnijimą... Civilizacijos era prasideda mašinos įėjimu į 
žmogaus gyvenimą. Gyvenimas nustoja būti (294) organiškas, 
jis praranda savo ryšį su gamtos ritmu. Tarp žmogaus ir gamtos 
įsiskverbia dirbtinė įrankių aplinka, kurios pagalba žmogus ban- 
do pavergti gamtą... Nuo rezignacijos ir veizdėjimo žmogus pe- 
reina prie gamtos apvaldymo, prie gyvenimo organizacijos, prie 
gyvenimo jėgų didinimo. Visa tai žmogaus nepriartina prie gam- 
tos, prie išvidinio josios gyvenimo, prie josios sielos. Žmogus 
galop visiškai nuo gamtos nutolsta techniškame gamtos apval- 
dymo ir gamtos jėgų organizavimo vyksme.  Organizuotumas 
žudo organiškumą. Gyvenimas darosi vis labiau techniškas. Ma- 
šina įspaudžia savo žymių žmogaus dvasiai ir visoms jos veiki- 
mo sritims. Civilizacija neturi jokių gamtinių ar dvasinių pa- 
grindų, bet tik mašiniškus pagrindus. Ji visų pirma yra tech- 
niška. Technika joje pergali dvasią ir organizmą“ 92? Žmogus 
čia nusilenkia ne pirmykštėms gamtos jėgoms, bet savo paties 
sukurtų įrankių galybei. 

Berdiajevas iškelia dar vieną civilizacijos žymę, būtent, kolek- 
tyvinį josios pobūtį. „Civilizacijoje... kolektyvinis darbas iš- 
stumia individualinę kūrybą. Civilizacija nuasmenina. Asmeny- 
bės išlaisvinimas, kuris civilizacijos turėtų būti padarytas, yra 

60 op. cit. ibd. 

61 op. cit. 299 p. 

62 op. cit. 294-295 p. 

mirtinas asmeniniam originalumui. Asmeninis principas atsi- 
skleidžia tik kultūroje.'“93 Civilizacijos metu atskiro asmens 
darbai esti įjungiami į didžiųjų kolektyvų ir į didžiųjų mecha- 
nizmų darbus ir tuo pačių netenka individualinio charakterio, 
o su juo sykiu ir kūrybiškumo. Civilizacijoje kūryba virsta tech- 
niniu darbu. Tokiu atveju ir pats žmogus pasijaučia esąs kolek- 
tyvo dalelė, nesavarankiška, neatsakinga, nes jis negali savo dar- 
bo vaisių pamatyti ir jais pasigėrėti. Visi civilizacijos laimėjimai 
yra kolektyviniai, ir asmuo nežino, kas jo yra įdėta į šitą kolek- 
tyvų darbą. Kolektyvus darbas nėra bendradarbiavimas, bet 
mechaninis jėgų sutelkimas. Bendradarbiavimas nenaikina asme- 
ninio darbų pabūdžio. Tuo tarpu kolektyvus darbas ištrina bet 
kokias individualines žymes. 

Antra kultūros smukimo priežastis, pasak Berdiajevo, yra 
kultūros nusigrižimas nuo religinių savo pagrindų. Berdiajevas, 
kaip ir Herderis, yra įsitikinęs, kad kultūra yra kilusi iš religijos. 
„Kultūra yra susijusi su kultu. Ji išsivysto iš religinio kulto, ji 
vyra kulto išsiskaldymas ir jo turinio pakreipimas įvairiomis 
linkmėmis. Filosofinis mąstymas, mokslinis pažinimas, architek- 
tūra, tapyba, skulptūra, muzika, poezija, moralė — visa tai yra 
organiškai ir tobulai įimta į bažnytinį kultą dar neišsivysčiusia 
ir nediferencijuota forma. Seniausioji kultūra, Egipto kultūra, 
prasidėjo šventykloje, ir pirmieji josios kūrėjai buvo kunigai. 
Kultūra susijusi su protėvių kultu, su padavimais ir tradicijomis. 
Ji yra pilna šventos simbolikos, joje glūdi kitos, dvasinės tik- 
rovės ženklai ir palyginimai '.94. 

Ir todėl kai tik kultūra nukrypsta nuo šitų religinių savo 
pagrindų, ji neišvengiamai pradeda smukti. Tuo tarpu šitas nu- 
krypimas, pasak Berdiajevo, yra, tarsi, koks kultūros gyvenimo 
dėsnis. „Pačioje kultūroje, sako jis, pasirodo tendencija suardyti 
savo religinius bei dvasinius pagrindus ir savo religinę simboli- 
ką“.65 Kiekviena kultūra turi savo apšvietą, kurios metu protas 
nusimbolina kultūrą ir paneigia religinį josios charakterį. To- 
kia apšvieta buvo graikų kultūroje, tokia pat pasikartojo aštuo- 
nioliktame šimtmetyje, tokia pat ji yra kiekvienoje kultūroje. 


63 ibd. 
61 op cit. 291 p. 
65 ibd. 


Abi šitos kultūros smukimo priežastys yra susijusios su 
žmogaus nusigrįžimu į gamtą, su noru būties realybę surasti 
gamtinėje srityje. Bet yra ir kitas kelias nuo kultūros simboliš- 
kumo į tikrąją būties realybę. Šitą kelią Berdiajevas vadina re- 
ligine transfigūracija. Civilizacija yra gamtinė gyvenimo trans- 
figūracija. Ji galų gale išsigimsta ir virsta barbarija, nes gamti- 
nės jėgos niekados nesugeba gyvenimo perkeisti iš esmės. Jos 
perkeičia tik gyvenimo paviršių. Tuo tarpu religinė transfigū- 
raciją, kuri savo galią semia iš antgamtinės tikrovės, yra vienin- 
telė, kuri pajėgia įsibrauti ligi būties gelmių ir jas perkeisti pagal 
dieviškąjį pirmavaizdį. Religinė ir tikroji gyvenimo transfigūra- 
cija ateina tik iš santykiavimo su Dievu arba iš religijos. „,Reli- 
gija, sako Berdiajevas, negali būti gyvenimo dalis, kuri būtų nu- 
stumta į tolimą užkampį. Ji turi pasiekti realią ontologinę gyve- 
nimo transfigūraciją, nes kultūra pasiekia tik simbolinę, o civili- 
zacija tik techninę transfigūraciją“.6 Tokio realaus ontologinio. 
būties perkeitimo religija, Berdiajevo pažiūra, yra Krikščionybė. 
„Ji pasirodė pasaulyje visų pirma, kaip gyvenimo transfigūracija, 
ji buvo stebuklų apsupta ir ji pati stebuklus darė. Stebuklo no- 
ras visuomet yra susijęs su realios gyvenimo transfigūracijos 
noru“.67 Iš tautų, kurios yra labiausiai pasiilgusios šitos realios 
transfigūracijos, Berdiajevas visų pirma mini rusų tautą. „„Rusi- 
ja buvo mįslinga šalis, savo likime nesuprasta šalis, kurioje buvo 
giliai įsigyvenęs aistringas religinės gyvenimo transfigūracijos. 
ilgesys“.95 Tiesa, Berdiajevas neslepia, kad šitas rusiškasis apo- 
kaliptinis ilgesys yra daugumoj sumišęs su svajonėmis ir iliuzi- 
jomis. „Vis dėlto rusiška sąmonė suvokia kultūros krizę ir istori- 
nio likimo tragediją aštriau ir giliau, negu laimingas Vakarų 
žmogus. Rusų tautoje, gal būt, yra išlikęs gilesnis sugebėjimas 
parodyti religinės transfigūracijos norą.'69 Todėl visa rusiš- 
koji gyvenimo filosofija, o tuo pačiu ir kultūros filosofija, yra. 
apokaliptinio pabūdžio. 

Tokio pabūdžio yra ir Berdiajevo kultūros filosofija. Ir jam 
„krikščioniškoji istorijos filosofija negali būti kitokia, kaip apo- 
kaliptinė, nes mažosiose Evangelijų apokalipsėse ir didžiojoje 


66 op. cit. 304 p. 
67 op. cit. 303 p. 
68 op. cit. 304 p. 
69 op. cit. 305 p. 

Apokalipsėje — šv. Jono apreiškime — glūdi slapto istorijos li- 
kimo simboliai. Apokaliptiniai pranašavimai apima istorijos pa- 
baigą, ir Apokalipsė yra uždengtas viską išsprendžiančio istori- 
jos galo apreiškimas“."0 Berdiajevas netiki kad istorijos, tuo 
pačiu ir kultūros, problema būtų išspręsta šioje tikrovėje. Žmo- 
gaus gyvenimo prasmė yra antistorinėje tikrovėje, ir tik ten išsi- 
sprendžia visas tragiškas istorijos ir kultūros likimas. Tai nėra 
pesimistinė istorijos ir kultūros filosofija, nors ji griežtai pa- 
neigia optimistinį apšvietos progresizmą.  Amžinas gyvenimas 
laike, kaip jau Solovjovas yra pastebėjęs, yra kančia, ir tokios 
amžinybės filosofija yra giliausias pesimizmas. Tuo tarpu isto- 
rijos perėjimas iš laiko į tikrąją antgamtinę realybę reiškia bū- 
ties išsivadavimą iš savo netobulybės ir tuo pačiu optimistinį 
gyvenimo problemos išsprendimą. 


d. Kultūros filosofija Lietuvoje 


Apie lietuviškąją filosofiją šiandien dar būtų sunku kalbėti. 
Mes dar vis esame vienos arba kitos filosofinės srovės aidas. 
Mes dar vis tebekartojame tai, ką yra pasakę Vakarai arba Ry- 
tai. Savo žodžio filosofinėje srityje mes dar nesame tarę. Vis 
dėlto yra viena filosofijos sritis, kur lietuviškoji mintis pasireiš- 
kė su didesniu originalumu ir sintetiniu sugebėjimu. Tai ir yra 
kultūros filosofijos sritis. Jeigu kitos filosofinės disciplinos dar 
tebelaukia savo lietuviškų kūrėjų, jeigu jų srityse mes dar netu- 
rime net tinkamų vadovėlių, tai kultūros filosofijos srityje mes 
jau turime savą koncepciją ir savą pažiūrą, kuri, plačiau išvysty- 
ta, Europos filosofiniame gyvenime būtų naujas ir originalus daly- 
kas. Šitą sritį mūsų filosofiniame gyvenime yra nušvietęs ir ben- 
drais bruožais išvystęs 


Prof. St. Šalkauskis. 


Kultūros problema prof. Šalkauskį yra dominusi nuo pat fi- 
losofinio jo darbo pradžios. Jau 1913-14 m. vadinasi, tada, kai 
prof. Šalkauskis dar buvo stiprioje Solovjovo įtakoje, jis spaus- 
dino „Draugijoje“ ilgesnę, bet nebaigtą studiją, pavadintą ,„Baž- 
nyčia bei kultūra“ (83, 84, 86 ir 87 nr.). 1919 m. savo veikale 
„Sur les confins de deux mondes“ prof. Šalkauskis sprendė tau- 
tinės, specijaliai lietuviškosios, kultūros, klausimus. Sintetinis 

prof. Šalkauskio palinkimas jį atvedė į šią gyvenimo filosofijos 
sritį, nes čia jis galėjo geriausiai sujungti vienon plačion sinte- 
zėn įvairias filosofines pažintis. Reikia pasakyti, kad kultūrinės 
prof. Šalkauskio koncepcijos yra įdomiausios ir originaliausios 
iš visų koncepcijų. Kultūros filosofijos istorijoje negalima praeiti 
pro jas tylomis. 

Kultūra prof. Šalkauskiui yra viena iš trijų gyvenimo sričių. 
Gyvenimas nėra vienalytis. Jis yra vieningas, bet sykiu ir sudė- 
tingas. Jis reiškiasi trimis pagrindinėmis sritimis: prigimtimi, 
kultūra ir religija. Kultūra tad yra viena iš pagrindinių gyvenimo 
sričių, būtent vidurinė. Kiekviena žemesnė sritis sudaro aukštes- 
nei sričiai materijalinį pagrindą ir materijalines sąlygas. Viso gy- 
venimo apačioje, kaip visko materijalinis pagrindas, yra prigimtis. 
Atsirėmęs į prigimtį, žmogus kūrybine savo dvasia kuria kultū- 
rą. Galop Dievas ir žmogus laisvu bendradarbiavimu atbaigia 
religijos priemonėmis tai, kas buvo pradėta prigimties ir kas 
buvo tęsta toliau kultūros, nes prof. St. Šalkauskio pažiūra, nei 
prigimtis nei kultūra gyvenimo atbaigti neįstengia. Atbaigiamoji 
gyvenimo sritis yra religija. Ji iškyla aukščiau ir už prigimtį ir už 
kultūrą ir netelpa nei vienoje nei antroje. 

Visos šitos trys gyvenimo sritys nėra viena nuo antros at- 
skirtos. Bet visos jos yra skirtingos. „Religijos ir kultūros, sako 
prof. Šalkauskis, negalima dirbtinai perskirti, kaip kad negalima 
atskirti kultūros nuo prigimties. Prigimtis yra materijalinis pa- 
grindas arba atrama kultūrai. Panašiai, prigimtis ir kultūra abi 
tarnauja žmogaus gyvenime prigimtuoju pagrindu, arba atrama, 
religijai. Jei kultūra apimtų ir religiją, tai reikštų, kad religija savo 
esme nėra aukštesnė už kultūra, o savo plotu net siauresnė už 
jąją. Iš tikrųjų, religija tam tikra prasme apima ir prigimtį ir 
kultūrą, ir būtent, todėl, kad religijai pridera jungti visą žmo- 
gaus gyvenimą vienu dieviškuoju pradu.“7! Tas pat yra santy- 
kiuose tarp prigimties ir kultūros. Kultūra apima savimi prigimtį, 
bet ji turi dar tai, kas ją nuo prigimties skiria, būtent: sąmonin- 
g3 žmogaus veikimą, ko nėra prigimties gyvenime. Šitoki santy- 
kiai tarp atskirų gyvenimo sričių rodo, kad prof. Šalkauskio gy- 
venimo filosofija yra pagrįsta vad. įėmimo dėsniu (lex intussus- 
ceptionis). Šitas dėsnis reikalauja, kad aukštesnės gyvenimo sri- 


"i. Kultūros filosofijos metmens, 12 p. 


tys turėtų savyje žemesniąsias, o žemesnės tarnautų, kaip atrama, 
aukštesniosioms. 

Kultūra todėl prof. Šalkauskiui yra susijusi su prigimtimi, 
kaip su materijaliniu savo pagrindu. Žmogus turi savyje ideją 
ir, josios vedamas, jis formuoja arba apipavidalina prigimtąjį 
objektą. Taip atsiranda kultūra. Todėl kultūriniam veikimui 
prof. Šalkauskis reikalauja keturių elementų: sąmoningo žmo- 
gaus veikimo, prigimtojo objekto, suteikiamos objektui lyties ir 
aukštesnio tikslo arba idejos. Todėl ir kultūrinį veiksma prof. 
Šalkauskis apibrėžia, kaip sąmoningą žmogaus veikmę kokiam 
nors prigimtajam objektui tikslu apipavidalinti jį lytimi, atitin- 
kančia aukštesnę ideją. Šitie prigimtieji objektai padaro, kad 
kultūra susiskirsto įvairiomis sritimis: ji gali būti realinė arba 
materijalinė, fizinė ir idealinė arba dvasinė. 

Kultūrinės kūrybos srityje prof. St. Šalkauskis, vysk. A. 
Fischer - Colbrie pavyzdžiu, skiria tris pradus: kultūrinį nusi- 
teikimą, kultūrinį veiksmą ir kultūrinį padarą arba subjektyvinę, 
aktyvinę ir objektyvinę kultūros pusę. „Kultūrinis nusiteikimas, 
pasak prof. St. Šalkauskio yra ne kas kita, kaip tasai subjekty- 
vinis pagrindas, kuris glūdi kultūros veikėjuje, kaipo šio pa- 
slankumas veikti kultūriniu būdu“ (užrš.)??. Kai šitas paslan- 
kumas pasirodo aktyviai, mes turime kultūrinį veiksmą. „Kultū- 
rinis, sako prof. Šalkauskis, yra toks sąmoningas žmogaus veiks- 
mas, kuriuo koks nors objektas yra apipavidalinamas lytimi, 
atitinkančia aukštesnę ideją“ (užrš.). Tuo tarpu kultūrinė iš- 
dava yra ne kas kita, kaip objektyvinis kultūrinio veiksmo at- 
baigimas“ (užrš.). Kultūrinis veiksmas stovi viduryje tarp kul- 
tūrinio nusiteikimo ir kultūrinės išdavos ir „tarsi jungia subjek- 
tyvinį kultūros pagrindą su objektyvine kultūros išdava“ (užrš.). 
Prof. Šalkauskis visai teisingai pastebi, kad nei vienas šitas kul- 
tūrinės kūrybos pradas arba kultūros pusė nesutampa su kultū- 
ra, kaip tokia. Kultūra apima visus šiuos pradus ir tik juose vi- 
suose išskleidžia savo esmę. 

Vis dėlto kiekvienas iš suminėtųjų pradų kultūros suprati- 
mui gali turėti lemiančios reikšmės. Kultūra visados yra siste- 


72, Atpasakodamas prof. St. Šalkauskio kultūros filosofijos kon- 
cepcijas, naudojausi ne tik išleistu jo veikalu, bet ir nespausdintais jo už- 
rašais, kurie liečia specijalias kultūros filosofijos problemas ir patikslina 
bei papildo tai, ką prof. Šalkauskis yra viešai paskelbęs. Už leidimą už- 
rašais pasinaudoti esu prof. Šalkauskiui labai dėkingas. 

ma. Bet, kaip prof. Šalkauskis pastebi, ji gali būti „ar kultūrinių 
nusiteikimų sistema, ar kultūrinių veiksmų sistema, arba net 
kultūrinių išdavų sistema“ (užrš.). Prof. Šalkauskis pripažįsta, 
kad visi šie dalykai yra glaudžiai vienas su kitu susiję. Bet jis 
neslepia, kad „vis dėlto vienai iš šitų sistemų kultūros vardas 
gali labiau pritikti, negu kitoms“ (užrš.). Ir paties prof. Šalkaus- 
kio supratimu, „kultūros vardas labiausiai pritinka kultūrinių 
nusiteikimų sistemai, (m. pbr.), nes kultūringu žmogumi arba 
kultūringa tauta mes vadiname tokį žmogų ir tokią tautą, kurie 
turi visus kultūrinius nusiteikimus, reikalingus išvystyti plačiam 
kultūriniam veikimui ir sukurti ištisam kultūrinių išdavų loby- 
nui... Pagrindinis kultūros supratimas yra tasai, kuris į kultū- 
ros pagrindą deda kultūrinį nusiteikimą ir todėl suteikia pirmu- 
tinei kultūros prasmei subjektyvinio pabūdžio... Subjektyvinis 
kultūros supratimas geriausiai atsako kultūros esmei... Aktyvi- 
nė ir objektyvinė prasmės yra antrinės, palyginant su pirmutine 
prasme, kokios turi kultūra, suprantama, kaipo subjektyvinių 
kultūrinių nusiteikimų sistema“ (užrš.). Prof. Šalkauskis savo 
kultūros filosofijoje pirmenybę atiduoda subjektyviniam kultū- 
ros pagrindui, o ne aktyviniam šito pagrindo apreiškimui ar jo 
sukristalizavimui objektyviniais pavidalais. 

Tai yra labai reikšminga koncepcija, nes ji neleidžia vienaša- 
liškai paskęsti kultūriniame aktyvizme (prometejiška kultūros 
kryptis) ar vien tik garbinti kultūros laimėjimus (miesčioniška 
kultūros kryptis). Abi šios vienašališkos kryptys mūsų laikų 
kultūroje yra aiškios. Naujieji visuomeniniai sąjūdžiai, kaip bol- 
ševizmas, fašizmas, nacijonalizmas, ryškiai suka prometejiško 
kultūrinio aktyvizmo linkme. Tuo tarpu tradicinis Vakarų 
gyvenimas vis labiau gėrisi kultūros gėrybėmis, vis labiau jo- 
mis naudojasi ir susižavi. Prometejiškas noras kurti susiduria 
su miesčionišku noru naudotis. Galima tikėtis, kad šitame susi- 
dūrime prometejiškas nusistatymas laimės. Bet su buržuazinio 
nusistatymo pralaimėjimu eina greta ir kultūrinių gėrybių nie- 
kinimas, kuris kultūriniame aktyvizme darosi kas kartą ryškes- 
nis. Dabartinis kultūrinis aktyvizmas patį veikimą stato aukščiau 
už objektyvines gėrybes. Čia veikimas yra laikomas naujai atbu- 
dusių, jaunų, vyriškų jėgų išsiveržimu ir savotiškai pirmykščių 
sveikos prigimties žaismu: „Am Anfang war die Tat“ (Goethe — 
Faustas). Ar šitas veikimas susikristalizuos objektyviniais pavi- 
dalais ir kokios reikšmės šitie pavidalai turės, dabartiniam kul- 

tūriniam aktyvizmui nedaug terūpi. Todėl aiškus prof. Šalkaus- 
kio subjektyvinio kultūros pagrindo pabrėžimas dabartinei kul- 
tūros filosofijai turi didelės reikšmės. Prometejiškos kančios ir 
miesčioniško bankroto kultūra gali išvengti tik tada, kai ji atsi- 
remia ne į veiksmą ir ne į padarą, bet į išvidinį žmogaus nusitei- 
kimą, kuris įprasmina veiksmą ir kuris gaivina padarą. 

Pabrėždamas subjektyvinį kultūros pagrindą ir kultūros var- 
dą pirmoje eilėje skirdamas kultūrinių žmogaus nusiteikimų sis- 
temai, prof. St. Šalkauskis, nuosekliai, duoda tokį kultūros api- 
brėžimą: „Kultūra yra toks žmogaus prigimties ištobulinimas, 
kuris atsiekiamas žmogiškojo veikimo priemonėmis ir kuris, kai- 
po besireiškiąs pastoviais nusiteikimais, nuteikia žmogų tolimes- 
niam veikimui, apipavidalinančiam veikiamuosius objektus lyti- 
mis, atsakančiomis aukštesnėms idejoms“  (užrš.). Tiesa — 
"prof. Šalkauskis ir pats tai pripažįsta — šitoji apibrėžtis yra ga- 
na paini. Bet joje yra organiškai sutelkti visi kultūros pradai, ir 
ji neturi savyje neišaiškintų dalykų. Reikia taip pat pastebėti, 
kad prof. Šalkauskio kultūros apibrėžtis yra panaši į minėtą J. 
Maritaino kultūros apibrėžtį. Abiejose jose yra pabrėžiamas 
subjektyvinis kultūros pagrindas. Abi jos išplaukia iš tomisti- 
nės filosofijos principų. 

Šitaip suprasta kultūra leidžia prof. Šalkauskiui nustatyti 
tinkamus santykius tarp kultūros ir civilizacijos. Kultūros ir ci- 
vilizacijos problema kultūros filosofijoje ligi pat mūsų dienų ne- 
buvo radusi reikiamo išsprendimo. Kaip matėme, kai kurie kul- 
tūros filosofai, kaip Spengleris, civilizacija laiko savotišką isto- 
rinį kultūros gyvenimo tarpsnį. Civilizacija einanti po kultūros 
laiko eigoje. Kiti, kaip Berdiajevas, civilizacija laiko žmogaus 
dvasios kryptį į gyvenimą, suprastą daugiau gamtine arba reali- 
ne prasme. Tuo tarpu prof. Šalkauskiui civilizacija yra ne kas 
kita, kaip objektyvinė kultūros pusė. „Skiriant nurodyta prasme 
kultūrą nuo civilizacijos, sako prof. Šalkauskis, kultūra reikštų 
labiau išvidinę, arba subjektyvinę žmonių gyvenimo pusę, kiek 
ji reiškiasi kultūriniais jų veiksmais; ogi civilizacija reikštų išvir- 
šinę arba objektyvinę gyvenimo pusę, arba net kultūrinių išda- 
vų visumą, kiek ji reiškiasi suorganizuoto visuomeninio gyveni- 
mo lytimis. Trumpai tariant, civilizacija yra kultūros objektyva- 
cija visuomenėje išviršinėmis priemonėmis (9 p.)... Kultūra ir 
civilizacija taip santykiuoja tarp savęs, kaip subjektyvinė ir ob- 
jektyvinė vieno dalyko pusės. Einant šita linkme, galima sakyti, 

civilizacija ir kultūra taip laikos viena antros, kaip padaras veiki- 
mo, iš kurio jis kilęs, kaip išdava savo priežasties ... Tokiu būdu 
kultūra ir civilizacija yra tarsi dvi pusės vieno ir to pačio dalyko, 
kaip kad kiekviename žmogaus veiksme yra subjekto ir objekto: 
asmens, kuris veikia, ir daikto, kuris yra veikiamas ir kuris tam- 
pa padaru'73, 

Šitaip supratęs kultūros santykius su civilizacija, prof. Šal- 
kauskis atmeta Spenglerio pažiūrą į civilizacijos, kaip atskiro 
tarpsnio, ėjimą po kultūros istorinėje gyvenimo eigoje. Civiliza- 
cija prof. Šalkauskiui nėra atskiras tarpsnis po kultūros, bet 
civilizacija visur ir visados eina sykiu su kultūra, nors žmogaus 
dvasia vieną sykį gali labiau vertinti išvidinę kūrybą, o kitą sy- 
kį labiau krypti į išviršinius objektyvinius laimėjimus. Dar dau- 
giau. Prof. Šalkauskis mano, kad „kultūros laipsniui atitinka ir 
civilizacijos laipsnis, nes kultūra ir civilizacija yra tarp savęs 
priežastingumo sąryšyje (10 p.)... Kultūra ir civilizacija yra su- 
rištos tarp savęs savo plėtotėje priežastingumo santykiu taip, 
kad kultūra yra pagrindinė veikiamoji priežastis civilizacijai. To- 
dėl jei nyksta visuomenėje kultūra su visais kultūriniais nusitei- 
kimais, tai turi nykti ir išviršinė civilizacija tame laipsnyje, ku- 
riame ji priklauso nuolatos gaivinančios kultūrinės kūrybos. Taip 
supratus kultūros ir civilizacijos santykiavimą, negalima kalbėti 
apie tai, kad gali būti viena gadynė, pareikšta kultūros viešpata- 
vimu, ir kad gali po jos eiti kita gadynė, pareikšta civilizacijos 
viešpatavimu, kaip tai įsivaizduoja Spengleris“74. 

Analoginių santykių, pasak prof. Šalkauskio, yra ir kitose 
gyvenimo srityse. Ir jose esama subjektyvinės ir objektyvinės pu- 
sės, kurios sudaro du neatskiriamu, nors ir skirtingu, dalyku. 
„Prigimtis yra žmogui tai, kas yra jam prigiję iš nuošalinio gam- 
tos pasaulio. Todėl prigimtis įeina į žmogaus gyvenimą, kaip 
palenkta žmogaus subjektui gamta, bet sykiu besireiškianti jame 
ir savo dėsningumu. Gamta tuo tarpu yra priešpastatoma žmo- 
gui, kaipo tam tikras objektas. Tokiu būdu prigimtis ir gamta 
sudaro subjektyvinę ir objektyvinę, arba, kitaip tariant, išvidinę 
ir išviršinę gyvenimo pusę. Ir religinėje srityje yra skirtumas 
tarp subjektyvinės ir objektyvinės pusės. Kai kalbama apie 
žmogaus religiją, savaime laikoma galvoje tai, kas darosi žmo- 

guje, jam santykiuojant su Dievu. Kai kalbama apie tai, kaip 
religijos apraiškos objektyviai pasireiškia išviršinėmis priemonė- 
mis, dera jau kalbėti apie tą aukščiausią objektyvuotą religinių 
apraiškų organizaciją, kuri vadinama Bažnyčios vardu. Tuo bū- 
du subjektyvinę žmogaus gyvenimo pusę užpildo prigimtis, kul- 
tūra ir religija; tuo tarpu objektyvinę gyvenimo pusę sudaro 
gamta, civilizacija ir Bažnyčia (11 p.)... Gamta yra kultūrai pa- 
naudojama medžiaga. Gamta ir kultūra yra Bažnyčiai panaudoja- 
ma medžiaga, ir, būtent, todėl, kad Bažnyčia yra objektyvuotas, 
organizuotas ir regimas religijos reiškimasis mūsų pasaulyje. Ki- 
taip tariant, Bažnyčia taip laikosi religijos, kaip kad civilizacija 
— kultūros, arba gamta — prigimties'75, 

Toki yra, pasak prof. Šalkauskio, atskirų gyvenimo sričių 
santykiai ir tokia yra kultūros bei civilizacijos vieta visoje gyve- 
nimo santvarkoje. Kultūra apipavidalina gamtą ir pati tarnauja 
materijaline atrama religijai — Bažnyčiai. 

Plačią ir painią kultūros problemą prof. Šalkauskis nagrinėja 
pagal keturias Aristotelio priežastis: vykdančiąją, materijalinę, 
formalinę ir siekiamąją. 

Vykdančioji kultūros priežastis arba kultūros kūrėjas yra. 
žmogus, kaip asmuo, vadinasi, kaip laisvas ir sąmoningas pada- 
ras. Žmogus pačia savo prigimties struktūra patenkina kultūri- 
nio veiksmo reikalavimus ir tuo pačiu yra kultūros veikėjas iš 
prigimties. Kultūriniame veiksme, kaip jau buvo minėta, yra pri- 
gimtasis objektas ir aukštesnė ideja, pagal kurią šitas objektas 
yra apipavidalinamas. Žmogaus prigimtis patenkina abu šituos 
kultūrinio veiksmo pradus. „„Prigimtasis objektas visuomet šiaip 
ar taip surištas su materialinių mūsų pasauliu, atitinka mūsų kū- 
nui, per kurį jis patenka į mūsų vidaus pasaulį (25 p.). Aukštes- 
nė ideja, kuri kultūriniam veiksmui suteikia aukštesnės 
prasmės, atitinka mūsų sielai, kurios veikime ji pajėgia reikš- | 
tis mūsų pasaulyje“. Dvilypė žmogaus prigimtis yra pagrindi- 
nė sąlyga kultūrinei kūrybai. Vis dėlto „žmogus yra kultūros 
kūrėjas ne gyvuliškuoju savo pobūdžiu, bet ta savo prigimties 
puse, kuri sudaro, kad jis yra sąmoningas bei laisvas asmuo“77. 
Kultūrinės kūrybos pagrindinė žymė, pasak prof. Šalkauskio, 
yra prigimties bei gamtos apipavidalinimas pagal ideją. Todėl. 
5. op. cit. 11—12 p. 

“. op. cit. 23—24 p. 

idejos buvimas žmogaus darbuose ir laisvas bei sąmoningas ši- 
ta ideja vadovavimasis sudaro sykiu pagrindinę žmogaus, kaip 
kultūrinio veikėjo, žymę. Ideja yra išvidinis veikiamasis kul- 
tūrinės kūrybos motyvas. 

„Kultūriniame veiksme ideja yra egzempliarinė priežastis, nes 
ji vaidina motyvo rolę ir sykiu formuoja kultyvuojamo daikto 
lytį“ (54 p.). Todėl „juo aukštesnis yra kultūrinio veiksmo laips- 
nis, juo aukštesnė ir pati ideja. Kitaip tariant, tobulėjant idejai, 
tobulėja ir kultūros tipas arba rūšis“78. Prof. Šalkauskis pripažįsta 
didelę reikšmę idejoms kultūrinės kūrybos vyksme, nors ir žino, 
kad sąmoningas žmonių apsisprendimas pagal aukštąsias idejas 
nėra dažnas, o istorijos eigoje jis toli gražu neturi sprendžiamo- 
sios reikšmės. 

Kultūros kūrėjai yra ne tik žmogus, kaip asmuo, bet ir žmo- 
giškoji bendruomenė. Tarp šitų dviejų polių prof. Šalkauskis 
taip pat nori surasti sintetinį ryšį, nes paprastai kultūros filoso- 
fija krypsta tai į vieną, tai į antrą. Žmogus gali būti individas ir 
gali būti asmuo. Kaip individas, žmogus yra masės dalelė, ma- 
sės priklausomas ir josios apsprendžiamas. Kaip asmuo, žmogus 
iškyla aukščiau už masę, nors niekados negali išsilaisvinti nuo 
bendruomenės. Bet šitoji bendruomenė, susidedanti iš laisvų ir 
sąmoningų asmenų, jau nebėra masė, bet visuomenė. „Žmogiš- 
kasis individas, virsdamas susipratusiu asmeniu vis labiau daro- 
si nepriklausomas nuo minios arba nuo masės. Bet asmuo, be- 
siemancipuodamas nuo masės sąmonės viešpatavimo, sykiu pa- 
kelia šitą masę į aukštesnį sutelktinio gyvenimo laipsnį. Sulig 
tuo, kaip inertingi individai tampa sąmoningai apsisprendusiais 
asmenimis, pati masė virsta susipratusia (30 p.) visuomene“79, 
Kol žmogus gyvena susijęs savo pasąmone su mase, tol šitoji 
masė valdo jo kūrybinį veikimą ir tol kultūros kūrimo persvara 
tenka bendruomenei. Šituo atžvilgiu kultūrinio kolektyvizmo 
teigimas yra teisingas. Bet šis kolektyvizmas nemato, kad juo 
labiau žmogus išsivaduoja iš masės diktatūros, juo labiau jis 
tampa asmeniu, tuo labiau jis virsta kultūros kūrėju, ir kultūros 
kūrimas sąmoningoje visuomenėje yra atskirų asmenų persvaro- 
je. Šiuo atžvilgiu yra teisingas kultūrinis individualizmas. Ma- 
sės valdoma ir vedama kultūra sudaro, pasak prof. Šalkauskio, 

liaudies kūrybą. „Sutelktinė arba kolektyvinė kūryba nežino au- 
torių asmenų; ji yra beasmenė. Intelektualinė šviesuomenės kul- 
tūra yra pareikšta, tarsi gairėmis, atskirų asmenų darbais ir at- 
siekimais: ji yra asmeninga. Liaudies kultūrai vadovauja sutelk- 
tinis masės instinktas; šviesuomenės kultūrinėje kūryboje vyrau- 
ja atskiro asmens sąmonybė'80. Liaudies ir šviesuomenės kultū- 
ros pagrindų suvokimu prof. Šalkauskis sėkmingai išsprendžia 
kultūrinio kolektyvizmo ir kultūrinio individualizmo ginčą. Kul- 
tūros kūrėjai yra ir asmuo ir visuomenė, bet nelygios reikšmės ir 
ne ta pačia prasme. ,Pirmaeilis veiksnys sutelktinėje liaudies kul- 
tūroje yra masė, antraeilis veiksnys — individas; pirmaeilis 
veiksnys individualinėje šviesuomenės kultūroje yra asmuo, an- 
traeilis veiksnys — visuomenė'8!, 

Materijalinė kultūros priežastis, pasak prof. Šalkauskio, yra 
gamta ir prigimtis. Jos sudaro tas materijalines aplinkybes arba 
tas materijalines sąlygas, kuriose kultūrinė kūryba gali vykti. 
Šitų sąlygų arba aplinkybių yra trejetas: „iš viršaus — gamta, 
iš vidaus — prigimtis ir iš jųdviejų santykiavimo pusės — ūkis“'*2. 

„Gamtos vardu paprastai vadinamas materijalinis arba daik- 
tingas pasaulis, apsupąs žmogų ir sudarąs, jo supratimu, vieną 
visumą'53. Žmogus savo gyvenime daro skirtumą tarp savo as- 
mens ir išviršinio pasaulio. Kultūriniu atžvilgiu šitas skirtumas 
yra labai svarbus, nes žmogus gali ryžtis apipavidalinti gamtą, 
vadinasi, kurti kultūrą tik tada, kai jis šitą gamtą suvokia, kaip 
skirtingą nuo savęs objektą, kaip kažką šalia savęs, ką jis gali 
įveikti ir formuoti. Todėl „gamtos apvaldymas ir vadovavimas 
savaimingai jos kūrybai sudaro būtiną kultūros pagrindą (40 
p.)... Sulig tuo momentu, kai ima reikštis šita žmogaus vado- 
vybė gamtos pasaulyje, žmogus pasireiškia, kaip kultūrinis kū- 
rėjas... Kalbant apie kultūrinį žmogaus santykiavimą su gam- 
ta, tenka konstatuoti šitokios išvados. Materijaline savo puse 
žmogus priklauso nuo gamtos pasaulio ir yra palenktas jo prie- 
žastingam dėsningumui. Giliausia savo sielos esme žmogus pri- 
klauso dvasiniam pasauliui ir todėl yra šitoje srityje laisvas nuo 
gamtos prievartos. Palenkdamas realinę savo materijalinio gyve- 

nimo tvarką idealinei savo dvasinės esmės tvarkai, žmogus tuo 
pačiu palenkia gamtos pasaulį idejinei savo vadovybei. Sulig tuo 
išvidinis gamtos tikslingumas pereina į išviršinį tikslingumą, nu- 
statomą žmogaus laisvu apsisprendimu pagal idealines pasaulio 
normas. Tačiau šitokis žmogaus pašaukimas yra labiau idealinis 
jo uždavinys, negu visuotinai įvykęs faktas. Žmogus atsipalai- 
duoja nuo gamtos prievartos kultūriniame veiksme. Todėl žmo- 
gaus nepriklausomumas nuo gamtos gali būti matuojamas jo 
kultūringumo laipsniu. Betgi šitam nepriklausomumui yra vi- 
suomet aprėžtos ribos prigimtojo gyvenimo aplinkybėse''8+. To- 
bulas išsivadavimas iš gamtos ir tobulas josios apvaldymas yra 
galimas tik religinio perkeitimo aktu, kas reiškia istorinės ir kul- 
tūrinės gyvenimo tvarkos galą. 

Išvidinė materijalinė kultūros aplinkybė yra pati fizinė žmo- 
gaus prigimtis, kuri sudaro jungiamąją grandį tarp medžiaginio 
ir dvasinio pasaulio. Fizine savo prigimtimi žmogus yra palenk- 
tas visuotinės gamtos dėsningumui. Bet, iš kitos pusės, per šitą 
prigimtį jis kaip tik ir daro kultyvuojamosios įtakos visai gam- 
tai. Taip pat fizinė prigimtis yra pirmutinė ir artimiausia sritis, 
kur žmogus gali apreikšti kultūrinį savo veikimą. „Štai kodėl, 
sako prof. Šalkauskis, mokslininkai kartais įžvelgia kultūros es- 
mėje ne ką kitą, kaip sėkmingą kovą su gyvuliu pačiame žmogu- 
je. Ir iš tikro, gyvulio suvaldymas savyje yra gal svarbiausia 
tikro kultūringumo sąlyga“95. Kultūrinės kūrybos kryptis gali 
daugiau liesti arba išviršinę gamtą arba išvidinę prigimtį. Pirmu 
atveju mes gausime materijalinę kultūrą, antru atveju — fizinę 
kultūrą. Kraštutiniais tokių kultūrų tipais prof. Šalkauskis laiko 
Amerikos ir Indijos kultūras. Amerikietis yra labai aktingai nu- 
siteikęs gamtos atžvilgiu, indas yra ypatingai susirūpinęs savo 
prigimtimi. Todėl Amerika šiandien yra žinoma, kaip nuosta- 
baus gamtos apvaldymo šalis. Tuo tarpu Indija mus stebina ne- 
paprastu išvidinės prigimties palenkimu dvasiai. 

Gamtos ir prigimties santykiavimas įvyksta, pasak prof. Šal- 
kauskio, ūkyje. „Ūkis yra žmogaus tikslingai organizuojamas 
tenkinimas savo reikalų materijalinėmis gėrybėmis“56. Kadangi 
šitų bendriausių ir pagrindinių reikalų tenkinimas yra būtinas, 

S4. op. cit. 40, 44 p. 

*5, 47 p. + 

86. op. cit. 51 p. 


60 


kad būtų galima sudaryti sąlygų aukštesnėms vertybėms, todėl 
„ūkis yra materijalinis pagrindas žmogaus aukštesnei kultūrai 
klestėti ir sykiu pirmas kultūrinės kūrybos laipsnis“57. Bet ūkyje 
kaip tik ir pasireiškia žmogaus reikalų  dvilypumas ir čia užsi- 
leidžia save pajusti visuotiniu ir būtinu būdu. Tuo tarpu dvasi- 
niai reikalai yra daugiau potencijalaus ir nepastovaus pobūdžio. 
Šitas fizinių ir dvasinių reikalų skirtingumas kaip tik ir leidžia 
prof. Šalkauskiui spėti „kad galutinoje sąskaitoje visai žmonijos 
istorijai, prigimtojo mūsų gyvenimo aplinkybėse, materijali- 
niai, bet ne dvasiniai reikalai gali turėti nelemtos persvaros“ 58. 
Istorijos eigoje vis didesnė žmonių masė apsispręs tik už mate- 
Tijalinius reikalus, nepaisydama arba net neigdama dvasinius. 
„Materijaliniai reikalai, imami ilgesnėje distancijoje ir didelėse 
žmonių masėse įgauna visuomenės gyvenime persvaros, palygi- 
nant su dvasiniais reikalais. Šita materijalinių reikalų persvara 
žmonijos gyvenime yra neabejojant tam tikra josios tragedija, 
kuri dideliu matu atvaizduoja tą individo tragediją, kurią suda- 
ro jam mirtis, kaipo materijalinių nuošalinių jėgų įsigalėjimas jo 
kūne... Panašus materijalinių veiksnių įsigalėjimas įvyksta ir 
visuomenės gyvenime, kai materijaliniai reikalai ir motyvai įvei- 
kia dvasinius reikalus ir motyvus'5?. Todėl ūkis, kuris specija- 
liai yra kuriamas šitiems materijaliniams reikalams patenkinti, 
nors ir yra pagrindas aukštesnės kūrybos rūšims, bet sykiu jis 
yra ir kultūrinio žmogaus gyvenimo tragizmo šaltinis. Ūkyje 
žmogus atsipalaiduoja nuo gamtos prievartos ir ją palenkia savo 
reikalams. Bet šitas palenkimas gali tarnauti dažnai tik fiziniam 
žmogaus pradui, paties šito prado nepalenkiant aukštesnei dva- 
sios esmei ir aukštesniems dvasiniams reikalams. Tokiu atveju 
kaip tik ir kyla kultūrinio gyvenimo tragika. „Kai gamta yra 
palenkiama materijalinės žmogaus prigimties užgaidoms, yra gau- 
namas tasai praktiškas ekonomizmas, ant kurio pagrindo užsi- 
mezga istorinė žmonijos tragedija. Visai todėl yra priimtinas 
kultūros filosofijos supratimas, pagal kurį jinai yra tam tikros 
tragedijos filosofija. Kalbamoji tragedija užsimezga ant materija- 
linio gyvenimo pagrindo, išsiplėtoja ir įgauna ypatingos įtampos 


ST, ibd. 
Šs. op. cit. 52 p. 
59, op. cit. 55 p. 


61 


aukštesnės kultūros srityje, kaipo prometejizmo problema ir te- 
randa vienintelio galimo išsimezgimo religijos srityje'?0. Pagrin- 
dinis ir vienintelis dėsnis, kuris gali apsaugoti žmoniją nuo ši- 
tokios tragedijos, yra tinkami santykiai tarp prigimties ir gam- 
tos. „Vienintelė ir normali linkmė čia yra ta, kurioje žmogus pa-, 
lenkia gamtą savo prigimčiai, o paskui pačią prigimtį palenkia 
aukštesnei savo esmei, aukštesniems idejiniams motyvams'“?!. 
Bet šitoks teorinis reikalavimas žmonijos istorinio gyvenimo ei- 
goje nėra ir nebus įvykdomas, nebent čia įvyktų specijalus ant- 
gamtinių veiksnių įsikišimas. Istorija eina į materijalinių veiks- 
nių persvarą ir tuo pačių į savo pačios galą. Ūkio filosofija, iš- 
vystyta ligi galutinių išvadų, visados yra apokaliptinės nuotai- 
kos filosofija. 

Pagrindinių kultūros lyčių prof. Šalkauskis skiria trejetą: 
žiniją, dorą ir meną. Šitų lyčių kilmę prof. Šalkauskis išveda iš 
sielos santykių su kūnu. Jis sako, kad „žmogaus rolė gamtos 
pasauly yra analogiška rolei, kurios turi protinga žmogaus siela 
žmogaus fizinės prigimties atžvilgiu“.92 Tuo tarpu fizinės žmo- 
gaus prigimties kultyvavimas gali eiti trejopa kryptimi. „Jei fizi- 
nė žmogaus prigimtis yra imama objektu, kad palenktų ją proto 
“ galiai, kad šita galia realizuotų savo galimybes pažinime, turime 
intelektualinę kultūrą. Išlavinti proto galią yra ne kas kita, kaip 
realizuoti proto galimybes toje pojustinėje medžiagoje, kurios 
patiekia fizinė žmogaus prigimtis. Jei toliau fizinė žmogaus pri- 
gimtis imama veikiamuoju objektu tikslu palenkti ją valios galiai, 
kad valia realizuotų savo galimybes doroje, turime dorinę arba 
etinę kultūrą. Išauklėti valios galia yra ne kas kita, kaip reali- 
zuoti valios galimybes prigimtajame žmogaus gyvenime. Jei, 
pagaliau, veikiamuoju objektu yra imama fizinė žmogaus prigim- 
tis tikslu palenkti ją estetiniam jausmui, kad žmogus galėtų reali- 
zuoti kuriamąsias savo galimybes dailiajame mene, turime este- 
tinę kultūrą“.93 Kadangi, prof. Šalkauskio pažiūra, fizinė kul- 
tūra visados yra parengiamasis laipsnis aukštesnei humanitarinei 
kultūrai, todėl ir pagrindiniai sielos santykiavimo būdai su fizi- 
niu žmogaus pradu apsprendžia ir aukštesnių kultūros lyčių kili- 

mą. Pagal minėtus tris santykiavimo būdus susikuria ir trys pa- 
grindinės kultūros lytys: žinija, dora ir menas. Jas prof. Šal- 
kauskis laiko pirmykštėmis ir pagrindinėmis. „Kur yra kultū- 
ros apraiškų, visuomet rasime vienu ar kitu būdu suderintų šitų 
lyčių. Todėl irgi materijalinėje ir fizinėje kultūroje, kaip kultū- 
ros pradus, randame pažinimą, dorinį nusistatymą ir menišką su- 
gebėjimą. Žinija remiasi proto galia ir siekia tiesos, dora remiasi 
valios galia ir siekia gėrio, dailė remiasi estetinėmis išgalėmis ir 
siekia grožio“ 94 

Žinijos galutinis uždavinys, prof. Šalkauskio pažiūra, yra 
suvokti ne tik tai, kas yra, bet ir tai, kas turi būti. Kitaip sakant, 
pažinimas, kaip kultūrinis veiksmas, eina nuo loginės tiesos prie 
ontologinės ir galop prie idealinių pasaulio pirmavaizdžių, kurie 
glūdi kuriamajame  Absoliuto prote. „Ėjimas nuo idejos prie 
idealo yra galimas todėl, kad daiktų lytys yra realizuotos kuria- 
mojo intelekto idejos, ir kad, iš antros pusės, žmogaus proto ide- 
jos yra derealizuotos daiktų lytys. Derealizuodami, arba nugam- 
tindami, daiktų lytis, mes paskaitome realizuotas jose daiktų. 
idejas, kurios mums leidžia irgi šį tą spręsti apie kuriamuosius 
pirmavaizdžius. Kaip mūsų idejos yra, kad ir silpnos, vis dėlto 
kuriamųjų idejų atspindis, taip mūsų idealai, kad ir silpni, vis 
dėlto yra kuriamųjų pirmavaizdžių atspindžiai. Tokiu būdu ab- 
strakcijos ir integracijos keliu mes dešifruojame pasaulyje glū- 
dintį dieviškąjį planą...“'95 

Šitas dieviškojo pasaulio plano dešifravimas yra tikras kultū- 
rinis žmogaus veikimas. „Pažinimas tampa kultūriniu Teikimu 
sulig tuo momentu, kaip juslinėje patirtyje žmogaus protas pa- 
skaito įvystytą joje ideją. Žmogaus protas, taip sakant, skilia 
tiesą iš patiriamosios medžiagos, kaip kad skiltuvu galima skilti 
ugnies iš titnago. Tuo pačiu protas, tarsi, peršviečia tamsią jus- 
linę medžiagą, taip sakant, apipavidalina ją sąvokomis, kurios, 
galutinoje sąskaitoje, kaip integruotos, arba atstatytos tobula. 
pilnatve idejos, mažiau ar daugiau atitinka dieviškiesiems pirma- 
vaizdžiams. Šitame patirtinės medžiagos apdirbime jau yra aiš- 
kus kultūrinis veikimas, turįs savyje visus kultūrinio veiksmo 
pradus. Veikiąs subjektas yra žmogus, besinaudojąs proto galia. 
Patiriamoji medžiaga yra veikiamasis intelektualinio kultūrinio 

veikimo objektas. Suėmimas šitos medžiagos pro protinės suvo- 
kiamąsias lytis yra šitos medžiagos apipavidalinimas, arba apdir- 
bimas. Pagaliau šitas apipavidalinimas įvyksta su pagalba pro- 
tinių lyčių (65 p.), kurios vadinamos sąvokomis, ir kurios galu- 
tinoje sąskaitoje atitinka aukštesnėms dieviškoms idejoms arba 
pirmavaizdžiams. Apdirbdamas patiriamąją juslinę medžiagą, pro- 
tas lavinasi, t. y. susidaro intelektualinė jo kultūra, kurios išda- 
voje išsiplėtoja objektyvuota žinija“.26 

Antroji pagrindinė kultūros lytis yra dora. „Dora, prof. Šal- 
kauskio pažiūra, yra toji kultūros lytis, kuri reiškiasi labiausiai 
valios galia ir stengiasi nustatyti atitikimo santykį tarp žmogaus 
gyvenimo bei veikimo iš vienos pusės, ir idealinės jo prigimties, 
iš antros“.97 Šitoji idealinė prigimtis arba žmogaus pirmavaiz- 
dis apima ir žmogaus kūną ir žmogaus sielą. Dorinio veiksmo 
uždavinys yra sutapdyti faktiną žmogų su jojo pirmavaizdžiu. 
Todėl mūsų veiksmai yra geri ar blogi pagal tai, „ar jie atitinka 
ar priešinasi šitam bendram žmogaus uždaviniui sutapti su die- 
viškuoju mūsų pirmavaizdžiu“.98 

Čia kaip tik ir glūdi visi kultūriniai dorinio veiksmo pradai. 
Kultūrinis subjektas čia yra tas pats žmogus, kaip aukštesnės 
savo prigimties arba savo pirmavaizdžio atstovas. Prigimtasis 
objektas doroje yra faktina žmogaus prigimtis arba žmogus toks, 
koks jis yra. Kultūrinės lytys čia yra tie pastovūs nusiteikimai, 
kuriais faktinoji prigimtis yra apipavidalinama. Šitos lytys ir 
yra dorybės. Galop aukštesnioji ideja, pagal kurią faktinoji pri- 
gimtis yra keičiama, doroje yra žmogaus pirmavaizdis arba die- 
viškoji žmogaus ideja. 

Šitaip suprantama dora „gali būti imama nepriklausomai nuo 
antgamtinio apsireiškimo, kuris tam tikrais atvejais atremia dorą 
į pozityviosios religijos reikalavimus. Ten, kur dora nesurišta su 
pozityviosios religijos reikalavimais, gali būti kalbos apie pri- 
gimtąją dorą, kuri yra todėl ne religijos, bet kultūros apraiška“ .99 

Dora idealinį pradą vykdo žmogaus prigimtyje. Bet šalia 
žmogaus dar yra ištisas nuošalinis materijalinis pasaulis, kuris 
taip pat trokšta būti sutapdomas su savo pirmavaizdžiu. Šitą 

sutapdymą, prof. Šalkauskio pažiūra, kaip tik ir vykdo menas. 
„Žinija, sako prof. Šalkauskis, turi savo uždaviniu pažinti tiesą 
apie tai, kas yra ir kas privalo būti. Galutinoje sąskaitoje žini- 
jos sistema randa savo atbaigimą dieviškųjų visų daiktų pirma- 
vaizdžių pažinime. Dora turi savo uždaviniu realizuoti gėrį žmo- 
giškajame asmenyje arba individualinėje jo prigimtyje. Tokiu 
būdu dora realizuoja žmogiškojo asmens pirmavaizdį faktinoje 
prigimtyje. Pagaliau dailusis menas realizuoja grožį materijali- 
niuose prigimtojo pasaulio daiktuose, kaip šitų daiktų pirma- 
vaizdžius''.100 

Prof. Šalkauskis yra įsitikinęs, kad tiesa, gėris ir grožis savo 
esme yra tas pats idealinis pradas, tik suvokiamas kitomis galio- 
mis arba apsireiškiąs mūsų pasaulyje kitomis formomis. ,Grožyje 
apsireiškia pojustiniu būdu tas pats idealinis pradas, kuris žini- 
joje yra pažįstamas, kaip pirmavaizdis, ir kuris doroje yra siekia- 
mas kaip žmogaus idealas“.!01 Žinijoje šitas pradas apsireiškia 
daugiau simboliniu būdu. „Mokslo veikalas yra intelektualinės 
kultūros apraiška ne tuo, kaip jis išrodo, bet tuo, ką jis simbo- 
lizuoja“ (70 p.). Doroje idealinis pradas apsireiškia daugiau 
išvidiniu būdu. Tuo tarpu meno kūriniuose šitas idealinis pra- 
das yra užčiumpamas regimu ir pojustiniu būdu. Bet tai yra ap- 
sireiškimo ir suvokimo skirtybės. Tarp tiesos, gėrio ir grožio 
nėra skirtumo jų esmėje. 

Prof. Šalkauskis pastebi, kad dailusis menas stovi viduryje 
tarp technikos ir religinio kulto. Technika parengia dailiajam 
menui materijalinių sąlygų. Tuo tarpu religinio kulto misterijos 
atbaigia tai, ką dailusis menas yra pradėjęs. Religinėse misteri- 
jose įvyksta substancijalinių daikto lyčių pakeitimas ir faktinos 
daikto prigimties sutapdymas su idealiniu jo pirmavaizdžiu. Čia 
galima priminti ir Berdiajevo posakį, kad „Bažnyčios sakramen- 
tai sudaro viso pasaulio transfigūracijos prototipus“.'02 Todėl 
prof. Šalkauskis ir teigia, kad „dailiojo meno linkmė veda nuo- 
sekliai į religijos sritį, kur gali būti realizuojami uždaviniai, kurie 
nėra prieinami grynoms žmogiškosios kultūros priemonėms“ 103 
Dailioji kūryba savo atbaigą randa teurgijoje. 

Nagrinėdamas siekiamąją kultūros priežasti, prof. Šalkauskis 
skiria du kultūros tikslus: išvidinį ir išviršinį. Išvidinis kultūros 
tikslas yra pati kultūrinė lytis, nes ji yra realizuojama prigimta- 
Jame objekte, ir josios siekia kultūrinė kūryba. „,„Kuriamoji kul- 
tūros lytis yra artimiausioji siekiamoji priežastis, kitaip vadi- 
nama tikslu. Tokiu tikslu ji yra jau dėl to, kad sumanymo tvar- 
koje ji yra kuriamuoju pirmavaizdžiu, kuris vykdymo tvarkoje 
yra paskutinėje vietoje, kaip veiksmo išdava“.'104 Iš kitos pusės, 
šitoji kuriamoji kultūros lytis visados konkrečiai apsireiškia, 
kaip tam tikra objektyvuota gėrybė. Vadinasi, išvidinis kultūros 
tikslas yra šitos objektyvinės kultūrinės gėrybės. Bet objektyvi- 
nės kultūros gėrybės, kaip jau minėjome anksčiau, prof. Šal- 
kauskio pažiūra, sudaro civilizaciją. Štai kodėl prof. Šalkauskis 
ir sako, kad „civilizacija yra ne kas kita, kaip išvidinio tikslin- 
gumo apsireiškimas aikštėn.'105 Kultūrinis veikimas pačia savo 
prigimtimi siekia civilizacijos, kuri objektyviai ir regimai apreiš- 
kia išvidinius ir tiesioginius kultūros tikslus. 

Jeigu kultūrinė kūryba galėtų daiktą perkeisti iš esmės, jeigu. 
kultūrinės lytys būtų ne atsitiktinės, bet substancijalinės ir jeigu. 
žmogaus realizuojama daikte ideja visiškai atitiktų ir sutaptų 
su daiktų pirmavaizdžiu, tuomet objektyviniai laimėjimai būtų 
vienintelis kultūrinės kūrybos tikslas, nes šita kūryba čia įvyk- 
dytų tai, ko ji siekia. Bet tikrumoje taip nėra. Tikrumoje kul- 
tūros lytys yra daiktams tik atsitiktinės, jų realizavimas yra 
labai netobulas ir daikto perkeitimas kultūros veiksme yra tik 
labai primityvus. Todėl kultūra savaime visomis savo gėrybėmis 
pasidaro tik atrama aukštesniam veikimui, kuris gali papildyti 
šituos kūrybinius žmogaus netobulumus ir atbaigti daiktus. Kul-- 
tūra siekia aukštesnio gyvenimo laipsnio ir pati šitam laipsniui 
patarnauja. Tasai aukštesnis laipsnis, prof. Šalkauskio pažiūra, 
ir yra religija. Kultūra siekia religijos ir religijoje ji mato savo 
pastangų atbaigimą. Todėl religija savaime virsta kultūros tiks- 
lu, bet jau ne išvidiniu, tik išviršiniu. Religija ateina kultūrai iš 
viršaus ir iš viršaus jai pagelbsti. 

Bet prof. Šalkauskis visai teisėtai kelia klausimą, kas įvyks- 
ta tada, kai žmogus atsisako nuo religijos, kaip nuo kultūros. 
tikslo, ir nori pasitenkinti tik išvidiniu kultūros tikslu, civiliza- 

cijoje matydamas vienintelį kultūrinės kūrybos siekimą. Tokio 
klausimo iškėlimas veda mus į prometejizmo problemą. Promete- 
jizmo esmė yra ta, kad žmogus pats savo jėgomis stengiasi įkū- 
nyti realybėje daiktų pirmavaizdį, perkeisti daiktus pagal jo rei- 
kalavimus, nepaisydamas dieviškosios paramos. Šitoks nusistaty- 
mas jau glūdėjo graikų dvasios intujicijoje, iš kurios išaugo mitas 
apie prikaltąjį Prometejų. Savaime suprantama, kad toks nusi- 
statymas labai aukštai iškelia žmogaus dvasią ir pažemina die- 
vybę. Tokio nusistatymo metu išauga didžiausi kultūros laimė- 
jimai, nes žmogaus dvasia tada apreiškia kūrybines pastangas. 
Bet sykiu su šitais laimėjimais eina išvidinis išsekimas ir kan- 
čia, kurią jau Aischilas išreiškė žodžiais. „Aš savo mintimis 
ėdu savo širdį“. „Prometejizmo esmėje, sako prof. Šalkauskis, yra 
kažkas, kas padaro iš jo save naikinančios dvasios didybę. Pro- 
metejizmo dvasia nenurimsta miesčioniškame pasitenkinime tarp 
materijalinių kultūros gėrybių. Ji pasižymi galingu kuriamuoju 
užsimojimu, kas liudija taip ar šiaip apie aukštą žmogaus kilmę 
ir taurią dvasios esmę. Bet, pasidavusi puikybės pagundai, ta pa- 
ti dvasia sukausto save apribotame gyvenimo plote ir čia randa ir 
savo Kaukazo uolas ir plėšrų vanagą, kuris drasko jos vidu- 
rius“.'06 Prometejiškosios dvasios užsimojimai ir būtinas šitų 
užsimojimų sudužimas kaip tik ir yra ryškiausias liudytojas, kad 
kultūra negali išsiversti tik vienu išvidiniu tikslingumu, kad ji 
būtinai ir iš esmės siekia religijos, kaip išviršinio savo tikslo. 
Logiškas kultūros filosofijos išvystymas ligi galo, aiškiai pa- 
rodo kad „materijalinėje ir grynai žmogiškoje gyvenimo tvar- 
koje nėra veiksnių, kurie galėtų patenkinti giliausius ir aukščiau- 
sius žmogaus dvasios troškimus ir peržengti būtinas prigimties 
ir kultūros netobulumo ribas. Iš vienos pusės, žmogaus godumas 
verčia žmogų tenkinti juslingas jo užgaidas, iš kitos pusės, žmo- 
gaus dvasios puikumas verčia jį tenkintis savimi ir savo išgalėse 
jieškoti savo išganymo. Turint galvoje šituos faktus, reikėtų pa- 
skęsti pesimizme, atsisakius jieškoti išganymo aukštesnėje gyve- 
nimo srityje; ir sykiu būtų nedovanotinu lengvabūdišku opti- 
mizmu pasitikėti, kad be religijos kultūrinis istorijos vyksmas 
gali privesti prie laimingo galo. Kadangi netobulas kultūros 
idealas negali patenkinti giliausių žmogaus dvasios troškimų, ten- 
ka jis papildyti tobulu religijos idealu. Tai iš tikrųjų reiškia, kad 

lygstamasis kultūros tikslas dera palenkti nelygstamajam reli- 
gijos tikslui, arba, kitaip tariant, išvidinis kultūros tikslingumas 
palenkti išviršiniam religijos tikslingumui. Tuomet išeina, kad 
kultūros tikslai religijos atžvilgiu tegali būti vien priemonėmis, 
kurios įgauna tikros prasmės ir tikslingumo vien sąryšyje su reli- 
gijos tikslais, kurie tarp kitko jos siekiami“.107 Prof. Šalkauskio 
kultūros filosofija nuosekliai baigiasi perėjimu į religijos filoso- 
fiją, nes tik religijos filosofija galėtų įrodinėti, kad „religijos 
idealas pateisina visiškai giliausius žmogaus dvasios troškimus 
tobulumo bei laimingumo“ .108 

Tokia yra bendriausiais bruožais prof. Šalkauskio kultūros 
koncepcija. Čia ji yra atpasakota daugiausiai jo paties žodžiais 
arba bent jo terminais ir reiškimosi būdais. Kaip matome, prof. 
Šalkauskis yra kultūros problemą sprendęs sisteminėje tvar- 
koje. Jis yra sukūręs ištisą kultūros filosofijos sistemą. Tai yra 
pirmas tos rūšies žygis visoje kultūros filosofijos literatūroje. 
Šiandien nei Vakarų nei Rytų filosofinėje literatūroje negalima 
dar rasti sisteminių kultūros filosofijos veikalų. Tai daugiau- 
siai tik atskirų problemų tyrinėjimai, Vakaruose daugiausiai lie- 
čią kultūros esmę, o Rytuose — daugiausiai kultūros tikslą. Prof. 
Šalkauskis yra pirmas davęs, tegul ir trumpą, kultūros proble- 
mos sisteminį sprendimą. Šiuo atžvilgiu kultūros filosofija 
Lietuvoje yra pralenkusi kitų šalių kultūros filosofijos išsivys- 
tymą. 

Prof. Šalkauskio kultūros filosofija, kaip buvo galima paste- 
bėti iš pagrindinių idejų apžvalgos, pačia savo prigimtimi yra sin- 
tetinio pobūdžio. Vakarų kultūros problemos sprendimas yra 
daugiau humanistinis. Čia žmogus daugiausiai pabrėžia savo jė- 
gą ir savo galią apipavidalinti gamtą ir prigimtį. Rytų kultūros 
filosofijoje yra smarkiai akcentuojama kultūros netobulumas ir 
iš religijos laukiama pasaulio išganymo. Visa tai rytietiškąją kul- 
tūros filosofiją padaro apokaliptine. Tuo tarpu prof. Šalkauskio 
kultūros filosofijoje žmogaus galia apipavidalinti prigimtį ir Die- 
vo galybė perkeisti visą pasaulį yra suderintos organinėje sinte- 
zėje. Prof. Šalkauskis neneigia žmogaus reikšmės, kaip tai links- 
ta daryti Rytų filosofai, bet taip pat neperdeda žmogaus pastan- 
gų vertės, kas pastebima Vakarų filosofijoje, kur prometejiški už- 


107, op. cit. 92 p. 
108. op. cit. ibd. 

simojimai kartais tiesiog yra demoniški. Prof. Šalkauskis kultūrą 
padaro religijos atrama, o religiją — kultūros atbaiga. Tuo būdu 
kultūros ir religijos, žmogaus ir Dievo santykių problema darosi 
laimingai išspręsta. Čia kultūra nėra pats sau tikslas, bet nė re- 
ligija be kultūros nėra reikšminga. Religija reikalauja kultūros, 
kad galėtų išvystyti išganomąjį savo veikimą, ir kultūra reikalau- 
ja religijos, kad galėtų įvykdyti pagrindines savo tendencijas. 
Atramos ir atbaigos principas valdo visą prof. Šalkauskio gyve- 
nimo filosofiją ir yra labai laimingai pritaikytas kultūros ir re- 
ligijos problemos sprendimui. Šiuo atžvilgiu lietuviškoji kultūros 
filosofija iš tikro eina integralinio sintetizmo keliu ir vykdo tąją 
plačią sintezę, kurią lietuviškajai kultūrai yra skyręs prof. Šal- 
kauskis: sujungti Rytų ir Vakarų gyvenimą, veizdėjimą bei 
kūrybą. 

2. Kultūros filosofijos supratimas 


a. Trejopos pažiūros į kultūrą 


Kultūros filosofijos sąvoka iš esmės yra susijusi su kultūros 
sąvoka. Tiesa, kultūros filosofijos įvade, nagrinėjant kultūros 
filosofiją, kaip mokslą, negalima visu platumu kultūros proble- 
mos pastatyti ir išspręsti. Vis dėlto net ir įvade be kultūros są- 
vokos, tegul ir labai bendros, negalima apsieiti. Jeigu nenorime, 
kad kultūros filosofijos apibrėžtis būtų tik nominalinė, vadinasi, 
kad ji apibrėžtų tik vardą, o ne patį dalyką, turime į ją įvesti ir 
kultūros sąvoką. Nominalinė apibrėžtis ne tik neatskleidžia kul- 
tūros filosofijos esmės, bet ji net neparodo, kokiu atžvilgiu kul- 
tūra yra nagrinėjama. Sakyti, pav., kad kultūros filosofija yra 
toji filosofinė disciplina, kuri tyrinėja kultūros pagrindus, reiš- 
kia nedaug ką pasakyti, nes šitoji apibrėžtis nepaaiškina nei ma- 
terijalinio nei formalinio kultūros filosofijos objekto. Ji net ne- 
nurodo, kas yra kultūra ir koki pagrindai čia yra tyrinėjami. Ji 
taip pat neatskleidžia, kokiu atžvilgiu kultūra yra tyrinėjama, 
nes ir filosofinės disciplinos gali būti skirtingos formaliniu at- 
žvilgiu, nors materijalinis jų objektas gali būti ir tas pats. Todėl 
kultūros sąvoka kultūros filosofijos realinei apibrėžčiai yra bū- 
tinai reikalinga. Tik žinodami, kas yra kultūra, galėsime supras- 
ti, kas yra kultūros filosofija ir kokiu atžvilgiu ji šitą kultūrą 
tyrinėja. 

Vis dėlto kultūros filosofijos įvade kultūros sąvoka negali 
būti išvesta iš tikrovės nagrinėjimo arba, kaip sakoma, a poste- 
riori. Čia negalima kultūros problemos tirti visu platumu. Šį už- 
davinį turi atlikti jau ne kultūros filosofijos įvadas, bet pati kul- 
tūros filosofija, kaip tokia, būtent: toji josios dalis, kuri tiria kul- 
tūros esmės problemą. Kultūros filosofijos įvade galima tik iš 
anksto nustatyti savą kultūros supratimą ir jį sugretinti su kito- 
mis kultūrinėmis koncepcijomis. Įvade kultūros sąvoka yra nu- 

statoma, kaip sakoma, a priori. Jai pateisinti ir plačiau išaiškinti 
turi būti skiriama visa kultūros filosofija. 

Dabartinėje kultūros filosofijoje galima pastebėti trejopas 
kultūros supratimas. Dažniausiai kultūra yra suprantama, kaip 
gamtos formavimas arba josios apipavidalinimas. Gamta yra vi- 
sa tai, kas tarnauja, kaip medžiaga, žmogaus idejoms realizuoti. 
Tuo tarpu kultūra yra arba pats šitų idejų realizavimo vyksmas 
arba šito realizavimo gaviniai. Šitoji pirmoji kultūros filosofijos 
srovė savo tyrinėjimus pradeda tuo faktu, kad žmogus savo vei- 
kimu padaro tam tikros įtakos gamtai, ją perkeisdamas, pakilnin- 
damas ir įvesdamas ją į aukštesnę buvimo tvarką. Tokią kultū- 
ros koncepciją galima pastebėti prasidedančioje prancūzų kultū- 
ros filosofijoje. J. Maritainas savo kultūros nagrinėjimus prade- 
da faktu, kad žmogus, kultyvuodamas gamtą, išveda iš josios 
aukštesnių vertybių, kokių pati gamta būtų neįstengusi sukurti. 
Kultūra, pasak Maritaino, „yra dvasios ir laisvės darbas, prie 
gamtos pastangų prijungiąs savąsias“. Nors minėta Maritaino 
studija dar yra tik pradinio pobūdžio, vis dėlto bendra linkmė 
jau galima ir joje pastebėti. 

Jau rečiau pasitaiko kultūros, kaip dvasios objektyvavimo, 
supratimas. Šitoji kultūros koncepcija yra išaugusi iš Hegelio 
filosofijos. Hegeliui visas gyvenimas, tuo pačiu ir kultūra, buvo 
ne kas kita, kaip objektyvinės dvasios arba idejos įsikūnijimas 
ir skleidimasis, apsireiškiąs įvairiausiais pavidalais ir įvairiausio- 
mis formomis: mokslu, menu, dorove, valstybe, politika, visuo- 
meniniu gyvenimu ir religija. Kultūrinėje kūryboje žmogaus 
dvasia, tarsi, išeina pati iš savęs ir susikristalizuoja objektyviniais 
pavidalais. Šituose pavidaluose esti sutelktos dvasios ypatybės. 
Dvasia juose yra įsikūnijusi, virsdama tuo būdu objektyvine ir 
net objektyvuota dvasia. Pasak šitos koncepcijos, kultūrinė kū- 
ryba ir yra subjektyvinės individualinės dvasios įsikūnijimas ir 
apsireiškimas tam tikrais regimais pavidalais. Šita prasme kultū- 
ra kartais ir yra vadinama „dvasios eksterijorizacija“ (0. Braun). 

Šiai kultūros koncepcijai mūsų dienomis atstovauja N. Hart- 
mann? ir H. Freyer“. 

Hartmannas sako, kad „atskiras žmogus objektyvuojasi jau 


1. Religion et Culture, 12 p. 
2. Plg. Das Problem des geistigen Seins, Berlin u. Leipzig 1933. 
3. Plg. Theorie des objektiven Geistes, Leipzig u. Berlin 1934. 

savo žodžiuose, savo darbuose, savo veikime ir savo veikale. Kas 
buvo jo mintyse, įsikūnija jo veikime ir išeina iš jo į daiktinę 
tikrovę“ +. Tai yra kiekvienos dvasios likimas. „Kiekviena gyva 
dvasia objektyvuojasi, asmeninė ir bendruomeninė, ir objekty- 
vuojasi visose srityse“ >. Hartmannas skiria tris dvasios buvimo 
būdus: asmeninę dvasią, kuri yra individuali ir subjektyvi; ob- 
jektyvinę dvasią, kuri yra bendruomeninė ir gyvena bendruome- 
niniuose pavidaluose; ir galop objektyvuotą dvasią, gyvenančią 
konkrečiuose ir pastoviuose žmogaus kūriniuose. Objektyvuotoji 
dvasia kaip tik ir sudaro tai, ką mes šiandien vadiname kultū- 
ros gyvenimu su visomis jo formomis it apraiškomis. Šitoji ob- 
jektyvuotoji dvasia yra skirtinga ir nuo asmeninės dvasios ir nuo 
gyvos objektyvinės dvasios. Ji jau yra išėjusi iš asmens gyveni- 
mo. Bet ji taip pat jau yra atsipalaidavusi ir nuo bendruomenės. 
Objektyvuota dvasia nėra gyva, todėl ji yra neišsivystanti, bet 
sykiu ir nemirštanti. „Kūrinys, sako Hartmannas, pergyvena sa- 
vo kūrėją... (Gyva dvasia, vis tiek, ar ji bus asmeninė ar ben- 
druomeninė, yra palenkta gyvybės dėsniui: ji yra palenkta mir- 
čiai... Kitaip yra su dvasios padarais, su dvasinėmis gėrybėmis. 
Jos yra palenktos kitokiam dėsniui: kadangi jos nėra gyvos, jos 
ir nemiršta su gyvaisiais... Objektyvacijos, kaip tokios neturi 
jokio aprėžto gyvenimo tarpsnio, nes jos nėra gyvos“ “. 
Freyeris pačioje objektyvioje dvasioje skiria tris josios apsi- 
reiškimo būdus. Objektyvi dvasia visų pirma yra būtis. Freyeriui 
objektyvios dvasios, kaip būties, buvimas yra aiškus ir kasdieni- 
nis dalykas. „Kas apsupa mus, kaip kultūringus žmones?“, klau- 
sia Freyeris. „Ne gamta, jis atsako, ne dėsningas ir dvasiai sve- 
timas laukinių jėgų susibėgimas, bet ankštas sąmyšis šių pasta- 
rųjų ir dvasios objektyvacijų“ 7. Dvasios objektyvacijos mus ap- 
supa iš visų pusių, ir mūsų gyvenimas yra be jų neįmanomas. 
Objektyvinė dvasia, kaip būtis, apreiškia savo buvimą ir savo 
prasmę per ženklą. „Prasmė yra ženkle, kaip gyvybė gyvame kū- 
ne (19 p.)... Prasmė įgyvina, įsielina, įdvasina ženklą; jis yra 
prasmės apsireiškimas materijaliniame pasaulyje“. 
op. cit. 349 p. 
op. cit. 350 p. 
op. cit. 351 p. 
„ Theorie des objektiven Geistes, 16 p. 
„ op. cit. 19—20 p. 

Toliau, objektyvi dvasia Freyeriui yra vyksmas arba proce- 
sas. Objektyvi dvasia, kaip būtis, gyvena, tiesa, tam tikruose 
konkrečiuose pavidaluose ir formose. Bet visos šitos formos yra 
ne atskirtos viena nuo kitos, tik sujungtos viename organiškame, 
nepertraukiamame gyvenimo procese. Objektyvinę dvasią, kaip 
procesą, Freyeris supranta ne tiek istorijos prasme, kiek kaip 
„imanentinę dinamiką, kuri sklinda visur, kur tik objektyvinė 
dvasia yra“ ?. Objektyvinė dvasia yra sykiu ir kūrybinė dvasia. 
Kūrybos vyksmas yra sykiu ir objektyvinės dvasios vyksmas 
arba objektyvinė dvasia, kaip procesas. 

Galop Freyeris objektyvinę dvasią supranta, kaip sistemą. 
Atskiri objektyvinės dvasios pavidalai organiškame žmonijos 
gyvenime nėra išskaldyti ar išbarstyti, bet jie kuria vieningą vi- 
suotinės kultūros sistemą. Freyeris yra įsitikinęs, kad yra viena 
žmonijos kultūra, o ne įvairių kultūrų suma, kaip savo laiku ma- 
nė Spengleris. „Yra gili vienybė, sako Freyeris, žmogiškojo tu- 
rinio, kuris sudaro kultūros prasmę, ir yra gilūs žmogaus pasi- 
keitimai, kurie judina kultyvuotos žemės istoriją“ 19. 

Pagrindinė kultūros, kaip dvasios objektyvavimo, supratimo 
mintis yra ta, kad subjektyvinė dvasia žmogiškosios kūrybos 
metu virsta gamtinių dalykų lytimi ir tuo pačiu, tarsi, išeina iš 
savęs. Objektyvūs šitos dvasios pavidalai sudaro kultūros būtį, 
pats objektyvacijos procesas sudaro kultūrinę kūrybą, o šitų pa- 
vidalų susiorganizavimas gyvenimo eigoje sudaro kultūrines sis- 
temas. 

Dar mažiau populiarus yra trečiasis kultūros supratimas pa- 
grįstas moderniąja vertybių filosofija. Nuo to laiko, kai Lotzė 
paragino filosofuoti apie vertybes ir kai Nietzschė paskelbė visų 
vertybių pervertinimą, vertybės problema atsistojo naujosios fi- 
losofijos centre. Šiandien vertybių filosofija pradeda vis labiau 
įsigalėti filosofijos sistemoje ir vis labiau reikalauja atskiros sau 
vietos. Tiesa, vertybė šiandien dar nėra vienodai suprantama. 
Vieni ją laiko atskira nuo būties sritimi. Tuo tarpu kiti vertybę 
ankštai sieja su gėriu ir tuo pačiu su daikto būtimi. Taip pat nė- 
ra nė vienodų pažiūrų į vertybių pažinimą bei pergyvenimą. Čia 
vėl vieni vertybių pergyvenimą laiko pirmykščių ir nepriklauso- 
mu žmogaus dvasios dalyku, tuo tarpu kiti ji ankštai riša su pa- 


9. op. cit. 76 p. 
10, op. cit. 146 p. 


-saulėžiūra. Vis dėlto vertybės ideja šiandien turi labai didelės 
reikšmės visam filosofiniam gyvenimui. Ji turi reikšmės ir kul- 
+tūros filosofijai ir apskritai visai kultūros problemai. Šalia kul- 
tūros, kaip gamtos apipavidalinimo, ir kultūros, kaip dvasios 
objektyvavimo, koncepcijos atsistoja trečioji, kultūros, kaip ver- 
tybių realizavimo, koncepcija. Jau esame minėję J. Cohno pažiū- 
ras į kultūrą, kurią jis laiko vertybės vedamo darbo rezultatu. 
Šita prasme ir W/. Saueris sako apie kultūrą, kad ji esanti nuola- 
tinis „gyvenimo kėlimas į vertingesnį ir vis vertingesnį laips- 
nį“ 11. Tą pati mano ir Johannsenas sakydamas, kad „kiekviena 
kultūra turi prasmę tik tada, kai ji realizuoja vertybes. Ji yra 
+turiningas vertybių įkūnijimo vykdymas istorijos scenoje“ 12. 
Tiesa, šitoji kultūros koncepcija dar nėra išvystyta į ištisą kul- 
tūros filosofiją. Atskiri josios atžvilgiai dar yra sprendžiami ne- 
sisteminiu būdu. Vis dėlto ji yra reikšminga kultūros filosofijai, 
kaip visiškai naujas bandymas suprasti kultūros prasmę ir išaiš- 
kinti josios paskyrimą. Šalia pirmųjų dviejų kultūros koncepcijų 
šita trečioji koncepcija užima kultūros filosofijoje gana reikšmin- 
gą vietą 13, 


b. Sintetinis kultūros supratimas 


Vis dėlto nė vienas iš šitų kultūros supratimų nėra pakanka- 
mas, nes nė vienas neapima kultūros visoje jos pilnumoje. Kul- 
tūra gali būti ir gamtos formavimas, ir dvasios objektyvavimas, 
ir vertybių realizavimas. Bet kiekvienas šitoks kultūros suprati- 
mas yra tik vieno josios atžvilgio koncepcija, kuri paliečia ir su- 
ima į save tik vieną kurį kultūros momentą, vieną kurį kultūros 
atžvilgį, bet palieka nuošaliai kultūros visumą. Kultūros fenome- 
"nas savo pilnumoje yra daugiau, negu tik gamtos formavimas. 
Tau šitame formavime apsireiškia žmogaus dvasia objektyviniais 
pavidalais. Iš kitos pusės, šitas formavimas visados yra surištas 
su vertybėmis. Todėl jeigu mes žiūrime į kultūrą tik kaip į gam- 
tos formavimą, mes praleidžiame paties šito formavimo pradus. 
Bet kultūra taip pat nėra nei žik dvasios objektyvavimas. Dva- 
sios apsireiškimas regimais pavidalais vyksta per gamtinio pa- 


11 .Lehrbuch der Rechts — und Socialphilosophie, 110 p. Berlin 1929. 

12, „Deutsche Schule“, 289 p. 1924, 

15, Kultūros, kaip vertybių realizavimo, koncepcijai reikšmingas yra 
ir Fr. Giesės veikalas „Philosophie der Arbeit“, Halle s. S. 1932. 

saulio keitimą. Tuo tarpu šitas gamtos keitimas kultūrai yra nė 
kiek nemažiau charakteringas, kaip ir dvasios apsireiškimas. — 
Kultūra nėra nei tik vertybių realizavimas. Vertybės gali būti re- 
alizuotos tik gamtos parengtose materijalinėse aplinkybėse, kas 
suponuoja gamtos perkeitimą ir josios apipavidalinimą. Iš kitos 
pusės, vertybių realizavimas ne tik keičia gamtą, bet sykiu ap- 
reiškia ir žmogaus dvasią, kurios struktūra išeina aikštėn verty- 
bių realizavimo lytyse. 

Visi šitie trys kultūros momentai: gamtos formavimas, dva- 
sios objektyvavimas ir vertybių realizavimas yra vienas su kitu 
iš esmės susiję ir vienas kitą savyje turį. Todėl kiekvienas jų 
perskyrimas ir nagrinėjimas skyrium yra vienašališkas ir tuo pa- 
čiu neapimąs kultūros esmės josios visumoje. Todėl ir kultūros 
filosofija, į kurios pagrindą yra padėta tik viena kuri aukščiau 
minėta kultūros koncepcija, nėra pilnutinė ir kultūros problemos 
tobulai išspręsti negali. Pilnutinei kultūros filosofijai yra reika- 
lingas toks kultūros supratimas, kuris visas aukščiau minėtąsias 
kultūros koncepcijas suvestų į vieną organišką sintezę. 

Iš kitos pusės, kiekvienas minėtasis kultūros supratimas pa- 
liečia daugiau tai, kas yra kultūra savo apraiškose, bet ne tai, 
kas ji yra savo esmėje. Kai sakome, kad kultūra yra gamtos api- 
pavidalinimas, kad ji yra dvasios objektyvavimas ar vertybių re- 
alizavimas, mes iš esmės pasakome tik tai, kuo kultūra apsireiš- 
kia iš viršaus, kuo ji yra prieinama paprastam stebėjimui ir pa- 
prastam suvokimui. Bet kultūros gelmės, pati giliausia josios es- 
mė mums tokiais atvejais lieka paslaptis. Tuo tarpu kultūros fi- 
losofija, jeigu ji nori atlikti jai skiriamą uždavinį, kaip tik ir turi 
atskleisti šitas gelmes. Ji turi pažvelgti į patį kultūros dugną, ji 
turi suvokti kultūrą ne tik josios apraiškose, bet josios esmėje ir 
viso gyvenimo perspektyvoje. Tuo tarpu kiekviena minėtoji kul- 
tūros koncepcija kaip tik ir kliudo kultūros filosofijai pastatyti 
kultūros problemą visu josios gilumu. Reikia todėl surasti tokį 
kultūros supratimą, kuris ir sintetiškai aprėptų visas minėtąsias 
kultūros koncepcijas ir sykiu vestų ne tiek į kultūros fenomeno 
periferiją, kiek į patį jojo centrą. 

Toks sintetinis kultūros supratimas yra kultūros, kaip žmo- 
giškosios kūrybos, koncepcija. Kultūra yra žmogiškoji kūryba. 
Štai kultūros sąvoka, kuri turi būti įvesta į kultūros filosofijos 
apibrėžtį. Sakydami, kad kultūra yra žmogiškoji kūryba, mes ją 
norime atskirti nuo prigimtosios ir dieviškosios kūrybos. Kūry- 

binė yra kiekviena esybė: ir gyvybė, ir dvasia, ir Dievas. Bet 
kiekvienos esybės kūryba yra kitokia. Gyvybės kūryba organi- 
zuojasi gamtos pavidalais. Dievo kūryba apsireiškia bet kurios 
esybės sukūrimu iš nebūties. Tuo tarpu žmogiškosios dvasios 
kūryba reiškiasi kultūros lytimis. Šitaip suprasta kultūra never- 
čia tyrinėtojo aprėžti kultūros problemos tik vienu kuriuo atžvil- 
giu. Čia jis ją gali tirti visoje jos pilnumoje. Visa, kas tik liečia 
žmogaus kūrybą, čia turi būti apimta ir ištirta iki pačių giliausių. 
pagrindų. Iš kitos pusės, kūrybos koncepcija kultūrai nėra peri- 
ferinis dalykas. Kultūra, kaip kūryba, apsireiškia ne iš viršaus, 
bet žmogiškame veikime atskleidžia pačią ontologinę savo esmę. 
Kultūros, kaip žmogiškosios kūrybos, supratimas, leidžia kultū- 
ros problemą pastatyti ir išspręsti ne tik siauru mūsų gyvenimo, 
bet sykiu ir kosminiu atžvilgiu. 

Kūrybos sąvoka čia tinka dar ir todėl, kad ji gali būti pri- 
taikyta labai įvairiam kultūros supratimui. Kultūra kartais yra 
suprantama, kaip išvidinis žmogaus nusiteikimas. Kartais ji yra 
laikoma kūrybiniu žmogaus veikimu. Kartais josios vardu yra 
vadinami objektyviniai laimėjimai, arba tai, ką prof. Šalkauskis 
vadina civilizacija. Kūrybos sąvoka kaip tik ir atitinka visas ši- 
tas kultūros reikšmes. Kūryba taip pat gali būti suprasta ir daž- 
nai tikrumoje suprantama ir kaip išvidinis žmogaus nusiteikimas, 
ir kaip pats kuriamasis aktas, ir galop kaip šito akto padarai. To- 
dėl ir šiuo atžvilgiu tarp kūrybos ir kultūros sąvokų yra didelis 
panašumas. 

Iš kitos pusės, kultūros, kaip žmogiškosios kūrybos, koncep- 
cija apima visus minėtus kultūros supratimus. Žmogiškoji kūry- 
ba yra visų pirma gamtos apipavidalinimas. Kūrybinis aktas rei- 
kalauja tam tikro medžiaginio substrato, kuriame yra realizuoja- 
mos kuriamosios idejos, Ir šitas realizavimas čia kaip tik ir įvyks- 
ta gamtos formavimu, kuriuo medžiaginiams dalykams yra 
suteikiamos aukštesnės lytys. — Žmogiškoji kūryba yra ir dva- 
sios objektyvavimas. Kūrybinis aktas, realizuodamas ideją, ją 
realizuoja tokią, kokia ji yra žmogaus dvasioje ir taip, kaip ji 
šitos dvasios buvo sukurta. Kiekvienoje kuriamojoje idejoje glū- 
di įvystyta ją turinčios dvasios struktūra. Todėl kai šitoji ideja 
yra realizuojama regimu pavidalu, ji ne tik pati apsireiškia (ir 
apsigyvena) šalip dvasios, bet per ją ir pati dvasia, tarsi, išeina 
iš savęs ir įsikūnija objektyviniame pasaulyje. Štai dėl ko yra sa- 
koma, kad kūrėjas gyvena savo kūriniuose. Ir štai dėl ko žmo- 

gaus kūryba yra sykiu ir jo dvasios objektyvavimas. — Žmogiš- 
koji kūryba yra ir vertybių realizavimas. Daiktas yra vertingas, 
tik tada, kai jis turi savyje įkūnytą aukštesnę ideją. Vertybių 
realizavimas tikrumoje visados reiškia šitų aukštesnių idėjų 
įkūnijimą. Tai ir yra pagrindinis žmogiškosios kūrybos uždavi- 
nys. 
Todėl žmogiškoji kūryba apima ir gamtos formavimą, ir dva- 
sios objektyvavimą, ir vertybių realizavimą. Visi šitie trys daly- 
kai yra tik atskiri žmogaus kūrybos momentai, kurie visi trys 
vykdomi kartu ir todėl kūrybos sąvokoje jie organiškai vienas 
su kitu susijungia. Jie gali būti atskiri kultūros nagrinėjimo at- 
žvilgiai. Bet nė vienas iš jų neišsemia kultūros esmės, nes nė vie- 
nas nesudaro žmogiškosios kūrybos esmės. Giliausią žmogiško- 
sios kūrybos esmę sudaro josios originalumas arba pagaminimas 
naujo daikto, kaip tokio (productio rei ex nihilo sui). Tai sykiu 
yra ir kultūros esmė. 

Šitokia kultūros koncepcija atrodo esanti tinkamesnė, negu 
kuri kita, nes ji apima kultūrą visoje josios pilnumoje ir leidžia 
ištirti pačias josios gelmes. Kultūros filosofijai ji gali būti labai 
vaisinga. 

Kultūros, kaip žmogiškosios kūrybos, koncepcijos pradmenų 
galima rasti jau ir dabartinėje kultūros filosofijoje. Otto Braunas 
dar 1912 metais yra išleidęs „Grundriss einer Philosophie des 
Schaffens als Kulturphilosophie“ (Leipzig). Šitame savo veikale 
Braunas pirmą sykį yra bandęs suvokti kultūrą, kaip žmogaus 
kūrybą. Tiesa, jo koncepcija dar nebuvo visai aiški ir išvystyta. 
Bet ji buvo labai charakteringa, nors, reikia pasakyti, Vakaruose 
ji liko nepastebėta. Rytuose šitai koncepcijai atstovauja N. Ber- 
diajevas. Jau 1914 metais jis išleido savo „Kūrybos filosofiją“, 
kuri 1926 m. buvo išleista antrą sykį ir 1927 m. pasirodė vokiš- 
kas josios vertimas, pavadintas „Der Sinn des Schaffens“ (Tū- 
bingen). Tai yra vienintelis veikalas, kuriame kūrybos problema 
yra iš tikro plačiai pastatyta. Berdiajevas čia paliečia visas kūry- 
bos rūšis, pradedant pažinimu ir baigiant magija ir mistika. Pa- 
grindinė Berdiajevo mintis yra ta, kad žmogus pačia savo pri- 
gimtimi yra pašauktas kurti ir kad jo kūryba yra atsakymas į 
kviečiančiąją Dievo meilę. Savo kūryba žmogus pateisina savo 
buvimą pasaulyje ir jį įprasmina. „Yra daugybė Dievo pateisini- 
mų, daugybė teodicejų prirašyta“, sako Berdiajevas. „Dabar 
ateina laikas, kada turi būti parašytas žmogaus pateisinimas — 

antropodiceja. .. Mano knyga yra antropodičejos bandymas per 
kūrybą“ 14. Tiesa, Berdiajevo veikalas yra parašytas, kaip jis 
pats pasisako, jo gyvenimo Sturm und Drang metu. Todėl jis 
mažiau gilinasi į pačią kūrybos esmę, o daugiau nagrinėja kūry- 
bos reikšmę ir vietą kosminiame gyvenime. Ypač Berdiajevas 
mėgsta pabrėžti tam tikrą antinomiją tarp kūrybos ir išganymo. 
Šitame veikale net galima pastebėti tam tikrų prometejiškų ten- 
dencijų. Bet drąsiomis savo koncepcijomis ir plačia savo apimti- 
mi Berdiajevo veikalas yra vienintelis savo srityje. Kultūros fi- 
losofijai, kuri yra grindžiama kultūros, kaip žmogiškosios kū- 
rybos, koncepcija, jis yra pagrindinis. 

Štai koks yra mūsasis kultūros supratimas arba kultūros są- 
voka, kuri bus įvesta į kultūros filosofijos apibrėžtį. Mes supran- 
tame kultūrą, kaip žmogiškąją kūrybą, ir šitoje kūryboje matome 
giliausią kultūros esmę. Šitą mintį išvystyti ir pagrįsti būtų jau 
ne kultūros filosofijos ivado, bet visos kultūros filosofijos siste- 
mos uždavinys. Ji čia, kaip jau anksčiau minėjome, yra imama, 
taip sakant, a priori. Vis dėlto pačiam kultūros filosofijos supra- 
timui, kultūros filosofijos apibrėžčiai, suskirstymui ir uždavi- 
niams ji turi sprendžiamosios reikšmės. 


c. Kultūros filosofijos objektas ir apibrėžtis 


Kultūros filosofijos, kaip ir kiekvienos kitos filosofinės dis- 
ciplinos, objektas yra tikrovė. Materijalinis objektas visai filoso- 
fijos sistemai šiuo atžvilgiu yra tas pat. Net apskritai būtų gali- 
ma pasakyti, kad materijaliniu atžvilgiu visa žinija tiria tą patį 
dalyką, tą pačią būtį ir tą pačią tikrovę. Žinijos atskiros šakos 
arba ir atskiros filosofinės disciplinos skiriasi dažniausiai forma- 
liniu objektu arba tuo atžvilgiu, kuriuo jos tikrovę tiria. Ontolo- 
gija, pavyzdžiui, arba bendroji metafizika tiria tikrovę, kaip esan- 
čią. Buvimo žymė arba buvimo atžvilgis skiria josios objektą nuo 
kitų filosofinių disciplinų objekto. Gamtos filosofija tiria tikrovę, 
kaip nepriklausomą nuo žmogaus. Gamtos filosofijos objektas 
yra ne tik medžiaga ir gyvybė. Gamtos filosofijai priklauso ir 
siela, kiek ji yra nuo žmogaus veikimo nepriklausanti, vadinasi, 
kiek ji yra žmogaus asmeniui atėjusi iš šalies. Psichologija tiria 
tikrovę, kiek ji yra sąmoninga. Ji taip pat negali apsiriboti tik. 
žmogumi, bet turi apimti visa, kas bet kokiu būdu turi savyje 

sąmoningumo pradų. Šiandien todėl visai prasmingai yra kal- 
bama apie gyvulių ir net augmenų psichologiją. Taip yra ir su. 
kitomis filosofijos disciplinomis. Jos visos skiriasi viena nuo ki- 
tos tais atžvilgiais, kuriais tikrovę supranta ir tyrinėja. Bandy- 
mas skirstyti filosofijos disciplinaą tik pagal materijalinį objektą. 
nėra visai tikslus. Tai jis yra kaltas, kad šiandien kai kurios filo- 
sofinės disciplinos neranda vietos filosofijos sistemoje. 

Kultūros filosofijos objektas materijaliniu atžvilgiu taip pat 
yra tikrovė. Bet kultūros filosofija šitą tikrovę tyrinėja ypatingu 
atžvilgiu, kuriuo josios netyrinėja nė viena kita filosofijos dis- 
ciplina. Kultūros filosofija tyrinėja tikrovę, kaip žmogaus kūry- 
ba. Tuo ji skiriasi nuo gamtos filosofijos, kuri tiria tikrovę, kaip 
nepriklausomą nuo žmogaus, ir sykiu nuo religijos filosofijos, 
kuri tiria tikrovę, kaip dievažmogiškąją kūrybą. Kultūros 
filosofija žiūri į tikrovę, kaip į gimusią iš kūrybinės žmogaus 
dvasios. Žmogų ji laiko savo objekto autoriumi ir kūrėju. Kiek 
tik būtis yra susilietusi su žmogumi vistiek kuriuo būdu — tiek 
ji yra kultūros filosofijos objektas. Kur tik būtis patenka žmo- 
gaus kūrybos įtakon ir patiria kūrybinio veikimo, vistiek ar tai 
bus žmogaus pažinimas, ar norėjimas, ar formavimas, visur kul- 
tūros filosofija randa sau medžiagos ir išplečia savo tyrinėjimus. 
Ligšiolinė kultūros filosofija nebuvo aiškiai suvokusi savo objek- 
to, nes ji norėjo jį atskirti nuo kitų disciplinų materijaliniu atžvil- 
giu. Tai kaip tik ir buvo netikslu. Jo įtakoje Windelbandas kul- 
tūros filosofijos apimtį išplėtė visam gyvenimui. Iš tikro, mate- 
rijaliniu atžvilgiu kultūros filosofija gali apimti visą gyvenimą, 
nes jis visas vienokiu ar kitokiu būdu yra žmogaus sukurtas. 
Taip pat šito netikslumo įtakoje daugelis vis dar neįstengia tin- 
kamai atskirti kultūros nuo religijos. Ši pastaroji vis dar yra 
įimama į kultūros sritį. Tuo tarpu tikrumoje ne religija telpa kul- 
tūroje, bet kultūra — religijoje. Religija taip pat yra kūryba. Bet 
jau ne vieno žmogaus, tik žmogaus ir Dievo. Religija yra dieva- 
žmogiškoji arba teandrinė kūryba. Tuo tarpu kultūra yra grynai 
žmogiškasis padaras. Kultūra iš esmės yra žmogaus kūryba, ir 
kiek tikrovė yra šitos kūrybos padaras, tiek ji yra kultūros filo- 
sofijos objektas. 

Kultūros filosofija, kaip jau parodo pats žodinis josios pa- 
vadinimas, yra filosofinė disciplina, vadinasi, tokia, kuri nuo 
specijaliųjų mokslų taip pat skiriasi formaliniu objektu, arba savo 
tiriamuoju atžvilgiu. Kiekviena filosofinė disciplina tiria savo ob- 

jektą iš giliausiųjų priežasčių. Ji palieka šalia artimesnes priežastis 
ir jieško pačių būties šaknų, pačių būties gelmių ir josios centro. 
Tai tinka ir kultūros filosofijai. Kultūros filosofija taip pat tiria 
savo objektą iš pirmutinių arba tolimiausių priežasčių. Ji nagri- 
nėja ne kultūros artimiausius pagrindus arba pradus, bet ji lei- 
džiasi į pačią ontologinę kultūros esmę ir nori susekti pačius gi- 
liuosius josios pagrindus. Kultūros filosofijos objektas santy- 
kyje su kitomis filosofinėmis disciplinomis yra tikrovė, kaip žmo- 
gaus kūryba. Kultūros filosofijos tyrimo atžvilgis santykyje su 
specijaliaisiais mokslais yra tyrimas iš giliausiųjų priežasčių. Su- 
jungę šitas dvi žymes mes gausime tokią kultūros filosofijos 
apibrėžtį: 

Kultūros filosofija yra disciplina, tirianti iš pirmutinių 

priežasčių tikrovę, kaip žmogaus kūrybą. 


Tirdama tikrovę, kultūros filosofija susisiekia ne tik su filosofi- 
ja, bet ir su visa žinija. Tirdama tikrovę, kaip žmogaus kūrybą, 
kultūros filosofija atsiskiria nuo visų tų disciplinų, kurioms tik- 
rovė yra Dievo padaras arba kurios ją tyrinėja kitais atžvilgiais. 
Bet čia ji susiduria su tomis disciplinomis, kurių objektas taip 
pat yra žmogaus kūryba. Iš tokių disciplinų reikia paminėti visų 
pirma meno filosofiją, paskui kultūros istoriją ir kultūros tipo- 
logiją. 

Meno filosofija yra kūrybos filosofija ir tai kūrybos giliausia 
prasme. Mene kuriamasis žmogaus veikimas apsireiškia aiškiau- 
siai ir pasiekia giliausius būties pagrindus. Bet menas yra tik 
viena žmogaus kūrybos sritis. Žmogiškąją kūrybą aprėžti menu, 
kaip tai daro kai kurie estetai, yra nepateisinama.  Žmogiškoji 
kūryba yra daug platesnė, negu meniškoji. Menas yra tik viena 
specijali, tegul ir giliausia, žmogaus kūrybos sritis. Todėl kultū- 
ros filosofija, kaip bendrosios žmogaus kūrybos filosofija, ne tik 
nesipriešina meno filosofijai, bet'ją į save įima. Kitaip sakant, 
meno filosofija yra specijali kultūros filosofijos dalis, kiek ji lie- 
čia grožinę žmogaus kūrybą. Ši mintis bus išvystyta kiek vėliau, 
kalbant apie kultūros filosofijos sistemą. 

Kultūros istorija ir kultūros tipologija skiriasi nuo kultūros 
filosofijos tuo, kad šios dvi disciplinos kultūros netyrinėja filo- 
sofiniu metodu, vadinasi, nesiekia pirmutinių priežasčių ir pačių 
giliausių kultūros pagrindų. Tuo tarpu kultūros filosofija, kaip 
filosofinė disciplina, nepasitenkina pažinusi tik kultūros apraiš- 

kas. Ji visados stengiasi suvokti giliausią kultūros esmę. Kultū- 
os istorija tyrinėja kultūros vyksmą, kiek jis priklauso nuo ar- 
+timesniųjų priežasčių. Kultūros tipologija sistemina atskiras kul- 
+tūras ir jieško tam tikrų kultūrinių tipų. Abu šitie uždaviniai turi 
būti paliesti ir kultūros filosofijos. Bet čia jie yra vykdomi visai 
kitaip, negu kultūros istorijoje arba kultūros tipologijoje. Kultū- 
ros filosofija tiria kultūros vyksmą ryšium su viso gyvenimo 
vyksmu ir jieško ontologinio jo pagrindo. Kultūros filosofija ti- 
zia kultūros tipus ne tiek, kiek jie yra išviršinių sąlygų padaras, 
bet kiek jie yra pačios kultūros esmės skleidimasis laike ir erd- 
vėje. Materijaliniu atžvilgiu kultūros filosofija nesiskiria nuo kul- 
tūros istorijos ir kultūros tipologijos. Bet skiriasi formaliniu at- 
žvilgiu, kaip visa filosofija skiriasi nuo specijaliųjų mokslų. 


d. Kultūros filosofijos uždaviniai 


Kultūros filosofija, kaip ir kiekvienas kitas mokslas, eina prie 
savo objekto įvairiais keliais. Tai yra reikalinga dėl to, kad moks- 
lo objektas paprastai esti labai sudėtingas ir vienu tik būdu ne- 
ištiriamas. Pagrindinis kultūros filosofijos uždavinys visados 
yra tas pats: pažinti kultūros esmę. Bet šitoji esmė tikrovėje apsi- 
reiškia labai įvairiais pavidalais. Todėl ir kultūros filosofija yra 
priversta tirti šituos pavidalus įvairiais būdais ir tuo pačiu vyk- 
dyti įvairius uždavinius. 

Nagrinėjant kultūrą, galima ją visų pirma stengtis pažinti, 
kaip ji yra savyje. Paskui galima šitas pažintis suvesti į vieningą 
sistemą. Galima taip pat kritikuoti jau esamas kultūros apraiš- 
kas, vertinant jas pažintu amžinuoju kultūros idealu. Tuo būdu 
mes gauname tris pagrindinius kultūros filosofijos uždavinius: 
pažinti, kritikuoti ir sisteminti. Tik organiškas visų jų sujungimas 
padaro, kad kultūros esmė galima suvokti, ir kad kultūros filo- 
sofija neatitrūksta nuo realybės. Kultūros filosofijoje visi šitie 
trys uždaviniai turi būti padėti į kiekvienos problemos sprendi- 
mo pagrindus. Jeigu vienas kuris uždavinys gauna viršų, tuomet 
kultūros filosofija pasidaro vienašališka ir kultūros esmės paži- 
nimas jai yra sunkiai prieinamas. 

Bet net ir tokiu atveju vienaip ar kitaip orientuota kultūros 
filosofija nenustoja savo reikšmės. Jeigu kultūros filosofijoje aiš- 
kiai gauna persvarą vienas kuris uždavinys, jeigu kultūros filo- 
sofija nori žmogaus kūrybą arba tik pažinti, arba tik sisteminti, 

arba tik kritikuoti, tuomet tokia kultūros filosofija virsta tam 
tikru mokslu, kuriame kultūra yra tiriama tik kaip pažinimo, ar-- 
ba tik kaip sistemos, arba tik kaip kritikos objektas. Pirmuoju 
atveju kultūros filosofija virsta kultūros logika, antruoju — kul- 
tūros sistematika, trečiuoju — kultūros kritika. Pilnutinėje kul- 
tūros filosofijoje visi šitie uždaviniai turi būti pusiausvyroje. 

Kultūros logikos uždavinys yra kultūros pažinimas. Bet tai 
nėra kultūros fakto pažinimas. Kultūros logika, jeigu ji nori būti 
organiška kultūros filosofijos dalis, negali pasitenkinti, pažinusi 
kultūros apraiškas ir todėl būti tik kultūros fenomenologija. Ji 
turi leistis ligi pat kultūros gelmių, ji turi pažinti kultūros dva-- 
sią. Kultūros logikai negali būti svetimas tas žmogaus gyvenimo 
dėsnis, kad išviršiniai įvykiai ir išviršiniai kūrybos ženklai vi- 
sados yra tik apraiškos to, kas vyksta žmogaus dvasioje, kad 
kultūros šaknys minta žmogaus dvasia ir šitoje dvasioje sklei- 
džiasi. Todėl neapsiribodama tik objektyviniais kultūros pavi-- 
dalais, kultūros logika turi tirti ir patį žmogų, kaip kultūros kū- 
rėją. Kultūros logika apima ne tik kultūrą objektyvine prasme, 
bet ir išvidinį žmogaus nusiteikimą kurti, nes tik per šito nusi- 
teikimo esmės pažinimą eina kelias į amžinąją kultūros esmę. Iš 
kitos pusės, kultūrinė kūryba turi visados labai ankštų ryšių su. 
gamtine kūryba, su josios objektyvacijomis ir su josios vyksmu. 
Galima net būtų įrodinėti, kad yra tam tikro paralelumo tarp 
žmogaus ir gamtos kūrybos, kad yra net savotiško stiliaus pana- 
šumo. Gamtinė kūryba tarnauja kultūrinei kūrybai, kaip mate- 
rijalinė atrama. Žmogus yra kūrėjas pačia giliausia savo esme. 
Bet jis nėra Absoliutas, kad galėtų kurti be materijalinio substra- 
to. Žmogaus kūryba yra productio rei ex nihilo sui, bet ne ex 
nihilo subiecti.  Materijalinė tikrovė kultūrinei kūrybai visados 
yra conditio sine gua non. Todėl ir kultūros logika negali tylo- 
mis praeiti pro šitą kultūrinės žmogaus kūrybos ryšį su gamtine 
kūryba. Materijalinių kultūros sąlygų ir aplinkybių pažinimas 
taip pat įeina į kultūros logikos plotą. Tuo būdu kultūros logi-- 
ka apima tris pagrindines kultūros filosofijos problemas: kultū- 
ros esmės, žmogaus, kaip kultūros kūrėjo, ir kultūros santykių 
su gamta problemą. 

Kultūros sistematikos uždavinys yra susekti, kokiomis ob- 
jektyvinėmis formomis arba kokiais objektyviniais pavidalais 
susiskirsto kultūra pagal ontologinę savo esmę. Jai negali rūpėti, 
kokiais istoriniais pavidalais kultūra yra apsireiškusi gyvenimo 

eigoje, nes šitie pavidalai yra ne tiek kultūros esmės skleidima- 
sis, kiek išviršinių sąlygų padarai. Kultūros sistematika atsklei- 
džia kultūros esmės pradus ir tiria, kaip šitie pradai kristalizuo- 
jasi regimoje tikrovėje. Paprastai kultūros sistematika suskirsto 
visą žmogiškosios kūrybos plotą į tris pagrindines sritis: į logi- 
nę, etinę ir estetinę kultūrą. Visos kitos kultūros lytys yra šitų 
trijų lyčių junginiai erba smulkesnis jų pasiskirstymas. 

Kultūros kritika stengiasi ivertinti istorines kultūros apraiš- 
kas, pasiremdama amžinuoju kultūros idealu. Kultūros kritikos 
uždavinys yra susekti, ar istorinės kultūrinio gyvenimo tenden- 
cijos sutinka su kultūros idealo tendencijomis; jeigu nesutinka, 
kur josios yra prasilenkusios ir kiek jos nuo šito idealo yra nu- 
tolusios. Kultūros kritika todėl visados yra aktuali. Šitas kritiš- 
kasis kultūros filosofijos uždavinys galima būtų pavadinti nor- 
matyviniu uždaviniu, nes jis iš vienos pusės nagrinėja idealines 
kultūros normas, iš kitos — stengiasi istorinį kultūros gyvenimą 
šitomis normomis apspręsti. Tai yra pats gyvenimiškiausias kul- 
tūros filosofijos uždavinys. Jis parodo kultūros vietą gyvenimo 
santvarkoje, nustato josios santykius su religija, kaip su aukštes- 
niu pradu. Kultūros kritika šiuo atžvilgiu yra tarpininkė tarp 
kultūros ir religijos filosofijos. Įrodinėdama, kad kultūros idea- 
las negali būti realizuotas prigimtojoje tvarkoje, ji tuo pačiu veda 
žmogaus mintį į religijos idealą ir tuo pačiu į religijos filosofiją. 

Šitas kultūros filosofijos uždavinių suskirstymas yra grynai 
loginis. Jis gali turėti reikšmės kultūros problemoms sisteminti, 
bet jis nekyla iš pačios kultūros esmės. Jis yra loginė kultūros 
filosofijos, o ne kultūros sklaida. Iš kitos pusės, visi šitie uždavi- 
niai neina vienas po kito arba šalia vienas kito. Jie visi susijun- 
gia organiškoje kultūros filosofijoje ir todėl nesudaro atskirų 
kultūros filosofijos sričių arba dalių. Kultūros filosofijos negali- 
ma padalinti į kultūros logiką, kultūros sistematiką ir kultūros 
kritiką. Kultūros pažinimas reikalingas visoms kultūrinėms pro- 
blemoms, vistiek ar jas sisteminsime ar kritikuosime. Taip pat tik- 
ras sisteminimas yra reikalingas ir pažinime ir kritikoje. Tam 
tikra kritika yra būtina ir pažinimui ir sisteminimui. Todėl kul- 
tūros filosofijos uždavinių suskirstymas yra grynai loginis. Juo 
negalima grįsti kultūros realios sistemos ir į atskirus uždavinius 
žiūrėti, kaip į atskiras sistemos dalis. Realus kultūros filosofijos 
suskirstymas turi būti paremtas kitokiu pagrindu. | 


e. Kultūros filosofijos suskirstymas 


Realus kultūros filosofijos suskirstymas gali būti atremtas 
tik į tas pirmutines priežastis, pagal kurias kultūros filosofija 
tiria savo objektą. Jau nuo Aristotelio laikų yra žinomos ketu- 
rios pagrindinės priežastys, kurios sudaro būties pagrindus ir 
kurių ištyrimas laiduoja tikrą ir pilną dalyko pažinimą. Tų prie- 
žasčių yra ketvertas: vykdančioji priežastis (causa efficiens), 
materijalinė priežastis (causa materialis), formalinė priežastis 
(causa formalis) ir siekiamoji priežastis (causa finalis). Vykdan- 
čioji priežastis yra visi tie veiksniai, kurie tikrovę kuria, kurie 
duoda jai buvimą arba kurie šitą buvimą palaiko. Materijalinė 
priežastis yra visa tai, iš ko kas nors yra kuriama. Tai toji me- 
džiaga arba tos materijalinės aplinkybės, kuriose yra realizuoja- 
ma esybės ideja. Formalinė priežastis yra tos lytys arba tie kon- 
kretūs pavidalai, kuriais daikto buvimas kristalizuojasi pagal iš- 
vidinius savo dėsnius. Siekiamoji priežastis yra tasai tikslas, kų 
rio kas nors siekia ir kurį savo buvimu realizuoja. Visos šitos 
priežastys gali būti visai gerai pritaikytos ir kultūros problemai 
tirti. 

Vykdančioji kultūros priežastis yra visi tie veiksniai, kurie 
kultūrą kuria. Jeigu kultūra yra žmogiškoji kūryba, tai kultūros 
kūrėjas yra žmogus. Pagrindinė todėl ir bendriausioji vykdan- 
čioji kultūros priežastis yra žmogus, kaip protinga ir laisva bū- 
tybė. Iš jo prigimties kyla kuriamosios idejos, kuriomis jis api- 
pavidalina gamtą, kuriomis jis objektyvuoja savo dvasią ir reali- 
zuoja nelygstamąsias vertybes. Dvasinis žmogaus prigimties pra- 
das yra pirmutinis kultūrinės kūrybos veiksnys. Todėl kultūros 
vykdančiosios priežasties tyrinėjimuose žmogaus, kaip dvasingo 
kūrėjo, problema yra pirmutinė ir pati svarbioji. Bet žmogus yra 
ne tik dvasinis asmuo. Jis yra sykiu vyras arba moteris, jis 
yra taip pat kolektyvinis žmogus, arba net kolektyvinis asmuo 
bendruomenės pavidalu. Todėl žmogaus lytiškumas ir jo visuo- 
meniškumas taip pat dalyvauja kultūros kūrime. Negalima: būtų 
įrodyti, kad vyriškumas ar moteriškumas neturi žmogaus kūry- 
bai jokios reikšmės, kad lytis kūryboje nedalyvauja ir josios 
vienaip ar kitaip neapsprendžia. Todėl lyties reikšmė kultūrinė- 
je kūryboje yra antra pagrindinė kultūros  vykdančiosios  prie- 
žasties tyrinėjimų problema. Taip pat yra reikalo kalbėti apie 
visuomenės arba bendruomenės reikšmę kultūrinėje kūryboje 

jau tik dėl to, kad kultūrinis: kolektyvizmas vienašališkai visą 
kultūrinę kūrybą suveda tik į visuomenę, padarydamas asmenį 
grynu ir dažnai net nesąmoningu visuomenės įrankiu. Be to, to- 
kios-bendruomenės, kaip šeima, tauta ir žmonija negali neturėti 
reikšmės kultūrinei kūrybai. Visos jos yra tikri kultūros veiks- 
niai ir todėl prašosi kultūros filosofijos tyrinėjami. Tuo būdu 
kultūros vykdančiosios priežasties nagrinėjimui atsiranda dar ir 
trečia pagrindinė problema: bendruomenės reikšmė kultūrinei 
kūrybai. ias 

Materijalinė kultūros prikžastis yra visa tai, kame yra reali- 
zuojamos kultūrinės idejos kuriamuoju žmogaus aktu. Tai toji 
medžiaga, iš kurios žmogus kuria, nes žmogus savai kūrybai me- 
džiagos yra būtinai reikalingas. Šitos medžiagos kaip tik ir tei- 
kia gamta, suprasta plačiausia šito žodžio prasme. Gamta kul- 
tūros atžvilgiu yra ne tik regimasis pasaulis, kuris yra šalia žmo- 
gaus, bet ir pats žmogus, kiek jis yra ne jo paties padaras. Žmo- 
gus gali kurti ir save. Tai vyksta etinėje kultūroje. Todėl žmo- 
gus pats sau. yra taip pat medžiaga, gamtos „duota ir nuo jo pa- 
stangų nepriklausoma. Gamta žmoguje tiksliau yra vadinti pri- 
gimtimi. Tuo būdu kultūros medžiaga yra gamta, kuri yra. šalia 
žmogaus; ir :pati žmogaus prigimtis. Abiejų šių pradų santykis 
su kuriamuoju žmogaus veikimu kaip tik ir sudaro materijalinės 
kultūros priežasties plotą. Čia visų pirma turi būti ištirti san- 
tykiai tarp gamtinės ir kultūrinės kūrybos. Kadangi gamtinė kū- 
ryba apsireiškia evoliucijos pavidalu, todėl pirmoji šios srities 
problema yra evoliucijos santykiai su žmogiškąja kūryba. Pasi- 
naudodamas materijaliniu objektyviniu pasauliu, žmogus visų 
pirma susikuria sąlygas aukštesnėms kultūros lytims. Toks 
bendriausias pagrindas yra ūkis arba ekonominė kultūra. Josios 
išnagrinėjimas yra antroji pagrindinė  materijalinės priežasties 
problema. Pasinaudodamas sava prigimtimi, kaip medžiaga išvi- 
dinei savo kultūrai, žmogus visų pirma susikuria savo paties bū- 
tybėje sąlygas aukštesnei išvidinei kultūrai. Šitos sąlygos apsi- 
reiškia kūno gyvenimo kultyvavimu arba fizine kultūra. Todėl 
fizinės kultūros problema yra trečia kultūros materijalinės prie- 
žąsties problema. 

Formalinė kultūros priežastis apima tas Into arba tuos pavi- 
dalus, kuriais kultūrinė kūryba kristalizuojasi pagal išvidinius 
savo dėsnius. Tai nėra istoriniai pavidalai. Tai yra lytys, išau- 
gusios iš pačios kultūros esmės. Jų, kaip minėjome, kalbėdami 

apie kultūros sistematiką, yra trejetas pagrindinių: loginė, etinė ir 
estetinė lytis. Visos šitos lytys yra sudėtingos. Kiekviena jų tu- 
ri po vieną grindžiamąją ir po vieną atbaigiamąją lytį. Loginės 
lyties grindžiamasis elementas yra kalba, atbaigiamasis — žinija. 
Etinės lyties grindžiamasis pradas yra ugdymas, atbaigiamasis 
— dora. Estetinės lyties grindžiamasis pradas yra technika, at- 
baigiamasis — menas. Tuo būdu susidaro ištisa kultūros lyčių 
sistema: 
loginė kultūros lytis: 
kalba, 
žinija; 
etinė kultūros lytis: 
ugdymas, 
dora; 
estetinė kultūros lytis: 
technika, 
menas. 
Visų šitų lyčių išnagrinėjimas žmogiškosios kūrybos atžvilgiu 
išsemia formalinę kultūros priežastį. 

Siekiamoji kultūros priežastis yra tasai tikslas, kurio žmo- 
gus siekia sava kūryba ir kurį jis šitoje kūryboje realizuoja. Pir- 
mutinis arba išvidinis žmogaus kūrybos tikslas yra pats kūrinys 
arba kuriamosios idejos išraiška objektyviniu pavidalu. Šitas 
tikslas, imant jį plačia prasme, visados yra būties pilnatvė ir pa- 
ties žmogaus ir jo žinioje esančio kosmo. Bet vienas žmogus tik 
savo paties pastangomis, kaip matėme, nagrinėdami prof.. Šal-- 
kauskio kultūros filosofiją, šito tikslo niekados nepasiekia. Žmo- 
gaus kūriniai visados yra labai netobuli. Kuriamasis žmogaus 
aktas nesugeba perkeisti gamtinio pasaulio iš esmės. Būties pil- 
natvės pasiekia tik religija. Todėl kultūrinė žmogaus kūryba, 
siekdama būties pilnatvės, kaip išvidinio savo tikslo, tuo pačiu 
siekia ir religijos, kaip išviršinio tikslo, kaip tokio prado, kurs 
glūdi jau ne kultūroje ir kuris vis dėlto turi galią atbaigti žmo- 
gaus pradėtąjį darbą. Todėl siekiamoji kultūros priežastis turi 
dvi pagrindines problemas: išvidinio ir išviršinio kultūros tiks- 
lo. Išvidinis tikslas, imant jį grynai kultūrine prasme, yra objek- 
tyvūs kultūriniai padarai arba civilizacija prof. Šalkauskio pras- 
me. Išviršinis tikslas yra religija. Todėl civilizacijos ir religijos 
problemos ryšium su kultūrine žmogaus kūryba yra Šanono 
sios šios srities problemos. + 

Bet pirma, negu galima pradėti tirti pagrindines kultūros 
priežastis, reikia atsakyti į klausimą, kas yra pati kultūra iš es- 
mės. Todėl šalia pagrindinių kultūros priežasčių nagrinėjimo 
kultūros filosofijai atsiranda dar viena labai bendra ir plati prob- 
lema: kultūros esmės problema. Ji turi eiti kultūros filosofijos 
sistemoje pirmoje vietoje, nes tik žinodami, kas yra kultūra, ga- 
lėsime sėkmingai tirti kultūros kūrėją, kultūros medžiagą, kul- 
tūros lytis ir kultūros tikslus. Tiriant kultūros esmę, yra svarbu 
ištirti visų pirma kultūrinį žmogaus nusiteikimą, nes kultūrinė 
kūryba visų pirma yra išvidinis dalykas; toliau reikia ištirti kul- 
tūrinės kūrybos veiksmą ir galop šito veiksmo gavinius. Kultū- 
rinis nusiteikimas, kultūrinis veiksmas ir kultūrinis gavinys yra 
trys esminiai kultūros momentai, sudarą tris pagrindines kultū- 
ros esmės problemas. 

Tuo būdu visa kultūros filosofija visai natūraliai pasidalina 
į penketą pagrindinių dalių: 

pirmoji dalis: kultūra, kaip žmogaus kūryba, 
antroji dalis: žmogus, kaip kultūros kūrėjas, 
trečioji dalis: gamta ir kultūra, 
ketvirtoji dalis: kultūros lytys, 

penktoji dalis: kultūros tikslai. 


Pagrindinės šitų dalių problemos yra šios: 


I. Kultūra, kaip žmogaus kūryba: 
1. kultūrinio nusiteikimo pagrindai, 
2. kultūrinės kūrybos veiksmas, 
3. kultūrinės kūrybos objektyvacija. 
II. Žmogus, kaip kultūros kūrėjas: 
1. asmens vaidmuo kultūrinėje kūryboje, 
2. lyties vaidmuo kultūrinėje kūryboje, 
3. bendruomenės vaidmuo kultūrinėje kūryboje. 
III. Gamta ir kultūra: 
1. kultūrinė kūryba ir evoliucija, 
2. ekonominė kultūra, 
3. fizinė kultūra. 
IV. Kultūros lytys: 
1. loginė lytis: 
a. kalba, 


b. žinija; 

2. etinė lytis: 
a. ugdymas, 
'b.- dora; 
3. estetinė lytis: 
"a. technika, 
-b. menas. 
„V. Kultūros tikslai: 
1. civilizacija, kaip išvidinis kultūrinės kūrybos tikslas, 
'2. religija, kaip išviršinis kultūros tikslas. 


ANTRAS SKYRIUS 


KULTŪROS FILOSOFIJA FILOSOFIJOS 
SISTEMOJE 


1. Kultūros filosofijos vieta filosofijos 
sistemoje 


a. Žmogus, kaip filosofinio pažinimo pagrindas 


Kultūros filosofija, kaip jau buvo minėta, dar nėra tinkamai 
susiformavusi, ir josios vieta filosofijos sistemoje ligi šiol dar vis 
nėra, kaip reikia, nustatyta. Dėl to kaltas yra nevisai vykęs da- 
bartinis filosofijos sistemos skirstymas. Šiandien atskiros disci- 
plinos nėra griežtai viena nuo kitos atskirtos. Net ir pats filosofi- 
jos suskirstymo pagrindas yra neaiškus ir nevienodas. Todėl vi- 
sai suprantama, kad bet kurios naujos filosofinės disciplinos įter- 
pimas į filosofijos sistemą yra labai sunkus. O kol disciplina nė- 
ra radusi savo vietos, tol ir josios susiformavimas nėra baigtas. 
Mokslo srityje yra tas pat, kas ir žmogaus gyvenime. Kol žmo- 
gus nežino, ką jis gyvenime veiks ir kokią vietą jis užims, tol 
dvasiniu atžvilgiu jis yra nesubrendęs. Pastovios ir savos vietos 
suradimas brandina ir žmogų ir mokslą. 

Toks klajoklio likimas yra ištikęs ir kultūros filosofiją. Ligi 
pat paskutinių dienų kultūros filosofija nėra radusi savos vietos 
filosofijos sistemoje. Tai nėra tik josios, kaip naujos disciplinos, 
kaltė. Čia kaltas yra ir dabartinis filosofijos skirstymas, nes ja- 
me dabar viešpatauja tikras chaosas. Paskutinieji filosofinio gy- 
venimo dešimtmečiai šalia tradicinių filosofinių disciplinų sukū- 
rė ištisą eilę naujų: šalia logikos pradėjo atsirasti žinijos filoso- 
fija, šalia etikos — doros filosofija, šalia estetikos — meno filo- 
sofija. Atsirado arba išryškėjo ir visiškai savarankiškų discipli- 
nų, kaip religijos filosofija, kalbos filosofija, technikos filosofija, 
visuomenės filosofija, ūkio filosofija ir galop kultūros filosofija. 
Visos jos turi vienodą likimą: visos jos nerado savos vietos filo- 
sofijos sistemoje. Tai kaip tik ir parodo, kad dabartinis filosofi- 
jos skirstymas yra nevisai vykęs, kad jis nesiderina su išaugusiu 
filosofinio pažinimo medžiu, kad jis nepatenkina naujų -discipli- 

nų reikalavimo ir tuo pačiu turi būti pakeistas kitu lankstesniu 
suskirstymu. 

Filosofijos skirstymas priklauso nuo pažiūrų į filosofijos es- 
mę ir į josios santykius su specijaliuoju mokslu. Jau minėjome, 
kad materijalinis mokslo ir filosofijos objektas yra tas pats, bū- 
tent: tikrovė. Filosofija ir mokslas skiriasi ne tiek tuo, ką tyri- 
nėja, kiek tuo, kuriuo atžvilgiu tyrinėja, vadinasi, skiriasi ne ma- 
terijaliniu, bet formaliniu savo objektu. Paprastai yra sakoma, 
kad mokslas tyrinėja tikrovę iš artimesniųjų priežasčių, o filoso- 
fija jieško pačių giliausių pagrindų. Tai yra tiesa. Toks pasidali- 
nimas žmogaus „žinijos sistemoje iš tikro yra įvykęs. Kosmogra- 
fija niekados nėra kosmologija. Kosmografija pasaulį aprašo. 
Kosmologija j jį aiškina. Bet kas padaro, kad mokslas siekia tik 
apraiškų, o filosofija įstengia įsibrauti į pačias būties gelmės? 
Kas yra tokio žinijos pasidalinimo pagrindas? Mokslo ir filo- 
sofijos skirtingumas yra daug gilesnis, negu iš sykio gali atrodyti. 

“Mokslo ir filosofijos skirtingumas priklauso nuo to atžvilgio; 
kuriuo šios dvi žinijos sritys tyrinėja savo objektą. Mokslo forl 
malinis nusistatymas tikrovės atžvilgiu yra toks, kuris jam nie- 
kados negali atverti būtiės gelmių. Mokslas niekados negali pe- 
reiti į filosofiją. Mokslas tik gali parengti filosofijai kelią. Bet 
tai, kas pagimdo kurią nots filosofinę discipliną, yra ne tiek moks- 
lo išsivystymas, kiek naujas savotiškas pažvelgimas į atitinkamą 
tikrovės sritį. Kalbos filosofija anaiptol nekilo iš filologijos, ir 
technikos filosofija iš inžinerijos. Filologijos ir inžinerijos išsivys- 
tymas davė tik medžiagos, tik progos savotiškai pažiūrėti į tas dvi 
tikrovės apraiškas, kurios yra ypatingai susijusios su. žmogaus 
gyvenimu. Tas pat yra ir su visomis kitomis filosofinėmis dis- 
ciplinomis. 

"Šitų naujų filosofinių disciplinų atsiradimo būdas mus kaip 
tik ir veda į pačios problemos dugną. Kalba, technika, visuome- 
nė, ūkis yra toki pat seni, kaip ir pati žmonija. Tuo tarpu. filo- 
sofinis šitais dalykais susidomėjimas yra dar labai jaunas. Dėl 
ko taip yra? Dėl ko nei senovėje, nei viduriniais amžiais, nei 
renesanso metu žmonijos mintis nesistengė pažinti kalbos, visuo- 
menės, technikos, ūkio pagrindų? Tuo metu kilo kalbos moks- 
las, technikos mokslas, visuomenės: mokslas, ūkio mokslas. Bet 
tuo metu neatsirado visų šitų sričių filosofijos. Atsakymas čia 
gali būti tik vienas: dėl to, kad šitos sritys dar TertĖo tuo me- 
tu ypatingų santykių su žmogumi. > ; 

Kai tikrovė yra šalia žmogaus, kai ji jam yra tik objektyvi, ji 
gali būti mokslo objektas, bet ji negali būti filosofijos objektas. 
Filosofija, teisingai sakoma, yra pačių būties pagrindų suvoki- 
mas. Bet būties pagrindai atsiveria tik per žmogų ir žmoguje. 
Kol dvasia nesuima savin būties, tol ji negali pasiekti josios gel- 
mių. Pažinimas yra būties atsivėrimas dvasiai ir dvasioje. Grynai 
objektyvi tikrovė yra šalia dvasios. Tai nebyli ir neatsivėrusi bū- 
tis. Ji gali būti tiriama savo apraiškose, bet ji negali būti prieina- 
ma ligi gelmių. Tokia nebyli ir neatsivėrusi būtis kaip tik ir yra 
mokslo. objektas. Mokslas tiria būtį esančią šalia žmogaus. Jis 
+odėl įstengia ištirti tik josios paviršių arba tik artimesnes josios 
priežastis. 

Tuo tarpu filosofija, norėdama leistis į pačias būties gelmes 
ir ištirti tolimiausias priežastis ir galutinius pagrindus, visados 
eina į tikrovę per žmogų. Filosofijai tikrovė niekados nėra tik 
objektyvi. Filosofijai ji yra ir subjektyvi, vadinasi, jau perėjusi 
per žmogaus dvasią ir turinti šitos dvasios ypatybių bei žymių. 
Čia glūdi giliausia priežastis, dėl ko mokslas nepasitiki filosofi- 
jos objektyvumu. Mokslo šalininkai instinktyviai nujaučia, kad 
filosofijos objekto objektyvumas yra kitaip suprantamas, negu 
mokslo objekto. Filosofijos objektas visados yra tam tikra pras- 
me sudvasintas. Tuo tarpu mokslo objektas visados yra sumate- 
rijalintas, net ir tada, kai mokslas tiria dvasinę apraišką. Net ir 
žmogaus dvasia bei josios kūryba, jeigu jie yra mokslo objektai, 
visados yra tyrinėjami, kaip esą šalia žmogaus, kaip gamtiniai 
padarai. Tuo tarpu filosofija niekados negali pažiūrėti į savo ob- 
jektą, kaip į visai svetimą dvasiai pradą, kaip į esantį šalia dva- 
sios. | 

Filosofija sugeba prieiti ligi pat tikrovės gelmių, kaip tik dėl 
to, kad suvokia tikrovę per žmogų. Būtis šalia žmogaus ir be 
žmogaus neturėtų prasmės. Ontologinė būties paskyrimo tvarka 
atsispindi ir pažinimo tvarkoje. Žmogus yra būties tikslas ir 
įprasminimas. Todėl ir galutinis bei giliausias būties pažinimas 
gali įvykti tik žmoguje ir per žmogų. Žmoguje todėl ir glūdi fi- 
losofinio pažinimo pagrindas. Kiekviena filosofija, kuri norėtų 
tirti tikrovę be žmogaus, liktų nevaisinga ir abstrakti. 

Čia mums aiškėja ir naujų filosofinių disciplinų atsiradimo 
pagrindai. Kai viena kuri tikrovės sritis dėl ypatingų gyvenimo 
santykių artimai paliečia žmogų, kai ji tam tikra prasme įeina į 
žmogų, tada atsiranda gilesnis ja susidomėjimas, ja ne kaip gry- 

nai objektyvia, bet jau kaip sudvasinta; susubjektyvinta ir todėl 
prieinama filosofiškam nagrinėjimui. Kol kuri nors sritis yra 
tik šalia žmogaus, tegul ji būtų net paties žmogaus sukurta, kol 
ji nepaliečia žmogaus dvasios, tol filosofinis josios tyrimas yra 
negalimas. Štai kodėl seniau nebuvo nei kalbos, nei technikos, 
nei visuomenės, nei ūkio filosofijos, nes tuomet kalba, technika, 
visuomenė, ūkis egzistavo. šalia žmogaus. Tik modernieji laikai 
visas šias sritis suvedė į žmogų, jas sudvasino ir susubjektyvino. 
Jie privertė žmogų jas visas pergyventi, kaip esančias jo paties 
dvasioje, kaip ji patį ypatingai paliečiančias. Visos šitos realy- 
bės įėjo į žmogų ir tapo jo dvasios sritimis ir net dalimis. Šian- 
dien ne be prasmės yra kalbama apie techniško, visuomeniško 
ar ekonomiško nusiteikimo žmones. Šiandien yra žmonių, kurie 
jau turi techninę, visuomeninę ar ekonominę dvasios struktūrą. 
Sprangerio tipologija visu pilnumu nebuvo galima senovėje, nes 
tada žmogaus dvasia dar nebuvo išsidiferencijavusi. O ji nebuvo 
išsidiferencijavusi dėl to, kad žmogus ne su visomis tikrovės sri- 
timis turėjo išvidinių ryšių. Objektyvinės tikrovės pasisavini- 
mas ir josios sutapdymas su sava dvasia, diferencijuoja žmogaus 
dvasią ir sykiu diferencijuoja pačią tikrovę. Objektyviniai gyve- 
nimo pavidalai pasisavinamomis savo lytimis žmogų apspren- 
džia ir tuo būdu sukuria jo dvasios struktūrą, Šitaip apspręsta 
dvasia savo darbais ir savo nusiteikimais turi įtakos ir tikrovės 
tvarkai. | 


Taip skirstosi ne tik žmogaus dvasia, ne tik tikrovė, bet ir 
pati filosofija. Filosofija iš esmės yra surišta iš vienos pusės. 
su objektyvine tikrove, iš kitos — su dvasios struktūra. Todėl 
kol dvasia nėra išdiferencijuota, kol ji nepasisavina išdiferenci- 
juotos tikrovės, tol ir atskiros filosofinės disciplinos negali atsi- 
rasti. Tik išdiferencijuota dvasia sugeba pažiūrėti į atskiras sri- 
tis ligi pat pagrindų, sugeba jas ištirti filosofiškai, nes ji į šitas 
sritis žiūri per žmogų ir žmoguje. 


b. Filosofijos sistemos suskirstymas 


Šitoks filosofijos esmės supratimas turi pagrindinės reikšmės 
ir pačiam filosofijos sistemos skirstymui. Jeigu filosofija yra 
tikrovės pažinimas per žmogų ir žmoguje, tai žmogaus santykiai 
su tikrove gali būti visai geras pagrindas filosofijos sistemai su- 
skirstyti. Koki yra žmogaus su tikrove pagrindiniai santy- 

kiavimo būdai, koki yra pagrindiniai žmogaus nusistatymai bū- 
ties atžvilgiu, tokios gali būti ir pagrindinės filosofijos sistemos 
dalys. Žmogaus dvasios santykiai su atskiromis tikrovės rūšimis 
gimdo atskiras filosofines disciplinas. Tuo tarpu pagrindiniai tik- 
rovės suvokimai suveda šitas atskiras disciplinas į vieningą filoso- 
fijos sistemą. Filosofijos sistemos skirstymo pagrindas yra žmo- 
gaus dvasios santykiuosena su tikrove. 

Šita žmogaus santykiuosena su tikrove arba, plačiau imant, 
su būtimi gali būti frejopa. Visų pirma žmogus gali žiūrėti į 
būtį, kaip į esančią, kaip į faktą, su kuriuo jis susiduria kasdie- 
niniame gyvenime ir kurį jis nuolatos patiria savo pojūčiais ir 
savo dvasia. Tokiu atveju žmogus stengiasi įžvelgti į pačios bū- 
ties, kaip tokios, esmę, suvokti josios prasmę ir tikslą. Filoso- 
fija, kuri stengiasi susekti giliausius būties, kaip esančios, pa- 
grindus, yra ne kas kita, kaip būties buvimo arba būsmo mokslas. 
Tai dabartinė metafizika arba vokiečių vad. Seinsphilosophie. — 
Šalia būties, kaip esančios, suvokimo žmogus gali nagrinėti būtį 
ir kaip tampančią, kaip neatbaigtą savyje, nuolatos kuriamą ir 
palaikomą. Toksai dvejopas būties supratimas ir dvejopas josios 
tyrimo atžvilgis yra gyvas nuo pat žmogaus minties pradžios. 
Jeigu Parmenido filosofoja buvo būsmo filosofija, tai Herak- 
litas yra padėjęs pamatus tapsmo filosofijai. Kiek būsmo filo- 
sofija jieško buvimo prasmės ir buvimo pagrindų, tiek tapsmo 
filosofija stengiasi atskleisti tapimo prasmę ir surasti tapimo pa- 
grindus. Tapimas yra toks pat realus, kaip ir buvimas. Todėl 
jo tyrimas iš giliausiųjų priežasčių kaip tik ir sukuria naują filo- 
sofijos šaką, skirtingą, nuo būsmo filosofijos. — Be šitų minė- 
tųjų žmogaus dvasios santykiuosenų su būtimi, be būties, kaip 
esančios ir tampančios, žmogus gali suvokti būtį, kaip aukštesnę 
ir už buvimą ir už tapimą, kaip tokią, kurioje glūdi nuostatai, 
tvarką patį buvimą ir tapimą. Tai yra idealinės ir norminės bū- 
ties sritis. Žmogaus dvasios santykis su šita sritimi arba su 
idealine būtimi yra pergyvenamas, kaip viso gyvenimo apspren- 
dimas aukštesniais dėsniais, kaip visos realios būties palenkimas 
aukštesnei tvarkai ir aukštesniems įstatymams. Idealinė būtis 
yra suvokiama, kaip norma visam tam, kas yra arba kas tampa. 
Kai filosofija imasi tyrinėti giliausius norminės būties pagrindus, 
ji tampa normos mokslu. 

Taigi būtį žmogus gali suvokti ir pergyventi trejopai: kaip 
esančią, kaip tampančią ir kaip normuojančią. Tai nėra trys bū- 

"ties sritys, bet trejopas vienos ir tos pačios būties suvokimas ir 
"pergyvenimas. Todėl ir filosofija, kuri yra būties pažinimas 
visoje josios pilnumoje, yra vieninga pati savyje, bet pasidalina 
pagal skirtingą žmogaus dvasios santykiavimą su būtimi. Filo- 
sofija gali būti būsmo, tapsmo ir normos mokslas. Šitas trejo- 
pas filosofijos supratimas ir yra pagrindas filisofijos sistemai 
kurti. : 

Būtis, kaip esanti, žmogui apsireiškia: 1. kaip gamta, kuri yra 
šalia žmogaus, 2. kaip dvasia, kuri gyvena pačiame žmoguje, ir 
3. kaip Dievas, kuris yra aukščiau už gamtą ir už dvasią. -Pagal 
tai susiskirsto ir būsmo filosofija. Filosofinė disciplina, kuri 
tiria giliausius gamtos pagrindus, jos esmę, tikslą ir prasmę, va- 
dinasi gamtos filosofija arba kosmologija. — Disciplina, kurios 
uždavinys ištirti žmogaus dvasią, paprastai yra vadinama psi- 
chologija. Bet šitas pavadinimas yra per siauras, nes čia reikia 
ištirti ne tik žmogaus psichė, bet ir jo dvasia.. Čia reikia su- 
vokti žmogaus gyvenimo prasmė ir tikslas. Šita filosofinė dis- 
ciplina turėtų būti tikra ir išsami žmogaus filosofija, kuriai ge- 
riausiai tinka senas antropologijos vardas. — Disciplina, kuri tiria 
Absoliutinės Būties buvimą ir Josios esmę, analogiškai su žmo- 
gaus filosofija, galima vadinti Dievo filosofija arba teologija, 
nors nuo Leibnizo laikų šitas vardas įprasta keisti „teodicija“, 
kadangi „teologija“ šiandien yra taikoma visai kitai žinijos sri- 
čiai, būtent, tai, kuri tiria Dieviškojo Apreiškimo sritį savotišku 
metodu ir savomis priemonėmis. — Be šitų trijų disciplinų gali 
būti ir ketvirtoji. Žmogaus dvasia gali tirti būtį apskritai, neskal- 
dydama josios į atskiras sritis, bet jieškodama bendrų būties pa- 
grindų. Tokia filosofinė disciplina, kurios objektas yra būtis, 
kaip tokia, tenka vadinti būties filosofija arba, šiandieniniu ter- 
minu, ontologija. Ji dar yra vadinama ir bendrąja metafizika, 
kaip skirtinga nuo minėtųjų specijaliųjų gamtos, dvasios ir Dievo 
metafizikų. Taigi filosofija, kaip būsmo mokslas susiskirsto į 
ketvertą pagrindinių disciplinų: 1. būties filosofija (ontologija), 
2. gamtos filosofija (kosmologija), 5. žmogaus filosofija (antro- 
pologija) ir 4. Dievo filosofija (teodiceja). 

Būtis, kaip tapsmas, yra žmogaus suvokiamas, kaip gyveni- 
mas. Gyvenimas ir yra ne kas kita, kaip neatbaigtos būties taps- 
mas, kaip nuolatinis kūrimasis arba kūrimas. Gyvenimo negali 
būti ten, kur būtis yra pasiekusi visišką savo pilnatvę, kur ji jau 
yra atbaigta, kur jokia kūryba nebeturi prasmės. Gyvenimas iš 

+smės yra būties tapsmas. Todėl ir filosofija, tirianti būtį, kaip 
tapsmą, savaime tampa gyvenimo filosofija. Tai nėra visai tas 
pat, ka vokiečiai vadina Lebensphilosophie. Vokiškas žodis „Le- 
ben“ reiškia ir gyvenimą ir gyvybę. Modernioji vokiečių Le- 
bensphilosophie kaip tik dažnai ir yra ne tiek gyvenimo, kiek 
gyvybės filosofija. Gyvenimo filosofija yra visuotinio kosmi- 
nio vyksmo filosofija. Tuo tarpu gyvybės filosofija yra tik spe- 
cijali kosmologijos arbo gamtos filosofijos dalis. Ji mūsų laikais 
pabrėžiama tik dėl to, kad po viešpatavusio praėjusiame amžiuje 
mechanistinio pasaulėvaizdžio, vitalistinis pasaulėvaizdis pra- 
deda šiandien imti viršų, o su juo atgyja ir gyvybės esmės tyri- 
nėjimas. Šiandieninis pasaulio supratimas jau yra peržengęs me- 
džiagos kiautą. Bet jis dar nėra pakilęs ligi dvasios sričių. To- 
dėl jis ir žavisi vitaliniu pradu. Gyvybės filosofijos pabrėžimas 
mūsų dienomis yra ir didėjančio zoocentrizmo ženklas. Gyve- 
nimo filosofija neturi beveik nieko bendro su šitaip suprasta 
gyvybės filosofija. Kad gyvybė yra vienas iš gyvenimo veiks- 
nių, kad ji dalyvauja kosminėje kūryboje, to negalima neigti. 
Bet gyvybė ir jos sukurta gamta yra tik viena gyvenimo lytis, 
yra tik viena būties tapsmo forma, kuriomis kosmo vyksmas 
kristalizuojasi. Bet pats tikrasis gyvenimas prasideda tik ten, 
kur dalyvauja žmogus. Būties tapsmas neina be žmogaus ir be 
jo jis neturi prasmės. Visuotinės kūrybos centre stovi žmogus. 
Gamtinė kūryba žmogaus siekia. Religinė kūryba žmogumi pra- 
sideda. Būties tapsmas tampa gyvenimu dėl to, kad žmogus 
šitą tapsmą suvokia, pergyvena ir įprasmina. 

Filosofija, kaip tapsmo mokslas arba gyvenimo filosofija, 
gali šitą tapsmą tirti visų pirma bendrai, neskirstydama jo į at- 
skiras sritis. Kaip bendroji metafizika arba ontologija tiria būtį, 
kaip tokią, taip ir bendroji gyvenimo filosofija gali tirti būties 
tapsmą, kaip toki. Šitą filosofijos discipliną, kurios objektas 
yra gyvenimas, kaip toks, arba patys bendriausi būties tapsmo 
pagrindai, mes vadinsime istorijos filosofija. Istorija kaip ma- 
tysime kiek vėliau, nėra tik kultūros vyksmas. Istorija yra viso 
„gyvenimo vyksmas, kuriame dalyvauja ne tik žmogus, bet ir 
Dievas ir net tam tikra prasme gamta. Tiesa, istorijos centre 
visados stovi žmogus. Istorija vyksta žmogui ir per žmogų. 
Bet pats vienas žmogus nėra istorijos kūrėjas. Istorijos nieku 
būdu negalima sutapdyti su vieno tik žmogaus kūryba. Istorija 
yra visuotinė kūryba, viso kosmo tapsmas ir visos būties vyks- 


7 97 


mas arba gyvenimas tikrąja šito žodžio prasme. Todėl tą filo- 
sofijos discipliną, kuri nagrinėja bendruosius viso gyvenimo 
principus mes ir vadiname istorijos filosofija. 

Būties tapsmas arba gyvenimas kuriasi, santykiuojant visoms 
būties rūšims, visiems josios laipsniams, būtent: gamtai, žmogui 
ir Dievui. Tik iš šito visuotinio santykiavimo kyla gyvenimas. 
Tik šitų trijų veiksnių įtakoje jis vyksta ir eina į savo atbaigą. 
Bendroji istorijos arba gyvenimo filosofija tiria šituos santy- 
kius jų visumoje. Ji ima gyvenimą jo pilnatvėje ir tyrinėja visų 
esybių santykius, išeidama iš jų visumos. Bet galima šituos 
santykius ir specifikuoti. Galima tirti dviejų narių santykius ir 
žiūrėti, kaip gyvenimas reiškiasi ir kaip jis vyksta tokiu atveju. 
Tirdami atskirų būties laipsnių santykius ir tuo pačiu atskiras 
gyvenimo sritis, gausime jau specijaliąją gyvenimo filosofiją, kuri 
turės tiek atskirų disciplinų, kiek gali būti realių santykių tarp 
atskirų būties rūšių. Kadangi gyvenimo centre stovi žmogus, 
tai tik jis gali turėti realių santykių su kitais būties laipsniais. 
Žmogus gali turėti ir tikrumoje turi gyvenimiškų santykių ir su 
pasauliu ir su Dievu. Kitaip sakant, bendrasis būties vyksmas, 
kiek jis yra gyvenimo vyksmas, reiškiasi dviem pagrindinėmis ly- 
timis arba dviem pagrindiniais pavidalais, kurių pagrindas visa- 
dos yra kūryba, nes gyvenimas iš esmės yra kūryba. Kiek ši- 
toji kūryba kyla iš žmogaus santykių su pasauliu, mes turime 
žmogiškąją kūrybą, nes žmogus čia yra vienintelis kūrėjas. Kiek 
šitoji kūryba kyla iš žmogaus santykių su Dievu, mes turime 
dievažmogiškają kūrybą, nes Dievas šituose santykiuose nėra 
pasyvus objektas, kaip gamta arba pasaulis, bet aktyvus ir net 
pirmaeilis veikėjas. Žmogiškąją kūrybą mes vadiname, kaip jau 
esame minėję, kultūra. Dievažmogiškąją kūrybą mes vadiname 
religija. Kultūra ir religija yra pagrindinės gyvenimo lytys arba 
pagrindinės žmogaus santykių su kitomis būties rūšimis formos. 
Todėl specijalioji gyvenimo filosofija turi ištirti dvi sritis: kul- 
tūrą ir religiją. Ji todėl savaime suskyla į dvi atskiras disci- 
plinas: į kultūros ir religijos filosofiją. Pridėję prie šių pastarųjų 
istorijos filosofiją, gausime tris pagrindines filosofijos, kaip tap- 
smo mokslo, arba gyvenimo filosofijos disciplinas. 

Būtis, kaip norma, apsireiškia žmogaus dvasiai visų pirma, 
kaip tiesa, apspręsdama žmogaus pažinimą, kaip gėris, apspręs- 
dama žmogaus praktinį veikimą, ir kaip grožis, apspręsdama 
žmogaus dailiąją kūrybą. Filosofinė disciplina, kuri tiria tiesą, 

josios radimą ir josios vykdymą žmogaus pažinime, gali būti 
visai teisingai vadinama tiesos filosofija. Šiandien šita disciplina 
turi dvi specijalesnes šakas, būtent: logiką ir gnoseologiją. Pir- 


moji rūpinasi ištirti taisyklingo, o antroji — teisingo pažinimo 
ir mąstymo pagrindus. Tiesos filosofija turėtų apimti šias abi 
tiesos tyrimo funkcijas. — Disciplina, kuriai tenka tyrinėti gė- 


rio vykdymą praktiniame žmogaus gyvenime ir jo paties asme- 
nyje tenka vadinti gėrio filosofija arba etika. Josios pagrindinis 
uždavinys yra susekti dėsnius ir normas, kurių laikydamasis 
žmogus kurtų gėrį savyje ir aplinkoje. — Disciplina, kuri tiria 
grožio vykdymą estetinėje žmogaus kūryboje, reikia vadinti 
grožio filosofija arba estetika. Josios uždavinys yra surasti gi- 
liausius pagrindus dėsnių ir normų, kurie vykdomi realizuotų 
grožį tiek pačiame žmoguje, tiek pasaulyje. Taigi, filosofija, 
kaip normos mokslas, turi tris pagrindines disciplinas: 1. tiesos 
filosofija (logika — gnoseologija), 2. gėrio filosofija (etika) ir 
3. grožio filosofija (estetika). 

Tuo būdu mes pasiekiame filosofijos sistemos skirstymo pa- 
baigą. Schemoje šitas filosofijos sistemos padalinimas šitaip 
atrodo: 

I. FILOSOFIJA, KAIP BŪSMO MOKSLAS: 
1. būties filosofija: ontologija (būtis apskritai), 
2. gamtos filosofija: kosmologija (pasaulis), 
3. žmogaus filosofija: antropologija (žmogus), 
4. Dievo filosofija: teodiceja (Dievas). 
II. FILOSOFIJA, KAIP TAPSMO MOKSLAS: 
5. istorijos filosofija (kūryba apskritai), 
6. kultūros filosofija (žmogiškoji kūryba), 
7. religijos filosofija (dievažmogiškoji kūryba). 
III. FILOSOFIJA, KAIP NORMOS MOKSLAS: 
8. tiesos filosofija: logika — gnoseologija (pažin. norma), 
9. gėrio filosofija: etika (veikimo norma), 
10. grožio filosofija: estetika (estet. kūrimo norma). 


Šitaip suskirsčius filosofijos sistemą, tuojau aiškėja ir kultū- 
ros filosofijos vieta. Visų pirma kultūros filosofija įeina į filo- 
sofiją, kaip į tapsmo mokslą, arba į gyvenimo filosofiją. Kul- 
tūros filosofija yra viena iš pagrindinių gyvenimo filosofijos dis- 
ciplinų. Ji sudaro specijaliąją gyvenimo filosofijos dalį. Bet 
jeigu gyvenimo filosofija savo visumoje yra ne kas kita, kaip 

istorijos filosofija, tuo pačiu kultūros filosofija sudaro ir vieną 
specijaliąją istorijos filosofijos dalį. Apie kultūros filosofijos 
santykius su istorijos filosofija dar bus kalbama vėliau specija- 
liai. Čia tik galima pastebėti, kad kitų, čia neminėtų filosofinių 
disciplinų, kaip kalbos, meno, doros filosofijų, vieta filosofijos 
sistemoje paiškės iš kultūros filosofijos sistemos, nes kiekviena 
pagrindinė disciplina filosofijos sistemoje gali turėti savą sistemą 
ir savų specijalesnių disciplinų. Tarp tokių kaip tik ir yra kul- 
tūros filosofija. i 


c. Kultūros filosofijos sistema 


Žmogaus kūrybos laukas yra toks platus ir įvairus, kad jis- 
apima visą tikrovę. Visuotinis būties tapsmas apsireiškia kul- 
tūroje savotišku būdu, bet jis joje nesusiaurėja ir nesusmulkėja. 
Kultūros filosofija todėl yra pašaukta ištirti šitą plačią žmogaus 
kūrybą visose josios srityse. Bet kadangi jau pati kultūra nėra 
vienalytė, tuo pačiu ir kultūros filosofija negali būti vienlypis 
padaras, bet savo pilnumoje turi sudaryti tam tikrą sistemą, kuri 
aprėptų visą kultūrą. Atskiros kultūros sritys, tiriamos filoso- 
finiu būdu, gimdo specijalias kultūros filosofijos disciplinas, ku- 
rios, organiškai sujungtos ir sutvarkytos, sudaro kultūros filo- 
sofijos sistemą. 

Kad tokių disciplinų šiandien jau realiai esama, netenka 
nė abejoti. Jau esame minėję kalbos filosofiją, doros filosofiją, 
meno filosofiją, ūkio filosofiją; taip pat šiandien kuriasi techni- 
kos filosofija ir ugdymo filosofija. Dabartinėje labai išplėstoje 
gnoseologijoje, glūdi nemaža žinijos filosofijos elementų. Visos 
šitos disciplinos kaip tik ir yra specijalios kultūros filosofijos 
disciplinos, nes jos visos tyrinėja atskiras kultūros sritis. Visos 
jos todėl prašosi suvedamos į vieningą kultūros filosofijos sis- 
temą. 

Kultūros filosofijos pagrindas, savaime suprantama, yra reali 
kultūros sistema. Kultūros sudėtingumas pašaukia gyveniman 
specijalių filosofinių disciplinų, ir tos pačios kultūros realus sis- 
temingumas pagrindžia kultūros filosofijos sistemą. Kaip jau 
esame minėję pirmame skyriuje, kultūros sistematika, kurios už- 
davinys kaip tik ir yra suvokti pagrindinius kultūros tipus arba 
lytis, suranda trejetą pagrindinių lyčių, kuriomis kristalizuojasi 
visa žmogiškoji kūryba, būtent: loginę, etinę ir estetinę lytį. 
Taip pat jau buvo sakyta, kad kiekviena šita lytis turi dvi smul- 

kesnes lytis: grindžiamąją ir atbaigiamąją. Visą tad kultūros 
plotą išsemia šešetas atskirų ir skirtingų konkrečių kultūrinių 
pavidalų arba lyčių: 1. kalba, 2. žinija, 5. ugdymas, 4. dora, 
5. technika ir 6. menas. Kalba ir žinija išsemia loginę kultūros 
lytį, ugdymas ir dora — etinę, technika ir menas — estetinę. 

"Kultūros filosofija turi nagrinėti visas šitas lytis. Šitas na- 
grinėjimas gali vykti arba bendroje kultūros filosofijoje arba gali 
būti kiekvienai lyčiai sukurta specijali kultūros filosofijos dis- 
ciplina. Bendroji kultūros filosofija atskiras kultūros lytis na- 
grinėja tik tiek, kiek jos apreiškia bendruosius žmogiškosios kū- 
rybos principus. Bet specijalesnis ir gilesnis kiekvienos atskiros 
kultūros lyties nagrinėjimas bendrajai kultūros filosofijai yra 
nepakeliamas. Tuo tarpu kultūriniam gyvenimui vis labiau iš- 
sišakojant, visai natūraliai atsiranda reikalas atskiras kultūros 
sritis panagrinėti ex professo, suvokti šitų atskirų sričių išsivys- 
tymo dėsnius, jų gyvenimo prasmę ir tikslą. Tokiu būdu ir atsi- 
randa kultūros filosofijos specijalios disciplinos. Visos jos yra 
susijusios su atskiromis kultūros lytimis, o jų nagrinėjimas lai- 
kosi bendrosios kultūros filosofijos principų. Kadangi pagrin- 
dinių kultūros lyčių yra šešetas, todėl ir atskirų specijalių kul- 
tūros filosofijos disciplinų taip pat bus šešetas. Visos jos kaip 
tik ir sudaro kultūros filosofijos sistemą. Visa tad kultūros fi- 
losofija, suvesta į sistemą, taip atrodo: 


1. kalbos filosofija, 

2. žinijos filosofija, 

KULTŪROS FILOSOFIJA:! 3- VEdYmo Iilosofija, 
4. doros filosofija, 

5. technikos filosofija, 


6. meno filosofija. 


Tuo būdu tos filosofinės disciplinos, kurios nerado vietos ben- 
drojoje filosofijos sistemoje, organiškai įsijungia į kultūros fi- 
losofijos sistemą, nes šiai jos priklauso pačia savo prigimtimi. 
Kultūros filosofijos sistemoje, kaip matome, yra tokių dis- 
ciplinų, kurios atrodo savo objektais panašios į kai kurias filo- 
sofines disciplinas iš bendrosios sistemos. Koki yra tarp jų san- 
tykiai? Koki yra santykiai tarp logikos ir žinijos filosofijos, 
tarp etikos ir doros filosofijos, tarp estetikos ir meno filosofijos? 
Logika, etika ir estetika, kaip jau buvo sakyta, yra filosofijos, 

kaip normos mokslo, disciplinos. Tuo tarpu žinijos filosofija, 
doros filosofija, meno filosofija yra filosofijos, kaip tapsmo 
mokslo, disciplinos: jos priklauso gyvenimo filosofijai. Tai ir 
yra pagrindinis jų skirtumas. Logika, etika ir estetika yra nor- 
matyvinės disciplinos, vadinasi, jos tiria būtį,kaip normą, arba 
tai, kas turi būti. Žinijos filosofija, doros filosofija ir meno filo- 
sofija tiria būtį, kaip tapsmą, vadinasi, tiria tai, kas realybėje 
tampa, įvyksta, kas yra žmogaus sukuriama. Logika, etika ir es- 
tetika yra daugiau žmogaus disciplinos. Žinijos, doros ir meno 
filosofija yra daugiau žmogaus kūrybos disciplinos. Pirmosios 
tyrinėja žmogaus gyvenimo normas. Antrosios tiria patį šito gy- 
venimo faktą, pačius gyvenimo gavinius, kiek jie apsireiškia 
žinijos, doros ir meno pavidalais. Logika, etika ir estetika tiria 
tai, pagal ką žmogus kuria. Žinijos, doros ir meno filosofijai 
svarbu yra tai, kas jau yra sukurta. Todėl logika, etika ir este- 
tika yra pirmesnės savo prigimtimi, negu žinijos, doros ir meno 
filosofija. 

Jos yra pirmesnės ir laiko atžvilgiu, nes = žmogaus 
minties istorijoje normatyvinės disciplinos išsivystė anksčiau, 
negu aprašomosios. Žmogaus dvasiai pirmiau rūpėjo susekti 
tai, pagal ką gyvenimas turi būti kuriamas, o tik paskui paty- 
rinėti pačią gyvenimo kūrybą ir josios konkrečius bei atskirus 
pavidalus. Žinija yra ne kas kita, kaip intelektualinės kūrybos 
gavinys, kai yra laikomasi loginių normų. Dora yra ne kas kita, 
kaip valios kūrybos gavinys, kai laikomasi etikos normų. Me- 
nas yra specijaliai dailiosios kūrybos gavinys, kai yra laikomasi 
estetikos normų. Logika, etika ir estetika yra pažinimo, norė- 
jimo ir dailiojo kūrimo normų filosofija. Tuo tarpu žinijos, 
doros ir meno filosofija yra pažinimo, norėjimo ir dailiojo kūrimo 
padarų filosofija. 

Praktikoje šitos disciplinos paprastai yra labai susipynusios. 
Gal tik viena logika buvo aiškiai aprėžusi savo objektą. Tuo 
tarpu kitos disciplinos dažnai nagrinėdavo ne tai, kas pagal jų 
prigimtį joms derėtų nagrinėti. Etika nagrinėdavo ne tik tai, 
kaip žmogus turi tvarkyti savo valios veiksmus, kad kurtų gėrį, 
bet neretai paliesdavo ir tokius dalykus, kaip šeimą, valstybę, 
visuomenę. Tuo tarpu šitie dalykai jau yra voliuntarinės kūry- 
bos gaviniai arba etinių normų pritaikymo rezultatai. Ligšioli- 
nėje etikoje jie būdavo paliečiami tik paviršutiniškai, nes pats 
etikos pobūdis neleidžia juos nagrinėti ex professo. Todėl do- 

ros filosofijos reikalas šiandien yra aiškiai jaučiamas. Šiandien 
vis labiau žmogaus dvasia ima domėtis ne tik gėrio normomis, 
bet ir pačiais gėrio normų pritaikymo rezultatais. Sykiu su tuo 
iškyla ir naujos filosofinės disciplinos uždaviniai. 

Tas pat reikia pasakyti ir apie estetiką, tik atvirkščiai. Šian- 
dieninė estetika nagrinėja ne dailiosios kūrybos normas, bet dai- 
liosios kūrybos padarus. Ji yra tikra meno filosofija, nors pati 
dažnai to nežino. Šitas mišrus estetikos pobūdis ir padaro, kad 
ji šiandien tinkamai neatskleidžia nei dailiosios kūrybos normų 
nei pačios giliosios meno prasmės. 

Apie žinijos filosofiją šiandien dar negalima daug kalbėti, 
nes ji yra dar tik pačioje užuomazgoje. Pokariniais metais, kai 
buvo paskelbta mokslo sudužimo mintis, filosofija aiškiai pasi- 
suko į šią sritį, norėdama ištirti žinijos krizės priežastis. Tuo 
kaip tik ir buvo padėti pamatai atskirai filosofinei disciplinai. 
Bet jos išsivystymas, jos uždavinių suvokimas ir problemų išryš- 
kinimas yra labai lėtas. Vis dėlto yra ženklų, kurie leidžia tikė- 
tis, kad kultūros filosofijos naujai užsibrėžusios disciplinos ne- 
žlugs, bet pamažu išsiskleis ir užims filosofijos sistemoje joms 
priderančią vietą. Tuomet ir visa žmogiškoji kūryba bus iš- 
tirta ne tik bendriausiuose savo pagrinduose, bet ir kiekvienoje 
specijalioje srityje. 

Apie likusias kultūros filosofijos disciplinas nėra ką daug 
kalbėti, nes jau patys jų pavadinimai nurodo jų objektus ir jų 
prigimtį. Kalbos filosofija stengiasi ištirti giliausias kalbos prie- 
žastis ir suvokti kūrybinį josios pobūdį. Ugdymo filosofija ti- 
ria giliausius ugdymo pagrindus. Technikos filosofija nori su- 
sekti technikos prasmę ir josios tikslą. Visos šitos disciplinos 
yra skirtingesnės nuo pirmųjų, nes jų objektai yra labai aiškūs 
ir lengvai skiriami nuo kitų kultūros lyčių. Kalba, ugdymas ir 
technika yra grindžiamosios lytys. Jos yra pirmykščiai žmo- 
gaus dvasios kūriniai, vienas iš kito neišvedami, turį savaran- 
kišką gyvenimą ir todėl lengviau suvokiami, negu atbaigiamosios 
lytys, kurios jau susipina su kitomis ir su visa kultūra. Šitų 
grindžiamųjų lyčių savotiškumas ir jų savarankiškumas paleng- 
vina jas nagrinėjančioms disciplinoms greičiau atsiskirti nuo kitų. 
Šiandien kalbos, ugdymo ir technikos filosofija eina visai nepri- 
klausomai. Tiesa, joms taip pat nerandama vietos filosofijos 
sistemoje. Bet jos bent aiškiai yra aprėžusios savo objektus. 
Problematikos atžvilgiu šitos disciplinos šiandien dar taip pat 

yra tik užuomazgoje. Bet aiškus jų objekto suvokimas žada 
joms greitesnį išsivystymą ir susiformavimą, negu žinijos, doros. 
ir meno filosofijai. 

Visa tai rodo, kad kultūros filosofija ne tik užima svarbią 
vietą filosofijos sistemoje, bet kad ji ir pati sudaro tam tikrą sis- 
temą, kurioje telpa daugybė naujų filosofinių disciplinų, kurios. 
yra atsiradusios paskutiniais laikais ir kurios yra pasiryžusios 
ištirti atskiras žmogaus kūrybos sritis. Kultūros filosofija yra. 
žmogaus kūrybos filosofija, ir todėl ji apima visa, kas tik žmo- 
gaus yra sukurta gyvenimo vyksme. 

2. Kultūros filosofija ir istorijos filosofija 
a. Istorijos santykiai su kultūra 


Kultūros filosofijos vieta filosofijos sistemoje nurodo ir bend-- 
rus kultūros filosofijos ir istorijos filosofijos santykius. Vis 
dėlto šitas klausimas yra reikalingas dar ir specijalesnio nagri- 
nėjimo. Kultūros ir istorijos filosofijų santykiavimas atskleidžia. 
ne tik šitų disciplinų pobūdį, bet paaiškina ir pačią kultūros bei 
istorijos esmę. Be to, šiandien šitas klausimas filosofinėje lite- 
ratūroje yra sprendžiamas labai įvairiai. Visa tai pateisina kiek 
platesnį šitos problemos aiškinimą. 

Dabartinėje filosofinėje literatūroje kultūros filosofijos ir is- 
torijos filosofijos santykių problema yra sprendžiama dvejopai. 
Vieniems kultūros filosofija yra istorijos filosofijos dalis. Pasak 
jų šitos dvi disciplinos yra ne savarankiškos, bet viena subor- 
dinuota antrai, būtent: kultūros filosofija yra subordinuota isto- 
rijos filosofijai. Šita pažiūra yra grindžiama tuo, kad kultūra. 
yra viena iš istorinio gyvenimo lyčių ir tuo pačiu palenkta gy- 
venimo visumai. „Antriems istorijos filosofija yra kultūros filo-- 
sofijos dalis. Pasak jų istorijos filosofija yra subordinuota kul- 
tūros filosofijai. Šitai pažiūrai žmonijos istorija yra ne kas kita, 
kaip kultūros išsivystymas laike arba kultūrinis žmonijos vyks- 
mas. Istorinių problemų sprendimas čia yra įjungiamas į kultū- 
rinių problemų sprendimą. 

Abi nuomonės! pripažįsta kultūros filosofijai tam tikrą sa- 
varankiškumą. Tarp šitų nuomonių skirtumas yra tas, kad pir- 
moji kultūros filosofiją laiko specijalia istorijos filosofijos dalimi, 
o antroji istorijos filosofiją laiko specijalia kultūros filosofijos 
dalimi. 


1, Teoretiškai yra galimos dar dvi pažiūros: 1. istorijos ir kultūros 
filosofijos yra visiškai persiskyrusios; 2. istorijos ir kultūros filosofijos 
yra susikertančios. Bet praktiškai šitos abi nuomonės — bent dabar — 
nepasitaiko. 

Kultūros filosofijos ir istorijos filosofijos santykių išspren- 
dimas priklauso nuo pažiūrų į istorijos santykius su kultūra. 
Filosofinės disciplinos taip santykiuoja viena su kita, kaip san- 
tykiuoja jų tiriamieji objektai. Kam kultūra ir istorija yra dvi 
atskiros sritys, tam ir kultūros filosofija yra visiškai nepriklau- 
soma nuo istorijos filosofijos. Kam istorija apgaubia kultūrą, 
tas kultūros filosofiją laiko istorijos filosofijos dalimi. Kam 
galop, kultūra yra visuma, o istorija tik specijalus kultūros at- 
žvilgis, tam ir istorijos filosofija yra tik specijali kultūros filoso- 
fijos disciplina arba net tik viena kultūros filosofijos dalis. No- 
rint tad šį klausimą išspręsti, reikia visų pirma išaiškinti istori- 
jos santykius su kultūra. 

Šiandien žodis „istorija“ reiškia ir gyvenimo vyksmą ir šito 
vyksmo mokslą. Apie „visuotinę istoriją“ yra kalbama abiem 
prasmėm. „Visuotinė istorija“ gali reikšti ir visos žmonijos 
nuolatinį žengimą pirmyn ir šito žengimo tyrinėjimą moksliniu 
būdu. Norėdami susekti, koki yra santykiai tarp istorijos ir 
kultūros, žodį „istoriją“ turime imti ne mokslo, bet žmonijos 
vyksmo prasme. 

Istorija, suprasta pirmąja prasme, visų pirma yra vyksmas. 
Bet nekiekvienas vyksmas jau tuo pačiu yra istorija. Vyksmas 
yra tik gimininė istorijos žymė. Be vyksmo negali būti istorijos. 
O. Spannas yra pasakęs, kad „tapsmas ir kitimas yra pirmasis 
istorijos elementas“.!* Bet šitas elementas sukuria istoriją tik 
tada, kai jis įgyja tam tikrų ypatybių, kurios jį išskiria apskritai 
iš vyksmo kategorijos. Jau Aristotelis yra pasakęs, kad vyks- 
mas yra „motus, in guo materia appetit formam“, vadinasi, vyks- 
mas yra toks judesys, kuriame medžiaga siekia lyties arba 
kuriame lytis yra medžiagoje realizuojama bei įkūnijama. Vyks- 
mas šiuo atžvilgiu gali būti labai įvairus, žiūrint kokia forma 
kokioje medžiagoje yra realizuojama. Šita prasme galima kal- 
bėti apie gamtini vyksmą, kuriame yra realizuojamos gamtinės 
formos. (Gamtinis vyksmas yra ne kas kita, kaip evoliucija. 
Evoliucijoje gamtinis pasaulis pasiekia regimos savo išraiškos, 
vadinasi, realiai įkūnija ir apreiškia tai, kas gamtoje glūdi po- 
tencijaliu būdu, kas joje yra tik reali galimybė. Bet gamtinio 
vyksmo arba evoliucijos mes nelaikome istorija. Tiesa, dažnai 
gamtos moksluose yra kalbama apie žemės istoriją, apie ledynų 


la. Geschichtsphilosophie, 382 p. Jena 1932. 

istoriją, apie jūrų istoriją ir t.t. Bet čia žodis „istorija“ yra var- 
tojamas plačiausia vyksmo prasme. Čia jis turi tik gimininę 
savo žymę. Filosofine prasme nei žemė, nei ledynai, nei jūros 
istorijos neturi ir negali turėti. Bet jau visai teisingai ir tikra 
prasme galima kalbėti apie Olandijos pylimų istoriją. Galima 
kalbėti apie kasyklų istoriją, kuriuose yra imami žemės turtai. 
Galima taip pat kalbėti apie laivų istoriją, kurie apvaldo jūras. 
Šitie dalykai turi savo istoriją, nes jie yra surišti su žmoguini. 
Kur bet kuriame vyksme nedalyvauja žmogus, ten istorijos nėra. 
Žmogaus dalyvavimas yra pirmutinė žymė, kuri bendrą ir pla- 
čią vyksmo kategoriją paverčia istorijos kategorija. 

Bet reikia gerai suprasti šitą žmogaus dalyvavimą. Kuris 
nors vyksmas tampa istoriniu tik tada, kai žmogus jame daly- 
vauja sąmoningai. Žmogaus kūnas, pav., neturi istorijos. Bet 
kūno gydymas arba jo auklėjimas jau gali turėti istoriją, nes čia 
žmogus sąmoningai kišasi į kūno gyvenimą ir ji tam tikru būdu 
apsprendžia. „Žodis istorija, sako K. Joėlis, reiškia ne tik 
vyksmą, bet ir vyksmo sąmonę... Istorinis gyvenimas yra su- 
vokiamas, kaip istorinis mąstymas, aukščiausiame laipsnyje kaip 
istorijos filosofija“.2 Tai reiškia, kad juo labiau vyksmas yra 
žmogiškosios sąmonės apvaldomas, tuo labiau jis darosi isto- 
rinis. Kadangi aukščiausias vyksmo sąmoningumo laipsnis 
apsireiškia istorijos filosofijoje, ji todėl teisingai ir yra laikoma 
istorijos kūrėja. Sąmoningumas ir istorija yra surišti savo 
esmėje. „Istorija reikalauja sąmonės, kad josios vyksmas ne- 
būtų tuščias, ir sąmonė reikalauja istorijos, kadangi ji pati gy- 
vena istoriškai, pakildama viršum savęs“.3 Štai dėl ko istorija 
dažnai yra vadinama gyvenimo ir mąstymo sinteze. Gyvenimo 
vyksmo įsisamoninimas yra antroji žymė, kuri istorinį vyksmą 
išskiria iš bendros vyksmo kategorijos. 

Vis dėlto nei tik vienas žmogus nei tik vienas žmogaus są- 
moningumas vyksmo dar nepadaro istorija, jeigu šitas vyksmas 
nėra pažangus. Sąmoningas žmogaus dalyvavimas gali sukurti 
kultūrą, bet jis vienas negali sukurti istorijos. Modernioji etno- 
logija atskleidė šitą skirtumą ir tuo būdu prisidėjo prie kultūros 
ir istorijos sąvokų nustatymo. Kol evoliucijonistinė etnologija 
primityviuosius žmones laikė be kultūros, tol kultūros nebuvimas 


2. Wandlungen der Weltanschauungen I, 21 p. Tiibingen 1928. 
5. K. Joėl, op. cit. 25 p. s 

buvo galimas laikyti istorijos nebuvimu, o josios sukūrimas ga- 
lėjo atrodyti istorijos pradžia. Senosios etnologijos klaida pa- 
stūmėjo kai ką padėti lygybės ženklą tarp kultūros ir istorijos. 
Tuo tarpu naujoji etnologija parodė, kad ir esant kultūrai, isto- 
rijos gali nebūti. Šiandien jau negalima tvirtinti, kad primity- 
vieji žmonės neturi kultūros, kaip manė praėjusio amžiaus etno- 
logai. Jie turi kultūrą, bet jie neturi istorijos, nes neturi pažan- 
gos. Primityvieji turi kalbą, ugdymą ir techniką, vadinasi, visas 
parengiamąsias arba grindžiamąsias kultūros lytis. Bet visas kul- 
tūrinis jų gyvenimas nedaro pažangos ir todėl jis negali būti 
laikomas istoriniu. Tiesa, jau pats kultūros, tegul ir labai neto- 
bulame laipsnyje, kūrimas suponuoja tam tikrą pažangą ir todėl 
net ir pačiame primityviausiame gyvenime pažangos pradų ga- 
lima užeiti. Bet šitoji pažanga čia yra visai savotiška. Ji apima 
ne asmenis, ne generacijas, net ne amžius, bet tūkstančius metų. 
Todėl primityviame gyvenime lieka be istorijos ne tik atskiri as- 
mens, bet ir ištisos kartų eilės, nes jų gyvenimo vyksmas esti tik 
kartojimas to, kas jau sukurta. Pats primityviųjų gyvenimas 
savo visumoje, kaip vyksmas, kuris turi savo dalį visuotiniame 
vyksme, yra istorinis. Bet primityvieji, kaip kartos, kaip tautos, 
neturi istorijos, nes nedalyvauja visuotinio gyvenimo pažangoje. 

Primityviųjų nepažangumas galima aiškinti tuo, kad kultūra 
galima kurti ir gamtinės evoliucijos ribose, tuo tarpu tikras isto- 
rinis gyvenimas reikalauja dvasios projekcijos i begalybę. Žmo- 
gus yra sykiu ir gamta ir dvasia. Kultūra gali būti kuriama pa- 
tenkinti ir gamtai ir dvasiai. Kai kultūra yra kuriama patenkinti 
gamtos reikalavimams, ji negali daryti nuolatinės pažangos, nes 
šitos pažangos nedaro nė pati gamta. (Gamta visados reikalauja 
tu pačių dalykų. (Gamtiniai interesai visados yra vienodi. Jeigu 
gamtos reikalavimai yra patenkinami, ji nurimsta ir toliau žmo- 
gaus neveikdo. Begalinius reikalavimus stato tik dvasia. Dva- 
sios reikalavimai niekados nėra aprėžti. Todėl jeigu kultūra yra 
kuriama pirmoje eilėje dvasiai ir jeigu yra žadinama dvasinių 
motyvų, ji tuo pačiu darosi pažangi, vadinasi, visados einanti į 
priekį, kad patenkintų begalinę dvasią. Tuo tarpu primityviųjų 
kultūra yra kuriama kaip tik gamtai, o ne dvasiai. Visi kultū- 
riniai primityviųjų laimėjimai veikia gamtinės evoliucijos ribose 
ir siekia tik gamtinio tikslo. Primityviųjų kalba yra susižinoji- 
mui, primityviųjų technika yra reikalui ir primityviųjų ugdymas 
yra subrendimui. Bet ir susižinojimas, ir reikalas, ir subrendi- 

mas yra dar tik gamtiniai dalykai. Jiems patenkinti primityvusis 
žmogus veikia sąmoningai, vadinasi, kultūringai. Bet jis dar 
neveikia istoriškai, nes jis nedaro pažangos. Istorijos negalima 
identifikuoti su kultūra. Istorija gal dar galima būtų vadinti 
pažangią kultūrą, bet niekados ne kultūrą apskritai. Pažangu- 
mas gyvenimo vyksme yra trečioji žymė, kuri bendrąjį vyksmą 
padaro istoriniu. 

Istorija tad yra sąmoningas ir pažangus žmogaus gyvenimo 
vyksmas. Istorija yra tik žmogaus gyvenimo vyksmas, bet toks 
kuriame žmogus dalyvauja, kaip sąmoninga būtybė, vadinasi, kur 
jis kišasi į šitą vyksmą ir jį apsprendžia. Taip pat šitas vyks- 
mas turi būti nuolatinis žengimas pirmyn prie dvasios suvokto 
idealo, vadinasi, turi būti dvasios projekcija į begalybę, užbrėžta 
laike ir pasibaigianti tik amžinybėje. 

Šitaip suprasta istorija nieku būdu negalima sutalpinti kultū- 
rinio vyksmo ribose, tegul šitas vyksmas ir būtų pažangus. Žmo- 
gus savo gyvenime sujungia du pasauliu: gamtinį ir dieviškąjį ir 
todėl su jais abiem jis gali turėti ir tikrumoje turi sąmoningų bei 
kūrybinių santykių. Iš istorijos nė vienos šitų santykių rūšies ne- 
galima išskirti, jeigu nenorime savavališkai susiaurinti istorijos 
sąvokos. Istorija apima ne tik žmogaus santykius su pasauliu, va- 
dinasi, kultūrą, bet ir žmogaus santykius su Dievu, vadinasi, re- 
ligiją. Istorija yra ne kuri nors žmogaus gyvenimo dalis, bet visas 
gyvenimas, kaip toks, visoje savo pilnatvėje ir visame savo turi- 
ningume. Istorija yra ne gyvenimo apraiška, bet pats gyvenimas. 
N. Berdiajevas teisingai istoriją vadina „sutirštinta buvimo lyti- 
mi“ 4. Tas pats Berdiajevas sako, kad „istorija yra apreiškimas, 
kurio objektas yra giliausia tikrovės esmė“ >. Istoriniame būties 
vyksme visa realybė apsireiškia ne paviršiumi, ne savo apraiško- 
mis, bet pačia giliausia savo esme, ontologiniu savo pagrindu ir 
savo pirmykščia prigimtimi. Istorijoje susieina visi būties pradai, 
visi jie dalyvauja visuotiniame būties vyksme ir tuo būdu visi jie 
yra istorijos apgaubti. Istorija sukasi aplink žmogų. Bet ne dėl to, 
kad ji būtų tik žmogaus padaras ir apimtų tik jo paties kūrybą, o 
dėl to, kad žmogus taip pat yra „sutirštinta buvimo lytis“, kad jis 
yra mikrokosmas, kuriame susitelkia visi būties pradai ir kuris 
todėl savaime virsta viso gyvenimo centru. Bet vienas tik žmo- 


4, Der Sinn der Geschichte, 36 p. 
5. op. cit. 40 p. 

giškosios kūrybos vyksmas dar nesudaro viso gyvenimo vyksmo. 
Kultūrinė kūryba yra labai svarbi istorijos lytis. Bet ji nėra vie- 
nintelė. Žmogus istorijos eigoje santykiuoja ir su Dievu, ne tik su 
pasauliu. Todėl religinė arba dievažmogiškoji kūryba taip pat 
priklauso istorijai. 

Dar daugiau! Religijos vaidmuo istorijoje yra dar svarbesnis, 
negu kultūros. „Visas istorinis likimas, sako N. Berdiajevas, yra 
ne kas kita, kaip žmogaus likimas; bet žmogaus likimas yra ne 
kas kita, kaip likimas giliausių išvidinių santykių tarp žmogaus ir 
Dievo“ *. Antropocentrinis mūsų laikų nusistatymas nežiūrėjo, 
kad gyvenimo problema iš esmės yra religinė problema. Ir ten, 
kur gyvenimas galų gale pasilieka religijai neutralus, josios nei 
teigdamas nei neigdamas, ten jis nėra nei gilus nei prasmingas. 
Būties vyksmo gelmes, visą jo tragiką ir palaimą galima patirti 
tik tada, kai šitas vyksmas pasiekia Dievą, su juo susijungdamas 
arba jį paneigdamas. Gyvenimui yra reikšmingas tik satanizmas ir 
tejizmas, bet niekados ne nepriklausomas antropocentrizmas. Ne- 
priklausomas ir Dievu nesirūpinąs antropocentrizmas tuojau išsi- 
gema į buržuaziškumą. Buržuazinė kultūra yra iš esmės deistinė 
kultūra. Bet tuo pačiu ji yra ir nevaisinga kultūra. Buržuazinis nu- 
siteikimas yra civilizacijos ženklas ir iš esmės barbariškas nusitei- 
kimas. Antropocentrizmas visados skyla į buržuaziškumą ir pro- 
metejizmą. Prometejizmas galutinėje sąskaitoje virsta satanizmu. 
Bet gyvenimo—kosminio gyvenimo—atžvilgiu yra reikšmingiau 
demoniškai kovoti, negu buržuiškai laisser passer. Gyvenimo 
problemos išsimezgimą rengia tik gėrio ir blogio pradų kova, bet 
ne tingus ir rambus pasitenkinimas pasiektais rezultatais. „Pirk- 
lių kultūra“ neturi dalies gyvenime. „Istorija yra už išganymą ko- 
vojąs gyvenimas“ *, kaip teisingai yra pastebėjęs O. Spannas. Tai 
„nhepertraukiama laiko kova su amžinybe“ 5, kaip ją vadina Ber- 
diajevas. Religija gyvenimo vyksme užima svarbiausią vietą ir 
todėl dievažmogiškoji kūryba istorijoje yra pagrindinis elementas. 

Visa tai rodo, kad istorija apima visą gyvenimą, kad ji nėra 
jokia prasme kultūros funkcija arba kuri nors josios lytis. At- 
virkščiai, kultūrinis žmogaus gyvenimas yra įglaustas į bendrąjį 
jo gyvenimą ir su juo iš esmės sutapęs. Kultūra nėra šalia istori- 


6. op. cit 86 p. 
“. Geschichtsphilosophie, 373 p. 
S. op. cit. 104 p. 

jos, bet istorijoje. Istorija įima į save kultūrą, kaip vieną visuo- 
tinio vyksmo apraišką, kaip vieną gyvenimo lytį, kuria susikris- 
talizuoja žmogaus dalyvavimas būties vyksmo apsprendime. 
Kultūra todėl tampa viena istorijos lytimi arba viena istorijos 
funkcija. Visas žmogaus gyvenimo vyksmas kristalizuojasi dviem 
pagrindinėmis lytimis: kultūra ir religija. Kultūra ir religija išse- 
mia istorinį žmogaus gyvenimą ir tuo pačiu tampa istorijos lyti- 
mis. Kultūra taip santykiuoja su istorija, kaip dalis su visuma, 
kaip visuotinis vyksmas su konkrečia savo apraiška. 


k. Istorijos filosofijos santykiai su kultūros filosofija 


Šitaip suprasti santykiai tarp istorijos ir kultūros tuojau pa- 
rodo, koki turi būti santykiai ir tarp istorijos filosofijos ir kultū- 
ros filosofijos. Istorijos filosofijos objektas yra visas gyvenimo 
vyksmas, kiek jame žmogus dalyvauja, kaip sąmoninga būtybė 
ir kiek šitas vyksmas yra pažangus. Istorijos filosofija negali 
apsirėžti tik kultūros vyksmo tyrinėjimu, nes pati istorija šituo 
vyksmu neapsiriboja. Istorijos filosofijos objektas yra ne tik 
žmogaus santykiai su pasauliu, bet ir jo santykiai su Dievu. „Is- 
torijos metafizika, kaip istorijos filosofiją vadina Berdiajevas, 
turi reikalo su žmogaus likimu ribose išvidinės vienybės ir išvi- 
dinės tapatybės tarp žemiško ir dangiško jo likimo“ ?. Istorijos 
filosofijai rūpi ne viena kuri konkreti gyvenimo lytis, bet pats 
gyvenimo vyksmas jojo pilnatvėje. Konkrečias šito gyvenimo 
formas tiria filosofijos, kaip vyksmo mokslo, kitos disciplinos: 
kultūros filosofija ir religijos filosofija. Kultūros filosofijos ob- 
jektas yra žmogiškoji kūryba, kiek ji kyla iš žmogaus santykia- 
vimo su pasauliu arba su gamta. Religijos filosofijos objektas 
yra dievažmogiškoji kūryba arba žmogaus santykiavimas su Die- 
vu. Istorijos filosofijos objektas yra visuotinė kūryba, kuria reiš- 
kiasi pats būties vyksmas, kaip sąmoningas ir pažangus žmogaus 
gyvenimas. Kultūros filosofija todėl yra specijali istorijos filoso- 
fijos disciplina. Savo nagrinėjamų objektu ji įeina į istorijos fi- 
losofiją, kaip į visumą. Bet ji netampa tik viena specijalia istori- 
jos filosofijos dalimi. Ji palaiko savarankiškos disciplinos cha- 
rakterį, nes josios objektas formaliniu atžvilgiu yra skirtingas 
nuo istorijos filosofijos objekto. Kultūros filosofija priklauso is- 
torijos filosofijai sisteminiu atžvilgiu, taip lygiai, kaip kalbos ar- 


9. op. cit. 73 p. 

ba meno filosofija priklauso kultūros filosofijai. Tarp filosofinių 
disciplinų yra tam tikra hierarchinė tvarka, kuri dar nereiškia 
nesavarankiškumo. 

Atsimenant tad tas dvi minėtąsias pažiūras į kultūros filoso- 
fijos ir istorijos filosofijos santykius, galėsime dabar lengvai pa- 
stebėti, kad tikrai patenkinanti yra tik pirmoji pažiūra, kuri kul- 
tūros filosofiją laiko subordinuota istorijos filosofijai. Antroji 
„pažiūra, netinkamai išspręsdama kultūros ir istorijos santykius, 
negali nustatyti nė tikrų santykių tarp kultūros filosofijos ir is- 
torijos filosofijos. 

Kalbant apie kultūros ir istorijos filosofijos santykius, reikia 
paminėti dar vieną specijalesnį klausimą, būtent: koki yra san- 
tykiai tarp kultūros filosofijos ir tos istorijos filosofijos dalies, 
kuri šiandien yra vadinama „istorijos logika“. Vakaruose dabar- 
tinė istorijos filosofija turi dvi pagrindines dalis: istorijos meta- 
Jiziką ir istorijos logiką. Istorijos metafizika nagrinėja gyvenimo 
vyksmą, jo esmę, jo tikslus, jo reiškimosi lytis ir dėsnius. Isto- 
rijos logika nagrinėja gyvenimo vyksmo mokslą arba istorijos 
mokslą. Pirmoji dalis yra istorijos filosofija tikra prasme. An- 
troji yra ne kas kita, kaip istorinio pažinimo mokslas. Bet ka- 
dangi istorinis pažinimas nėra kitoks, negu pažinimas apskritai, 
todėl šitoji istorijos filosofijos dalis negali būti laikoma istorijos 
filosofija. Ji priklauso iš vienos pusės logikai, iš kitos — žinijos 
filosofijai, kiek žinijos filosofija tiria bendruosius pažinimo fak- 
to dėsnius. Istorijos logikos įtraukimas į istorijos filosofiją buvo 
pažadintas didelio gnoseologijos įsigalėjimo. Istorijos logika 
dažnai dar nagrinėja specijalius istorijos metodų klausimus. Tuo- 
met ji jau visiškai išeina iš filosofijos ribų ir pereina į specijaliųjų 
istorijos mokslų sritį. 

Su istorijos logika, kaip ji suprantama dabar, kultūros filo- 
sofija neturi nieko bendro. Istorijos logika priklauso filosofijai, 
kaip normos mokslui. Tuo tarpu istorijos filosofija yra iš esmės 
vyksmo mokslas. Tiesa, kiek istorijos logika liečia pažinimą ry- 
šium su praeitimi ir kiek ji susiliečia su žinijos filosofija, tiek ji 
gali turėti ryšių su kultūros filosofija. Bet kalbėti apie specijalų 
istorinį pažinimą nėra prasmės. 

3. Kultūros filosofija ir kitos disciplinos 


a. Kultūros filosofija ir visuomenės filosofija 


Kultūros filosofijos ir visuomenės filosofijos santykių klausi- 
mas yra dar painesnis, negu kultūros filosofijos ir istorijos filo- 
sofijos. Visuomenės filosofija šiandien yra dar gana jauna dis- 
ciplina. Josios šaknys glūdi romantikoje. Romantika, kuriai 
bendruomenė buvo viena iš pagrindinių gyvenimo sąvokų, atrė- 
mė visuomenės filosofiją į savo mokslą apie kolektyvo sielą. Nuo 
to laiko šita disciplina pradėjo pamažu brautis į filosofijos siste- 
mą ir ten reikalauti lygių teisių su kitomis disciplinomis. Vis 
dėlto ligi pat mūsų dienų visuomenės filosofijos veidas nėra aiš- 
kus, ir dažnai nežinia kuo ją laikyti: savarankiška filosofijos dis- 
ciplina ar tik vienos kurios disciplinos specijalia dalimi ar gal tik 
vienos gyvenimo problemos specijaliu tyrinėjimu, kuris nesudaro 
atskiros disciplinos, bet kuris netelpa nė vienoje kitoje jau esan- 
čioje disciplinoje. Šitas klausimas bus galima išspręsti, tik pa- 
nagrinėjus visuomenės filosofijos sąvoką ir josios objektą. 

Visų pirma visuomenės filosofiją reikia skirti nuo socijologi- 
jos. Tiesa, visuomenės filosofija (Sozialphilosophie) dažnai yra 
vadinama socijologija. Bet pavadinimas ir pats šitų dviejų dis- 
ciplinų sugretinimas yra netikslus. Socijologija yra specijalus vi- 
suomenės mokslas arba net ištisa visuomeninių mokslų grupė. 
Tuo tarpu visuomenės filosofija, kaip parodo jau pats vardas, 
yra filosofinė disciplina. Socijologija ir visuomenės filosofija turi 
tą patį materijalinį objektą, bet jiedvi skiriasi formaliniu objektu. 
Socijologija tyrinėja visuomeninio gyvenimo apraiškas, kaip jos 
yra tikrovėje. Tuo tarpu visuomenės filosofija jieško visuomeni- 
nio gyvenimo pagrindų ir giliausių jo priežasčių. Reikia pripa- 
žinti, kad dabartinėje socijologijoje yra daugybė filosofinių“ 
svarstymų, o dabartinėje visuomenės filosofijoje — daugybė spe- 
cijalių socijologijos klausimų. Šitų dviejų disciplinų ribos dabar 
yra labai neaiškios. Tai atsitiko dėl to, kad visuomenės filosofi- 

jos kūrime dalyvavo ne tiek filosofai iš pašaukimo ir profesijos, 
kiek visuomenininkai ir teisininkai. Visuomene, kaip filosofijos 
tyrimo objektu, susidomėta tik labai neseniai. Juk toki visuome- 
nės filosofijos atstovai, kaip O. Spann, W. Sauer, E. Eppich, yra 
išėję ne iš filosofijos, bet iš ekonomijos arba teisės srities. Todėl 
dabartinė visuomenės filosofija nėra tiksliai atskirta nuo speci- 
jaliųjų visuomenės mokslų, kurie sudaro socijologijos sistemą. 

Visuomenės filosofijos objektas yra visuomeninis žmogaus 
gyvenimas. Žmogus, būdamas iš pačios prigimties zo6n politi- 
kėn, kaip jį pavadino jau Aristotelis, kuria visuomeninio gyveni- 
mo lyčių ne tik kultūrinėje srityje, bet ir religinėje ir net jau 
gamtinėje. Visuomeninis žmogaus gyvenimas yra ne viena kuri. 
atskira gyvenimo sritis, bet vienas specijalus gyvenimo atžvilgis, 
kuris traukiasi per visus gyvenimo laipsnius ir per visas jojo sri- 
tis. Visuomeninio gyvenimo užuomazgų randame jau pačios 
gamtos gyvenime. Šitos užuomazgos išsivysto kultūroje ir savo 
atbaigą randa religijoje. Religinė visuomeninio gyvenimo forma 
taip pat yra faktas, kurio visuomenės filosofija negali nepaisyti. 
Visuomenės filosofijos objektas išplinta visame gyvenimo plote, o 
nesusitelkia kurioje tik vienoje jo dalyje. Visuomeninis gyveni- 
mas nėra tik specifinė kultūros apraiška, nes jis yra ir religijoj 
ir dar net tobuliau, negu kultūroje. Visuomeninis gyvenimas yra 
visas žmogaus gyvenimas, tik suprantamas tam tikru atžvilgiu, 
kaip apraiška bendruomeninės žmogaus prigimties, kuri eina per 
visas objektyvinio gyvenimo sritis. 

Visa tai padaro, kad visuomenės filosofija negali tilpti kul- 
tūros filosofijoje, nes josios objektas netelpa kultūroje. Bet ji 
turi su kultūros filosofija labai ankštų ryšių, nes visuomeninės 
apraiškos geriausia yra stebėti ir tirti kultūriniame gyvenime. 
Kultūros filosofija taip pat paliečia visuomeninę gyvenimo lytį, 
kiek ji dalyvauja kultūros kūrime ir kiek ja apsireiškia objekty- 
vūs kultūros pavidalai. Bet kultūros filosofija negali tirti visuo- 
meninių apraiškų visumos, nes jos išeina iš kultūros ploto ir tuo 
pačiu nustoja būti kultūros filosofijos objektu. Religinė visuo- 
meninio gyvenimo lytis nėra kultūrinės kūrybos padaras ir todėl 
nėra nė kultūros filosofijai priklausanti problema. Bet visuome- 
nės filosofija ją gali ir turi tyrinėti, nes ji tyrinėja visa tai, kas tik 
yra visuomeninės prigimties. Ar tai priklauso kultūrai ar religi- 
jai — visuomenės filosofija nežiūri. Tuo tarpu kultūros filosofi- 
ja negali peržengti kultūros ribų. Vadinasi, visuomenės filosofi- 

jos objektas netelpa kultūros filosofijoje. Visuomenės filosofijos 
negalima įglausti į kultūros filosofiją, kaip specijalios dalies ar- 
ba kaip specijalios problemos tyrinėjimo. 

Dėl tų pačių priežasčių visuomenės filosofijos negalima 
įglausti nė į religijos filosofiją. Religijos filosofija, kaip ir kultū- 
ros filosofija, paliečia visuomeninį gyvenimą, kiek juo reiškiasi 
žmogaus santykiai su Dievu. Bet religijos filosofija netyrinėja . 
visuomeninio gyvenimo ex professo. Religijos filosofijai apskri- 
tai nerūpi kultūrinės visuomeninio gyvenimo lytys. Visuomeni- 
nė religijos filosofijos dalis yra žymiai siauresnė, negu visuome- 
nės filosofija, paimta savo visumoje. Vadinasi, visuomenės filo- 
sofija netelpa nė religijos filosofijoje. 

Objekto apimties atžvilgiu visuomenės filosofija sutampa su 
istorijos filosofija, nes istorijos filosofija, apimdama visą gyve- 
nimo vyksmą, tuo pačiu apima ir visuomeninį šito vyksmo reiš- 
kimąsi. Vis dėlto visuomenės filosofija nėra specijali istorijos 
filosofijos disciplina. Istorijos filosofija kreipia dėmesio į savo 
objektą tapsmo atžvilgiu. Visuomenės filosofija nagrinėja visuo- 
menę būsmo atžvilgiu. Istorijos filosofijai visuomenė yra svarbi, 
kaip gyvenimo vyksmo vedėja ir jo apsprendėja. Visuomenės 
filosofija į visuomenę žiūri, kaip į pastovų gyvenimo pavidalą. 
Prof. Šalkauskis šitas dvi disciplinas atskiria tuo, kad istorijos 
filosofijai, pasak jo, yra „svarbus visuomeninio vyksmo turinys, 
visuomenės filosofijai — visuomenės gyvenimo lytys arba for- 
mos“ |, 

Tuo būdu visuomenės filosofijos negalima sutalpinti nė vie- 
„noje filosofijos, kaip tapsmo mokslo, disciplinoje: nei kultūros, 
nei religijos, nei istorijos filosofijoje. Bet nė nuo vienos šitos 
disciplinos josios negalima atskirti. Nė nuo vienos visuomenės 
filosofija nėra nepriklausoma, nes josios objektą nagrinėja ir 
kultūros, ir religijos, ir istorijos filosofija. Šitoks keistas visuo- 
menės filosofijos padėjimas atsiranda dėl to, kad pats josios ob- 
jektas yra vienas viso gyvenimo atžvilgis. Visuomenės filosofija 
nagrinėja ne vieną kurią gyvenimo sritį, ne vieną kurį atskirtą 
ir aprėžtą objektą, bet visą gyvenimą tam tikru atžvilgiu. Todėl 
ji negali nei atsiskirti nuo kitų disciplinų, nei su jomis sutapti. 
Iš kitos pusės, visuomenės filosofija negali tapti nė savarankiš- 
ka disciplina filosofijos sistemoje. Visuomeninis gyvenimo at- 


1. Kultūros filosofijos metmens, 17 p. 

žvilgis nėra savarankiška gyvenimo lytis šalia kitų lyčių, kaip 
kultūra arba religija. Ji yra sutapusi su kitomis lytimis, ji yra 
jas visas persunkusi ir nuo jų todėl priklausanti. Neturėdama tad 
savarankiško objekto, visuomenės filosofija tuo pačiu negali nė 
pati virsti nepriklausoma disciplina. Ji iš esmės yra ir gali būti 
tik gyvenimo filosofijos disciplinų ribose. Ji tyrinėja specijalią 
gyvenimo problemą ir šiuo atžvilgiu ji yra pateisinama. Bet šita 
josios problema nėra vienalypė, tik jungtinė. Ji susideda iš gam- 
tinės, kultūrinės ir religinės dalies. Tuo pačiu todėl ir visuome- 
nės filosofija tampa specijalia gyvenimo visuomeninio atžvilgio 
sintetika. Ji sintetizuoja ir specijaliau tyrinėja tai, kas yra pasi- 
sklaidę visame gyvenime ir ką savo vietoje tiria istorijos, religi- 
jos ir kultūros filosofijos. Visuomenės filosofija yra specijalus ir 
sintetinis visuomeninio gyvenimo atžvilgio tyrinėjimas filosofi- 
niu metodu ir filosofinėmis priemonėmis. 

Tokių specijalių tyrinėjimų filosofijos sistemoje gali pasitai- 
kyti ir daugiau. Paskutiniu metu yra ypač pabrėžiamas tautos 
vaidmuo žmogaus gyvenime. Nebūtų nieko nuostabaus filosofi- 
niu būdu patyrinėti tautą, josios esmę, josios buvimo lytis, jo- 
sios tikslus ir josios gyvenimo prasmę. Tai būtų tautos filosofi- 
ja. Bet šitoji tautos filosofija negalėtų pretenduoti į filosofijos 
sistemą, kaip nepriklausoma disciplina, nes josios objektas — 
tauta — taip pat yra ne atskira ir savarankiška gyvenimo sritis, 
tik vienas gyvenimo atžvilgis, kuris eina per visus gyvenimo 
laipsnius ir per visas jojo sritis. Tautos filosofija būtų tik speci- 
jalus gyvenimo tautinio atžvilgio tyrinėjimas. — Tas pats būtų 
ir su vyro bei moters problemos tyrimu. Lytis taip pat nėra gy- 
venimo sritis, bet gyvenimo atžvilgis arba, tiksliau, buvimo bū- 
das. Todėl lyčių filosofija būtų tik specijalus lytinės būsenos ty- 
rinėjimas filosofiniu būdu. Tą patį galima pasakyti ir apie visas 
kitas tuo būdu atsirandančias ir atsirasiančias filosofines discip- 
linas. 

Šitaip suprasta visuomenės filosofija, savaime aišku, turi 
ankštų ryšių su kultūros filosofija, bet su ja nesutampa. Ji susi- 
liečia su kultūros filosofija tam tikra dalimi, kiek visuomeninis 
gyvenimo atžvilgis yra tiriamas kultūros plotmėje. Bet ji išeina 
iš kultūros filosofijos ribų ten, kur paliečia visuomeninį gyve- 
nimą gamtoje ir religijoje. Kultūros filosofija ir. visuomenės fi- 
losofija yra su viena antra susisiekiančios, bet ne viena antrai 
palenktos. Jos nagrinėja visuomeninį gyvenimą abi, bet visuo- 

menės filosofijos objektas yra žymiai platesnis, negu kultūros 
filėsofijos. Visuomenės filosofijos problema tik viena savo dali- 
mi telpa kultūros filosofijoje. Iš kitos pusės, kultūros filosofija 
taip pat netelpa visuomenės filosofijoje. Šalia visuomeninio gy- 
venimo, kurį tiria kultūros filosofija, jai dar lieka daugybė kitų 
problemų, kurių visiškai neliečia visuomenės filosofija, pav. kul- 
tūros esmė, kultūros santykiai su gamta, kultūros lytys ir tiks- 
lai. Todėl visuomenės filosofijos objektas vienu atžvilgiu yra 
platesnis už kultūros filosofijos objektą, o kitu atžvilgiu kultū- 
ros filosofijos objektas yra platesnis už visuomenės filosofijos 
objektą, nes jie paliečia kitas sritis, tiriamas kiekvienos šitos 
disciplinos atskirai. Visuomenės filosofija yra — gyvenimo at- 
žvilgiu — atžvilginė disciplina. Kultūros filosofija — gyvenimo 
atžvilgiu — yra sritinė disciplina. Todėl jos vienoje vietoje su- 
siliečia, o kitoje — persiskiria. 
b. Kultūros filosofija ir pedagogika 

Du dalykai verčia kalbėti apie kultūros filosofijos ir pedago- 
gikos santykius: išvidinis šitų disciplinų ryšys ir vyraujančios 
kultūrpedagoginės srovės buvimas. Kultūros filosofija turi dau- 
giau ryšių su pedagogika, negu bet kuri kita filosofijos discip- 
lina. Iš kitos pusės, šiandien pedagogikos moksle vyrauja srovė, 
kuri yra ypatingai atsirėmusi į kultūros filosofiją. Ji save visai 
teisingai vadina kultūrpedagogine. Kultūrinės vertybės jai turi 
ypatingos reikšmės ugdymo problemoje. Visa tai paragina pa- 
nagrinėti arčiau išvidinius kultūros filosofijos ir pedagogikos 
santykius. 

Išvidinis kultūros filosofijos ryšys su pedagogika aiškėja iš 
išvidinio ryšio tarp pedagogikos ir filosofijos apskritai. Šiandien 
pedagogai daug ginčijasi dėl pedagogikos, kaip mokslo, autono- 
miškumo. Niekas negali neigti, kad pedagogika tam tikru būdu 
priklauso nuo įvairių kitų mokslų: nuo psichologijos, nuo an- 
tropologijos, nuo medicinos, o ypač nuo filosofijos ir teologijos. 
Šitas priklausomumas kaip tik ir pažadina mintį, kad pedagogi- 
ka negalinti turėti autonomijos mokslų sistemoje, kad ji esanti 
tik tam tikros mokslų grupės dalis arba specijali antropologijos, 
ypatingai psichologijos, disciplina. R. Hėnigswaldas, pav., mano, 
kad pedagogika į universitetus gali būti įsileista tik kaip filoso- 
finė disciplina ?. 


2, Plg. Uber die Grundlagen der Pidagogik, Miinchen 1918. 

Šitoks ypatingas pedagogikos siejimas su filosofija nėra atsi- 
tiktinis. Tiesa, jis anaiptol nepanaikina pedagogikos, kaip moks- 
lo, autonomijos. Bet kuris mokslas gali būti nepriklausomas 
įvairiais atžvilgiais ir įvairiais laipsniais. Fizika, pav. intensyviai 
naudojasi matematika. Bet dėl to ji dar nenustoja nepriklauso- 
mumo, nors ji nėra nepriklausoma tokiame pat laipsnyje, kaip 
pati matematika. S. Behnas todėl teisingai mokslų autonomišku- 
mą skirsto į du laipsnius: į pirmo laipsnio ir antro 3. Fizika bus 
antro laipsnio nepriklausoma disciplina. Tuo tarpu matematika 
— pirmo laipsnio. Pritaikant šitą mintį pedagogikos ir filosofi- 
jos santykiams, bus aišku, kad filosofija yra pirmo laipsnio au- 
tonomiškas mokslas, o pedagogika — antro laipsnio. Iš kitos 
pusės, į mokslų autonomiškumą galima žiūrėti materijaliniu ir 
formaliniu atžvilgiu. Pedagogika naudojasi kitų mokslų išvado- 
mis, kaip medžiaga savo problemoms spręsti. Ji todėl materijali- 
niu atžvilgiu nėra autonomiška. Bet ji šitą medžiagą sutvarko 
savarankiškai, pagal savo uždavinius ir tikslus. Ji nagrinėja ją 
ypatingu atžvilgiu, kuriuo josios nenagrinėja nė vienas kitas 
mokslas. Formaliniu tad atžvilgiu pedagogika yra autonomiškas 
mokslas. Vis dėlto josios sąryšis su filosofija, ir tai ypatingas 
sąryšis, pasilieka visados, nes pedagogika ir materijaliniu atžvil- 
giu filosofijai lieka labai daug skolinga. 


Jau Platonas, pasak Natorpo, yra supratęs, kad ugdymas yra 
ne kas kita, kaip praktiškai pritaikyta filosofija. Ugdomasis 
darbas yra galimas tik tada, kai yra suvokiama žmogaus gyvėni- 
mo prasmė ir jo buvimo tikslas. Pirma, negu pradedama ugdyti, 
reikia žinoti, kam ugdyti. Ugdymo tikslas yra pirmutinis, su ku- 
riuo susiduria kiekvienas ugdytojas. Tikslas ugdyme, kaip ir 
visur kitur, yra primus in intentione. Tuo tarpu ugdymo tikslas 
nieku būdu negali būti suprastas ir susektas be gyvenimo tikslo. 
Žmogus ugdymu yra rengiamas gyvenimui. Todėl, kaip suprasi- 
me, koks yra gyvenimo tikslas, taip suprasime ir tai, koks yra ug- 
dymo tikslas. Kovoje už ugdymo tikslus visados pasirodo pa- 
saulėžiūra. Taip yra ne tik su ugdymo tikslu, bet ir su pačiu jo 
objektu. Pažiūros į žmogų taip pat turi lemiančios reikšmės vi- 
sam ugdomajam darbui. Kam ugdytinis yra tik medžiagos agre- 

s. Plg. Allgemeine Geschichte der Padagogik, 343—356 p. Paderborn 


1928. 
4. Pig. Philosophie und Paūdagogik, 5 p. Marburg 1909. 

gatas, kaip jį laiko materijalistinė pasaulėžiūra, tas jį ugdys ki- 
taip, negu tas, kas ugdytinį laiko Absoliuto atvaizdu. Kitoks bus 
ugdymas, jei žmogui yra pripažįstama substancijali ir nemirtin- 
ga siela, vėl kitoks, jei šita jo siela yra laikoma tik asocijacijų 
ryšuliu, kaip skelbia W'undto mokykla. Pažiūros į gyvenimą ir 
į žmogų, vadinasi, pasaulėžiūra, paimta plačiausia prasme, ap- 
sprendžia visą ugdomąjį darbą. 

Tuo tarpu nustatyti tam tikras pažiūras į būtį yra kaip tik 
filosofijos uždavinys. Filosofija par excellence yra pasaulėžiūros 
mokslas. Čia ji tad ir susiliečia su pedagogika. Filosofija duoda 
pedagogikai vedamųjų idejų. Ji negrindžia josios darbo tam tik- 
rais dėsniais, kaip bijologija ar fizijologija. Bet ji pedagogiką 
veda, nustatydama ugdytojui ir pedagogui jo darbo kryptį, ap- 
spręsdama jo darbo apimtį ir tikslą. Pedagogikos atžvilgiu filo- 
sofija yra vedamasis mokslas. 

Iš filosofinių disciplinų, kurios sudaro vedamuosius pedago- 
gikos mokslus, ypatingą vietą kaip tik ir užima kultūros filoso- 
Jija. Kultūros filosofija, kaip jau buvo minėta, nagrinėja tą gy- 
venimo sritį, kurią sudaro žmogiškoji kūryba, vadinasi, kuri 
priklauso nuo laisvo ir sąmoningo žmogaus veikimo.  Žmogiš- 
koji kūryba gyvenimo santvarkoje užima labai ypatingą vietą 
dėl to, kad tokią pat ypatingą vietą užima ir žmogus būties san- 
tvarkoje. Parengti žmogų gyvenimui, ką stengiasi ugdymas, reiš- 
kia visų pirma parengti jį šitai kūrybai, parengti jį taip, kad jis 
šitoje kūryboje aktyviai dalyvautų, kad jis sugebėtų kurti ir su- 
prastų savo kūrybos esmę ir tikslą. Kitaip sakant, parengti žmo- 
gų gyvenimui reiškia visų pirma parengti jį kultūrai, nes kultū- 
rą kaip tik ir sudaro žmogiškoji kūryba. Pirmutinis, plačiausias 
ir sykiu reikšmingiausias ugdymo uždavinys todėl yra kultūri- 
nimas. Kiti ugdymo uždaviniai, kaip fizinis ar net ir religinis 
auklėjimas sudaro tik nedidelę ugdomojo darbo dalį. Tuo tarpu 
visas ugdymas paprastai sukasi apie kultūrinį lavinimą. Kultūra 
yra plačiausia gyvenimo sritis, labiausiai išsišakojusi ir todėl 
parengimas jos tikslams taip pat yra plačiausias ir sunkiausias 
ugdymo uždavinys. į 

Kultūros filosofija šiam uždaviniui vykdyti kaip tik ir duo- 
da pagrindinių nurodymų. Ji atskleidžia žmogaus kūrybos pras- 
mę ir jos tikslus, ji nurodo, kokiomis lytimis šita kūryba krista- 
lizuojasi gyvenimo eigoje ir kokios reikšmės šios lytys turi vi- 
sai kūrybai. Tuo būdu kultūros filosofija tampa pagrindine ve- 

damąja disciplina svarbiausiam ugdymo uždaviniui — kultūri- 
nimui. Be kultūros filosofijos pedagogika negalėtų tinkamai su- 
prasti kultūrinio lavinimo tikslų ir tuo pačiu ji negalėtų imtis 
tinkamų priemonių kultūriniam žmogaus parengimui. Štai dėl 
ko prof. Šalkauskis ir sako, kad „pedagogas, nesiorientuojąs lais- 
vai ir sąmoningai kultūros problemoje, bus visados linkęs nesą- 
moningai ir pasyviai plaukti su srove ir laiku (6 p.) ir nepajėgs 
sunaudoti aukštiems ugdymo tikslams visų tų galimybių, kurių 
yra laisvoje žmogaus asmenybėje“ 5. Štai dėl ko kultūros filoso- 
fija formavosi paraleliai su pedagogikos mokslo formavimusi. 

Kultūros filosofijos ryšys su pedagogika ypač matyti dabar- 
tinėje pedagogikos srovėje, kuri paprastai yra vadinama kultūr- 
pedagogine. Kultūrpedagogikos atstovams (E. Ecker, E. Spran- 
ger, T. Litt, J. Cohn) „ugdymas yra kito asmens sielos meilės 
pažadintas noras išvystyti jame pilnutinį sugebėjimą vertybes 
prisiimti ir jas apipavidalinti“ 6. Vertybės sąvoka yra pagrindinė 
šitos pedagoginės srovės sąvoka. Ji todėl kartais net yra vadina- 
ma „wertphilosophische Pždagogik“7. Ugdymas šitai srovei 
yra vertybių realizavimas žmoguje. Kaip apskritai kultūra yra 
vertybių realizavimas tikrovėje, taip ugdymo esmė esanti ta, kad 
jis šitas vertybes realizuoja žmogaus asmenyje. Tuo jis ypatin- 
gai susiliečia su kultūra, tapdamas aukščiausiu kultūriniu veiki- 
mu. Iš tikro, jeigu ugdymas gamtinį žmogų paverčia kultūriniu, 
jei jis pakelia jį iš gamtinio padėjimo į sąmoningą ir kultūrinį 
padėjimą, tai ne kuo kitu, kaip tik aukštesnių vertybių realiza- 
vimu jo prigimtyje.  Kultūrpedagogika todėl ypatingai šliejasi 
prie kultūros, kurios gėrybėse ji mato realizuotas šitas aukštes- 
nes vertybes ir iš kurios išsivystymo ji tikisi laimėti ugdymui 
normas. Ugdymo idealai jai išauga iš kultūros idealų, ir ugdy- 
mo uždavinys yra taip parengti žmogų, kad jis „jam prieinamo 
kultūros pasaulio prasmę ir dorinį turinį pagal savo paties nu- 
sistatymą ir sugebėjimą suprastų, įvertintų ir apipavidalintų“ 9. 

Kultūrpedagogika šiandien yra rimčiausia pedagoginė sro- 
vė. Visi didieji Vakarų pedagogai yra kultūrpedagogikos šali- 
ninkai ir atstovai. Nesunku pastebėti, kad šitoje srovėje kultūra 


5. Kultūros filosofijos metmens, 6—7 p. 

S. E. Spranger, Lebensformen, 381 p. Halle a. s. 7 1930. 

*. Plg. A. Messer, Pidagogik der Gegenwart, Leipzig 2 1931. 

S. E. Spranger, Umriss der philosophischen Pždagogik, 173 p. „S0PBE“ 
nationale Zeitschrift fur Erziehungswissenschaft“ 1933/34. 

yra suprantama ne tiek, kaip gamtos apipavidalinimas ir ne tiek. 
kaip žmogaus kūryba, kiek kaip vertybių realizavimas. Kultūr- 
pedagogika iš esmės yra pagrįsta tam tikra kultūros filosofija. 
Kultūros supratimas čia yra atrama ugdymo supratimui. Ugdy- 
mas šiai srovei yra specijalus kultūrinis veikimas, kuriuo verty- 
bės yra realizuojamos žmoguje, vadinasi, toks kultūrinis aktas, 
kuris liečia žmogų. (Galima kultūrpedagogikai prikišti, kad jo- 
sios ugdymo supratimas yra per platus, kad kiekvienas ugdy- 
mas yra vertybių realizavimas, bet nekiekvienas vertybių reali- 
zavimas yra ugdymas. Vertybes žmoguje realizuoja ir dora, ir 
religija, ir higiena su medicina. Jeigu tad ugdymą en bloc laiky- 
sime vertybių realizavimu žmoguje, mes jį suplaksime su viso- 
mis minėtomis sritimis. Be vertybių realizavimo ugdymas dar 
turi savotiškų elementų, kurie jį atskiria ir nuo doros, ir nuo re- 
ligijos, ir nuo medicinos bei higienos. Kultūrpedagogika kaip 
tik ir nepastebėjo šitų savotiškų ugdymo pradų. Vis dėlto šita 
pedagoginė srovė yra charakteringa tuo, kad kultūros filosofija 
jai nurodo ne tik gaires pačiam ugdomajam darbui, bet kad į 
ir pagrindžia svarbiausias šitos srovės savokas. Kultūrpedago- 
gika yra aiškiausias ir artimiausias pavyzdys, kaip kultūros fi- 
losofija artimai siejasi su pedagogikos mokslu. 


12r 


TREGIAS SKYRIUS 


KULTŪROS FILOSOFIJA IR 
PASAULĖŽIŪRA 


1. Pasaulėžiūros supratimas 
a. Pasaulėžiūra, kaip dvasios santykis su būtimi 


Pasaulėžiūrų įvairumas yra neginčytinas faktas. Jau nuo pat 
žmogaus minties pabudimo dvasia nevienodai suprato pasaulį ir 
gyvenimą, nevienodai juos vertino ir todėl nevienodai formavo. 
Pažiūrų vienodumas yra siekiamasis žmonijos idealas. Bet isto- 
rijos vyksme jis niekados nebuvo ir nebus realizuotas. Atvirkš- 
čiai, juo žmogaus dvasia giliau įsibrauna į būties paslaptis, tuo 
savotiškiau ji šitą būtį suvokia ir tuo pažiūros vis labiau skaldo- 
si. Istorijos vyksmas, atrodo, einąs ne į pažiūrų vienybę, bet į 
pažiūrų įvairybę. Galimas daiktas, kad šitoji įvairybė kada nors 
pasieks išvidinę savo vienybę. Bet tuo tarpu mes galime kalbėti 
tik apie pasaulėžiūrų skaldymąsi ir net apie pakrikimą. Pasaulė- 
žiūrų įvairybė reiškia ne ką kitą, kaip žmogaus dvasios sugebėji- 
mą pažiūrėti į pasaulį ir į gyvenimą iš begalybės atžvilgių. Ir ši- 
tas sugebėjimas anaiptol nėra žmogaus dvasios silpnybė. At- 
virkščiai! Jis kaip tik ir parodo, kad žmogus bent in potentia 
yra begalinis, kad absoliutumas jam yra siekinys, tegul ir nie- 
kados nerealizuojamas. Pasaulėžiūrų įvairybė tikrumoje reiškia 
žmogaus dvasios absoliutumą. Chaosas, apie kurį šiandien vis 
labiau kalbama, atsiranda tik tada, kai visos šitos pažiūros ne- 
turi vienijančio centro, kai ir pati būtis praranda pirmykštę savo 
vienybę. Šiandieninis pasaulėžiūros pakrikimas kaip tik ir kyla 
iš tokio centro stokos. Šiandien savo pažiūromis žmogus suskal- 
dė pačią būtį ir tuo būdu pateko į visuotinį sąmyšį. Pats pasau- 
lėžiūros įvairumas, kaip toks, nėra ir negali būti jokia blogybė. 
Tis yra natūralus prigimto pažinimo padaras. Tai apsireiškimas 
dvasios santykių su būtimi. 

Pasaulėžiūra priklauso pažinimo sričiai. Bet pasaulėžiūrinis 
pažinimas nėra pirmykštis, najivus pasaulio bei gyvenimo suvo- 
kimas. Najivus suvokimas ir pergyvenimas gamina tik pasau- 
lėvaizdį, ne pasaulėžiurą. Pasaulėžiūra jau yra kritiško ir są- 

moningo žmogaus nusistatymo dalykas. Pasaulėžiūroje dvasios 
ir būties santykis jau yra kilęs iš žmogaus kovos su gamta, iš 
gamtos apvaldymo ir iš josios apipavidalinimo. Pasaulėžiūra 
jau yra tikra žmogiškoji kūryba ir todėl priklauso kultūros sri- 
čiai. Kai dvasia pažįsta pasaulį, ji pažįsta jį ne tik taip, kaip 
jis yra, bet ir taip, kaip pati dvasia yra. Pasaulis ateina dvasiai 
chaotišku pavidalu. Begalinė daugybė įspūdžių, kurie užplūsta 
mūsų sąmonę, patys savyje yra nesutvarkyti ir neprasmingi. 
Juos sutvarko ir įprasmina dvasia. Jeigu pasaulis mus pasiekia, 
kaip chaosas, ir jeigu vis dėlto mes jį suvokiame, kaip kosmos, 
tai tik dėl to, kad dvasia įveda į jį vienybės pradą, kad ji visiems 
Hems įspūdžiams suteikia prasmės, kad juos sutvarko ir susis- 
temina. Dvasios gyvenimas nėra įspūdžių suma, rišama aso- 
cijacijų. Dvasios gyvenimas yra organiška vienybė, kur sub- 
stancijalus centras telkia savyje visa, kas jame yra arba įvyksta. . 
Jis palenkia savo dėsniams išviršinius įspūdžius, jis persunkia 
dvasiniu pradu visą gamtą. R. Euckenas teisingai yra pastebėjęs, 
kad „tyrinėtojo pasaulis, perkeisdamas gamtą į jėgas, dėsnius 
ir santykius, iš esmės yra kitoks, negu tas, kurį mums perteikia 
juslės“.1! Juslių perteiktame pasaulyje dar vyrauja gamta. Dva- 
sios perkurtame ir perkeistame pasaulyje gamta ir dvasia sueina 
išvidinėn vienybėn. Pažinimas, iš kurio kyla pasaulėžiūra, nėra 
tikrovės fotografija, bet tikrovės portretas, kuriame yra įdėta 
jau ir kuriančiosios dvasios bruožų. Kiekviena pažįstanti dva- 
sia yra, tarsi, prizmė, kuri savaip laužia ateinančius įspūdžius ir 
juos savaip sutvarko. Tai nėra gnoseologinis subjektyvizmas. 
Tai tik noras dvasinį pažinimą išgelbėti iš najivaus realizmo, 
kuris pažinimo srityje neranda jokios kūrybos. Pažinimas yra 
kūryba, kaip ir kiekvienas dvasios aktas. Ir juo aukštesnis yra 
pažinimo laipsnis, tuo kuriamoji dvasios įtaka yra didesnė. Pa- 
žinimas kyla ne tik iš pažįstamo objekto, bet ir iš pažįstančio 
subjekto. Pažinimas yra pirmutinis aktas, kuriuo žmogaus dva- 
sia kuria ir palaiko kosmo vienybę. 

Pasaulėžiūra, kaip aukštesnis ir sistemingas pažinimo laips- 
nis, turi savyje dar daugiau žmogaus dvasios bruožų. Juslių 
pažinime dvasia tik priima tai, kas jai ateina iš išviršinio pa- 
saulio. Tai yra pažinimo medžiaga ir tuo pačiu intelektualinės 
kūrybos materijalinė atrama. Bet aukštesniuose pažinimo laips- 


1, Der Sinn und Wert des Lebens, 23 p. Leipzig 1922. 

niuose, iš kurių išauga pasaulėžiūra, žmogaus dvasia sutvarko 
ir apipavidalina šitą medžiagą jau pagal idealinę savo esmę ir 
pagal idealinius pirmavaizdžius. Todėl pasaulėžiūroje labai aiš- 
kiai žymus tasai pradas, kuris jungia pakrikus įspūdžius ir su 
jais atgebentą gamtinę medžiagą. Pasaulėžiūroje yra žymi 
dvasios struktūra. Šiuo tad atžvilgiu pasaulėžiūra yra kūrybinės 
dvasios santykiavimas su būtimi pažinimo tvarkoje. Pažinime 
dvasia suardo pasaulio užtvaras, įsibrauna į pačias jo gelmes ir 
būtį suvokia ne tik pasyviai, bet ir aktyviai, pati suteikdama 
būčiai savų bruožų, tuo būdu ją perkurdama ir suvienydama. 
Tasai būdas, kuriuo dvasia su būtimi santykiuoja, kuriuo ji būtį 
apipavidalina ir suvienija pažinimo srityje, kaip tik ir gamina 
pasaulėžiūrą. 

Pasaulėžiūra todėl visados yra tam tikras žmogaus nusistaty- 
mas būties atžvilgiu. Pasaulėžiūra yra dvasios santykiuosena su 
tuo, kas yra. Savo atsiradimui ji reikalauja dviejų polių: objek- 
tyvios būties ir subjektyvios dvasios. Pasaulėžiūra nėra tik vie-- 
nos dvasios padaras. Ji nėra tik subjektyvi. Bet ji nėra tik ob- 
jektyvus realybės išreiškimas. Ji nėra tik objektyvi. Pasaulė- 
žiūra yra būties ir dvasios sąvaikos padaras. Ji nėra nei dvasiai 
primestas realizmas nei dvasios sauvalia. Pasaulėžiūra atsiranda 
tada, kai dvasia organiškai susiliečia su būtimi, kai ji įima būtį 
į save ir sutapdo ją su išvidiniu savo pasauliu. Šitas įėmimo ir“ 
sutapdymo būdas gali būti labai įvairus. Jo įvairumas kaip tik 
ir gimdo pasaulėžiūrų įvairumą. 

Objektyvi būtis nėra vienalytė. — Ji yra turtinga laipsniais, 
sritimis ir atžvilgiais. (Gamta nėra tik mechaniniam dėsningu- 
mui palenktas daiktas. Ji taip pat yra Dievo kūrinys. Ji sle- 
pia savyje ideją, ji šitą ideją išvysto ir atskleidžia. Žmogus nėra 
tik animal rationale. Jis yra ir kūrėjas, ir kūrinys, ir atrama 
Dievo veikimui. Dievas yra ne tik pasaulio Sutvėrėjas, ne tik 
jo Palaikytojas, bet ir jo Atpirkėjas. Jis yra ne tik transcenden-- 
tinis, bet ir imanentinis. Kiekviena esybė yra polinga savo vi- 
duje, savo prigimtyje, todėl turtinga ir įvairi. (Galima ją todėl 
suvokti vienu kuriuo atžvilgiu. Galima ją šituo atžvilgiu vertinti 
bei formuoti. Dar daugiau! Individuali žmogaus dvasia ne- 
gali aprėpti būties visu plotu. Nė viena sutverta dvasia nesu- 
geba išsamiai pažiūrėti į būtį. Ji yra priversta pasirinkti vieną 
kurį atžvilgį ir juo būtį suvokti ir vertinti. Jeigu Krikščionybė 
yra laikoma pilnutine pasaulėžiūra, tai tik dėl to, kad ji yra. 


127 


„Dievo, ne žmogaus, padaras. Krikščionybė išreiškia ne tai, kaip 
žmogus suvokia būtį, bet kaip ją suvokia Dievas. Krikščiony- 
bės pilnatvė yra sykiu ir dieviškos josios kilmės įrodymas. 
Tuo tarpu kiekviena kita pasaulėžiūra, kuri yra žmogaus su- 
kurta, visados tam tikra prasme yra vienašališka, nes žmogaus 
dvasia gali suvokti pasaulį tik vienu ar kitu kuriuo atžilgiu. 
Tik objektyvioje dvasioje, tik visų laikų ir tautų pažinime reali- 
zuojasi pasaulėžiūros pilnatvė. Visuotiniame žmonijos pažinime 
atsispindi pilnutinis dieviškasis pažinimas. Šita prasme teisin- 
gai yra sakoma, kad Krikščionybėje nėra nė vienos dogmos, ku- 
rios nebūtų skelbusi ta ar kita pasaulėžiūra. Tai reiškia, kad 
dieviškasis pasaulio ir gyvenimo pažinimas arba dieviškoji pa- 
saulėžiūra yra išbarstyta žmogiškųjų pasaulėžiūrų įvairumoje. 

Čia ir glūdi pirmutinė pasaulėžiūrų įvairumo priežastis. Pa- 
saulėžiūrų įvairumas visų pirma reiškia būties turtingumą bei 
įvairumą ir sykiu dvasios galią šitą turtingumą pažinti vienu ku- 
riuo atžvilgiu. Atskiros pasaulėžiūros yra tik konkrečios šito 
būties turtingumo išraiškos. 

Bet turtinga ir įvairi yra ne tik būtis. Įvairi yra ir dvasia, 
kuri būtį suvokia, vertina ir formuoja. Dvasia turi savą struk- 
tūrą, kuri būtį keičia ir pertvarko pagal dvasios reikalavimus. 
Dvasia turi tam tikrą sugebėjimą įsibrauti į būties gelmes pro 
vieną ar pro kitą punktą. Ji turi tam tikrą lytį, kuria apsprendžia 
būtį, ją formuodama ir jau net pažindama. Ji turi tam tikrą 
normą, kuria būtį vertina. Šitie sugebėjimai, lytys ir normos 
kaip tik ir sudaro dvasios struktūrą. Dvasia yra struktūringa 
pačioje savo prigimtyje. E. Sprangeris? yra susekęs ir aprašęs 
šešetą pagrindinių žmogaus dvasios struktūrų. Pasak Sprange- 
rio žmogaus dvasia gali turėti teorinę, ekonominę, socijalinę, 
estetinę, prievartinę ir religinę struktūrą. Pagal šias struktūras 
Sprangeris charakterizuoja visą žmogaus pasaulėžiūrą, jo san- 
tykius su įvairiomis gyvenimo sritimis ir jo nusistatymus. Ga- 
limas daiktas, kad tokių struktūrų yra ir daugiau. Bet viena yra 
tikra, kad dvasia nėra vienalytė, kad ji pati savyje yra tam tikru 
būdu apspręsta. 

Dvasios struktūringumas yra antra pasaulėžiūrų įvairumo 
priežastis. Pasaulėžiūra, kaip minėjome, nėra paprastų įspūdžių 
telkinys arba faktų konstatavimas. Pasaulėžiūra išauga iš kūrybi- 


2. Plg. Lebensformen, 121—236 p. 

nio dvasios santykiavimo su būtimi. Tuo tarpu šitas kūrybinis 
dvasios santykiavimas kaip tik ir yra apsprendžiamas dvasios 
išvidinės struktūros. Išvidinė dvasios struktūra apsprendžia 
pažįstamą, vertinamą ir formuojamą būtį. Pasaulėžiūrų įvairu- 
mas todėl reiškia ne tik būties turtingumą, bet ir dvasios struk- 
tūrų įvairumą. 

Šita prasme K. Joėlis teisingai pasaulėžiūrą vadina dvasios 
stiliumi. „Jeigu šiandien, sako Joėlis, jau meno stiliai teisingai 
yra aiškinami, kaip pasaulėžiūrų išraiška, tai dar geriau pačias 
pasaulėžiūras galima suprasti, kaip dvasios stilius, kurie vis dėlto 
ne savavališkai eina vienas po kito, bet vienas kitą atitinka, vie- 
nas kitą papildo iš gyvenimo visumos, kuri įvairiose savo funk- 
cijose išvysto vieningą savo struktūrą (VIII p.)... Pasaulėžiū- 
ros yra stiliai... Ne tik menas turi savo stilių. Jį turi ir dvasia. 
Ne tik pasaulėžiūros išraiška mene susiformuoja stiliumi, bet 
juo susiformuoja ir pati pasaulėžiūra, nes ji yra ne kas kita, kaip 
tiesos formavimas“.3 Pasaulėžiūra, formuodama ir išreikšdama 
būtį, formuoja ir išreiškia ją pagal dvasinę žmogaus struktūrą, 
pagal išvidinį jo prigimties palinkimą ir sugebėjimą tam tikru 
būdu žiūrėti į pasaulį bei į gyvenimą. 

Pasaulėžiūra yra, kaip pastebi Joėlis, ir tiesos formavimas. 
Tiesos ir pasaulėžiūros santykiai dar geriau atskleidžia pasaulė- 
žiūrų įvairumo prasmę. Tiesa yra viena. Tiesa yra amžina ir 
gyva. Bet tiesa neapsireiškia žmogaus dvasiai visu pilnumu. 
Tiesą, kaip tokią, tiesą visoje josios pilnatvėje pažįsta tik dieviš- 
kasis protas. Žmogaus dvasiai tiesa yra prieinama tik per kon- 
krečius pavidalus, tik dalimis, tik tarpsniais. Šitie tiesos pavi- 
dalai, šitos dalys, šitie tarpsniai kaip tik ir yra pasaulėžiūros. 
Pasaulėžiūroje tiesa įsikūnija vienu kuriuo atžvilgiu.  Pasaulė- 
žiūra išreiškia tik tiesos aspektą. Bet ji negali suimti savin vi- 
sos tiesos, kaip dvasia negali suimti savin visos būties. Nė vie- 
noje pasaulėžiūroje, kurią tik yra sukūrusi žmogaus dvasia, nėra 
tiesos pilnatvės. Tiesa savo pilnatvėje gyvena visose pasaulė- 
žiūrose ir visuose įsitikinimuose, ir tik per juos išsivysto. Pa- 
saulėžiūrų įvairumas tiesos atžvilgiu reiškia tiesos skleidimąsi 
laike ir erdvėje. Pasaulėžiūra yra konkretus tiesos išsivystymo 
ir skleidimosi pavidalas. Šiuo tad atžvilgiu Joėlis teisingai sako, 
kad „tiesa yra amžina, pasaulėžiūra laikinė; tiesa pastovi, pasau- 


š. Wandlungen der Weltanschauungen I, VIII, 51 p. 

lėžiūra kintanti; tiesa vieninga, pasaulėžiura dauginga ir įvairi 
(2 p)... Tiesa, sako Joėlis kitoje vietoje, gyvena konkrečiuose 
savo pavidaluose — pasaulėžiūrose, kurios, kaip ir visi pavida- 
lai, gyvena ir miršta, nes jos pilnatvės tik siekia, bet niekados 
nerealizuoja; jos tik daugiau ar mažiau dalyvauja amžiname tie- 
sos gyvenime“.* Juo kuri pasaulėžiūra daugiau tiesos apima, 
juo jos dalyvavimas tiesos gyvenime yra platesnis, tuo ir šitos pa- 
saulėžiūros amžius yra ilgesnis. Tiesa yra amžinai gyva, todėl 
ji išsivysto, išsivysto ne chaotiškai, bet organiškai įvairių pasau- 
lėžiūrų ir jų sistemų pavidalais. 

Du tad yra pagrindiniai dalyviai, ant kurių rymo pasaulė- 
žiūrų įvairumas: būties turtingumas ir dvasios struktūringumas. 
Bet šitie dalykai yra susiję ir tarp savęs. Dvasios struktūra vi- 
sados atitinka ta ar kitą būties atžvilgį, tą ar kitą būties laipsnį 
ar sritį, Tarp dvasinės žmogaus struktūros ir būties yra orga- 
niškas ryšys. Pedagogikoje yra žinoma Kerschensteinerio „Ia- 
vinimo vyksmo aksijoma“, kurią jis taip formuluoja: „Individo 
lavinimas yra galimas tik tomis kultūros gėrybėmis, kurių dva- 
sinė struktūra visai arba iš dalies atitinka individualinės psichės 
struktūrą“.5 Šita Kerschensteinerio aksijoma tinka ir pasaulė- 
žiūrai. Kaip lavinimo vyksme individas pastovių lyčių igyja 
tik iš tų kultūrinių gėrybių, kurios atitinka išvidinę jo struktūrą, 
taip ir pasaulėžiūrą kuriant esti imami tik tie būties laipsniai, tik 
tie josios atžvilgiai arba tik tos josios sritys, kurios atitinka kū- 
rėjo dvasios struktūrą. -Žmogaus dvasia čia pasirenka tik tai, 
kas susiderina su josios struktūringumu. Būties turtingumas ir 
dvasios struktūringumas atitinka vienas antrą ir abu, organiškai 
sutapę, kuria vienokią arba kitokią pasaulėžiūrą. Jeigu mums 
pavyktų atspėti pagrindinius būties laipsnius ir pagrindines dva- 
sios struktūras, mes lengvai galėtume surasti ir pagrindinius pa- 
saulėžiūrų tipus. 


b. Pagrindiniai pasaulėžiūrų tipai 


Pagrindiniai būties laipsniai yra trys: gamta, kurią sudaro 
medžiaga ir gyvybė; dvasia, kuri reiškiasi asmeniu ir visuo- 
mene, ir Dievas. Visi šitie trys būties laipsniai yra pagrindiniai, 
pirmykščiai ir amžini, bent ex parte post. Jie negali būti vienas 


4. op. cit. 2, 20 p. 
5. Das Grundaxiom des Bildungsprozesses, 27 p. Berlin *1927. 

iš kito išvedami, nors yra vienas su kitu susiję ir vienas kitą 
paremią.  Gyvybė nėra medžiagos eksponatas, nors ji reika- 
lauja medžiagos, kaip materijalinės atramos, kad galėtų veikti. 
Dvasia negali būti išvedama iš gamtinės būties, nors savo vei- 
kimui ji gamtos taip pat yra reikalinga. Dievas yra aukš- 
tesnis už gamtą ir už dvasią. Jis yra visos kitos būties Kūrėjas. 
Bet kūrinija nėra emanacija. Kūrinija nėra Dievo esmės susi- 
kristalizavimas. Dievas nėra išvedamas iš kūrinijos, ir kūrinija 
iš Dievo. Vis dėlto kaip kūrinija negali nei egzistuoti nei 
būti atbaigta be Dievo, taip ir Dievas negali pasaulio arba tos 
pačios kūrinijos atbaigti be josios pačios. Tegul šita Dievo ne- 
galia ir nėra absoliuti. Vis dėlto, esant dabartinei tvarkai, kuri 
yra paties Dievo norėta, kūrinija, ypač žmogus, sudaro Dievo 
veikimui sąlygas ir parengia jam atramą. Toki kilniausi Dievo 
aktai, kaip atpirkimas, pašventimas, pasaulio perkeitimas, da- 
bartinėje tvarkoje negali įvykti be laisvo ir sąmoningo žmogaus 
prisidėjimo. Per žmogų su Dievu bendradarbiauja ir visas gam- 
tinis pasaulis. 


Šitais trimis laipsniais išsisemia visas būties turtingumas. Jo- 
kių kitų būties laipsnių be šitų trijų nėra. Reikia pastebėti, kad 
kiekvienas šitas laipsnis turi dar įvairių atžvilgių. (Gamta reiš- 
kiasi medžiaginiu, vegetatyviniu ir sensityviniu pradu. Dvasia 
reiškiasi intelektualiniu, voliuntariniu ir estetiniu pradu. Die- 
vas taip pat gali būti suvokiamas, kaip Deus in nobis ir Deus 
supra nos. Visi šitie atžvilgiai taip pat turi reikšmės būties pa- 
žinimui ir josios formavimui. Jie taip pat dalyvauja pasaulė- 
žiūrų kūrime. Visai teisingai yra kalbama apie materijalizmą, 
kuris atsiremia į medžiaginį gamtos principą; apie vitalizmą, 
savo pagrindu turintį gyvybę; apie intelektualizmą, kuris yra 
remiamas intelektualiniu dvasios pradu; apie voliuntarizmą, ku- 
ris persvarą atiduoda valiai; apie esteticizmą, kuris į gyvenimo 
pagrindą deda estetinį dvasios principą; apie religinį imanen- 
tizmą, kuris Dievą supranta, kaip gyvenantį viduje būties; apie 
religinį transcendentizmą arba dejizmą. kuris Dievą laiko su bū- 
timi nesusisiekiančiu principu. Bet visos šitos pasaulėžiūros 
sudaro jau smulkesnius pagrindinių tipų atžvilgius.  Pagrindi- 
niai tipai išauga iš pagrindinių būties laipsnių. 

Sunkiau yra surasti dvasios struktūrų tipus. Žmogaus dva-: 
sia šiuo atžvilgiu dar nėra pakankamai ištirta. Vis dėlto šian- 
dieninė psichologija yra jau tiek pažengusi, kad bent pagrindi- 


151 


niai dvasios struktūros tipai gali būti nustatyti. Lemiančios 
reikšmės čia turi E. Sprangerio tipologija. Jau esame minėję, 
kad Sprangeris surado ir aprašė šešetą dvasios struktūros tipų: 
teorinį, ekonominį, estetinį, socijalinį, prievartinį ir religinį. Bet 
jeigu gerai įsižiūrėsime į visus šituos tipus, lengvai galėsime tarp 
kai kurių jų rasti organiškų ryšių ir suvesti juos į dar bendres- 
nes kategorijas. Ekonominė dvasios struktūra, arba, kaip Spran- 
geris pats vadina, „ekonominis žmogus“ yra panašus į prievar- 
tinę struktūrą arba į „prievartos žmogų“ (Machtmensch) tuo, 
kad juos abu jungia Aristotelio fysiss Ekonominio žmogaus 
pagrindas yra gamtinis daiktas. Prievartos žmogaus pagrindas 
dažnai yra gamtinė jėga. Abu juodu yra gamtos žmonės. Nei 
vienas nei antras dažniausiai nepakyla viršum gamtinės tvarkos 
ir viršum josios dėsningumo. Jų dvasios struktūra savo pa- 
grinde yra vienoda. Tik ekonominis žmogus labiau krypsta į 
medžiagą, kuri duoda naudos, o prievartos žmogus labiau žavisi 
gyvybe, iš kurios kyla jėga. Bet ir medžiaga ir gyvybė yra 
gamtos pradai. (Gamta apsupa ir ekonominį ir prievartinį žmogų 
ir jiems abiem sudaro bendrą pagrindą. Šitokią dvasios struk- 
tūrą, kuri pirmoje eilėje krypsta į gamtą, mes vadinsime natūra- 
listine, o ją turintį žmogų — homo naturalista. 

Teorinė, estetinė ir socijalinė struktūra arba teorinis, esteti- 
nis ir socijalinis žmogus yra panašūs vienas į kitą tuo, kad visus 
juos jungia dvasia. Kiekviena šita struktūra yra paremta dva- 
sios gyvenimu: ji iš dvasinio prado kyla ir į dvasią krypsta. 
Teorinio žmogaus pagrindas yra tiesa, estetinio — grožis ir so- 
cijalinio — meilė. Bet visi šitie trys pradai: tiesa, grožis ir meilė 
yra dvasios pradai. Jie nėra iš gamtos. Jie nėra gamtinio dės- 
ningumo padarai. Jie kyla kūrybiniu laisvos žmogaus dvasios 
veikimu. Dvasia yra jų visų pagrindas ir tuo pačiu pagrindas 
anų trijų struktūrų. Jos visos yra viena nuo kitos skirtingos. 
Bet visos jos savotiškais pavidalais išreiškia dvasios gyvenimą. 
Bet dvasia gyvena žmoguje. Žmogus yra vienintelis dvasios tu- 
rėtojas ir josios reiškėjas. Dėl to konkrečiai šitoji dvasinė struk- 
tūra atsiremia į žmogų, kaip į dvasinį pradą. Žmogaus būtybė 
ir josios gyvenimas čia yra kiekvieno veikimo pagrindas ir cent- 
ras. Todėl šitokią dvasios struktūrą, kuri pirmoje eilėje krypsta 
į žmogaus dvasią, mes vadinsime Rhumanistine, o ją turintį žmo- 
gų — homo humanista. 

Natūralistinė ir humanistinė dvasios struktūra apima penketą 
Sprangerio tipų: ekonominį ir prievartinį, teorinį, estetinį ir soci- 

jalinį. Lieka dar vienas: religinis žmogus, kuris negali būti su- 
jungtas nė su vienu aukščiau minėtu tipu, nes jo pagrindas yra 
visai kitoks. Religinis žmogus iškyla aukščiau ir už natūralistinį 
ir už humanistinį žmogų. Religinė dvasios struktūra pirmoje 
eilėje krypsta ne į gamtą ir ne į dvasią, bet į Dievą. Dievas čia 
yra kiekvieno veikimo pagrindas ir toji būtis, kuri patenkina 
šitos dvasinės struktūros reikalavimus. Tokią dvasios struk- 
tūrą mes vadinsime tejistine, o ją turintį žmogų — homo theista. 
Trys tad yra pagrindinės dvasinės struktūros: natūralistinė, 
humanistinė ir tejistinė. Trys yra šitų struktūrų apspręsti žmo- 
nių tipai: homo naturalista, homo humanista ir homo theista. 
Iš kitos pusės yra trys pagrindiniai būties laipsniai: gamta, dva- 
sia ir Dievas. Savaime aišku, kad šitos trys dvasios struktūros 
atitinka anuos tris būties laipsnius, nes dvasios palinkimas į t3 
arba į kitą laipsnį ir sudaro josios struktūros esmę. Homo na- 
turalista savaimingai linksta į gamtą, homo humanista — į žmo- 
gaus dvasią, homo theista — į Dievą. Iš šito linkimo, iš dvasios 
santykiavimo su ją liečiančia būtimi išauga ir trys pagrindinės 
pasaulėžiūros: natūralizmas, humanizmas ir tejizmas. 
Natūralizmas yra natūralistinės dvasios struktūros gavinys 
santykiavime su gamta. Homo naturalista gamtoje randa jo 
gyvenimą ir jo dvasią atitinkantį pradą, juo atsiremia ir juo ap- 
sprendžia savo santykius su kitais būties laipsniais. Natūralisti- 
nis žmogus gali neneigti nei dvasios nei Dievo. Bet jis juos su- 
vokia, kaip gamtinius principus. (Gamtos dėsnius jis pritaiko 
dvasiai ir Dievui. Modernusis Dievo supratimas, kaip di- 
džiojo Matematiko, kaip didžiojo Fiziko ir pasaulio Statytojo, 
yra natūralistinės dvasios padaras. Tai gamtinių sąvokų pri- 
taikymas antgamtinei realybei. Homo naturalista nutraukia 
Dievą ir dvasią į gamtos sferas, taiko jiems gamtinius dėsnius 
ir mąsto apie juos gamtinėmis sąvokomis. Jis juos sugamtina. 
Natūralistinės pasaulėžiūros pėdsakų galima rasti visur: ir moks- 
le, ir mene, ir visuomeniniame gyvenime, ir religijoje. Pagrin- 
dinė jų žymė yra gamtinio dėsningumo pabrėžimas. 
Humanizmas yra gavinys humanistinės dvasios struktūros 
santykiavimo su žmogumi. Homo humanista laiko žmogų bū- 
ties centru, į jį atremia savo mąstymą bei veikimą ir iš jo kylan- 
čiais dėsniais apsprendžia visą gyvenimą. (Gyvenimo šaknys 
humanistinei pasaulėžiūrai glūdi žmoguje. Žmoguje yra tiesos, 
gėrio ir grožio pagrindai. Žmogus yra gamtos viešpats. Žmo- 

gus yra antrasis Dievo Aš. Žmogaus santykiai su gamta ir su 
Dievu čia yra tvarkomi pagal dvasios gyvenimo principus. Kiek 
natūralizme vyrauja priežastingumas ir būtinumas, tiek huma- 
nizmo pagrindas yra prasmingumas ir laisvė. Žmogus čia tam 
tikru būdu suantropomorfina visą gyvenimą, nes visą jį stengiasi 
perskverbti žmogaus dvasia. 

Tejizmas yra gavinys teistinės dvasios struktūros santykia- 
vimo su Dievu. Homo theista į visą būtį žiūri sub specie aeter- 
nitatis. Dievas tokiai dvasios struktūrai yra vienintelis pradas, 
kuris patenkina giliausius žmogaus ir visos būties reikalavimus, 
kuris viską išaiškina, viskam duoda prasmę ir tikslą, „kuriame 
gyvename, judame ir esame“. Tejistinis žmogus nori viską iš 
Dievo išvesti ir viską į Dievą suvesti. Pasaulio vyksmas jam 
Dievu prasideda ir Dievu baigiasi. Visa būtis eina Dievo lin- 
kui, stengiasi su Juo susijungti ir būti sudievinta. Tejistinė pa- 
saulėžiūra stato absoliutinius reikalavimus ir dvasiai ir gamtai. 
Dieviškasis gyvenimas ir dieviškieji dėsniai čia yra laikomi 
normalaus ir tikro gyvenimo dėsniais. Kiekvienos normos pa- 
grindo, vistiek ar šitoji norma būtų tiesa, ar gėris, ar grožis, jieš- 
koma absoliutinėje Būtyje. Mistinis bruožas žymu visuose ši- 
tos pasaulėžiūros žygiuose. 

Nereikia nė aiškinti, kad gryni šitų pasaulėžiūrų tipai nėra 
dažnas dalykas. Paprastai jie esti sumišę, susijungę ir susilieję. 
Bet kiekviena konkreti pasaulėžiūra visados priklauso vienam 
arba kitam tipui. Kiekvienas konkretus žmogus yra daugiau 
natūralistas, arba daugiau humanistas, arba daugiau tejistas. Ši- 
tos trys pagrindinės pasaulėžiūros savo bruožais nudažo ištisas 
teorijas, ištisas tautas, kultūras ir amžius. Jos traukiasi per visą 
istoriją ir dijalektiniu savo vyksmu kuria istorinius perijodus: 
juos gimdo ir žudo. Gal neklysime pasakę, kad antikinės kul- 
tūros dvasia buvo humanistinė, kad viduriniais amžiais vyravo 
tejistinė pasaulėžiūra, kad humanizmas atsigavo renesanso metu 
ir kad paskutinieji amžiai smarkiai pakrypo į natūralizmą. Ne- 
klysime gal tvirtindami, kad demokritiškoji filosofija yra 
daugiau natūralistinė, aristoteliškoji-tomiškoji yra daugiau huma- 
nistinė, o platoniškoji-augustiniškoji yra daugiau tejistinė. Pa- 
saulėžiūrų bangavimas istorijos vyksme sudaro įdomiausią isto- 
rijos filosofijos problemą. Šitoje vietoje ji negali būti net nė 
paliesta. Čia mes tik pabrėžiame pagrindinius pasaulėžiūrų ti- 
pus ir juos labai trumpai charakterizuojame. 

2. Pasaulėžiūriniai kultūros filosotijos tipai 


Pagrindiniai žmogaus dvasios nusistatymai visos būties at- 
žvilgiu turi didelės reikšmės ir pažiūroms į kultūrą. Kaip žmo- 
gus suvokia, vertina ir formuoja visą būtį, taip lygiai jis nusi- 
stato ir žmogiškosios kūrybos atžvilgiu. Iš bendrųjų pasaulė- 
žiūros tipų išauga pasaulėžiūriniai kultūros filosofijos tipai, ku- 
rie yra ne kas kita, kaip anų bendrųjų tipų specijalus pritaiky- 
mas kultūros problemai. Žmogiškoji kūryba taip pat yra tik- 
rovės dalis. Žmogaus dvasia taip pat negali šitos dalies ap- 
rėpti visoje josios pilnumoje. Į žmogiškąją kūrybą taip pat ga- 
lima žiūrėti tam tikru atžvilgiu ir juo grįsti visą kultūros prob- 
lemos tyrinėjimą. Tokiu būdu ir formuojasi įvairios kultūrinės 
žmogaus pažiūros ir įvairūs kultūros filosofijos tipai. Bet šitos 
pažiūros ir šitie tipai yra visados įjungti į bendrąją žmogaus 
pasaulėžiūrą. Negalimas daiktas, kad natūralistinės pasaulėžiū- 
ros atstovas kultūros filosofijoje pasisakytų už tejizmą. Kultūri- 
niai nusistatymai nėra kokios specijalios pažiūros, bet tik viena 
organiška bendrosios pasaulėžiūros dalis. Kultūros filosofija, 
gal labiau negu kuri kita, priklauso nuo bendrųjų pažiūrų į būtį, 
nes žmogus sava kūryba formuoja visą pasaulį ir tuo pačiu jo 
viso atžvilgiu pareiškia tam tikrą nusistatymą. Kokios yra žmo- 
gaus pažiūros į būtį, tokios jos yra ir į būties vyksmą arba į gy- 
venimą, kurio problemos sprendime kultūros filosofija užima 
labai žymią vietą. 

Todėl pagal bendruosius pasaulėžiūros tipus formuojasi ir 
pasaulėžiūriniai kultūros filosofijos tipai. Čia galime kalbėti apie 
kultūrinį natūvalizmą, apie kultūrinį humanizmą ir apie kul- 
tūrinį tejizmą. 


a. Kultūrinis natūralizimas 


Kultūrinis natūralizmas yra išaugęs iš bendrosios natūra- 
listinės pasaulėžiūros. Kaip visam natūralizmui gamta yra aukš- 

čiausias gyvenimo laipsnis, taip ir kultūrinis natūralizmas žmo- 
giškąją kūrybą laiko pirmoje eilėje gamtos veiksnių padarų. 
Žmogus čia yra tik sąmoningas įrankis gamtos dėsnių rankose. 
Ne idejos, ne įsitikinimai, ne asmuo ar visuomenė turi pagrin- 
dinės ir pirmaeilės kultūrai reikšmės, bet gamta su visomis savo 
sritimis. Gamta kultūriniam natūralizmui yra ne medžiaga, ne 
materijalinė atrama, bet pirmaeilė ir aktyvi kultūrinės kūrybos 
apsprendėja. Gamtiniai veiksniai apsprendžia kultūrą ne tik kaip 
sąlygos, bet ir kaip josios kūrėjai. Kultūrinės kūrybos motyvai 
šitai kultūros filosofijos srovei yra gamtiniai motyvai, ir kultū- 
rinės kūrybos tikslai čia yra gamtiniai tikslai. 

Gamtiniai veiksniai gali būti dvejopi. Jie gali kilti arba iš 
medžiagos arba iš gyvybės, nes ir pati gamta apsireiškia, kaip 
materijalinis ir vitalinis principas. Todėl kultūrinis natūralizmas 
gali labiau pabrėžti arba medžiagos vaidmenį kultūrinėje kūry- 
boje arba gyvybės. Tuo pačiu šitas kultūros filosofijos tipas 
suskyla į dvi pagridines sroves: į kultūrinį materijalizmą ir 
kultūrinį vitalizmą. 

Pirmutinė natūralistinės kultūros filosofijos srovė yra 


kultūrinis materijalizmas. 


Kultūrinio materijalizmo grindėjas yra K. Marksas. Marksas 
buvo pirmutinis, kuris natūralistinę pasaulėžiūrą pritaikė kul- 
tūrinių problemų sprendimui. Marksas yra išaugęs iš devy- 
nioliktojo šimtmečio dvasios. Galima šitą amžių vertinti labai 
įvairiai. Bet viena yra tikra, kad socijalinės problemos atsira- 
dimas ir radikalus josios sprendimas yra ir bus charakteringiau- 
sia šito amžiaus žymė. Technikos įsigalėjimas perkeitė žmonių 
santykius tarp savęs ir su gamta. Pirma gamtos turtai buvo pri- 
einami kiekvienam, kas tik sugebėjo pasinaudoti įrankiu. De- 
vynioliktajame amžiuje — ir net jau anksčiau — mašina juos su- 
telkė į rankas tų, kurie galėjo šitų mašinų įsigyti. Fabrikas nu- 
galėjo amatininką, ir mašina išstūmė įrankį. Kova už duoną pa- 
keitė kovas už ideją. Markso doktrina kaip tik ir buvo „kovos 
už duoną filosofija“. 

Marksas išėjo iš visai realaus fakto, kad materijaliniai žmo- 
gaus reikalai apsireiškia žmogaus gyvenime būtinu būdu, kad 
jų bent minimalinis patenkinimas yra pagrindinė bet kurios kū- 
rybos sąlyga. Bet jis šitą faktą išaiškino labai savotiškai. Materi- 
jalinių reikalų būtinumas jo buvo padarytas vyriausiu gyveni- 

mo apsprendėju ir kūrėju. Visa, kas tik yra žmogaus kuriama, 
vyksta šitų reikalų dėliai. Visa žmonijos kultūra yra ne kas kita, 
kaip įvairūs ekonominės kultūros pavidalai. Žmogiškosios kū- 
rybos akstinai yra ne dvasiniai reikalai, bet ekonominiai arba 
fiziniai. Idejos esančios kilusios iš ekonominio gyvenimo išsi- 
vystymo. Dvasiniai motyvai arba dvasiniai reikalai yra tik ne- 
esminis priedas prie ekonominių reikalų. Visa žmogaus kultū- 
ros istorija esanti ne kas kita, kaip įvairių ekonominių veiksnių 
kova vienų su kitais ir šitos kovos rezultatas, sudarąs įvairius 
kultūros tipus. Kultūrų atsiradimą ir žlugimą Marksas taip pat 
aiškina grynai ekonominėmis priežastimis. 

Tuo būdu kultūrinio materijalizmo filosofijoje žmogaus dva- 
sia neturi vietos kultūrinėje kūryboje arba šita josios vieta yra. 
labai menka. N. Berdiajevas teisingai pastebi, kad ekonominis 
materijalizmas yra vienintelė doktrina, kuri ligi galo išvystė vi- 
sas tas koncepcijas, kurios jau nuo apšvietos laikų reiškėsi isto- 
rijos ir kultūros filosofijoje. Visos kitos doktrinos daugiau ar 
mažiau dar palikdavo dvasiai vietos kultūrinėje kūryboje. Vie- 
nas tik ekonominis materijalizmas turėjo drąsos paneigti visas 
tradicijas, visokį istorinio gyvenimo nenutrūkstamumą ir jo ryšį 
su aukštesniais žmogaus reikalavimais. „Ekonominio materija- 
lizmo koncepcijoje, sako Berdiajevas, istorinis vyksmas atrodo 
visiškai neturįs sielos. Siela, išvidinė misterija, išvidinis paslap- 
tingas gyvenimas daugiau nebeegzistuoja ir niekur neegzistuoja. 
Nepasitikėjimas šventenybėmis priveda prie to, kad vieninteliu. 
realiu istorijos vyksmu yra laikomas materijalinės ekonominės 
produkcijos vyksmas, ir tos ekonominės formos, kurias šitas. 
vyksmas pagimdo, atrodo, kaip vienintelės ontologinės, pir- 
mykštės ir realios formos. Visa kita yra tik antraeiliai dalykai, 
tik refleksas, tik priedūras. Visas religinis gyvenimas, visa dva- 
sinė kultūra, visa žmogiškoji kūryba yra tik atvaizdas, tik re- 
fleksas, bet ne tikroji realybė“.! Čia kaip tik ir glūdi visa kultū-- 
rinio materijalizmo stiprybė. Jis, absoliučiai teigdamas fizinių 
žmogaus reikalų nelygstamumą, savo doktrinoje be jokių kom- 
promisų paneigė dvasinių reikalų reikšmę, ko kitos doktrinos. 
nedrįsdavo padaryti. Tuo būdu buvo atskleistas kelias į visiš- 
kai kitokį kultūros ir istorijos supratimą. Iš neaiškaus ir netik- 
ro padėjimo kultūros ir istorijos filosofija buvo priversta išeiti į 

pasaulėžiūrinio savo apsisprendimo aiškumą. Arba kultūra yra 
kuriama dvasios ir yra dvasinis dalykas, arba dvasia yra tik 
įrankis materijalinių reikalų rankose, ir todėl kultūra yra eko- 
nominis dalykas. Trečios išeities čia nėra. Marksizmas šitą dile- 
mą pastatė visu griežtumu. Pasaulėžiūrinis kultūros filosofijos 
pobūdis marksizmo doktrinoje yra aiškiausias. 

Antra kultūrinio natūralizmo srovė, kuri mūsų dienomis kas 
kartą darosi vis stipresnė, yra 


kultūrinis vitalizmas: 


Kiek kultūrinis materijalizmas kultūros kūrimo veiksniais laiko 
medžiaginius ekonominius dalykus, tiek kultūrinis vitalizmas 
vieninteliu tikru ir pirmaeiliu kultūros kūrėju laiko vitalinį arba 
gyvybinį žmogaus pradą. Šitas kultūros tipas dar yra gana jau- 
nas. Bet paskutiniais metais jis jau susiformavo rasizmo pavi- 
dalu. Rasistinei kultūros filosofijai kultūrinio žmonijos gyve- 
nimo apsprendėjas yra rasė. Kiek kultūrinis ekonomizmas kul- 
tūros veiksmų jieško šalia žmogaus, tiek kultūrinis vitalizmas 
šituos veiksnius perkelia į patį žmogų, i vitalinį jojo pradą. Jei- 
gu rasiniai arba vitaliniai žmogaus elementai yra stiprūs ir 
gryni, jie kuria aukštą kultūrą. Kultūros krizė atsirandanti dėl 
nelygios kraujomaišos, kultūros galas ateinąs tada, kai įsigali 
menkaverčiai bijologiniai pradai. Viso pasaulio istorija esanti 
ne kas kita, kaip šitų bijologinių elementų maišymasis arba, kaip 
Gobineau yra pasakęs, rasių chemija. Kultūrinės kūrybos mo- 
tyvai šitai pažiūrai taip pat yra ne idejos, bet kraujo balsas. 
Šiandien šitas nusistatymas apima vis platesnes gyvenimo sritis 
taip, kad galima visai neperdedant kalbėti apie besiartinantį 
zoocentrizmo tarpsnį. 


Zoocentrizmo daigų randame jau pačioje renesanso pradžio- 
je. Macchiavelli savo veikale „Il principe“ paskelbė jėgos etiką 
ir tuo pačiu pirmoje eilėje pastatė ne dvasią, bet gyvybę. „Mac- 
chiavelli, gražiu S. Behno pasakymu, visados lieka tiraniškojo 
idealo dainiumi“.2 Jo Principe yra jėgos atstovas, kuris prie- 
spauda, gudrumu ir klasta įtvirtina savo pirmenybę ir siekia 
išsilaikyti ir išsivystyti. Stiprus ir miklus kūnas, galinga kumš- 
tis ir nepalaužiama kovos valia jam yra idealas. Macchiavelli į 
etikos pagrindus padėjo tai, kas ligi tol buvo laikoma žvėries 


2. Erzieherische Ideale, 171 p. Bonn 21928. 

atpalaidavimu žmoguje. Nevisados šitoji etika yra ginama vie- 
šai: jos dažnai net išsižadama. Bet tikrumoje ji vyrauja. Macchia- 
velli išdrįso ją formuluoti ir paslėptą praktiką paversti teoriniu 
principu. , 

Macchiavelli vardas mus veda į Nietzschę ir sykiu į mūsų 
laikus. Nietzschės antžmogis, kaip ji charakterizuoja S. Behnas, 
yra „raudonveidis, sveikas, karingas, užgrūdintas, kaip fech- 
tuotojas, švelnus, kaip muzikas, stiprus, kaip imtynininkas, išdi- 
dus, gražus, stiprus ir nepalaužiamas, kaip deimantas“.* Jame 
nesunku įžvelgti Caesare bruožų, nors Nietzschės fantazijoje 
jis atrodo kilnesnis, negu Macchiavelli teorijoje, nes Nietzschė 
buvo didesnis estetas, negu Macchiavelli. Macchiavelli Principe 
yra daugiau politikas, Nietzschės Ubermensch yra daugiau este- 
tas. Bet ir vienas ir antras savo galybę semia iš vitalinio prado. 
Ir vienas ir antras turi būti kilnaus kraujo, tikros bei grynos 
rasės, žodžiu, tobulo gyvingumo tipas. Nietzschės teorijoje pir- 
mą kartą buvo drąsiai ir aiškiai paskelbtas vitalinių vertybių 
nepriklausomumas. 

Aiškiai rasinės kultūros ir net istorijos filosofijos kūrėjas 
buvo Arthur Gobineau. Žymiausiu savo veikalu apie žmonių 
rasių nelygybę“ jis padėjo pagrindus dabarties rasizmui. Jis vi- 
suotinę žmonijos istoriją suprato, kaip rasių chemiją. Jis kultū- 
ros apsprendėjais laikė bijologinius žmogaus prigimties elemen- 
tus. Šiandien (Gobineau teorija labai populiari ir žada virsti net 
ištisa pasaulėžiūra. „Dabarčiai, pasak A. W'irtho, Gobineau at- 
rodo, kaip josios didvyris ir šauklys“ 5 

Gobineau mintis vystė Bacher de Lepouge. Juo pasekė ir 
kultūros istorikas H. St. Chamberlainas, autorius šiandien labai 
populiaraus veikalo „Die geistigen Grundlagen des 19 Jahrhun- 
derts“,6 kuris, teisingu P. Bartho pasakymu, yra „grynai im- 
presijonistinė pasaulio istorijos apžvalga, žiūrint iš rasių teori- 
jos punkto“." Šiaurės rasė, pasak Chamberlaino, esanti vienin- 
telis mūsiškosios kultūros veiksnys, o arijų dvasia tobuliausios 
išraiškos radusi R. Wagnerio kūryboje. Chamberlaino mintys 


3. Philosophie der Werte, 163 p. Miinchen 1930. 

4, Essai sur lVinėgalitė des races humaines, 1854. 

5, Rasse und Volk, 20 p. Halle a. S. 1914. 

6. Volksausgabe 1935. 

7. Philosophie der Geschichte als Soziologie, 569 p. Leipzig 1922. 

Vokietijos rasistinėje doktrinoje šiandien yra įgijusios nelygs- 
tamojo pobūdžio. 

Nors marksistinė doktrina savą kultūros filosofiją atremia 
į kitokį principą, vis dėlto kultūriniam vitalizmui ji turėjo labai 
didelės įtakos. Istorinis materijalizmas, kuriam visas žmonijos 
gyvenimas yra ne kas kita, kaip ekonominių veiksnių padaras, 
savo esme yra gyvybės išlaikymo filosofija. Ekonominis gyve- 
nimas yra kuriamas tam, kad žmogus galėtų aprūpinti vitalinį 
savo pradą. Istorinio materijalizmo centras yra homo oecono- 
micus. Bet šitas ūkio žmogus tarnauja visu savo gyvenimu ne: 
kam kitam, kaip tik savo gyvybei. Gyvulio reikalavimai atbun- 
da. jame ir pergali visus kitus reikalavimus. Gyvybė turi savo 
teisių. Jų negalima neigti. Bet marksizmo pagrindas yra ne šitų. 
teisių pripažinimas, bet jų suabsoliutinimas. Marksizmas žmo- 
gų nudvasina ir paverčia jį gyvuliu. Gyvybė marksistinėje gy- 
venimo filosofijoje yra aukščiausias žmogaus būtybės pradas, 
kurį išlaikyti yra aukščiausias žmogaus uždavinys. 

Giliausia savo prigimtimi rasizmas yra antroji marksizmo me- 
tafizikos pusė. Rasizmui rasės tobulumas yra aukščiausia ver- 
tybė. Žmogus jam yra bijologinis faktas, tiek vertingas, kiek jis 
apreiškia savimi gyvybės tobulumą ir kiek jis sugeba šitą tobu- 
lumą palaikyti savyje ir savo įpėdiniuose. Kiek marksistinis 
žmogus yra homo oeconomicus, tiek rasistinis žmogus yra homo 
sexualis. Istorinis vyksmas rasizmui yra apsprendžiamas rasių. 
maišymosi. Kultūra yra rasinių pradų padaras. Kiekviena kū- 
ryba esanti ne kas kita, kaip bijologinio instinkto apsireiški- 
mas konkrečiomis formomis.  Marksizmas ir rasizmas — abu 
sykiu — kuria tikrą ir pilnutinį zoocentrizmą. Marksizmas pa- 
deda jam pagrindą ekonominių gėrybių pavidalu. Rasizmas jį 
išvysto toliau, veislės gerinimu laiduodamas jam tolimesnį bu- 
vimą. Darbo gerinimas, produkcijos našumas, gaminių kokybė 
marksizme, eugenika, gimimų didinimas, sterilizacija rasizme — 
štai tos priemonės, kuriomis zoocentrizmas vis labiau įsigali 
dabartinio amžiaus gyvenime. Jeigu teisingai sakoma, kad 
kiekvienas istorinis tarpsnis turi vieną kurią centrinę ideją, tai 
dabarties tarpsnio ideja yra gyvybės ideja. Gyvybės filosofija 
(Lebensphilosophie) prasidėjo jau prieš karą. Jos užuomazgų. 
galima rasti, kaip minėjome, Macchiavelli ir Nietzschės veika- 
luose. Modernioji vertybių filosofija vitalines vertybes pastatė 
šalia šventumo, gražumo, teisingumo ir kitų dvasinių vertybių. 

Marksizmas su rasizmu šitas vertybes paskelbė aukščiausiomis. 
Natūrali pagrindinių būties laipsnių tvarka yra tokia: 
Dievas, 
Dvasia, 
Gyvybė 
Natūrali todėl pagrindinių vertybių eilė yra ši: 
Šventumas, 
Dvasingumas, 
Gyvingumas. 
Šiandien yra sukeista ir būties laipsnių tvarka ir sykiu verty- 
bių eilė. Šiandien būties laiptai yra toki: 
Gyvybė, 
Dvasia, 
Dievas. 
Šiandien vertybių eilė yra priešinga natūraliai eilei: 
Gyvingumas, 
Dvasingumas, 
Šventumas. 


Sukeitimas yra absoliutinis. Jis reiškia ne dalinį, bet visuotinį 
dabartinės pasaulėžiūros pasikeitiną. Mūsų amžius yra viduri- 
nių amžių pasaulėžiūros priešginybė. Nuo teokratijos per antro- 
pokratiją mes žengiame į zookratijos laikus. 


Ir čia mes kaip tik susiduriame su kultūros problemos aštru- 
mu. Viduriniai amžiai prasidėjo teigimu Dievo. Renesansas 
prasidėjo teigimu dvasios. Mes pradedame naują erą teigimu 
gyvybės. Dievo teigimas sukūrė religinio gyvenimo šedevrus: 
liturgiją, mistiką, gotiką. Dvasios teigimas sukūrė kultūrinio 
gyvenimo viršūnes: techniką, meną, mokslą ir valstybę. Ką su- 
kurs gyvybės teigimas? Fizinį gyvenimą. Bet ar šitas fizinis gy- 
venimas bus tikra prasme kultūringas? Štai klausimas, kuris 
savaime kyla, svarstant dabarties tendencijas. Jo išsprendimas 
priklauso nuo dvasios santykių su gamta. 

Zoocentrinis nusistatymas grąžina žmogų į gamtą, padaro 
ji gamtos padaru (Naturwesen) ir vitalinį jo prigimties pradą 
pastato priešais dvasinį pradą. Esąs žmoguje priešingumas tarp 
dvasios ir gyvybės yra jaučiamas visados. Apie jį rašė Ovidi- 
jus, dėl jo skundėsi šv. Povilas, jo tragiką pergyveną kiekvie- 
na. Etinės kultūros esmė ir yra, kad ji perkeičia gyvybės pra- 

da pagal dvasios reikalavimus. Kai žmogus palenkia savo gy- 
vingumą dvasingumui, jis kultūrina patį save, vadinasi, jis save 
dorina. Zoocentrizme tokio palenkimo kaip tik nėra. Vitalinis 
pradas čia yra laikomas aukščiausia vertybe, kuriai turi būti 
visa palenkta. Ji yra nepriklausomas gėris objektyviniame gy- 
venime ir absoliutinė vertybė subjektyviniame. Ji todėl dvasiai 
yra ne medžiaga, ne materijalinė atrama, bet dvasios principas 
ir tvarkytojas. Zoocentrizme ne dvasia keičia gyvybę, bet gy- 
vybė keičia dvasią. Zoocentrinis žmogus yra nudvasintas žmogus. 


Bet kur nėra dvasios viešpatavimo, ten nėra nė kultūros. 
Kultūra par excellence yra padaras dvasios įsigalėjimo gamtoje, 
vis tiek kas šitoji gamta būtų: gyvybė, medžiaga ar siela. Zoo- 
centrizmas todėl visų pirma paneigia etinę kultūrą. Zoocentri- 
nis žmogus yra ne doras, bet stiprus ir sveikas žmogus. Vietoje 
asketikos čia atsistoja higiena. 


Bet tai dar ne galas. Gamtos pastatymas prieš dvasią z0- 
ocentrizme yra išplečiamas ir visam objektyviniam gyvenimui. 
„Kraujas ir žemė“ (E. Krieck) tampa gyvenimo pagrindu. Ne 
dvasia kuria ir tvarko istorinį vyksmą, bet rasė ir gamtinė ap- 
linka. Dvasia istorijoje, kaip ją supranta zoocentrizmas, darosi 
tik gamtos tarnas, kartais klusnus, kartais prieštaraująs, bet 
visuomet pralaimįs savo pasipriešinime. L. Klages savo labai 
mūsų amžiui charakteringame veikale „Der Geist als Wider- 
sacher des Lebens“ — „Dvasia, kaip gyvybės priešininkė“ — 
kaip tik ir yra iškėlęs šitą zoocentrizmo principą. Bet čia įvyks- 
ta tas pat, kas ir subjektyviniame gyvenime: dvasia pasitraukia 
i šalį ir kultūra pradeda nykti. Zoocentrinis nusistatymas visa- 
me gyvenimo plote yra priešingas kultūrai. Zoocentrizme negali 
būti jokio kultūros klestėjimo. Kai žmogus grįžta į gyvūnų gy- 
venimą, jis tuo pačiu pameta kultūrą, nes gyvūnai kultūros ne- 
kuria. 

Štai dėl ko mūsų laikai yra atsidūrę naujos barbarijos pa- 
vojuje. Mūsų laikų žmogus, teigdamas gyvybę, naikina savyje 
kūrybinį nusiteikimą ir sykiu ugdo nedraugišką nusistatymą 
kultūrinių gėrybių atžvilgiu. Šiandien iš pačių zoocentrizmo 
vadų galima išgirsti, kad kultūra esanti tik apmušalas, vadinasi, 
toks dalykas, kuris nesiekia daiktų prigimties, bet visados 
lieka susijęs tik su paviršiumi. Šiandien su panieka yra nusi- 
grįžtama nuo grynojo mokslo, nuo, grynojo meno, nusigrįžtama 

nuo filosofijos ir apskritai nuo bet kurios teorijos. Reikia tik 
apgailestauti, kad tokio nusistatymo galima pastebėti ir kata- 
likuose, kurie, rodos, iš pašaukimo turėtų būti dvasios gynėjai. 
Pavojus subarbarėti šiandien yra daug didesnis, negu daugeliui 
atrodo. Todėl ir kova už dvasios viešpatavimą žmogaus kūry- 
boje šiandien yra vedama daug aštriau, negu kada nors anksčiau. 


b. Kultūrinis humanizmas 


Kultūrinio humanizmo pagrindas yra žmogus. Žmogus yra 
pirmutinis ir svarbiausias kultūros kūrėjas. (Gamta esanti tik 
medžiaga ir sąlyga. Gamta parengia materijalinių aplinkybių, ku- 
riose žmogiškoji ideja gali būti realizuota. Kultūrinis humaniz- 
mas neneigia, kad gamta kultūrinei kūrybai turi didelės reikš- 
mės. Gamtos parengta medžiaga gali būti dvasios kūrybai pa- 
lanki ir nepalanki, vadinasi, ji gali idejos realizavimą palengvinti 
arba apsunkinti, kartais — padaryti ji net visiškai negalimą. 
Vis dėlto šitas gamtos vaidmuo kultūrinėje kūryboje čia yra 
ne priežastingas, bet atsitiktinis ir sąlyginis. Gamta jokia pras- 
me nėra kultūros priežastis. Kultūrinės kūrybos motyvai yra 
dvasiniai. Tai idejos, kurios iš vidaus verčia žmogų jas reali- 
zuoti regimais pavidalais. Kultūrinės kūrybos tikslas yra dvasi- 
nis. Pasak kultūrinio humanizmo, ne medžiaga ir gyvybė turi 
kultūrai lemiančios reikšmės, bet dvasia ir josios reikalavimai. 
Žmogus yra kūrybinis pačia giliausia savo prigimtimi, ir jis kuria 
kultūrą ne gyvybei išlaikyti ar jai ištobulinti, bet atskleisti pa- 
saulio ir savo paties prasmei. 

Bet realus ir konkretus žmogus gali būti suprantamas dve- 
jopai: kaip individualus asmuo ir kaip visuomenė arba bendruo- 
menė. Ir vienas ir antras žmogaus supratimas, ir viena ir antra 
dvasios gyvenimo forma turi kultūrinei kūrybai nemaža reikš- 
mės. Žmogus dalyvauja kultūros kūrime ir kaip asmuo ir kaip 
bendruomenė. Kultūrinis humanizmas todėl suskyla į dvi pa- 
grindines sroves: į kultūrinį individualizmą ir į kultūrinį kolek- 
tyvizmą. Kultūrinis individualizmas kultūrinę kūrybą laiko as- 
mens veikimo padaru, o bendruomenę — tik asmens kūrybos 
palaikytoja ir platintoja. Kultūrinis kolektyvizmas, atvirkščiai, 
kultūrinės kūrybos atsiradimą sutelkia į bendruomenės rankas, 
o asmenį laiko tik bendruomenės valios arba bendruomeninės 
dvasios apraiška ir josios reikalavimų vykdytoju. 

Paprastai vyraujanti kultūrinio humanizmo srovė yra 
kultūrinis individualizmas 


Jam pirmutinis ir vyriausias kultūros kūrėjas yra asmuo. Bend- 
ruomenė galinti būti aplinka skleistis ir išsivystyti kultūriniams 
laimėjimams, bet ji negalinti būti aktyvi kultūros kūrėja. Ne 
bendruomenė apsprendžia kultūrinius asmenų žygius, bet ge- 
nijalūs kūrėjai savo veikalais palenkia bendruomenę ten, kur 
nori. Bendruomenė esanti tik įrankis didžiųjų asmenų rankose. 
Ji gyvenanti tuo, ką genijai yra palikę. 

Žymiausias ir griežčiausias kultūrinio individualizmo atsto- 
vas yra Th. Carlyle. 

Visa, kas yra žmonijos sukurta, visas kultūrinis gyvenimas 
su įvairiomis savo formomis yra, pasak Carlyle, didžiųjų asme- 
nų veikimo padaras. „Visuotinė istorija, kaip aš ją suprantu, 
sako jis, istorija, ką žmonės vykdė šiame pasaulyje, savo pa- 
grinde yra istorija didžiųjų žmonių, kurie veikė čia žemėje. Jie, 
kūrėjai viso to, ką bendroji žmonių masė galėjo daryti arba 
siekti. Visi daiktai, kuriuos matome atbaigtus pasaulyje, yra iš- 
viršinis materijalinis rezultatas ir praktinis įsikūnijimas minčių, 
kurios gyveno didžiuosiuose žmonėse, pasiųstuose į šį pasaulį. 
"Visos pasaulio istorijos siela, galima visai teisingai teigti, yra 
šitų žmonių istorija“.5 Kultūros žlugimas, pasak Carlyle, pri- 
klausąs nuo didžiųjų žmonių nebuvimo. Istorijoje pasitaiko pe- 
rijodų, kurie yra, tarsi, tušti, kurie negimdo genijų ir todėl vi- 
sados yra įžanga į didesnį ar mažesnį kultūros nuosmūkį. Tuo 
tarpu „joks amžius nebūtų buvęs visiškai žlugęs, jei jis būtų 
galėjęs rasti žmogų, pakankamai didį, pakankamai išmintingą 
ir pakankamai gerą... Didysis žmogus, laisvomis savo galiomis 
išėjęs tiesiog iš Dievo rankų, yra žaibas. Jo žodis yra gydąs 
išminties žodis, kuriuo visi gali tikėti“.9 Todėl Carlyle ir tvir- 
tina, kad „visose istorijos epochose mes randame, kad didieji 
žmonės buvo būtini savo amžiaus gelbėtojai“ .10 

Nuosekliai Carlyle tvirtina, kad „visuomenė yra pastatyta 
ant didvyrių kulto... Visuomenė yra tam tikra laipsniuoto 


8. Les Hėros, le culte des Hėros et Nhėroigue dans Yhistore, 3 p. 
"Paris 1888. 

9. op. cit. 22 p. 

10. op cit. 23 p. 

didvyrių kulto išraiška. Visi visuomeninio gyvenimo laipsniai 
savo prigimtimi apreiškia didvyrių laipsnius ir šitų laipsnių 
pagarbą. Carlyle skiria šešetą didvyrių laipsnių arba rūšių: die- 
vą, pranašą, poetą, kunigą, rašytoją (homme de letters) ir ka- 
ralių. Didvyris, kaip dievas, yra seniausia ir pati pirmoji didvy- 
riškumo forma. Didvyris, kaip pranašas, jau yra laikomas ne 
dievu, bet tik Dievo įkvėptu. Tai yra antras didvyrių kulto laips- 
nis. Didvyris, kaip poetas, priklauso visiems amžiams. Visi amžiai 
turi poetų. Tuo tarpu dievai ir pranašai jau yra praeities daly- 
kas. Didvyriškumas apsireiškia ir kunigo forma. Kunigas, pasak 
Carlyle, yra taip pat tam tikras pranašas. Jame taip pat žymu 
įkvėpimo šviesos. Kunigas stovi žmonių priešakyje ir vadovauja 
garbinimui. Jis jungia žmones su aukštesniu šventuoju pradu. 
Didvyris, kaip rašytojas (homme de lettres), Carlyle nuomone, 
yra visiškai naujųjų laikų padaras. Rašto ir ypač spaudos išra- 
dimas padarė, kad šitoji didvyriškumo forma atsistoja šalia ki- 
tų ir net tam tikra prasme visas kitas suėmė į save. Rašytojas 
šiandien, pasak Carlyle, yra viso ko siela. Ko jis moko ir ką jis 
sako, tą būsimieji amžiai įvykdys. Karalius yra paskutinė did- 
vyriškumo forma. Praktiškai šitoji forma, pasak Carlyle, yra 
visų didvyriškumo formų santrauka. Kunigas, mokytojas, pra- 
našas, žodžiu visa, ką tik mes galime įsivaizduoti, susijungia 
čia viename žmoguje tam, kad jis galėtų mus valdyti. Visų šitų 
didvyrių garbinimas savo esme yra ne kas kita, kaip savaiminga 
išraiška tos pagarbos, kuri kiekvieno asmens sieloje yra reiš- 
kiama didžiajam žmogui. 

Visuomenės reikšmė kultūrinio gyvenimo vyksme, Carlyle 
pažiūra, yra tik antraeilė. Didieji žmonės yra vieninteliai, kurie 
pažadina snūduriuojančias istorijos jėgas, kurie sugeba kurti, 
kurie įstengia įsibrauti i pirmykštės gamtos gyvenimą. Didžia- 
jame asmenyje telkiasi visas kūrybinis gyvenimas. Niekas, kas 
yra pasaulyje didžio ir kūrybiško, negali įvykti be genijalaus 
asmens. Genijus yra nepavaduojamas. Jis nėra masės produk- 
tas. Jis yra tiesioginis Dievo kūrinys. Masė yra tik parako krū- 
va, o genijus žaibas, kuris šitą krūvą uždega. 

Kultūrinio individualizmo priešginybė yra 

kultūrinis kolektyvizmas. 


Kultūriniam kolektyvizmui pirmutinis kultūros kūrėjas ir josios 
palaikytojas yra ne asmuo, bet bendruomenė. Asmuo yra tik 

bendruomenės apraiška ir visuomeninių tendencijų  santalka.. 
Asmenų savarankiškumas kultūrinėje kūryboje esąs nerealus. 
Jie savo darbuose tik atrodo reiškią savo pažiūras ir norus. Bet 
tikrumoje jie realizuoja bendruomenės reikalavimus. Čia nesu- 
darą išimties net nė didžiausi genijai. Atvirkščiai, genijai kaip 
tik yra geriausias bendruomeninio prado persvaros kultūrinėje 
kūryboje įrodymas. Genijų veikaluose susitelkia visos aplinkos, 
viso amžiaus, net ištisos istorinės epochos dvasia. Platonas yra 
amžinas mistinio žmonių nusiteikimo tipas. Iš Goethės veikalų 
kalba aštuonioliktojo šimtmečio gyvenimas. Dostojevskio dva- 
sia yra visos rusų tautos dvasia. Jeigu genijų gyvenime kas nors 
ir apsireiškia skirtingo nuo bendruomenės tendencijų, tai šitie 
grynai asmeniniai pradai yra nepastovūs. Jie greit pranyksta 
istorijos eigoje. Genijų įtaka remiasi ne asmeniniu jų veikalų po- 
būdžiu, bet tuo, kiek jie yra sutelkę savyje bendruomenės dva- 
sią ir ją išreiškę savo kūriniuose. 

Kultūrinis kolektyvizmas paprastai yra susietas su bendruo- 
menės, kaip organizmo, sąvoka. Jeigu bendruomenė yra ne tik 
organiška, bet ir organizmas, savaime suprantama, kad asmuo 
šito organizmo gyvenime vykdo ne tiek savo norus, kiek viso 
organizmo funkcijas. Todėl kur tik visuomenės filosofijoje vy-- 
rauja organizmo koncepcija, ten ir kultūrinėje kūryboje persva- 
rą gauna bendruomenės pradas. Beveik visi romantikos filoso- 
fai buvo kultūrinio kolektyvizmo šalininkai. Visi jie pripažino 
bendruomenei substancijalumą, tam tikrą substancijalią sielą ir 
todėl nuosekliai kultūrinę kūrybą laikė šitos sielos padaru. At- 
skiri asmens čia yra įjungti į šitos sielos funkcijas, jas vykdo ir 
šitai sielai tarnauja. Jau esame minėję Herderio pažiūras į kul- 
tūrą, kurią jis laiko tautos dvasios apsireiškimu ir pražydėjimu. 
Prie tokių kultūrinio kolektyvizmo atstovų reikia priskirti ir 
tokius romantikos filosofus, kaip A. Mūllerį, Fr. Schlegelį ir“ 
kitus. 

Kultūrinių romantikos pažiūrų atgaivintojas, jų tęsėjas ir iš- 
vystytojas mūsų laikais yra O. Spannas. Išaugęs iš romantiš- 
kosios mokyklos, Spannas ir kultūrinį žmonijos vyksmą supran- 
ta kitaip, negu kultūrinis individualizmas. Tiesa, negalima 
Spanno laikyti vienašališku kultūrinio kolektyvizmo šalininku. 
Jis neneigia asmens reikšmės istorijoje. Jis taip pat pripažįsta, 
kad atskiri asmens turi savą gyvenimą ir jį savo darbuose ap- 
reiškia. Kultūros kūrėjai nėra tik bendruomenės produktai ir 

josios dvasios įrankiai. Vis dėlto bendruomeninio prado persva- 
ra Spanno filosofijoje aiškiai galima jausti. Kalbėdamas apie is- 
torinio gyvenimo palaikytojus, jis sako: „Kas nori istoriją su- 
prasti, o nenori pradėti nuo bendrumos, tas niekados tikslo ne- 
pasieks. Jis kaip tik praleidžia tai, kas yra esmiška — visumą, 
kurioje gyvena atskiras žmogus, kurios jis yra narys. Tiesa, yra 
atskirų žmonių, kuriuos mes matome istorijoje veikiant, religi- 
jos kūrėjų, valstybių steigėjų, bažnyčios valdytojų, menininkų, 
mokslininkų, atradėjų, išradėjų. Bet gilesnė yra tiesa, kad vi- 
suma per atskirus žmones kurdina istoriją. Mes sakome „kur- 
dina“, ne kuria, nes atskiri žmonės nėra mašinos ar lėlės, kurios 
mechaniškai būtų judinamos, bet jie turi savą gyvenimą (vita 
propria), kuris visumos patiektus dalykus supranta arba nesu- 
pranta, ir, jei supranta, gerai arba blogai perdirba (319 p.)... 
Didžiausia klaida, į kurią patenka istorijos tyrinėjimas yra ta, 
kad faktai yra nagrinėjami ryšium su atskirais žmonėmis... 
Šitas istorinis individualizmas yra kiekvieno istorijos tyrinėjimo 
mirtis. Jis neleidžia (320 p.) pamatyti, kas yra istorija. Jis taip 
pat neleidžia pažinti, kokia gilesnė tiesa glūdi anų atskirų žmo- 
nių padarytuose dalykuose. Galima visumos istoriją tirti atski- 
ruose žmonėse, galima net pirmoje eilėje pastatyti atskirų did- 
vyrių, atskirų didžiųjų žmonių gyvenimo aprašymą. Bet nieka- 
dos nereikia užmiršti, kad atskiras žmogus dvasios žmogumi 
tampa tik visumoje...  Visuma apreiškia savo dvasios turinį 
per atskirus asmenis, visuma šakojasi atskiruose žmonėse — 
štai kas yra istorinė tiesa. Istorijoje reikia suprasti ir atrasti at- 
skiro žmogaus nariškumas. Atskiro asmens negalima nepaisyti. 
Bet jeigu yra konstatuojamas jo nariškumas, tuomet istorinės 
visumos (die geschichtliche Ganzheiten) yra aukščiausi ir tik- 
riausi dalykai, kurie pasirodo istorijos scenoje“ .!1 


Šitų istorinių visumų palaikytojai yra atskiri asmens. Tai 
Spannas pripažįsta. Bet jis čia pat pastebi, kad tai yra reti ir tik 
rinktiniai asmens. „Tik reta kūrybinė dvasia yra istorijos kū- 
rėja“.12 Plačios masės čia nedalyvauja. Todėl Spannas tik dviem 
didžiųjų žmonių rūšims leidžia kurti istoriją: šventajam ir vei- 
kėjui. „Tik dvejetas yra žmonių, kurie kuria istoriją: išminčius, 
kuris yra sykiu ir šventasis, ir didvyris arba veiksmo žmogus. 


11, Geschichtsphilosophie, 319, 320—321 p. 
12, op cit. 322 p. 

Visi kiti turi pasilikti užpakalyje, vistiek ar jie būtų moksli- 
ninkai ar menininkai“.'3 Mokslininkai ir menininkai negali nieko 
daugiau, kaip tik pasekti tuo, ką yra padarę šventieji ir veiks- 
mo žmonės. Bet ir šitie šventieji bei veikėjai visados yra tų, 
Spanno terminais kalbant, istorinių visumų reiškėjai ir palaiky- 
tojai. Kultūra kyla ir esti apsprendžiama ne tiek individualios 
kūrėjo dvasios bruožų, kiek šitos visumos struktūros. Kultūros 
tipai yra bendruomeninės struktūros išraiška. 

Reikia pastebėti, kad kultūrinis kolektyvizmas paskutiniais 
metais Europos gyvenime vis labiau pradeda įsigalėti. Jis apsi- 
reiškė, kaip reakcija, prieš vienašališką kultūrinį individualiz- 
mą, kuris visuomenę laikė tik atskirų individų suma, reikalin- 
ga geresnei individo egzistencijai. Bet jau šiandien galima jausti 
tą didį pavojų, kuriuo kultūrinis kolektyvizmas grąso žmogaus 
asmenybei. Nacijonalizmo doktrinoje šitas pavojus pasirodo, kaip 
visai realus faktas. Šiandien vėl atsiranda reikalo ginti indivi- 
dualinį pradą kultūrinėje kūryboje, kaip romantikos metu buvo 
ginamas bendruomenės pradas. Kultūros filosofija čia stovi prieš 
labai svarbią antinomiškąją problemą, kurios sprendimas svy- 
ruoja, tarsi švytuoklė, visoje žmonijos istorijoje. 


c. Kultūrinis tejizmas 

Kultūrinis tejizmas tuo skiriasi ir nuo kultūrinio natūralizmo 
ir nuo kultūrinio humanizmo, kad jis giliausiu kūrybos pagrindu 
laiko ne gamtą ir ne dvasią, bet Dievą. Tiesa, nei žmogus nei gam- 
ta čia nėra neigiami. Tik jiems nepripažįstama absoliutinės ver- 
tės. Vis dėlto kultūrinio tejizmo nusistatymas kultūros atžvilgiu 
yra savotiškas. Tarp kultūrinio tejizmo ir kultūrinio natūralizmo 
ar kultūrinio humanizmo nebūtų galima pravesti paralelės. Kul- 
tūrinis tejizmas niekados neteigia, kad kultūra yra tiesioginės 
Dievo įtakos padaras arba kad žmogus yra tik instrumentas 
Dievo rankose. Kultūriniam tejizmui kultūros veikėjas yra žmo- 
gus. Šiuo atžvilgiu jis nesiskiria nuo kultūrinio humanizmo. Kul- 
tūrinis tejizmas yra charakteringas tuo, kad jis ima kultūrą ne 
vieną sau, kaip kultūrinis natūralizmas arba kultūrinis humaniz- 
mas, bet tik ryšium su religija. Nei kultūriniam natūralizmui nei 
kultūriniam humanizmui yra nesvarbu, ar kultūra turi kokių nors 
ryšių su religija ir su Dievu, ar ne. Abiem pirmosioms kultū- 


13. op cit. 445 p. 

ros filosofijos srovėms kultūra yra autonominė gyvenimo sritis, 
turinti savą prasmę, savą tikslą, savus dėsnius ir savą išsivysty- 
mo eigą. Tuo tarpu kultūrinis tejizmas, remdamasis pagrindiniu 
savo principu, kad žmogus yra Dievo Kūrėjo atvaizdas, kad žmo- 
gus gali kurti tik todėl, kad dalyvauja dieviškoje kūryboje, ne- 
atskiria kultūros nuo religijos, bet šitas dvi gyvenimo sritis ankš- 
tai vieną su antra susieja ir nustato tarp jų išvidinius santykius. 

. Religijos ir kultūros ryšys gali būti dvejopas. Religija gali 
neigiamai nusistatyti kultūros atžvilgiu ir paneigti kultūrinius 
laimėjimus. Bet ji gali nusistatyti ir teigiamai, įimti kultūrinės 
kūrybos vaisius į savo sritį, juos atbaigti ir perkeisti. Iš šito dve- 
jopo religijos nusistatymo kultūros atžvilgiu kaip tik ir kyla dvi 
pagrindinės kultūrinio tejizmo srovės. Jos nėra tik teorinė išva- 
da. Jos kuria ir du kultūros tipu, kurių apraiškos yra gyvos 
žmonijos istorijoje. 

Iš neigiamo religijos nusistatymo kultūros atžvilgiu kyla 


kultūrinis negatyvizmas. 


Kultūrinis negatyvizmas yra dualistinės pasaulėžiūros padaras. 
Dualizmui „žmogus ir Dievas“ arba apskritai „pasaulis ir Die- 
vas“ yra dvi atskiros ir atskirtos esybės. Pasaulis yra blogojo 
prado padaras, Dievas yra gerojo prado reiškėjas. Dievas gali 
susiartinti su žmogumi ir su pasauliu tik tada, kai jis sunaikina 
visa, kas iš jų kyla, nes visi pasaulio ir žmogaus padarai yra 
blogi. Dieviškasis veikimas išskaistina žmogaus darbus, bet taip, 
kad jie netenka žmogiškojo charakterio. Todėl vienintelis geras 
ir tobulas gyvenimo laipsnis yra religija, kurioje Dievo veikimas 
yra persveriąs ir naikinąs žmogaus veikimą. Kultūra, kuri kyla iš 
pasaulio ir žmogaus sąvaikos, negali sutapti su religija, kaip blo- 
gis negali sutapti su gėriu. Kultūra turi būti religijos pergalėta 
ir sunaikinta. Religija turi išplėsti savo veikimą visame gyveni- 
mo plote, turi pakeisti žmogaus įtaką dieviškąja įtaka ir tuo bū- 
du laiduoti gėrio įsigalėjimą blogoje gamtinėje tvarkoje. 
Kultūrinio negatyvizmo gimtinė ir nuolatinė gyvenamoji vie- 
ta yra Indija. Budistinėje pasaulėžiūroje religija yra vienintelė 
viešpataujanti galybė. Kultūra religijai esanti ne atrama, bet kliu- 
dytoja įsigalėti prigimtojoje tvarkoje ir perkeisti žmogų bei pa- 
saulį pagal savo esmę. Budistinė asketika yra sugalvojusi visą 
eilę palaipsniui tobulėjančių praktikų, kurių pagalba esą galima 
išsinerti iš prigimto asmeninio buvimo ir pasiekti visiškos ramy- 

bės ir neveiklumo padėjimą. Budistų asketai ištisas savaites ir 
net mėnesius žiūri į pūvantį lavoną arba į kirmėlių apgultą žmo- 
gaus kaukuolę. Indų jogai tol laiko nenormalioje padėtyje kurią 
nors kūno dalį, kol ji nudžiūsta ir atrofuojasi. Susiliejimas su 
dievybe čia yra laikomas žmogaus gyvenimo tikslu, ir religijos 
siūlomas gyvenimo paneigimas čia yra nurodomas, kaip geriau- 
sias kelias į šitą tikslą. 

Šitoks nusistatymas savaime veda ne tik į kultūrinį nevai- 
singumą, bet taip pat į kultūrinių vertybių menką paisymą ir net 
į jų paneigimą, į sunaikinimą viso to, ką žmogaus dvasia yra lai- 
mėjusi amžių eigoje. Štai kodėl tokia misticistinė gyvenimo kryp- 
tis išviršinės kultūros atžvilgiu visados yra labai skurdi. Vis 
dėlto negatyvus nusistatymas kultūros atžvilgiu čia anaiptol nė- 
ra barbariškas nusistatymas. Budizmas nėra barbarijos apologija. 
Barbaras grįžta į gamtą arba gamtoje pasilieka. Tuo tarpu budis- 
tas pakyla ne tik aukščiau už gamtą, bet ir aukščiau už kultūrą. 
Net ir griežčiausiose budistinėse praktikose negalima pastebėti 
barbariškumo ženklų. Budistas visados teigia dvasios pirmeny- 
bę. Jis savo praktikomis pasiekia net nuostabių laimėjimų san- 
tykiuose su savo kūnu ir su aplinka. Gamtos vyravimas, taip la- 
bai žymus barbaro gyvenime, budistinėse praktikose visiškai 
nepasirodo. Budizmas iš esmės yra dvasios teigimas, nors šitoji 
dvasia čia yra ne žmogaus, bet Dievo dvasia. Žmogaus kūryba 
čia užleidžia vietą Dievo kūrybai, ir dvasia veikia ne savo jėgo- 
mis, bet jėgomis, įsigytomis iš susijungimo su dievybe. Nenuos- 
tabu, kad budistinis nusistatymas gali būti labai vaisingas išvi- 
dinės kultūros atžvilgiu. Bet jis yra beveik be įtakos išviršinei 
kultūrai. Budizme tarpsta dora, bet jame netarpsta žinija siste- 
mos pavidalu, technika, menas ir visuomeninis gyvenimas. 

Reikia pastebėti, kad kultūrinio negatyvizmo ženklų pokari- 
niais metais buvo galima pastebėti ir Europos gyvenime. Vis di- 
dėjąs nusivylimas kultūros pažadais, nuolatinis veržimasis į Va- 
karus misticistinio elemento teosofijos, antroposofijos ir neobu- 
dizmo pavidalu daugelyje pažadino nepasitikėjimą kultūra, ne- 
pripažinimą jai vertės ir net atvirą josios niekinimą. Tai buvo 
reakcija prieš kultūrinį humanizmą, kuris kultūrą laikė nelygs- 
tamąja gyvenimo vertybe ir ją buvo pastatęs religijos vietoje. Kai 
šitoks prometejiškas kultūrinio humanizmo nusistatymas pasi- 
rodė esąs klaidingas ir apgaulus, žmogaus dvasia pakrypo į ki- 
tą pusę ir taip pat vienašališkai pradėjo teigti religiją. 

Psichologiškai toksai moderniojo žmogaus svyravimas yra 
visai suprantamas. Jeigu po tiek pastangų, po tiek darbo ir kan- 
čios kultūra vis dėlto nepatenkino žmogaus begalinės dvasios, 
savaime galėjo kilti abejonė, ar iš viso kultūra yra tikusi žmo- 
gaus gyvenimui, ar iš viso ji yra kam nors verta, ar stiprus žmo- 
gaus ir jo kūrybos pabrėžimas nėra, kartais, visų nepasisekimų 
šaltinis. Jeigu religija žada patenkinti giliuosius žmogaus troški- 
mus ir jeigu kultūra šitų troškimų kaip tik nepatenkina, savai- 
me žmogaus mintyje pasidaro išvada, kad religija yra vieninte- 
lis laimės šaltinis, o kultūra tik nuveda tolyn nuo šito šaltinio. 
Teigu individo atpalaidavimas nuo Dievo pražudo patį individą, 
tai juo bus didesnis su Dievu susijungimas, tuo labiau išnyks 
tas blogis, kuris iš atpalaidavimo kyla. Jeigu tikėjimas į žmo- 
gaus visagalybę padaro žmogų visiškai bejėgį, tai ar iš viso yra 
reikalingas koks nors kultūrinis žmogaus veikimas, ar negeriau, 
jei žmogus veikia tik religijos srityje. Tokio nusiteikimo įtakoje 
religija ir kultūra yra padaromos priešginybėmis, net nesutaiko- 
mais prieštaravimais, iš kurių nesuderinamumo kaip tik ir kyla 
visa gyvenimo tragedija. Bet jeigu šitų prieštaravimų negalima 
suderinti, tuomet vieną jų reikia sunaikinti. Misticistinis nusi- 
statymas kaip tik pasirenka panaikinti kultūrą. Pokariniai metai 
tokiam žmogaus nusiteikimui buvo labai palankūs, nes sukrėsta 
Europa iš tikro pastebėjo, kad atpalaiduotas humanizmas yra 
šitų didžiulių katastrofų kaltininkas. Misticistinis nusistatymas 
ir įvairių mistinių religijos apraiškų įsigalėjimas čia kaip tik ir 
rado gerą dirvą. Tik tiesiog prometejiškos kūrybinės bolševizmo 
pastangos ir mesijaniška neopaganizmo filosofija užkirto kelią 
misticistiniams sąjūdžiams Europos gyvenime. 

Šalia kultūrinio negatyvizmo, kuris yra neigiamai nusistatęs 
kultūros atžvilgiu, kultūriniame tejizme gali būti ir teigiamos 
pažiūros į kultūrą ir į visus žmogaus dvasios laimėjimus. Šitai 
srovei kultūra nėra religijos priešininkė, bet atrama ir pagalbi- 
ninkė. Religija čia apgaubia kultūrą ir ją palenkia absoliutiniams 
savo tikslams. Tokia srovė ir bus, bent mes ją taip vadinsime, 


kultūrinis integralizmas. 


Kultūriniam integralizmui tarp religijos ir kultūros yra toki pat 
santykiai, kaip tarp kultūros ir gamtos. Kaip gamta yra materi- 
jalinė sąlyga ir materijalinė atrama kultūrai, taip kultūra yra ma- 
terijalinė sąlyga ir materijalinė atrama religijai. Kaip kultūra 

pratęsia tai, ką pradeda gamta, taip religija pratęsia kultūros 
laimėjimus ir juos atbaigia. Kultūra čia yra religijos atrama, o re- 
ligija yra kultūros atbaiga. Kultūriniame integralizme religija ne- 
naikina kultūros, bet ją savimi apgaubia, pakilnina ir dieviškojo 
prado veikimu atbaigia. Žmogaus kūryba čia susijungia su Die- 
vo kūryba, kad sykiu toliau tęstų pasaulio atbaigimo darbą. Re- 
liginis veikimas būties tapsme yra atbaigiamasis. Tai paskutinis 
būties tapsmo tarpsnis, kur gamtos ir žmogaus kūryba yra papil- 
doma dieviškąja galybe ir kur būtis sutampa su savo pirmavaiz- 
džiu. Čia nėra paneigiami nei gamtiniai nei dvasiniai veiksniai. 
Čia jie tik subordinuojami religiniam veiksniui, kuris turi atbai- 
giamosios reikšmės. (Gamtos ir kultūros veikimas be religijos 
būtų neprasmingas, nes nepasiektų savo tikslo. Religija apima 
visą gyvenimą su visais jojo veiksniais ir su visomis jo sritimis. 
Joje esti atbaigiami ir įvykdomi visi būties troškimai ir visos jo- 
sios viltys. 

Dėl tokio savo pobūdžio šitoji kultūros filosofijos srovė ir 
yra geriausia vadinti kultūriniu integralizmu. Kultūrinis integra- 
lizmas yra vienintelė kultūros filosofija, kuri kultūrą supranta 
pilnutine prasme. Visi kiti kultūros filosofijos tipai daugiau ar 
mažiau yra vienašališki. Jie pabrėžia tik vieną kurį kultūros pra- 
dą. Tuo tarpu kultūrinis integralizmas pripažįsta visus pradus ir 
jiems visiems nurodo tinkamą vietą gyvenimo santvarkoje. Šiuo 
atžvilgiu kultūrinis integralizmas yra ne tik teisingas loginiu 
atžvilgiu, bet vaisingas ir pačiai kultūrinei kūrybai. Kultūrinė 
kūryba pilnai išsiskleisti gali tik tada, kai ji yra nesusiaurinama 
kokiu nors vienu atžvilgiu, bet kai ji yra suprantama ir pergy- 
venama giliai ir plačiai, kaip tinka begalinei žmogaus dvasiai. 

Pagrindiniai tad pasaulėžiūriniai kultūros filosofijos tipai 
yra šie: 


1. kultūrinis ekonomizmas (medžiagos persvara), 

2. kultūrinis vitalizmas (gyvybės persvara), 

3. kultūrinis individualizmas (asmens persvara), 

4. kultūrinis kolektyvizmas (bendruomenės persvara), 
5. kultūrinis negatyvizmas (religijos persvara), 

6. kultūrinis integralizmas (visų pradų pusiausvyra). 

3. Kultūros filosofija ir Apreiškimas 


a. Kultūros filosofija ir kultūros teologija 


Paskutinis mūsų nagrinėtas kultūros filosofijos tipas — kul- 
tūrinis integralizmas — yra ankštai susijęs su religija ir savo po- 
būdžiu priartina kultūros filosofiją prie Apreiškimo. Kultūros 
filosofijos ir Apreiškimo santykis yra labai įdomi ir sykiu labai 
mažai tyrinėta problema. Ar dieviškasis Apreiškimas turi savy- 
je ką nors, kas liestų kultūrinį žmonių gyvenimą, kaip tokį? Ar 
Apreiškime galima rasti tokių dalykų, kurie padėtų kultūros fi- 
losofijai orijentuotis kultūros problemų sprendime? Ar kultūros. 
problema žinijos sistemoje gali kilti per visus josios laipsnius? 
Ar yra galimas kultūros mokslas, kultūros filosofija ir kultūros 
teologija? 

Štai visa eilė klausimų, kurie dabartinėje kultūros filosofijoje 
dar beveik nejudinti. Kad yra kultūros mokslas, šiandien negali 
būti nė abejonės. Kultūros istorija, etnologija, kultūros sistema- 
tika, kultūros tipologija, vis tai disciplinos, kurios priklauso prie 
specijaliojo mokslo, tiriančio kultūros problemą iš artimesniųjų 
priežasčių. Gilesnis kultūros pažinimas ir noras ištirti pačius gi- 
liuosius kultūros pagrindus pagimdė kultūros filosofiją. Kultū- 
ros filosofija šiandien taip pat jau pradeda įsigyti pilietybės teisių 
žinijos sistemoje. Kultūros problemos sprendimas jau yra perėjęs 
per du žinijos laipsnius: per mokslą ir per filosofiją. 

Visai kitaip yra su trečiuoju laipsniu — teologiniu, kuris re-- 
miasi dieviškuoju Apreiškimu. Kultūros teologijos šiandien mes 
dar neturime. Kultūros problemos sprendimas dar nėra remia- 
mas dieviškuoju Apreiškimu. Kiti žmogaus gyvenimo dalykai. 
jau seniai yra perėję visus žinijos laipsnius ir teologijoje radę ga- 
lutinį išsprendimą. Tuo tarpu kultūros problema vis dar pasilie- 
ka prigimtojo proto srityse, kuriose klaida ir nežinojimas yra 
kasdieniniai dalykai. Jeigu net katalikai filosofai kultūros prob- 
lemos sprendime dažnai prieina prieštaraujančių išvadų, tai tik 

dėl to, kad šitam sprendimui jie dažnai nesivadovauja dieviškojo 
„Apreiškimo tiesomis, liečiančiomis kultūrinį žmonijos gyvenimą. 

Taip yra dėl to, kad dabartinė teologija, atrodo, Apreiškime 
nėra nieko suradusi, kas galėtų būti atrama teologiniam kultūros 
problemos sprendimui. Šiandien mes jau galime kalbėti apie 
teologinę antropologiją, teologinę kosmologiją, teologinę teodi- 
ceją. Dievas savo Apreiškime yra pakankamai pasakęs apie žmo- 
gų, apie pasaulį ir apie patį save, ir šitie pasakymai kaip tik yra 
atrama kurti minėtosioms teologinėms disciplinoms. Ar tokiu 
būdu yra galima ir kultūros teologija? Ar galima kultūros prob- 
lemą spręsti ne tik grynai filosofiškai, bet pasiremiant ir dieviš- 
kuoju Apreiškimu? Teoretiškai imant, šitas klausimas yra visai 
nepainus. Jeigu Dievas yra ką nors savo Apreiškime pasakęs 
ir apie kultūrą, savaime suprantama, kad kultūros problemos 
sprendimas turi būti ne tik filosofiškas, bet ir teologiškas. Kaip 
žmogaus arba pasaulio problema galima ligi gelmių suprasti, tik 
pasirėmus Apreiškimo tiesomis, taip ir kultūros problema pilnu- 
tiniu būdu gali būti išspręsta, naudojantis ir Apreiškimu. Kul- 
tūros teologija savo esme būtų ne kas kita, kaip kultūros prob- 
lemos tyrimas ne prigimtuoju žmogaus protu, bet išeinant iš 
dieviškojo Apreiškimo. 

Bet ar Apreiškime yra kas nors, kas liestų kultūrą, kaip to- 
kią? Ar yra materijalinis kultūros teologijai pagrindas? Dabar- 
tinė teologija, atrodo, tokio pagrindo kol kas nėra radusi. Tai 
dar nereiškia, kad jo iš viso nebūtų. Tai tik reiškia, kad teologija 
lig šiol buvo daugiau susirūpinusi kitomis problemomis, o kul- 
tūros problema buvo palikta šalia. Tuo tarpu pavartę Apreiški- 
mo lapus, galėsime nesunkiai įsitikinti, kad čia yra specijalių da- 
vinių kultūros teologijai. Apreiškimas yra davęs ištisą dieviškąjį 
kultūros problemos sprendimą, kuris yra atskleistas šv. Jono 
Apreiškime arba Apokalipsėje. Charakteringa, kad teologija kaip 
tik į šitą Apreiškimo knygą yra atkreipusi mažiausiai dėmesio. 
Daugeliui teologų Apokalipsė atrodo tik savotiškas rebusų rin- 
kinys, kuriuos jie sprendė savotiškai, dažnai labai najiviu būdu, 
pasigaudami net matematikos. Todėl tikroji Apokalipsės prasmė 
kaip tik ir buvo aptemdyta. Dažnai yra sakoma, kad Apokalipsė 
yra sunkiausiai suprantama Apreiškimo knyga. Iš tikro taip ir 
yra. Bet iš kitos pusės, šitas sunkumas kyla ir iš to, kad mes 
per mažą stengėmės įsigilinti į šitos knygos paslaptis. Mums 
dar neaišku, kokia yra šitos knygos prasmė, ką ji apima ir ką ji 

liečia. Tuo tarpu Apokalipsės prasmės atskleidimas kaip tik yra 
būtinas kultūros teologijai sukurti. 


Šv. Jono Apreiškimas yra laikomas pranašyste. Tai yra tik 
pusiau tiesa. Pranašystė paprastai liečia tik ateitį. Šita prasme 
Apokalipsė yra daugiau, negu pranašystė. Apokalipsė yra die- 
viškasis viso gyvenimo vyksmo apžvelgimas nuo pat istorijos 
pradžios ir ligi josios galo. Čia nėra tik vieni ateities pramaty- 
mai, ką, pavyzdžiui, randame Senojo Testamento pranašų kny- 
gose. Apokalipsės objektas yra visas gyvenimas su visa praeiti- 
mi, su visa dabartimi ir su visa ateitimi. Kiek kitos Apreiškimo 
knygos liečia tik atskiras žmogaus gyvenimo sritis, tiek Apoka- 
lipsė liečia gyvenimą, kaip toki, gyvenimą jojo pilnumoje ir vi- 
sumoje. Čia Dievas, tarsi, daro Apreiškimo apžvalgą arba sin- 
tezę. Čia yra atskleidžiama istorijos prasmė, ne kaip ją suvokia 
žmogaus protas, bet kaip ją regi Amžinasis Logos. Apokalipsė 
yra viso gyvenimo teologija. Tai yra pagrindas, ant kurio turi 
išaugti teologinė istorijos ir kultūros doktrina. Istorijos ir kultū- 
ros filosofija Apokalipsėje randa natūralų savo atbaigimą. Rei- 
kia tik, kad žmogus savo protu prisidėtų prie jo išvystymo. Ma- 
terijalinis kultūros teologijos pagrindas Apreiškime yra labai 
platus ir labai stiprus. Ligi šiol jis buvo lyg ir pamirštas. Bet 
dabar, kada kultūros problema jau yra pilnai sprendžiama filo- 
sofiniu būdu, turi ateiti laikas pažiūrėti į ją ir teologijos atžvil- 
giu. Nė viena žinijos sritis negali būti atbaigta, kol nepasiekia 
teologinio tarpsnio, kol josios problemų sprendimas nėra pati- 
krinamas dieviškojo Apreiškimo kriterijais. Jeigu apšvietos me- 
tu ir katalikai tikėjo į nuolatinę kultūros pažangą, tai tik dėl to, 
kad jie kultūvos problemą buvo visiškai atskyrę nuo Apreiški- 
mo. Apreiškime nelygstamam kultūriniam  optimizmui ir pro- 
gresizmui anaiptol nėra vietos. Dabartinė kultūrinio progresiz- 
mo kritika kaip tik randa patvirtinimą dieviškajame  Apreiški- 
me. Kultūros filosofija savo atbaigą gali rasti tik kultūros teolo- 
gijoje. j 

b. Apokalipsės reikšmė kultūros ir istorijos filosofijai 


Istorijos, o tuo pačiu ir kultūros, supratimas yra atremtas į 
keturias pagrindines koreliatyvines sąvokas: pradžios — galo ir 
praeities — ateities. Istorinis gyvenimas neturėtų jokios prasmės 
ir apskritai istorijos sąvoka būtų negalima, jeigu nepripažintu- 

me, kad istorija yra prasidėjusi ir kad ji pasibaigs. Kiekviena 
ciklinė istorijos filosofija iškreipia pačią istorijos esmę. Graikai 
tik todėl nesukūrė istorijos filosofijos, kad jie neturėjo pradžios 
ir galo sąvokų. Jiems gyvenimas buvo amžinas kartojimasis ir 
grįžimas to, kas buvo. Tuo tarpu kas sukasi ratu ir neturi nė 
pradžios nė galo, tas tuo pačiu neturi prasmės. Apie ciklinio gy- 
venimo vyksmo prasmę ir tikslą negali būti nė kalbos. Todėl 
istorijos filosofija pasidarė galima tik tada, kai į gyvenimą buvo 
pažiūrėta, kaip į vienkartinį vyksmą, kuris, sykį prasidėjęs, eina 
prie galo, kuris siekia tam tikro tikslo ir kada nors jį pasieks. 
Pradžios ir galo sąvokos yra pagrindinės visai istorijos filosofi- 
jai ir sykiu kultūros filosofijai, kiek ji tiria kultūros vyksmo 
prasmę ir apskritai kultūros tikslo problemą. 

Iš kitos pusės su pradžios ir galo sąvokomis yra iš esmės su- 
rištos praeities ir ateities sąvokos. Istorija yra galima tik todėl, 
kad tai, kas yra praėję, realiai gyvena ir daro įtakos dabarčiai ir 
ateičiai. Praeitis niekados nereiškia išnykimo, tik pasitraukimą 
į kitą buvimo sferą. Jeigu praeities nelaikytume realia ir jeigu 
mūsų atmintis nekovotų su žudančiu laiko pradu amžinybės var- 
dan, mes neturėtume istorijos supratimo, mes iš viso neturėtume 
istorijos, kaip kad josios neturi gyvuliai. Tas pat reikia pasakyti 
ir apie ateitį. Ateitis taip pat yra būtina istorijos prielaida. Ji 
turi nurodyti istorijos galą. Ji atskleidžia istorinio ir kultūrinio 
gyvenimo tikslą ir jojo prasmę. Be ateities žinojimo mes nesu- 
voktume istorijos prasmės. Tik ateities sąvoka įprasmina gyve- 
nimo vyksmą ir apsaugo jį mūsų sąmonėje nuo neprasmingo cik- 
linio kartojimosi. 

Ir štai, yra du realūs dalykai, kuriuose šitas dvejetas sąvokų 
randa ontologinį savo pagrindą: tradicijos ir pranašystės. Tradi- 
cijose gyvena praeitis. Pranašystės slepia savyje ateitį. Abu šie 
dalykai istorijai yra būtini. Abu jie padaro istoriją suvokiamą ir 
prasmingą. Abu jie yra būtini ir istorijos filosofijai. Iš tradicijų 
istorijos filosofija laimi pradžios ir praeities ideją. Iš pranašysčių 
ji gauna ateities ir galo idejas. Kiek tradicijos yra reikalingos 
gyvenimo praeičiai pažinti, tiek pranašystės yra būtinos suvokti 
gyvenimo galui ir tikslui. Tradicijos pasako, iš kur ir kaip gy- 
venimas prasidėjo. Pranašystės nurodo, kaip ir kada gyvenimas 
baigsis. Be tradicijų istorijos filosofija nesuprastų gyvenimo 
vyksmo pagrindų. Be pranašysčių jai būtų neprieinamas gyve- 
nimo tikslas ir jo prasmė. Todėl kiekviena istorijos filosofija, ku- 

riai rūpi istorinio žmonijos vyksmo tikslas, neapsieina be tam 
tikrų pranašavimų. Ateities pažinimas, bent bendriausiais bruo- 
žais, istorijos ir kultūros filosofijai yra būtinas, ir šitoje srityje 
kiekvienas filosofas tampa didesniu ar mažesniu pranašu. Todėl 
kultūros ir istorijos filosofija savaimingai jieško atramos visur 
ten, kur tik yra nurodymų ateičiai, kur tik yra sprendžiama 
žmonijos gyvenimo galo problema. Ir čia istorijos ir kultūros fi- 
losofija visai natūraliai susiduria su Apokalipse. 


| Jeigu istorinės Apreiškimo knygos yra daugiau tradicinio 
pobūdžio, tai pranašų raštai iš esmės slepia savyje gyvenimo 
ateitį ir sprendžia istorijos išsimezgimo problemą. Istorijos ir 
kultūros filosofija gali pasinaudoti Apreiškimo istorinėmis kny- 
gomis, kalbėdama apie istorijos ir kultūros atsiradimą ir pirmuo- 
sius josios tipus. Barbarijos, pavyzdžiui, problema negali būti 
išspręsta, nepasigaunant Apreiškimo nurodymų apie pirmuosius 
žmogaus gyvenimo laikus. Bet tada, kai istorijos filosofija nori 
išspręsti visos istorijos prasmės problemą, kai kultūros filosofi- 
ja jieško kultūrinės kūrybos tikslo ir jos reikšmės visuotinio gy- 
venimo vyksme, ji turi kreiptis į profetines Apreiškimo knygas. 
Tuo tarpu iš visų profetinių Šv. Rašto knygų pirmą vietą užima 
šv. Jono Apokalipsė. 

Šiuo atžvilgiu šv. Jono Apreiškimas yra nepaprastos svarbos 
kultūros ir istorijos filosofijai. Jis nurodo istorinio gyvenimo 
perspektyvas ir jojo galą. Jis grandijoziniais simboliais piešia 
istorinio gyvenimo vyksmą, šito vyksmo eigos vingius ir jo ga- 
lutinį išsimezgimą ir šito išsimezgimo būdą. Istorijos ir kultūros 
filosofas, kuriam dieviškasis Apreiškimas yra buvimo ir kūrimo 
gairės, negali praeiti tylomis pro Apokalipsę, nepasiklausęs, koks 
bus istorinio ir kultūrinio gyvenimo problemos išsimezgimas 
Dievo Apvaizdos kelyje. Šitoks pasiklausimas dar ir dėl to yra 
būtinas, kad tikras ir neklaidingas ateities pažinimas, be kurio 
istorijos filosofija būtų be prasmės, yra prieinamas tik Dievui. 
Filosofas, nors jam ateitis yra būtina, negali josios pažinti vi- 
soje josios pilnumoje. Jis gali tik spėlioti. Tuo tarpu visoks 
spėliojimas filosofijai neduoda nieko tikro ir pastovaus. Dėl to 
kiekviena istorijos ar kultūros filosofija, kuri nepaiso Apreiš- 
kimo, negali nė bandyt išspręsti gyvenimo problemos. Istorijos 
filosofija savaime krypsta į pranašystes ir tuo pačiu savaime su- 
siduria su Apokalipse. Jeigu tik Apokalipsė yra tinkamai su- 

prantama, ji gali būti nepavaduojama istorijos ir kultūros filo- 
sofijos vadovė. 

Bet kad istorijos ir kultūros filosofija galėtų tinkamai pasi- 
naudoti Apokalipse, reikia gerai suprasti josios kalbėjimo būdą. 
Niekam nėra paslaptis, kad apokaliptinė kalba yra simbolių kal- 
ba. Bet šitų simbolių prasmė — štai kas yra paslaptis. Apoka- 
lipsės aiškintojai paprastai daro dvi klaidas: Apokalipsės vaiz- 
dus jie laiko chronologiniu įvykių pasakojimu ir, antra, jie pri- 
skiria juos išviršiniams įvykiams. Tuo tarpu kas atidžiai skaito 
šv. Jono regėjimus, negali nepastebėti, kad jie nereiškia chrono- 
loginės pasaulio įvykių eilės. Regėjimų eiga nėra būtinai surišta 
su būsimų įvykių eiga. Apokalipsės vaizdai slepia savyje ne vie- 
ną kurį nors įvykį atskirai, bet kiekvienas vaizdas išreiškia visą 
gyvenimą kuriuo nors atžvilgiu. Apokalipsės vaizdai papildo 
vienas kitą. Apokalipsėje yra daugybė pasikartojimų. Tai reiš- 
kia, kad keletas regėjimų liečia tą patį dalyką tik kitu atžvilgiu. 
Norint tad tinkamai suprasti Apokalipsę ir ja pasinaudoti isto- 
rijos ar kultūros filosofijai, reikia į josios aiškinimo pagrindą 
padėti ne vaizdų chronologinę eilę, bet kiekvieno vaizdo inte- 
gralumą savyje. 

Iš kitos pusės, Apokalipsės regėjimai reiškia ne tiek išviršinius 
pasaulio įvykius, kaip karus, sukilimus, žemės drebėjimus, revo- 
liucijas, persekiojimus, kiek įvykius žmonijos dvasios viduje. Per 
didelis simbolių sumaterijalinimas kaip tik uždengia jų prasmę. 
Tiesa, Apokalipsė daug kalba apie išviršinius įvykius. Kiekvie- 
nas vaizdas piešia vieną kurį nors tokį įvykį. Bet šitie materi- 
jaliniai pasakojimo simboliai yra tik priemonė išreikšti daug gi- 
lesniems dalykams. Kaip žodžio garsai yra tik lukštas, kuriame 
glūdi dvasinės prasmės branduolys, taip ir išviršiniai Apokalip- 
sės pasakojami įvykiai yra tik materijalinis kiautas tų pervers- 
mų, kurie vyksta žmonijos gelmėse. Materijaliniai įvykiai ir daly- 
kai reiškia žmonijos dvasios kitėjimą, kuris gali apsireikšti ir ka- 
rais, ir revoliucijomis, ir persekiojimais ir net gamtos katastrofo- 
mis, nes žmogaus dvasia yra ir pasaulio tvarkos palaikytoja. Pa- 
krikusi pati savyje, ji pakrikdo ir pasaulį. Todėl visados pro išvir- 
šinius Apokalipsės vaizduojamus įvykius reikia matyti gilesnę 
prasmę ir dvasinius įvykius. Simbolio nereikia sumaterijalinti. 

Ryškiausias tokio sumaterijalinto simbolio pavyzdys yra an- 
tichristo ideja. Liaudies sąmonėje antichristas yra suprantamas, 
kaip vienas asmuo. Tuo tarpu Apokalipsėje nėra pagrindo, ku- 

ris patvirtintų tokią nuomonę. Antichristas Apokalipsėje yra vaiz- 
duojamas dviejų žvėrių pavidalu, kurių antrasis padeda pirma- 
jam ir išgydo pirmojo žaizdas. Apokalipsėje antichristas gali bū- 
ti suprastas, tik kaip ideja. Gali šita ideja rasti ypatingą savo reiš- 
kėją viename kuriame istoriniame asmenyje. Bet Apokalipsė apie 
tai nekalba. Apreiškimui yra svarbu pasakyti, kad antichristinė 
ideja laimės prigimtojoje tikrovėje ir tik tiesioginis Kristaus įsi- 
kišimas vėl atstatys paneigtą tiesą. Antichristo supratimas paro- 
do, kad Apokalipsės aiškinimas yra patekęs į tokį kelią, kuriuo 
eidamas jis negali atskleisti Apreiškimo simbolių tikrosios pras- 
mės. Simbolių sumaterijalinimas ir jų paviršiaus aiškinimas kul- 
tūros ir istorijos filosofijai yra nenaudingas. Jis paverčia Apreiš- 
kimą išviršinių įvykių vaizdavimu. Tuo tarpu Apreiškimas pa- 
čia savo esme yra gyvenimo gelmių atskleidimas, o gyvenimo 
gelmes sudaro ne išviršiniai įvykiai, bet įvykiai žmogaus dvasios 
viduje. Išviršiniai įvykiai yra tik išvidinių įvykių apraiška. Pir- 
ma, negu revoliucija įvyksta valstybėje, ji jau esti įvykusi 
dvasioje. 


c. Kultūros problemos išsprendimas Apokalipsės šviesoje 


Kultūros filosofijai yra svarbu suprasti ne tik  Apokalipsės 
kalbėjimo būdą, vadinasi, Apokalipsės metodą, bet taip pat svar- 
bu — ir dar net svarbiau — suprasti pačią pagrindinę josios 
ideja. Kaip tad atrodo kultūrinio gyvenimo vyksmas Apokalip- 
sės simbolių šviesoje? 

Viso gyvenimo, visos istorijos eiga, pasak Apreiškimo turi 
tris pagrindinius įvykius, aplinkui kuriuos sukasi visi kiti įvy- 
kiai. Jie arba rengia aniems sąlygas, arba anuos pratęsia ir net 
atbaigia. Šitie trys pagrindiniai istorinio gyvenimo įvykiai yra: 
pasaulio sutvėrimas, pasaulio atpirkimas ir pasaulio perkeitimas. 
Pasaulio sutvėrimas suponuoja jo pradžią. Pasaulio perkeitimas 
reiškia istorinę jo pabaigą. Pasaulio atpirkimas stovi tarp šitų 
dviejų įvykių, kaip jungiamoji jų grandis. Visa istorija prieš 
Kristų ėjo Įsikūnijimo linkui. Visa istorija po Kristaus eina per- 
keitimo linkui. Apokalipsės vaizduojama kultūrinio gyvenimo 
eiga nėra nei Spenglerio pesimizmas nei apšvietos optimizmas. 
Apreiškimas gyvenimą vaizduoja ne pesimistiškai. Jam gyveni- 
mas nežlunga ir nenyksta. Būtis yra amžina, kaip ir pats Dievas 
yra amžinas. Jokio neprasmingo galo čia nėra ir negali būti. Bet, 

iš kitos pusės, šitas gyvenimo vyksmas nėra nė toks optimistiš- 
kas, kaip jį suprato apšvietos filosofai. Istorija anaiptol neina 
tiesiu pažangos keliu. Atvirkščiai, istoriniame vyksme pažanga 
vyksta ne gamtinėje, bet, pasak Apreiškimo, antgamtinėje tvar- 
koje. Gamtinėje tvarkoje laimi blogis. Ir gamtinė tvarka sudūž- 
ta kaip tik dėl šitos blogio persvaros. Tai nėra optimistiškas 
progresizmas, kuris gamtinėje tikrovėje mato nuolatinį gėrio 
įsigalėjimą. Apreiškimui gėris taip pat laimi, bet laimi po visuo- 
tinės katastrofos arba net per ją. Prigimtoji tvarka yra atbaigia- 
ma ne lėta ir nuolatine evoliucija, bet visuotine revoliucija. Kaip 
pasaulio sutvėrimas iš nebūties įvyko vieną momentą, taip ir pa- 
saulio perkeitimas yra staigus ir netikėtas Dievo įsikišimas į is- 
torijos eigą ir josios uždarymas. Apreiškimo vaizduojamas pa- 
saulio kelias yra kelias ne į pražūtį, ne į šios tikrovės laimę, bet 
kelias į visuotinę transfigūraciją per visuotinę ir staigią katas- 
trofą. Tai yra pagrindinė Apokalipsės ideja, kuri tampa nepava- 
duojama gaire visai kultūros filosofijai. 

Svarbiausias klausimas, kuris kyla kultūros filosofijai ry- 
šium su Apreiškimu yra šis: kokios reikšmės turi kultūra šitos 
visuotinės transfigūracijos vyksme? Kultūra negali nedalyvauti 
šitoje transfigūracijoje ne tik kaip objektas, bet sykiu ir kaip 
veiksnys. Kultūra ne tik pati patiria skaistinančios įtakos, bet ji 
prisideda ir prie visuotinės transfigūracijos vykdymo. Kultūra 
yra žmogaus kūryba. Transfigūracija yra tiesioginis Dievo įsi- 
kišimas į pasaulio tvarką arba atbaigiamoji Dievo kūryba. Bet, 
kaip matysime priede, kalbėdami apie kūrybos supratimą, atbai- 
giamoji Dievo kūryba reikalauja tam tikrų sąlygų, kurias turi 
parengti žmogus. Apokalipsėje dažnai pasitaiko posakių apie 
metą teisti, apie pilną skaičių, apie pribrendusią pjūtį. Gal šitie 
posakiai ir neturėtų didesnės reikšmės, jeigu ir Kristaus Įsikūni- 
jimui jie nebūtų Apreiškimo taikomi. Apreiškimas ir Kristaus 
Įsikūnijimą yra sujungęs su tam tikru plenitudo temporum. 
Kristus gimė tada, kai „laikas pasidarė pilnas“ (Mork. 1, 15). 
Antrasis Kristaus atėjimas taip pat yra rišamas su laikų pilny- 
be. Abiems šitiems kosminės reikšmės įvykiams, pasak Apreiš- 
kimo, yra reikalingas tam tikras pribrendimas, tam tikras pa- 
saulio pasiruošimas. Tai yra ne kas kita, kaip simbolinis žmo- 
gaus ir Dievo bendradarbiavimo pavaizdavimas. Dievas keičia 
pasaulį tik tada, kai žmogus parengia šitam perkeitimui sąlygas. 
Galutinė gėrio pergalė įvyksta ne tik dieviškąja galybe, bet ir 

pačiu gėrio svarumu, kurį yra sukūręs žmogus savo laimėjimais. 
Iš čia kultūros filosofijai plaukia didelės reikšmės išvada, kad 
kosmo perkeitime ir kovoje už šitą perkeitimą dalyvauja kiek- 
vienas žmogus savais darbais. Kiekvienas žmogus gėrio pergalę 
artina arba tolina, žiūrint, ką jis sava kūryba stiprina: blogį ar 
gėrį. Gėris laimės. Bet jo laimėjimo laikas priklauso nuo žmogaus 
laimėjimų. Žmogus kuria plenitudo temporum. Tai ir yra viso že- 
mės gyvenimo ir visos kultūrinės kūrybos prasmė. Žmogus yra 
kūrėjas ir todėl sava kūryba jis tam tikra prasme tęsia dievišką- 
ją kūrybą ir dalyvauja josios atbaigime. Kultūra iš esmės yra 
įjungta į transfigūracijos vyksmą ir aktyviai jame dalyvauja. 

Bet kultūrinė kūryba pati viena būties transfigūracijos nepa- 
siekia. Būties perkeitimas pagal dieviškąjį josios pirmavaizdį, 
kas sudaro transfigūracijos esmę, yra galimas tik dieviškąja ga- 
lybe. Žmogaus kūryba niekados nepasiekia daikto esmės. Ji vi- 
sados lieka daikto paviršiuje. Ji yra tik simbolis tikro ir realaus 
būties perkeitimo. Kultūra yra tik transfigūracijos pranešėja ir 
josios šauklė. Kultūrinis prometejizmas kaip tik dėl to yra toks 
tragiškas, kad jis šitą simbolinį kultūros charakterį sukeičia su 
realiniu. Prometejizmas nori ir stengiasi, kad pats žmogus sava 
kūryba įvykdytų pasaulio ir žmogaus transfigūraciją. Tuo tarpu 
tikrumoje kiekviena kultūros pretenzija perkeisti pasaulį pagal 
pirmykštį dieviškąjį jo pirmavaizdį baigiasi nepasisekimu. Kul- 
tūra sukuria tik tokias gėrybes, kurios transfigūracijos šviesoje 
yra tik nevykę bandymai. Žinija yra tik nevykęs bandymas pa- 
regėti tiesą, kaip ji yra savyje. Dora yra nevykęs bandymas su- 
dievinti žmogų. Menas yra nevykęs bandymas išskaistinti ma- 
terijalinį pasaulį. Visi kultūros laimėjimai turi labai didelės reikš- 
mės ir labai gilios prasmės tik tada, kai į juos žiūrime ne kaip į 
atbaigiamuosius, bet kaip į parengiamuosius, kaip į sąlygas die- 
viškajam veikimui. Transfigūracijos šviesoje kultūra yra, iš vie- 
nos pusės, simbolinis transfigūracijos apreiškimas, iš kitos — 
materijalinių sąlygų parengimas realiai transfigūracijai. Čia glū- 
di kultūros misija, josios didybė ir josios prasmė. Jeigu kultū- 
rinės kūrybos laimėjimus palyginsime su laukiamos transfigūra- 
cijos gaviniais, jie bus tik nevykę bandymai. Bet Berdiajevas 
teisingai pastebi, kad „kultūros nepasisekimas yra šventas ne- 
pasisekimas, per kurį eina kelias į aukštesnę būtį“ !. 


1. Der Sinn des Schaffens, 347 p. 

Todėl visai suprantama, kodėl žmogaus dvasia niekados ne- 
gali pasitenkinti šituo simboliniu kultūros charakteriu. Žmogus 
nori ne simbolių, bet realybės. Žmogus nori ne tiesos simbolio, 
bet pačios tiesos, pilnutinės ir amžinos. Žmogus nori ne dieviš-- 
kumo simbolio, bet paties Dievo. Žmogus trokšta ne grožio sim- 
bolio, bet absoliutinio grožio. Su kultūra yra surištas amžinas. 
jąja nepasitenkinimas. Bet, iš kitos pusės, su ja yra surištas ir 
nuolatinis noras peržengti šitą simbolizmą ir pereiti į realybių 
sritį. Kultūros krizių metu šitas noras pasiekia aukščiausią laips- 
nį ir apsireiškia, kartais, net aiškia kultūros neapykanta. Čia 
žmogus yra natūraliai pastumiamas jieškoti realybės aukštesnė- 
je tikrovėje, jeigu jis nenori grįžti atgal į gamtos gyvenimą, iš 
kurio jis iškopė vargingomis kultūros pastangomis. Jeigu tik. 
žmogus logiškai išvysto ir išmąsto ligi pat galo kultūros sim- 
bolinį pobūdį ir josios negalią perkeisti daiktus, jis neišvengia-- 
mai pasiekia transfigūracijos ideją. Kultūros mintis yra natūralus. 
kelias į religinį gyvenimo supratimą ir aiškinimą. Kultūros filo- 
sofijos kelias baigiasi Apreiškimu. Apreiškimas atskleidžia gi- 
liausią kultūros prasmę ir tuo būdu nurodo gaires visai kultūros 
filosofijai. Iš Apreiškimo yra aišku, kad kultūros prasmė glūdi 
ne joje pačioje, bet aukštesnėje tvarkoje, kad žmogaus kūryba 
padeda materijalinį pagrindą atbaigiamajai Dievo kūrybai ir pati 
yra joje atbaigiama. Šitomis gairėmis vaduodamasi, kultūros filo-- 
sofija gali tikėtis įsibrauti į pačią kultūrinės kūrybos esmę, ban-- 
dyt atskleisti ontologinę josios prasmę ir suvokti galutinį josios. 
tikslą. 

PRIEDAS 


KULTŪRA, KAIP ŽMOGAUS KŪRYBA 


1. Kūrybos supratimas 


a. Kūrybos buvimo prielaidos 


Kūrybos buvimas yra visuotinis faktas, toks pat gilus ir reikš- 
mingas, kaip mirtis ir išnykimas. Būties kova su nebūtimi, josios 
pastangos pergalėti pirmykščio chaoso likučius ir užpildyti irimo 
padarytus plyšius eina per kūrybą ir tiktai per kūrybą. Visas 
gamtos išsivystymas, visa žmogaus istorija, visas Dievo santy- 
kiavimas su kūrinija yra ne kas kita, kaip vienas, nuolatinis ir 
amžinas kūrimas. (Gali jis būti labai įvairus ir skirtingas, gali 
jis apsireikšti visokiausiomis formomis, gali jis būti net tragiškas 
įvairių būties laipsnių susikirtimas, bet viena yra aišku, kad kū- 
ryba yra gyvenimo esmė, gyvybės funkcija ir dvasios pateisini- 
mas. Kūrybos neigimas reiškia pasaulio dinamikos neigimą. Ma- 
nyti, kad kosme esama tik energijos pasikeitimo, kad mirtis ir 
gimimas yra tik būties bangos iškilimas ir nusileidimas, kaip 
jūroje, siaučiant audrai, reiškia nesuprasti pačių būties pagrindų. 
Kiekvienas statizmas sugriauna pats save. Ar Dievas, kuriame 
nėra nieko statiško, gali sutverti būtį, kuri būtų atbaigta ir nu- 
rimusi savyje? Kosmo tapsmas nėra dinaminės energijos paver- 
timas statine arba statinės dinamine, kaip tvirtina gamtamoksli- 
nis pasaulėvaizdis, bet kosmo tapsmas yra tikra prasme kūryba. 

Bet ar pasaulyje esanti kūryba yra pirmykštė? Ar ji neturi 
už savęs nieko, į ką ji atsiremtų? Ar gamta ir žmogus kuria 
pats iš savęs ir per save? Ar kosminės kūrybos buvimas nesu- 
ponuoja tam tikrų prielaidų? Į šituos klausimus atsako pati 
būties prigimtis. Kūryba kyla iš pačių būties gelmių. Ji yra 
ne kas kita, kaip būties esmės apsireiškimas ir nuolatinis josios 
kilimas iš nebūties. Bet kosminė būtis nėra pirmykštė. Kos- 
minė būtis yra atsirėmusi į Absoliutinę Būtį, gavusi iš josios 
savą buvimą ir šito buvimo prasmę. Kosmas tiek yra, kiek jis 
turi santykių ir ryšių su Absoliutu. Kitaip sakant, kosmas yra 
tik per Absoliutą ir Absoliute. Kiekvienas kosminio savaran- 

kiškumo teigimas buvimo tvarkoje veda į nebūtį, o pažinimo 
tvarkoje — į nesąmonę. Bet jeigu kosminė būtis nėra pirmykštė, 
tuo pačiu nėra pirmykštės nė jos prigimties tendencijos. Kaip 
pats buvimas suponuoja kitą aukštesnę Būtį, taip ir kūrinijos 
aktai suponuoja kitus aukštesnius aktus. Būtis negalėtų gy- 
venti, jei nebūtų Absoliutinio Gyvenimo. Būtis negalėtų pa- 
žinti, jei nebūtų Absoliutinio Proto. Būtis negalėtų norėti, jei 
nebūtų Absoliutinės Valios. Būtis negalėtų kurti, jeigu nebūtų 
Absoliutinio Kūrėjo, jei kosminės kūrybos nebūtų pranokęs 
Dieviškosios kūrybos Aktas. Dieviškosios kūrybos aktas yra 
pirmoji ir pagrindinė pasaulio kūrybos prielaida. 

Kūryba, kaip įrodinėsime vėliau, nėra energijos perkeitimas 
iš vieno pavidalo į kitą, bet energijos prieauglis. Tai naujas 
ir originalus aktas, kuriuo kas nors yra padaroma iš nebūties. 
Bet šitas naujo dalyko kilimas neturėtų jokios prasmės ir net 
metafiziškai nebūtų galimas, jeigu jis nebūtų atremtas į pačios 
būties sukūrimą iš nebūties. Jeigu būtis yra sukurta iš nieko, 
tuomet ir kosminė kūryba yra galima. Jeigu būtis yra atsira- 
dusi, tik pasikeičiant energijos pavidalams, tuomet apie jokią 
kūrybą pasaulyje negali būti nė kalbos. Čia mes susiduriame 
su emanacijos ir kūrybos prieštaravimu.  Emanacijos teorijai 
būtis yra ne kas kita, kaip Dievo metamorfozės padaras. Dievas 
nesukūrė pasaulio, bet Dievas tapo pasauliu. Pasaulio atsira- 
dimas nėra surištas su jokiu kūrybiniu aktu. Tai tik dieviš- 
kosios Būties transformacija. Bet jeigu taip, jeigu Absoliutas 
nekuria, tuomet negali kurti nė šito Absoliuto metamorfozė arba 
pasaulis. Jeigu kosminė būtis yra tik dieviškosios energijos. 
ištryškimas ir susikristalizavimas, tai šitos būties gyvenime taip 
pat tegali būti tik energijos pasikeitimo, tik josios ištryškimo, 
bet nieku būdu ne naujų dalykų atsiradimo. Emanacijos ir kū- 
rybos sąvokos yra prieštaraujančios ir todėl paneigia viena antrą. 
Emanacijos teorija, paneigdama kūrybos aktą Dievuje, tuo pa- 
čiu yra priversta jį paneigti ir kūrinijoje. Emanacinei pasaulė- 
žiūrai nei mokslas, nei menas, nei technika, nei dorovė nėra 
kūryba, bet tik vienos ir tos pačios būties transformacijos įvai- 
riais pavidalais. Tai yra paneigimas ne tik kūrybos, bet sykiu 
ir gyvenimo prasmės. 

Kosminės kūrybos buvimo faktas savaime mus veda į die- 
viškosios kūrybos pripažinimą ir pateisinimą. Tai yra kreacijo- 
nistinės pasaulėžiūros apologija. Apgindami kūrybą, kaip naujo 

daikto padarymą, mes tuo pačiu apginame ir pirmykštį dieviš- 
kosios kūrybos aktą. Dar daugiau, mes tuo pačiu dieviškosios 
kūrybos aktą pripažįstame pagrindine kosminės kūrybos bu- 
vimo prielaida. Kūrinija kuria tik dėl to, kad Dievas kuria. 
Kūrinijos kūryba yra atsirėmusi į Dievo kūrybą. Kūrinijos kū- 
ryba tik dėl to yra naujo daikto padarymas, kad pirmykštė die- 
viškoji kūryba buvo originalus ir iš esmės naujas aktas. Net 
pati kūrybos ideja yra galima tik todėl, kad mes ją atremiame 
a į pirmykštės Dievo kūrybos 1deją. Tai yra pirmutinė kosminės 
Ls buvimo prielaida. 
Bet dieviškosios kūrybos aktas nėra vienintelė pasaulio kū- 
rybos prielaida. Kūryba visados suponuoja nebūtį. Kur yra 
būties pilnatvė, kur būtis yra atbaigta savo viduje, ten kūrybos 
negali būti, nes ten negali būti naujo daikto atsiradimo. Naujas 
daiktas arba nauja būtis gali atsirasti tik ten, kur būtis tam tikra 
prasme yra sumišusi su nebūtimi, kur ji yra dar nepilna ir dar 
neatbaigta. Dievo prigimties viduje nevyksta joks kūrybinis ak- 
tas, nes Dievuje nėra nebūties. Dievas gali kurti tik ad extra, 
vadinasi, jis gali kurti kitus, jo kūryba gali realizuotis tam tikra 
prasme šalip jo, bet ji negali liesti jo vidaus gyvenimo. Šv. Tre- 
jybės asmenų buvimas yra grindžiamas ne kūryba, bet gimimu 
ir kilimu. Tuo tarpu būtis kuria ne tik ad extra, bet ir ad intra. 
Ji kuria ne tik kitus, bet ir pati save. Josios vidaus gyvenimas 
yra nuolatinis tapsmas, nuolatinis išsivystymas, vadinasi, nuo- 
latinė kūryba. Dar daugiau! Kūrinija negali sukurti jokios ki- 
tos substancijalinės lyties. Tuo pačiu ji negali sukurti tokios 
būties, kuri pati kurtų. Kūrinijos kūryba yra ne tiek būties daugi- 
nimas, kiek josios tobulinimas. Tai, kas atrodo yra kūrinijos 
sukurta šalin josios, yra ne kas kita, kaip priemonės tobulinti 
ir kurti pačią save. Nei mokslas, nei menas, nei technika ne- 
turėtų prasmės, jeigu mes juos imtume be jokio ryšio su jau 
esančia būtimi. Jie visi yra skirti iš esmės ne duoti kosmui 
naują būtį, kurios ligi tol nebuvo, bet tobulinti ir atbaigti jau 
esančią. Kūrinijos kūryba pasiekia naujumo ne šalia būties, 
bet pačioje būtyje. Kosmo kūryba yra nukreipta į kosmo būties 
pilnatvės sukūrimą. Kiekvienas bandymas sukurti būtį nepri- 
klausomą nuo kūrėjo — gyvą ir asmeninę — yra demoniškas 
bandymas. Kas nesiekia būties tobulinti, bet nori būtį dau- 
ginti, tas eina juodosios magijos keliu. 
Šitoks kūrinijos kūrybos pobūdis kaip tik ir parodo, kad 

būtis savyje nėra baigta, kad ji yra sumišusi su nebūtimi ir kad 
kūryba stengiasi ją iš šitos nebūties išvesti į būties pilnybę. 
Kūrybos buvimo faktas suponuoja ne tik dieviškosios kūrybos 
aktą, bet sykiu ir dieviškosios kūrybos neatbaigimą. 

Statinis būties supratimas susikerta su kūrybos sąvoka taip 
lygiai, kaip ir emanacijos teorija. Jeigu pasaulis jau yra visiš- 
kai atbaigtas, jeigu jo esmė jau yra išsiskleidusi, nepriklausomai 
nuo gamtos ir žmogaus prisidėjimo, tuomet esanti kūryba neturi 
jokios prasmės, ir kultūros problema yra veltui sprendžiama. 
Tuo tarpu tikrumoj yra kaip tik priešingai. Nei pasaulis nei 
žmogus nėra baigti savyje. Jie fampa, vadinasi, kuriasi patys 
ir yra kuriami. „Žmogus, pastebi Berdiajevas, yra tik Dievo 
užbraiža (škicas)“.! Nedidesnė užbraiža yra ir pasaulis. Jis 
yra kuriamas gyvybės ir dvasios. Būtis yra ne tik sukurta, bet 
ir kūrybiška. „Pačioje būtyje yra kūrybinių jėgų potencijali- 
niame ir prislėgtame padėjime... Kūrinija amžinai save kuria, 
joje nėra jokių ribų kūrybiniam procesui; ji nėra statinė; ji nėra 
joks duomuo... Kosmos save kuria, jis nėra duotas, bet už- 
duotas“.2 Būtis tikra prasme ne yra, bet būtis tampa. Ji tampa 
kūryboje. Būties tapsmas yra kūrybinis tapsmas, yra kūrybinė 
josios dinamika. „Pasaulių procesas yra aštuntoji tvėrimo diena; 
tai pratęstasis tvėrimas“.3 Kultūros prasmė, kaip matysime vė- 
liau, ir yra ta, kad ji įsijungia į šitą pratęstąjį tvėrimą ir sten- 
giasi atbaigti dieviškosios kūrybos aktą. (Čia yra ir kosminė 
žmogiškosios kūrybos prasmė. Bet čia sykiu yra ir pasaulio 


dinamizmo apologija. Kaip kūrybos buvimo faktas apgina pir- 


mykštės dieviškosios kūrybos aktą ir paneigia emanacinę pa- 
saulėžiūrą, taip lygiai tas pats kūrybos buvimo faktas apgina 
dinaminį pasaulio supratimą ir paneigia statinę pasaulėžiūrą. 
Kūryba nėra nuodėmės padaras, kaip bando įrodinėti kaikurie 
teologai.  Nuodėmė nėra nei kūrybos šaltinis nei josios atsira- 
dimo sąlyga. Kūryba yra surišta su pačia giliausia žmogaus 
prigimtimi, su pačia kilniausia žmogaus misija. Tuo tarpu nuo- 
dėmė yra atsitiktinis dalykas. Josios galėjo ir nebūti. Bet tai 
anaiptol nereiškia, kad nebūtų buvę ir kūrybos. Kūryba nėra 
tik pasaulio laisvinimas iš nuodėmės, bet sykiu ir jojo būties at- 


1. Esprit et Libertė, 13 p. 
2. N. Berdiajew, Der Sinn des Schaffens, 146 p. 
3. N. Berdiajew, op. cit. 142 p. 

baigimas. Būtis, būdama amžinai tampanti, vadinasi, amžinai 
negalėdama būti atbaigta, savaime suponuoja nesibaigiančią kū- 
rybą. Statinis amžinybės supratimas yra pats blogiausias. Am- 
žinybė reiškia ne kūrybos pabaigą, bet tik tobulą jos vykdymą, 
kurio nekliudo laiko ir erdvės varžtai. Žmogus yra pašauktas 
dalyvauti amžinoje Dievo kūryboje. Būtis gali būti tampąs ab- 
soliutas. Bet kūrinija niekados absoliutu netaps. Josios kelias. 
į absoliutą yra projekcija į begalybę. Būties pilnatvė kosmui 
yra siekimas, kurio įvykdymas glūdi amžinybėje. Kūryba, bū- 
dama vienintelis kelias į būties pilnatvę, tuo pačiu darosi surišta 
su pačiais gyvenimo pagrindais. Begaliniame ir amžiname bū- 
ties tapsme ji yra taip pat amžina ir progresyvi. Išėjusi iš die- 
viškosios kūrybos akto ir radusi šitą aktą nebaigtą, ji tęsia to- 
liau Absoliutinio Kūrėjo darbą, pateisindama tuo būdu gyve- 
nimą, pateisindama žmogaus pašaukimą ir juos abu įprasmin- 
dama. Pirmykštė Dievo kūryba ir šitos kūrybos neatbaigtas 
pobūdis yra kosminės kūrybos buvimo prielaidos, o kosminė 
kūryba savo ruožtu yra dieviškosios kūrybos pratęsimas ir ke- 
lias į josios atbaigimą. Kūrybos akte Dievas ir žmogus tampa 
glaudžiais bendradarbiais. 


b. Kūryba, kaip originalus aktas 


N. Berdiajevas yra pasakęs, kad „kūrybos akto prigimtis gali 
būti suprasta tik per skirtumą su gimdymu ir per priešingumą 
su juo“. Tai yra tiesa. Kūryba ir gimdymas yra toki dalykai, 
kurie ne tik priešinasi vienas antram, bet sykiu ir atskleidžia 
vienas antro esmę. Senas posakis, kad „opposita iuxta se posita 
clarescunt“ tinka ir čia. Kūrybos akto prigimtis aiškėja tik ry- 
šium su gimdymo akto prigimtimi. 

Du dalykai skiria kūrybą nuo gimdymo: individualinio prado 
vyravimas ir energijos prieauglis. Kurti gali tik individas. Kū- 
ryboje energija nelieka ta pati ir nemažėja, bet priauga. Tuo 
tarpu gimdyme persvarą gauna rūšinis arba bendruomeninis pra- 
das, ir čia energija pasilieka ta pati visumoje, bet mažėja tame, 
kuris gimdo. Štai dvi pagrindinės skirtybės. Reikia jas paaiš- 
kinti kiek plačiau. 

Gimdymas ir kūryba yra ne tik priešingi vienas antram, bet 
sykiu ir panašūs į vienas antrą. Tai paradoksiškas šitų dviejų 


4, De la destination de Vhomme, 167 p. Paris 1935. 

sričių supratimas. Bet jis vienintelis yra teisingas. Toji energija, 
kuri verčia gimdyti, yra sykiu ir kūrybinė energija. Tai yra aukš- 
čiausia gamtos galybė, kurios ji gali pasiekti savo būties tapsme. 
Gimdymas gamtos srityje yra kilniausias ir tobuliausias aktas. 
"Tai pati gamtos tapsmo viršūnė. Gamta nieko tobulesnio negali 
pasiekti. Ir vis dėlto gimdymas nėra kūryba. Gimdymo akte kū- 
rybinė energija išeina iš individo ir apsireiškia pasaulyje regimu 
pavidalu. Taip yra ir kūryboje. Bet šitas apsireiškimo kelias ir 
apsireiškimo būdas yra visai kitoks. Kūryboje energija apsireiš- 
kia per individą ir kaip individo energija. Tuo tarpu gimdyme 
šitoji energija apsireiškia per visumą, per rūšį ir kaip rūšies ener- 
gija. Čia keičiasi josios pavidalai ir tuo pačiu keičiasi šituos pa- 
vidalus gaminantieji aktai. 

Kūrybos psichologijoje jau seniai pastebėta, kad kiekvienas 
kūrėjas yra ryškaus erotinio pobūdžio. Erotinis pradas yra nepa- 
keičiamas kūrybinės prigimties elementas. Kiekvienas didis kū- 
rėjas yra erotinis genijus. Bet nė vienas didis kūrėjas nėra sek- 
sualinis genijus. Genijalumas yra perdėm. erotinis, bet jis nėra 
seksualinis. Genijus gali būti seksualus. Gali gimdyti, gali ne- 
tvarkingai gyventi ir net kęsti šito netvarkingumo prakeikimą. 
Bet niekas negali neigti, kad genijaus gimdymas ir genijaus ne- 
tvarka kaip tik yra priešinga jojo kūrybai. Berdiajevas klasiškai 
yra pasakęs, kad „daugiausia gimdąs yra mažiausiai kūrybinis“5. 
Toji energija, kuri yra reikalinga gimdymui, yra sykiu reikalin- 
ga ir kūrybai. Jeigu tad ji yra eikvojama rūšies reikalams, ji nie- 
gali būti panaudota individo reikalui. Gimdymo aktas yra prie- 
šingas kūrybos aktui, ir erotinis nusiteikimas yra priešingas sek- 
sualiniam nusiteikimui. Erotinis nusiteikimas kyla iš individuali- 
nio prado vyravimo. Jis kyla iš individo gelmių. Jis siekia būtį 
tobulinti ir tęsti toliau dieviškąjį tvėrimą. Erotinis nusiteikimas 
iš esmės yra kūrybinis nusiteikimas. Tuo tarpu seksualinis nusi- 
teikimas yra iš esmės rūšinis nusiteikimas. Jis kyla iš rūšies gel- 
mių. Jis siekia būtį dauginti. Seksualinis nusiteikimas yra gim- 
domasis nusiteikimas. Abiems šitiems nusiteikimams bendra 
energija gimdyme apsireiškia kūdikiais, kūryboje — kūriniais. 
Bet kūrinys turi daugiau žmogaus asmens pradų, negu kūdikis. 
Kūrinys yra labiau kūrėjo, negu kūdikis tėvo ar motinos. Šv. 
Augustinas labiau gyvena savo „„Confessiones“, savo „De Trini- 


3. Der Sinn des Schaffens, 212 p. 

tate“, savo „De Civitate Dei“, negu savo sūnuje Adeodate. Ką 
tai reiškia? Tai reiškia, kad kūriniai kyla iš asmens arba indi- 
vido gelmių, tuo tarpu kūdikiai gema iš rūšies gelmių. Asmuo 
arba individas, kaip toks, gimdyme nedalyvauja. Jis čia yra rū- 
šies atstovas ir net rūšies įrankis. Gimdyme energija neturi as- 
mens žymių. Ji čia prasiveržia pro rūšies pradą. Ji todėl kaip tik 
ir yra priešinga kūrybai. 

Tai yra pagrindinis kūrybos ir gimdymo skirtumas. Kūryba 
yra asmens triumfas. Gimdymas yra rūšies triumfas. Kūrybos 
rezultate gyvena asmuo. Gimdymo rezultate gyvena rūšis. Gim- 
dymas visados yra asmens pavergimas ir tam tikras jojo paže- 
minimas. Gimdąs žmogus pasiduoda neasmeniniam principui ir 
tuo pačiu save pažemina. Čia rūšis pavergia asmenį. Tuo tarpu 
kūryba yra nepaprastas asmens iškėlimas, jojo išaukštinimas ir 
pateisinimas. Kūryba yra iš esmės surišta su metafiziniu žmogaus 
pašaukimu. Kūrybinis paskyrimas yra daug visuotinesnis ir daug 
reikšmingesnis, negu gimdomasis paskyrimas. Gimdymas stovi 
pirmoje vietoje gyvulių pasaulyje, nes gyvulys visų pirma yra 
rūšies atstovas, o tik paskui individas. Bet žmonių pasaulyje 
pirmą vietą užima kūryba, nes žmogus visų pirma yra asmuo, 0 
paskui rūšies atstovas. Jeigu praktikoj labai dažnai yra priešin- 
gai, jeigu žmogiškoji sritis čia labai dažnai yra sukeista su gy- 
vuliška sritimi, tai tik dėl to, kad žmonės nežino, kokia dvasia 
iš jų kalba ir keno vardu jie veikia. Gamtos balsas čia yra laiko- 
mas dvasios balsu, ir prigimtas instinktas yra sukeičiamas su die- 
viškuoju žmogaus pašaukimu. 

Tai, kas toliau skiria gimdymą ir kūrybą, yra energijos prie- 
auglis. Kūrybinis aktas tuo ir yra savotiškas, kad jame energija 
nemažėja, bet auga. Kūrėjas kuria, ne energiją keisdamas iš vieno 
pavidalo į kitą, bet ją didindamas. Kiekvienas energijos pakeiti- 
mas negali būti laikomas kūryba. Kur energija yra tik paverčia- 
ma dinamine arba dinaminė — statine, ten negali būti tikros kū- 
rybos. Kūryba visados suponuoja atsiradimą iš nebūties, vadi- 
nasi, kažką naujo, ko jokiame pavidale ligi tol nebuvo. Kai van- 
duo virsta garu arba ledu, tai čia dar nėra jokios kūrybos. Kai 
akmens gabalas virsta smėliu, čia taip pat dar nėra jokios kūrybos. 
Bet kai iš molio yra padaromas puodas, čia jau yra tikra kūryba, 
nes puodas molyje jokia prasme neegzistavo. Puodas santykyje su 
moliu yra visai naujas dalykas. Ir tasai aktas, kuris iš molio pa- 
darė puodą, yra visiškai naujas ir originalus aktas. Kūryboje lai- 

mėta ir sukristalizuota energija yra visiškai nauja energija. Kū- 
ryba energijos ne tik nepraranda, bet kūryba energiją laimi, ji 
didina josios prieauglį pasaulyje. „Kūryba, sako Berdiajevas, 
nėra naujo santykio sudarymas tarp atskirų pasaulio dalių; kū- 
ryba yra originalus asmenybės aktas pasaulyje“ 8. Tai reiškia, 
kad kūryba yra ne pakartojimas kokio nors akto, kuris buvo pa- 
darytas jau seniau, tik kitokia forma, bet kad ji yra visai naujas 
aktas, aktas, kurio niekas ligi tol nėra padaręs ir niekas vėliau 
nepakartos. Kiekvienas kūrybinis aktas iš esmės yra originalus 
aktas, nes jis yra asmeninio principo apsireiškimas ir įsigalėji- 
mas. Kaip kiekvienas asmuo yra vienintelis savo srityje, nepase- 
kamas ir nepakartojamas, taip ir kūryba, kaip asmens aktas par 
excellence, yra originali savo esmėje. Kūrybos kilimas iš asme- 
ninio prado yra ir josios originalumo, josios naujumo ir josios. 
nepakartojamumo šaltinis. Kaip asmuo yra ne kosminių elemen- 
tų keitimo, bet tiesioginės dieviškosios kūrybos padaras, taip ir 
asmens principo apsireiškimas kūryba yra ne energijos keitimas 
ir transformacija, bet energijos didinimas, energijos pašaukimas 
iš nebūties ir josios sutvėrimas. „Kūrybinė energija yra prieaug- 
lio, bet ne keitimo energija“ 7. 

Visai kitaip yra gimdyme. Gimdymas yra rūšies apsireiški- 
mas. Bet rūšis nėra individuali. Rūšis yra bendra. Josios tad ap- 
sireiškimas yra ne kas kita, kaip šito bendrumo individualizavi- 
mas. Gamtiniame gimdyme neatsiranda nieko iš esmės naujo, ko 
nebūtų buvę rūšyje. Gimdymas tik iškelia iš tamsių rūšies gel- 
mių tai, kas glūdi jose paslėpta, kas yra bendra ir todėl egzis- 
tuoja tik potencijoje. Gimdymas yra tik rūšies potencijos aktua- 
lizavimas. Rūšies būtis taip santykiuoja su gemančia būtimi, kaip 
potencija su aktu, kaip reali galimybė su aktualizuota realybe. 
Bet potencijos iškilimas ligi akto nėra naujas veiksmas. Čia ne- 
atsiranda jokios naujos būties ir jokios naujos energijos. Čia 
tik būtis iškyla iš potencijos gelmių, ir energija iš statinės pa- 
virsta dinamine. Gimdymas iš esmės yra energijos keitimas iš 
vieno pavidalo į kitą. Jeigu kas prikištų, kad žmogaus siela yra 
vis dėlto absoliučiai naujas dalykas, tai tik patvirtintų minėtus 
teigimus, nes siela yra ne gimdymo, bet tiesioginės dieviškosios 
kūrybos padaras. Gimdymas, kaip toks, yra neoriginalus aktas, 

6. op. cit. 138 p. 

*. N. Berdiajew, op. cit. 151 p. 

ir gimdymo padarai yra nenauji kūriniai. Nauja yra tik tai, 
kas kyla iš kūrybos. Pasaulio naujinimas ir tobulinimas pačioje 
jojo esmėje yra galimas tik kūryba. Gimdymas taip pat turi ry- 
šių su pirmykščių dieviškuoju aktu. Bet tik ta prasme, kad jis 
šito akto netęsia: gimdymas tik individualizuoja ir aktualizuoja 
tai, kas jau yra Dievo sukurta. Dieviškoji kūryba gimdymo yra 
reikalinga. Bet tik tam, kad galėtų iš realios potencijos išeiti į 
aktą ir kad bendras rūšinis josios pagrindas galėtų realybėje apsi- 
reikšti individualinėmis esybėmis. Gimdymas yra Dievo kūry- 
bos tik periferinis pagalbininkas. Jis visiškai neliečia pačios su- 
kurtosios būties gelmių. Tuo tarpu kūryba pasiekia nebūtį ir iš 
josios pašaukia naują daiktą ir naują energiją. Dieviškoji kūry- 
ba nėra baigta, vadinasi, iš josios išėjusi būtis yra sumišusi su 
nebūtimi. Kūryba todėl kaip tik ir atsiremia į šitą dalinę sukur- 
tos būties nebūtį. Savo jėga ir galybe ji mažina tarpą tarp realaus 
ir idealaus buvimo; ji iškelia daiktą ne iš potencijos, kaip gim- 
dymas, bet iš pačios nebūties ir tuo būdu tęsia toliau Dievo tvė- 
rimą. Potencijoje daiktas jau yra. Tuo tarpu nebūtyje jo nėra 
jokia prasme. Štai kodėl gimdymas, kaip daikto išvedimas iš 
potencijos į aktą, nėra originalus. Štai dėl ko kūryba, kaip daik- 
to išvedimas iš nebūties į būtį, yra visiškai naujas ir originalus 
aktas. 
c. Kūrybos sąlygos 


Viena iš pagrindinių kūrybos buvimo prielaidų yra, kaip mi- 
nėjome, dieviškosios kūrybos neatbaigimas. Kurti galima tik ta- 
da, kai būtis tampa, vadinasi, kai ji yra dar neatbaigta, nes kas 
jau yra atbaigta, tas netampa ir tuo pačiu nėra galimas kurti. Bet 
būties neatbaigimas iš esmės yra susijęs su nebūtimi. Neatbaigi- 
mas kaip tik ir parodo, kad būtis dar nėra visiškai išėjusi iš ne- 
būties, kad nebūtis dar nėra joje pergalėta ir kad kūryba kaip 
tik stengiasi šitą nebūtį pašalinti. Būties neatbaigimas yra nepil- 
nas josios sukūrimas, palikimas josios nebūtyje.  Dieviškosios 
kūrybos pirmykštis aktas neapsireiškia visa savo galybe, ir tuo 
būdu absoliutinė nebūtis čia yra pergalima tik reliatyviai. Būtis 
čia yra sukuriama ne absoliutinėje savo pilnatvėje, bet tik tam 
tikrame laipsnyje, visa kita paliekant jai pasiekti pačiai sava kū- 
ryba. Dieviškosios kūrybos aktas būtį tik pradeda iš nebūties. 
Bet ją ugdo ir tobulina jau pačios kūrinijos kūryba. Jeigu būtis 
iš Absoliuto rankų išeitų pilnutinė, kūrinijos kūryba neturėtų 

jokios prasmės ir apskritai nebūtų net galima. Pirmutinė tad ir 
ontologinė kūrybos sąlyga yra nebūtis. Kūryba yra galima tik 
ten, kur yra nebūties. 

Nebūtis kūrybai yra terminus ex guo. Terminus ad guem 
kūrybai yra būtis. Pats kūrybinis aktas yra perėjimas iš nebūties 
į būtį. Kūryba dažnai todėl ir apibrėžiama, kaip „productio rei 
ex nihilo sui et subiecti“, vadinasi, padarymas daikto, kuris prieš 
tai neegzistavo nei kaip toks (nihilum sui) nei kaip medžiaga 
(nihilum subiecti). Šitas apibrėžimas tinka bet kuriai kūrybai. 
Bet visu pilnumu jis taikytinas dieviškąjai kūrybai. Tik Abso- 
liutinis Kūrėjas gali sukurti daiktą, kuris nebūtų prieš tai egzis- 
tavęs, net nė kaip medžiaga. Žmogus ir apskritai bet kuri būty- 
bė gali sukurti daiktą, kuris būtų naujas, kaip toks. Kūrinijos 
kūryboje negali būti absoliutinės nebūties, nes josios pergalėji- 
mas suponuoja absoliutinę galybę. Kūrinijos kūrybos sąlyga yra 
tik dalinė nebūtis arba nihilum sui. Bet tai anaiptol neiškreipia 
pačios kūrybos esmės. Dar daugiau, absoliutinė nebūtis arba ni- 
hilum subiecti kūrybos esmei nepriklauso. Kūrybai yra visai 
nesvarbu, ar josios padaras yra naujas medžiagos atžvilgiu. Jai 
tik svarbu, kad kūrinys nebūtų prieš tai egzistavęs jokia prasme, 
kaip toks. Ar skulptorius statulą iškals iš molio ar savo galybe 
jis ją sutvers iš nieko, pačiai kūrybos esmei tai neturi reikšmės. 
Tai tik rodo kūrėjo galybę, bet tai jokiu būdu nekeičia kūrybos 
sąvokos. Kur tik daiktas kyla ne iš potencijos, bet iš nebūties, 
ten visur yra kūryba tikra to žodžio prasme. 

Dalinė nebūtis, kuria remiasi kiekvienos kreatūros kūryba, 
savaime suponuoja kitą sąlygą, būtent: medžiagą. Gamta ir žmo- 
gus negali kurti be medžiagos. Be medžiagos kuria tiktai Die- 
vas. Medžiaga sudaro kūrinijos kūrybai materijalinę atramą ir 
materijalinę sąlygą. Ji užpildo absoliutinę nebūtį ir padaro, kad 
kūrinijos kūryba gali išeiti tik iš nihilum sui. Medžiaga yra ni- 
hilum subiecti priešginybė. Tiesa, iš medžiagos kyla ir kūrybos 
tragika. Medžiaga pasidaro ne tik kūrybos atrama, bet sykiu ir 
kūrybos kliudytoja. Pačios gražiosios idejos, susidūrusios su 
medžiaga, nustoja savo spindėjimo, ir kiekvienas kūrėjo pasi- 
ryžimas medžiagoje atrodo nublukęs ir nevykęs. Prigimtosios 
mūsų tikrovės medžiaga yra inertinga, sunki ir pasyvi. Joje dar 
glūdi pirmykščio kosminio chaoso pradų. Ji todėl nėra gera me- 
džiaga. Ji sudaro kūrybai būtiną atramą, bet šitoji atrama yra 
menka atrama. Kiekvienas kūrėjas stengiasi pergalėti medžiagos 

inertingumą ir taip palenkti ją savo idejoms, kaip reikalauja kū- 
rybinės jojo dvasios įkvėpimas. Bet nė vienam kūrėjui nėra pa- 
vykę šitą savo norą įkūnyti. Kūrybinis aktas, kol jis yra dva- 
sios gelmėse, stengiasi apsireikšti regimu pavidalu, vadinasi, 
stengiasi įsikūnyti medžiagoje. Bet susidūręs su šita savo jieš- 
koma medžiaga, jis nustoja pirmykščio savo pobūdžio. Medžia- 
ga stato savo reikalavimus, ir kūrėjas yra priverstas juos paten- 
kinti. Medžiaga, kaip sako Berdiajevas, gesina įkvėpimo ugnį. 
Vis dėlto ji yra būtina sąlyga, kad šitas įkvėpimas galėtų bent 
netobulai apsireikšti pasauliui ir vykdyti savo paskyrimą. Kū- 
rybinis aktas bėga nuo medžiagos: jis josios nekenčia, ir sykiu 
jis josios labiausiai jieško. Čia glūdi kūrinijos kūrybos savotiš- 
kumas ir josios tragika. 

Medžiagos reikalas kūrybai panaikina joje absoliutinę nebū- 
tį — nihilum subiecti. Bet jis anaiptol nepanaikina nihilum sui. 
Iš medžiagos padarytas daiktas nėra naujas savo materijalinės 
priežasties atžvilgiu. Bet jis visados kūryboje yra naujas, kaip: 
toks. Medžiaga nieku būdu nenaikina kūrybos originalumo. 
Net ir iš medžiagos sukurtas daiktas yra naujas visais atžvilgiais, 
nes medžiagoje jo nebuvo jokia prasme. Kai tapytojas paišo pa-- 
veikslą, kai skulptorius kala statulą, kai architektas stato namus, 
kai mokslininkas kuria filosofijos sistemą, jis vykdo tikrą kūry-- 
binį aktą, nors ir naudojasi tam tikra medžiaga. Visų jų padarai 
yra visiškai nauji kūriniai, nes dažuose nėra paveikslo, marmore 
nėra statulos, granite ar plytose nėra namo, ir sąvokose nėra sis- 
temos 8. Visi šitie dalykai —ir paveikslas, ir statula, ir namas, ir 
filosofinė sistema — yra sukuriami iš nebūties, nes naudojamoje: 
medžiagoje šitų dalykų nebuvo. Kai iš apvaisinto kiaušinėlio iš- 
auga liūtas, čia nėra jokios kūrybos, nes kiaušinėlyje jau buvo 
liūtas in potentia, liūtas preformuotas, visas ligi pat smulkmenų. 
Jo augimas buvo ne kas kita, kaip šitos potencijos aktualizavi- 
mas. Bet kai Canova iš marmoro iškalė liūtą, čia buvo tikra pras- 
me kūryba, nes marmore nėra liūto jokia prasme. Tuo, kaip mi- 
nėjome, kūryba ir skiriasi nuo gimdymo, kad gimdymas yra tik 
potencijos aktualizavimas, tuo tarpu kūryba yra išvedimas daik- 


„5. Gimdymui šito dėsnio negalima pritaikyti, nes gimdomojoje me- 
džiagoje kaip tik ir glūdi konkretus gimdinys. Tuo tarpu kūrybos padaras: 
medžiagoje yra tik in pura potentia arba in possibilitate, kas reiškia. 
prieštaravimo nebuvimą. 


175: 


to iš nebūties. Kūrybinės idejos, kurios yra realizuojamos me- 
džiagoje, kyla anaiptol ne iš medžiagos. Medžiaga idejoms yra 
tik reali ir materijali atrama, tik vieta realizuotis ir tik priemonė 
apsireikšti. Net pats idejos realizavimas medžiagoje nėra pati 
kūrybos esmė. Kūrybinio akto centras yra išvidiniame idejos ki- 
lime. Ar šita išvidinė ideja kada nors paregės pasaulį ar ne, tai 
priklausys nuo kūrybinio talento ir nuo įvairių sąlygų. Išviršinis 
idejos realizavimas yra tik kūrybinio akto atbaigimas. Bet pats 
svarbusis kūrybos procesas eina dvasios gelmėse, idejoms kylant. 
Tuo tarpu šitos idejos kaip tik kyla ne iš medžiagos, bet iš ne- 
būties. Jos nėra išvedamos iš realios potencijos į aktą, bet jos 
yra sukuriamos iš nebūties ir tik paskiau realizuojamos medžia- 
goje, kaip materijalinėje atramoje. 

Trečia kūrybos sąlyga yra laisvė. Laisvė iš vienos pusės yra 
ankštai susijusi su kūryba, iš antros — su nebūtimi. 

“ Kūryba ir laisvė atsiremia į nebūtį. Laisvės nebuvimas reiš- 
kia nebūties nebuvimą arba, kitaip sakant, pilnutinę būtį. Bet tai 
sykiu reiškia ir kūrybos nebuvimą. Kūryba kyla iš ten, iš kur ky- 
la ir laisvė: iš nebūties. Štai dėl ko sugebėjimas būti laisvam yra 
sugebėjimas kurti. Štai dėl ko Berdiajevas ir sako, kad „laisvė 
yra pozityvi kūrybinė galia, niekieno nepagrįsta ir niekeno ne- 
lygstama, trykštanti iš be galo gilaus šaltinio. Laisvė yra galia 
kurti iš nieko; tai dvasios jėga kurti ne iš materijalinio pasaulio, 
bet iš pačios savęs. Laisvė pozityvia prasme ir pozityvia savo 
reikšme yra kūryba“ ?. Atsiremdama į nebūtį, laisvė yra nesu- 
kurta, kaip ir pati nebūtis yra nesukurta. Laisvė yra nekuriama. 
Jeigu mes tvirtiname, kad kūryboje atsiranda energijos prieaug- 
lis, tai šitas tvirtinimas gali būti teisingas tik tada, kai sutiksi- 
me, kad kūryba vyksta laisvai. Determinuotame veikime energi- 
jos prieauglio negali būti, nes čia jau iš anksto yra tai, ko sie- 
kiama. Determinuotas veikimas visados yra tik potencijos išve- 
dimas į aktą. Jis gali būti vadinamas gimdymu, bet jis negali 
būti vadinamas kūryba. 

Todėl kaip emanacijos teorija, atmesdama pirmykštį dieviš- 
kosios kūrybos aktą, paneigia kūrinijos kūrybą, taip lygiai me- 
chanistinė evoliucija ją paneigia, atmesdama laisvę. Mechanisti- 
nei pasaulėžiūrai kosmos yra determinuotas eiti griežtu išsivys- 
tymo keliu. Tai, kas pasaulyje apsireiškia, kaip nauji elementai, 


9. op. cit. 151 p. 

yra ne kas kita, kaip realizavimas to, kas buvo užbrėžta pirmykš- 
čiame būties plane. Tai yra potencijos pervedimas į aktą. Bet tai 
nėra kūryba. Mechanistinė evoliucija ir kūryba yra priešingos ir 
net prieštaraujančios sąvokos taip lygiai, kaip emanacijos teori- 
ja ir kūryba. Mechanistinio pasaulėvaizdžio pagrindinis dėsnis 
yra energijos pastovumo dėsnis. Tuo tarpu kūryboje šitas dės- 
nis kaip tik negalioja. Kūryba šito dėsnio ne tik nepaiso, bet ji 
jį tiesiog paneigia, nes kūryboje kaip tik yra energijos prieauglis. 
Kūryboje energija kristalizuojasi regimais pavidalais ne iš kitos 
energijos pavidalo, bet iš nebūties. Teigti energijos pastovumą ir 
šitą pastovumą išplėsti visai būčiai, kaip tai daro mechanistinė 
pasaulėžiūra, reiškia paneigti kūrybos buvimą.  Mechanistinėje 
pasaulėžiūroje kūryba yra galima tik kaip energijos pakeitimas 
kita, kas reiškia visišką kūrybos esmės paneigimą. Energijos 
pastovumo dėsnis yra kilęs iš medžiagos srities ir tik ten jis yra 
prasmingas. Kiekvienas bandymas jį pritaikinti dvasios pasau- 
liui yra nevaisingas. Kūrybos faktas yra apologija ne tik dieviš- 
kosios kūrybos, bet sykiu ir pasaulio organiško išsivystymo. 
Kūrybiniame akte mechanistinis pasaulėvaizdis randa nepermal- 
daujamą savo priešą. 


d. Kūrybos rūšys 


Pats kūrybos buvimas nėra problema. Tai yra faktas, kurį 
neigti gali tiktai emanacinė arba mechanistinė pasaulėžiūra. Bet 
ar pasaulyje esanti kūryba yra vienarūšė? Ar kiekviena būtis 
gali kurti ir ar kiekvienos josios kūryba bus tokia pat? — Štai 
klausimai, į kuriuos galima atsakyti labai įvairiai. Labai dažnai 
kūryba yra priskiriama tik žmogui.  Antropocentrinė pasaulė- 
žiūra, laikydama žmogų aukščiausia būtimi, tuo pačiu jį laiko 
vieninteliu kūrėju, kuris sugeba duoti kosmui šį tą naujo. Spi- 
ritualistinė pasaulėžiūra, priešingai, kūrybinės galios turėtoju 
laiko tiktai Dievą. Tiktai Dievas esąs kūrėjas. Visi kiti sutvė- 
rimai galį kurti tik ryšium su Dievu, kaip dalyviai dieviškoje 
kūryboje. Apie gamtos sugebėjimą kurti kalbama labai nedaug. 
Tiesa, gamtos kūrybą labai smarkiai pabrėžia natūralistinė ir ma- 
terijalistinė pasaulėžiūra. Bet kadangi ji remiasi mechaniška evo- 
liucija, šitas pabrėžimas darosi nelogiškas, nes mechaniška evoliu- 
cija kaip tik paneigia bet kokią kūrybą. — Visose šitose pažiū- 
rose yra tiesos, bet visos jos yra nepilnos ir negali kūrybos su- 
skirstymo tinkamai pagrįsti. 

Kūryba, kaip minėjome, yra ne tiktai originalus, bet ir indi- 
vidualus aktas. Jis gali kilti tiktai iš individualinio prado. Va- 
dinasi, tiktai ta būtis gali kurti, kuri yra individuali. Kiekvienas 
rūšinis ir bendras buvimas kūrybą padaro negalimą. Kas egzis- 
tuoja ne kaip individas, bet kaip masė, tas neturi kūrybinės 
galios. Ir atvirkščiai. Kiekvienas individualinis pradas, kiekviena 
individualinė būtybė yra kūrybiška pati savo esmėje. 

Remdamiesi šituo principu, mes galime lengvai suprasti, kas 
pasaulyje gali kurti, kas ne. Visa, kas pasaulyje yra individualu, 
visa yra kūrybiška. Pirmoje eilėje čia priklauso gyvybė. Aktu- 
alus gyvybės buvimas yra individualus. Gyvybė gyvena ne ma- 
sės, bet individo gyvenimą. Ji tad yra pirmutinis kūrybinis pa- 
saulio pradas. Josios apsireiškimas, josios išsivystymas ir išsi- 
skleidimas yra kūryba. — Dar labiau individuali ir tuo pačiu 
dar labiau kūrybiška yra dvasia. Dvasios gyvenimas jokia 
prasme nėra rūšies gyvenimas. Todėl ir dvasios žygiai yra visa- 
dos kūrybiniai žygiai. — Aukščiausią individualumo ir sykiu 
kūrybiškumo laipsnį pasiekia Dievas. Spiritualistinė pasaulė- 
žiūra teisingai tvirtina, kad Dievas yra vienintelis tikras kūrėjas, 
nes Jis vienintelis yra Tobulas Individas. Jo gyvenimas yra ab- 
soliučiai nepakartojamas ir nepasekamas. Jis tad savo veiks- 
muose yra tobuliausias Kūrėjas. — Taigi: gyvybė, dvasia ir Die- 
vas yra trys kūrybinės būtybės. Medžiaga negali būti įskaityta 
į kūrybinių būtybių eilę, nes ji neturi individualaus buvimo. 
Medžiagos gyvenimas yra masės gyvenimas. Medžiagos indi- 
vidas yra gabalas, vadinasi, tik masės atlauža arba josios dalis. 
Medžiagoje vykstą procesai yra ne kūryba, bet tik vienos ener- 
gijos pavertimas kita. Medžiaga nekuria. Ji tik tarnauja kaip“ 
atrama, gyvybės, dvasios ir, kartais, Dievo kūrybai. Visas būties 
tapsmas apsireiškia ir išsisemia trimis kūrybos rūšimis arba tri- 
mis josios lytimis: gyvybine arba gamtine kūryba, dvasine arba 
žmogiškąja kūryba ir dieviškąja kūryba. Kuo šitos kūrybos 
rūšys charakteringos kiekviena savyje ir kuo jos skiriasi viena 
nuo kitos? 

Gyvybės atsiradimas nėra kūryba. Kūryba yra tik josios 
gyvenimas. Gyvybė yra ne sukuriama, bet ji gema, vadinasi, 
tik aktualizuojasi ir individualizuojasi. Bet sykį tapusi aktuali 
ir išėjusi iš tamsių rūšies gelmių, ji darosi kūrybiška. Individua- 
lus josios buvimas jau yra kūryba tikra prasme. Kūrybinis gy- 
vybės pobūdis visų pirma apsireiškia medžiagos organizacijoje,. 

kuri tarnauja jai (gyvybei) išsiskleisti. Gyvybinis pradas, kuris 
gimdymo aktu yra aktualizuojamas ir individualizuojamas, toli- 
mesniame savo gyvenime darosi nepaprastas medžiagos organi- 
zuotojas ir josios keitėjas pagal savo esmę. Kiekvienas gyvas 
daiktas, sakome, auga. Bet augimas savo esmėje nėra paprastas 
gyvo daikto didėjimas, kaip kristalo arba akmenų krūvos. „Au- 
gimas yra substancijalinės lyties skleidimasis, organizuojant tam 
tikru būdu aplinkos medžiagą ir ją telkiant savyje. Pati substan- 
cijalinė gyvo daiko lytis yra gimimo, ne kūrybos vaisius. Bet 
kad šita substancijalinė lytis gali skleistis, kad ji gali diferenci- 
juotis ir apsireikšti labai įvairia ir labai savotiška struktūra, tai 
jau yra kūrybos padaras. Gimdymas gyvybę individualizuoja, 
o paskui šita individualizuota gyvybė jau kuria pati save, pasigel- 
bėdama medžiaginiu pasauliu. Pats augmuo ar gyvis, kaip toks, 
nėra kūrybos padaras. Bet jo organizacija, jo struktūra, jo kūno 
išsivystymas yra originalus aktas, nes toje medžiagoje, kurią vita- 
linis pradas naudoja, jokia prasme nėra gyvo daikto kūno ar 
jojo struktūros. Vitalinis pradas gema. Bet vitalinis pradas 
skleidžiasi kūryba. (Gyvybė visų pirma kuria pati save. 

Augmenų pasaulyje šitoji autokreacija yra vienintelė kūrybos 
rūšis. Bet gyviai čia žengia žingsnį priekin. Jie savo išsivystyme 
kuria ne tik patys save, bet ir aplinką. Kai bitės dirba korius, 
kai bebras stato namelius, kai paukščiai suka lizdus ir kai žvėrys 
gaminasi laužus, visi jie kuria, nes visi šitų jų veiksmų padarai 
yra kilę ne iš naudojamos medžiagos, tik iš nebūties. Jų, kaip 
tokių, kaip korių, kaip lizdų, kaip laužų, medžiagoje jokia prasme 
nebuvo. Bet visa šita gyvių kūryba jau liečia ne juos pačius, tik 
aplinką. Gyvių pasaulyje pirmą sykį apsireiškia kūryba ad 
extra. Vis dėlto šitas aplinkos kūrimas ir tvarkymas dar yra la- 
bai surištas su pačių gyvių reikalais. Aplinkos kūryba, kokią 
mes randame gyvių pasaulyje, yra dar ne kas kita, kaip savęs kū- 
rimo pratęsimas. Gyviai tvarko aplinką dar tik tam, kad galėtų 
geriau tvarkyti patys save. Autonominio aplinkos kūrimo gyvių 
srityje dar nėra. Jis yra rezervuotas žmogui. Bet, nepaisant 
šito egoistinio motyvo, gyvių kūryba yra pirmas tarpsnis to ilgo 
kelio, to ilgo proceso kuriuo vyksta materijalinio pasaulio tobu- 
linimas.  Augmens pradeda kūrybą nuo pačių savęs, gyviai ją 
pratęsia jau į aplinką. 

Dvasia tęsia toliau pradėtą augmenų ir gyvių darbą. Bū- 
dama kūne, dvasia taip pat organizuoja ir kūnui medžiagą. Bet 

čia josios darbas dar neturi nieko specifiškai dvasinio. Galima 
visai teisėtai abejoti, ar kūno organizavimas yra vykdomas dva- 

„sios. Dvasinė kūryba apsireiškia tik tolimesniame dvasios gy- 
venime ir josios pastangose įsigalėti pasaulyje. Čia jau dingsta 
gyvuliškas egoistinis motyvas, ir kūrybos autonomiškumas apsi- 
reiškia visa savo galybe. Čia iškyla aikštėn idejinis motyvas, ko 
gyvulių kūrybai absoliučiai trūksta. Dvasia kuria ne tam, kad 
žmogus turėtų iš to naudos, ne tam, kad jis galėtų tobuliau išsi- 
skleisti ir geriau gyventi, bet tam, kad tęstų toliau būties tobuli- 
nimą, kurį jau yra pradėję žemesniosios būtybės. Žmogaus kūry- 
ba pirmoje eilėje turi objektyvinės reikšmės. Dėl to ji daugiausia 
ir yra nukreipta į objektyvinį pasaulį, į aplinką, o ne į patį žmogų. 
Dora taip pat yra kūryba. Bet dora žmogiškosios kūrybos srityje 
sudaro tik vieną dalį, gana siaurą ir gana paradoksišką. Nagri- 
nėjant žmogų, kaip kultūros kūrėją, pasirodo, kad yra tam tikro 
prieštaravimo tarp aplinkos kūrybos ir savęs kūrimo arba dori- 
nimosi, kad tie, kurie ypatingai kuria ir tvarko aplinką, tie 5ą- 
moningai neįstengia kurti savęs, ir atvirkščiai. Tarp asketo ir 
kūrėjo yra tam tikras priešingumas. Tai nereiškia, kad kūrėjas 
gali būti nedoras. Tai tik reiškia, kad kūrėjo dorumas jam ateina 
kitu keliu, negu asketo dorybės. Tai taip pat rodo, kad žmogaus 
kūryba par excellence yra pašaukta atbaigti pasaulį. 

Vis dėlto būtų prometejiškas nusistatymas, jeigu mes many- 
tume, kad žmogus pats vienas sava kūryba gali šitą atbaigimą 
tobulai pasiekti. Žmogaus kūryba nėra aukščiausia ir paskutinė 
kūryba. Žmogaus kūrybą pranoksta ir atbaigia Dievo kūryba. 
Dievo kūryba yra dvejopa: pradedamoji ir atbaigiamoji. Jau 
esame minėję, kad pirmykštis dieviškosios kūrybos aktas yra 
bet kurios kitos kūrybos metafizinė prielaida ir josios buvimo 
pagrindas. Pradedamoji Dievo kūryba yra tasai absoliučiai ori- 
ginalus aktas, kuriuo būtis, kaip tokia, pradeda būti. Tai vie- 
nintelis aktas, kuriame daiktas yra išvedamas ex nihilo sui et 
subiecti. Šita pradedamoji Dievo kūryba pagrindžia ne tik 
kūrybos, bet ir pačios būties buvimą. Ji stovi viso kosmo pra- 
džioje. 

Kiek kitaip yra su atbaigiamąja Dievo kūryba. Apie ją kal- 
bama visai nedaug. Tuo tarpu kosmui ji nėra nė kiek nemažiau 
reikšminga, kaip ir pradedamoji kūryba. ĄAtbaigiamąja Dievo 
kūryba mes vadiname tąjį dieviškąjį aktą, kuriuo būtis bus iš- 
vaduota iš savo netobulumo ir sutapdyta su dieviškuoju savo 

pirmavaizdžiu. Tai visų elementų išskaistinimas, išnaikinant iš 
medžiagos pirmykščio chaoso liekanas, gyvybę sudvasinant ir 
dvasią sudievinant. Savaime suprantama, kad šitoji atbaigia- 
moji Dievo kūryba reiškia ir prigimtosios tikrovės bei istorijos 
ir viso kosminio tapsmo pabaigą. Tai yra ne kas kita, kaip apo- 
kaliptinis perkeitimas. Gal dėl to filosofijoje apie ją taip maža 
ir kalbama. 

Atbaigiamoji Dievo kūryba daug kuo skiriasi nuo pradeda- 
mosios kūrybos. Visų pirma ji jau yra ne productio rei ex nihilo 
sui et subiecti, bet tik productio rei ex nihilo sui. Atbaigiamuoju 
aktu Dievas nekuria daikto absoliutine prasme iš nebūties, bet 
tik atbaigia jį kurti, realizuodamas jame visu tobulumu tą ideją, 
kuri buvo pradėta realizuoti pirmykščiu aktu.  Atbaigiamoji kū- 
ryba todėl atsiremia jau ne į absoliutinę nebūtį, tik dalinę. Tuo 
ji priartėja prie žmogiškosios kūrybos. Dar daugiau, atbaigia- 
moji Dievo kūryba yra ne tik panaši į žmogaus kūrybą, bet 
žmogus joje dalyvauja kaip bendradarbis. Žmogiškoji kūryba 
yra materijalinė atrama dieviškajai atbaigiamajai kūrybai, kaip 
gamtinė kūryba yra atrama žmogiškajai kūrybai. Žmogus yra pa- 
šauktas tęsti toliau pradedamosios Dievo kūrybos darbą ir pri- 
rengti sąlygas atbaigiamajai kūrybai. Atbaigiamojoje Dievo kūry- 
boje pasirodo, kad ne tik žmogus yra reikalingas Dievo, bet ir 
Dievas yra reikalingas žmogaus. Čia pasirodo žmogaus ir Dievo 
ryšys ir aukščiausias žmogaus santykiavimas su Dievu. Atbai- 
„ giamoji kūryba yra ne vieno tik Dievo padaras, bet jungtinis 
Dievo ir žmogaus pastangų vaisius. Tai nėra tikra prasme die- 
viškoji kūryba, bet dievažmogiškoji kūryba. Tiesa, Dievas čia 
yra pirmaeilis veikėjas. Vis dėlto žmogus nėra tik instrumentas, 
bet taip pat sąmoningas ir laisvas kūrėjas. Atbaigiamojoje kū- 
ryboje žmogus duoda tobuliausią atsakymą į Dievo kvietimą 
dalyvauti Jo pradėtame kosmo kūrimo darbe. Čia pasirodo kil- 
nausias žmogaus paskyrimas ir aukščiausias jo gyvenimo už- 
davinys. 

Pirmykštės Dievo kūrybos gaviniai susiformavo įvairiopos 
būties arba kosmo pavidalu. Atbaigiamoji Dievo kūryba ren- 
gia perkeistąjį kosmą, apie kurį mums kalba Apreiškimas ir apie 
kurį svajoja visų amžių žmonijos intujicija. Tarp šitų dviejų polių 
vyksta gyvybės ir dvasios kūryba. Gyvybės kūrybos padarai 
kristalizuojasi gamtos pavidalais. Dvasios kūryba apsireiškia kul- 
tūros lytimis. Gamta ir kultūra yra tarpiniai nariai tarp prigim- 

tosios tikrovės pradžios ir josios galo. Jie yra uždaryti prigim- 
tosios tikrovės sienose ir kenčia josios netobulumą. Bet jie laukia 
savo atpirkimo, nes atpirktas ir išgelbėtas turi būti ne tik žmo- 
gus, bet ir kiekviena kita būtis: ir medžiaga ir gyvybė. Atbai- 
giamoji arba dieviškoji kūryba kaip tik ir yra toksai visuotinis 
kosmo atpirkimas. Jo pradžia jau vyksta religijoje, nes religija 
iš esmės yra dievažmogiškoji kūryba. 

2. Žmogaus kūrybinio pašaukimo 
pagrindai 


a. Žmogus, kaip Dievo Kūrėjo atvaizdas 


Kas padaro, kad žmogus kuria? Iš kur kyla kūrybinis žmo- 
gaus nusiteikimas? Mes dažnai sakome, kad kurti žmogui yra 
įgimta.  Pasakymas visai teisingas. Bet jis dar nieko neišaiš- 
kina. Jis nepasako, dėl ko, būtent, žmogui yra įgimta kurti. 
Įgimtas žmogaus kūrybiškumas nėra jam atsitiktinis dalykas, 
kaip įgimti kai kurių asmenų gabumai, pav., muzikai arba tapy- 
bai. Kai klausiame, dėl ko Rafaelis buvo tapytojas, mes pasiten- 
kiname atsakę, kad tai buvo įgimto jo talento apsireiškimas. Bet 
kai norime žinoti, dėl ko žmogus, kaip toks, yra kūrybiškas, mes 
turime siekti daug giliau. Jieškodami kūrybinio žmogaus pašau- 
kimo pagrindų, mes turime eiti ne į faktinąją žmogaus prigimtį, 
bet į amžinąją žmogaus ideją, nes tik tasai pirmykštis prototipas 
padaro, kad faktinoji prigimtis yra tokia, o ne kitokia. Šitoks 
kelias mus veda į ontologines būties sritis. Tik jose mes galime 
suvokti žmogaus pirmavaizdį ir tik jose galime surasti giliausius 
žmogaus kūrybiškumo pagrindus. 

Šiandien paprastai manoma, kad graikiškoji antropologija 
geriausiai išreiškia žmogaus esmę ir jojo paskyrimą. Tai yra 
klaida. Graikų atropologija teisingai laiko žmogų animal ratio- 
nale. Bet šitoji graikiškoji žmogaus ideja yra pagrįsta ne ideali- 
niu žmogaus tipu, tik žmogaus prigimties periferija. Ji išreiškia 
tik žmogaus paviršių, bet ji negali įsibrauti ligi pačių žmogaus 
gelmių. Protas, tiesa, yra kilniausia žmogaus prigimties galia. 
Bet jis yra tik galia. Jis nėra giliausias žmogaus būtybės pagrin- 
das. Jis yra tik viena išvidinio žmogaus gyvenimo lytis. Jis yra 
tik instrumentas, kuriuo naudojasi išvidinis žmogaus būtybės 
principas. Graikiškoji antropologija yra tokio pat gilumo, kaip 
ir voliuntaristinė Schopenhauerio antropologija. Kaip graikai 
žmogų laikė tokia būtybe, kurioje yra įsikūnijęs sąmoningasis 

pradas, taip Schopenhaueriui žmogus buvo visuotinės valios ap- 
sireiškimas. Bet tikrumoj žmogus yra daugiau, negu tik protas 
arba negu valia. Nei racijonalistinė graikų nei voliutaristinė 
Schopenhauerio antropologija giliausios žmogaus esmės neat- 
skleidžia. 

Krikščioniškoji antropologija yra vienintelė, kuri sugeba iš- 
aiškinti žmogaus problemą, nes ją sprendžia ne taip, kaip žmo- 
gus ją supranta, bet taip, kaip Dievas ją regi amžinoje savo proto 
šviesoje. Krikščioniškoji antropologija yra sykiu ir dieviškoji 
antropologija, dieviškoji ta prasme, kad ji atitinka tą dieviškąjį 
pirmavaizdį, pagal kurį žmogus buvo sutvertas. Tuo tarpu pa- 
grindinis šitos antropologijos principas yra tas, kad žmogus yra 
ne tik creatura, vadinasi, Dievo kūrinys, bet ir creator, vadinasi, 
kūrėjas. M. Scheleris, nagrinėdamas krikščioniškąją antropolo- 
giją, teisingai yra suvokęs, kad ji žmogų laiko creatura. Bet jis 
šitoje antropologijoje nepastebėjo antros pusės, būtent, kad Krikš- 
čionybei žmogus yra taip pat ir creator. Žmogus pirmoje eilėje 
krikščioniškajai antropologijai yra ne protinga būtybė, ne visuo- 
meninis padaras, bet žmogus visų pirma yra kūrybinė būtybė. 
Žmogus yra kūrėjas. Žmogaus kūrybiškumas yra pagrindinė 
jo žymė. Tai pirmykštis jo būtybės pradas, kuriame glūdi visi 
kiti pradai. Visos kitos žmogaus žymės yra ne pirmykštės, bet 
išvestinės, kaip natūralūs jo kūrybiškumo rezultatai. . 

Krikščioniškoji antropologija todėl kaip tik ir atskleidžia gi- 
liausią kūrybinio žmogaus nusiteikimo pagrindą. Apreiškimo žo- 
džiai ,,Faciamus hominem ad imaginem et similitudinem nostram 
(Gen. 1, 26)“ yra kūrybinio žmogaus charakterio išraiška. Dievo 
pėdsakų yra visoje kūryboje. Kiekvienas gamtos tyrinėtojas, 
kuris dar nėra praradęs organiškos pasaulėžiūros ir nepakeitęs 
josios mechanistišku Haeckelio pasaulėvaizdžiu, pakartoja tuos 
nuostabiai gražius ir nuostabiai teisingus bei prasmingus Line- 
jaus žodžius: ,,Regėjau iš miego atbusdamas tik ką dar praėjusį 
amžiną, begalinį, visažinantį, visagalį Dievą ir stebėjausi. Aš 
pažinau keletą jo pėdų Kūrybos veikaluose, kurie visi ligi ma- 
žiausio ir visai neįžiūrimo turi savyje neišsemiamą jėgos, išmin- 
ties ir tobulybės gausybę“. Kiekvienas Dievo padaras yra savo- 
tiškas Jo atspindis ir jau, kaip esąs, yra į Jį panašus. Tik nebū- 
tis neturi absoliučiai jokio panašumo su Dievu. Bet-šitas bet 
kurios esybės panašumas yra tik per modum vestigii, vadinasi, 
Dievo būties žymės yra įspaustos kūrinijoje Dievo kūrybos 

akto metu. Kiekvienas daiktas atspindi Dievą tik tam tikru at- 
žvilgiu. Kiekviename daikte yra likęs „praėjusio Dievo“ pėd- 
sakas. Bet vienas tik žmogus atspindi Dievą, kaip tokį. Kiek- 
viename daikte Dievas yra apsireiškęs viena kuria savo esmės 
žyme. Žmoguje Jis yra apsireiškęs pačia savo esme, pačia savo 
prigimtimi. Kiekviena esybė yra panaši į Dievą per modum 
vestigii. Žmogus yra panašus į Dievą per modum imaginis. 

Šitas žmogaus panašumas į Dievą kaip tik yra jo potencija- 
laus absoliutumo ir jo kūrybiškumo pagrindas. Žmogus nėra 
absoliutas in actu. Bet jis yra absoliutas in potentia, tam tikra. 
prasme tampąs absoliutas, nes jis yra Dievo paveikslas ir atvaiz- 
das. Jokioje srityje žmogui nėra nubrėžtos ribos: ligi čia ir 
netoliau. Žmogaus troškimai ir sumanymai yra begaliniai. Tai 
suponuoja absoliutinę dvasią, absoliutinę ne aktualiai, bet poten- 
cijaliai. Žmogus savo būties gelmėse turi Dievo paveikslą ir 
stengiasi jį išryškinti konkrečiame savo gyvenime. Tuo tarpu 
toks išryškinimas yra ne kas kita, kaip tapimas kas kartą vis 
labiau panašiu į Dievą, vadinasi, nuolatinis tapimas absoliutu. 
Mistikai jau seniai sakydavo, kad kiekvienas daiktas iš Dievo: 
išeina ir į Dievą įeina. Šitas ėjimas į Dievą, šitas kosminis visos. 
kūrinijos judesys anaiptol nėra erdvinis slinkimas. Tai yra ne 
judėjimas erdvėje, bet pačioje savo būtyje, pačioje savo esmėje. 
Artindamasis prie Dievo daiktas keičia ne savo vietą, bet patį 
save. Ir šitas keitimas kaip tik vyksta pagal tą Dievo atvaizdą. 
kuris yra įspaustas kūrinijoje. Kūrinys išeina iš Dievo, kaip iš 
savo Kūrėjo, ir eina į Dievą, kaip į savo Idealą arba Pirmavaizdį. 
Kaip Kūrėjas, Dievas yra viršum daiktų: Jis yra jiems transcen- 
dentinis. Kaip Idealas Jis yra ir daiktuose: Jis yra jiems taip 
pat imanentinis, nes būtis savo pirmavaizdį turi ne tik Dievuje, 
bet nešioja įbrėžtą ir savyje. Jį reikia išvystyti, perkeičiant būtį 
pagal jo reikalavimus. Dievo paveikslas glūdi kiekviename kū- 
rinyje ir iš vidaus ragina daiktą eiti Dievo kryptimi. Ėjimas 
todėl į Dievą yra ne kas kita, kaip Dievo atvaizdo išryškinimas 
savyje. Dievo paveikslas glūdi kūrinijoje ne kaip statinis įspau- 
das, bet kaip didi kūrybinė jėga, kaip viso kosmo vairuotojas į 
galutinę būties atbaigą. Juo laikosi visa, kaip savo pagrindu, 
nes Dievas viršum daiktų yra pasaulio Kūrėjas, o Dievas daik-- 
tuose yra pasaulio Palaikytojas. Išryškinti todėl Dievo pa- 
veikslą reiškia stipriau atsistoti ant savo būties pagrindo. Kiek- 
vienos gyvenimo srities šaknys glūdi Dievuje ir įgyja galios tik. 

ryšium su Dievu. Potencijalios žmogaus begalybės išvystymas 
yra galimas tik per Dievą ir Dievuje. Kiekvienas prometejiškas 
nusistatymas yra sykiu ir savo absoliutumo praradimas. Žmo- 
gus turi nenumaldomą linkimą tapti absoliutu, nes jis turi savyje 
absoliutinio Dievo atvaizdą, kuris jį skatina ir įpareigoja. Bet 
šito linkimo patenkinimas eina tik per Dievo atvaizdo išryški- 
nimą savyje. Dievo atvaizdas yra pirmutinis ir pagrindins žmo- 
gaus prigimties motor movens. 

Dinaminis žmogaus dvasios pradas apsireiškia jo kūryba. 
Žmogus iš esmės yra kūrėjas. Bet jeigu Dievo atvaizdas yra 
ontologinis žmogaus dinamizmo pagrindas ir jeigu šitas dina- 
mizmas apsireiškia kūryba, savaime aišku, kad Dievo atvaizdas 
yra ir žmogaus kūrybos pagrindas. Kiekviena kūrybos filoso- 
fija, kuri nepaiso minėtų Genezės žodžių, nepasiekia savo tikslo. 
Dieviškasis kūrimas yra tam tikra prasme Dievo eksterijoriza- 
cija arba Dievo apsireiškimas iš viršaus. Dievas kūrimo aktu 
apsireiškia kūrinijoje ir įspaudžia jai savo žymių. Dievas nesu- 
kuria ir negali sukurti nė vienos būtybės, kuri neturėtų jokio pa- 
našumo su savo Kūrėju. Tiesa, kiekvienas daiktas skyrium iš- 
reiškia Dievą labai netobulai. Jis yra tik silpna Dievo atšvaita. 
Bet kosmas visumoje jau daug ryškiau parodo Dievo paveikslą. 
Dievas savo kūrybos metu, tarsi, įdeda į kūrinį patį save. Ir 
kūrinys tiek gali priimti Dievo žymių, kiek pajėgia pakelti šito 
kūrinio ideja. Absoliučiai Dievas gali apsireikšti tik Dievuje. 
Tik amžinasis Logos yra absoliutinė Dievo išraiška, nes Jis pats 
yra Dievas: Deus de Deo. Kiekvienas kūrinys išreiškia tik 
vieną kurį Dievo atžvilgį. Kiekviename kūrinyje Dievas apsi- 
reiškia tik tam tikru būdu. Savaime aišku, kad kūrinijos grada- 
cijoje ir šitasai Dievo apsireiškimas darosi vis didesnis. Tobu- 
lesni kūriniai daugiau suima savin Dievo žymių. Jie artėja prie 
Dievo pilnutinio atvaizdo, nors niekados jo tobulai išreikšti 
negali. 

Tai tinka visai kūrinijai. Bet šitas dėsnis ypač tinka žmo- 
gui. Jeigu kiekviename daikte Dievas apsireiškia tam tikru at- 
žvilgiu ir tam tikru būdu, tai tuo labiau jis apsireiškia žmogu- 
je. Žmogus yra tobuliausias Dievo apsireiškimas visoje prigimto- 
je tvarkoje ir net visame gyvenime, nes joks kitas kūrinys nėra 
tobulesnis už žmogų. Šito dalyko nereikia įrodinėti. Mums yra 
svarbu tik susekti, kokiu ypatingu būdu Dievas žmoguje ap- 
sireiškia. Žmogus yra visų būties pradų sintezė. Jis todėl Die- 

vą savimi apreiškia visais atžvilgiais. Bet žmogus yra tobuliau- 
sia visų būties pradų sintezė. Jame todėl Dievas apsireiškia ryš- 
kiausiai. 

Jeigu jieškotume kokia Dievo žymė yra charakteringiausia, 
kuo Dievas yra ypatingas savo santykiuose su būtimi, turėtu- 
me sutikti, kad tokia žymė kaip tik ir yra Dievo kūrybišku- 
mas. Ir būties atsiradimas, ir josios palaikymas, ir josios atpir- 
kimas, ir galutinis josios perkeitimas — vis tai kūrybiniai Die- 
vo aktai, kuriais jis apreiškia save ir sykiu susiriša su būtimi. 
Kiekviena esybė savo būtį įgyja tik per dieviškąją kūrybą. 
Kiekvienos būtybės gyvenimo pradžioje stovi kūrybinis Dievo 
aktas. Kiekviena esybė visų pirma susiduria su Dievu, kaip su 
Kūrėju. Vėlesnis būties palaikymas buvime taip pat yra ne kas 
kita, kaip pratęstas nuolatinis josios kūrimas. Dievo Apvaiz- 
da nėra jokia prasme statinis dalykas. Dievas palaiko kūriniją 
buvime tik tuo, kad jis ją nuolatos kuria. Apvaizda taip pat yra 
kūryba. Dievas Palaikytojas taip pat iš esmės yra Dievas Kū- 
rėjas. Tas pat reikia pasakyti ir apie puolusio pasaulio atpirki- 
mą. Labai dažnai atpirkimas yra suprantamas, kaip atsilygini- 
mas Dievo teisingumui. Tai yra juridinis atpirkimo supratimas, 
kuris anaiptol nepaliečia šitos misterijos gelmių. Atpirkimo pa- 
slaptis yra kūrybos paslaptis. Nuodėmė, su kuria atpirkimas 
yra iš esmės susijęs, nėra juridinių, bet ontologinių santykių su 
Dievu suardymas, ir tuo pačiu savos būties sumažinimas. Nuo- 
dėmė, kaip genijaliai yra pastebėjęs šv. Augustinas, yra incli- 
natio ad nikilum — paslinkimas į nebūtį. Tai žengimas atgal į 
pirmykštį būties chaosą, iš kurio žmogus yra kilęs. Nusidėjęs 
žmogus turi mažiau būties, mažiau ne tik moraline, bet ir onto- 
logine prasme. Todėl pakėlimas žmogaus iš nuodėmės arba jo- 
jo atpirkimas yra iš esmės jo būties padidinimas, inclinatio ad 
esse. Bet šitas prarastos būties atstatymas yra ne būties pa- 
šaukimas iš potencijos, bet žmogaus pakėlimas iš nebūties arba 
tikras kūrimas. Štai dėl ko šv. Povilas atpirkimą ir vadina crea- 
tio nova. Štai dėl ko puolusią būtybę gali atpirkti tik Dievas, 
nes tik Dievas gali tverti iš absoliutinės nebūties. Todėl ir Die- 
vas Atpirkėjas taip pat yra Dievas Kūrėjas. Visuose tad svar- 
biausiuose savo aktuose Dievas apsireiškia, kaip Kūrėjas. Jo kū- 
rybiškumas yra pirmutinė žymė, su kuria susiduria reliatyvi 
būtis. 

Šita savo žyme Dievas kaip tik ir apsireiškia žmoguje. Vi- 
sais laikais krikščioniškosios minties atstovai stengėsi suvok- 
ti, kame, būtent, glūdi žmogaus panašumas į Dievą. Vieni nuro- 
dė sielą, kiti ir sielą ir kūną, dar kiti kalbėjo apie žmogaus pa- 
žinimą ir laisvę. Bet jie per maža kreipė dėmesio į kūrybinį žmo- 
gaus sugebėjimą. Pirmutinis, kuris žmogaus panašumą į Dievą 
surado žmogaus kūrybinėje galioje buvo Hoene Wronskis. Ši- 
to filosofo vardas yra mažai kam žinomas. Jis yra užmirštas ir 
toje pačioje Prancūzijoje, kurioje jis gyveno ir kurios kalba visą 
gyvenimą rašė. Vis dėlto jis yra vertas daugiau dėmesio, negu li- 
gi šiol yra jam parodyta. Dauguma jo idejų yra labai charakte- 
ringos ir labai originalios. Mūsų krašte didelis Wronskio gerbė- 
jas ir jo idejų skelbėjas yra prel. A. Dambrauskas. Savo veika- 
le „Mokslas ir Tikėjimas“ (Kaunas 1930 m.) jis kaip tik ir duo- 
da Wronskio pažiūrų santrauką. Žmogaus panašumo į Dievą pro- 
blema, pasak Wronskio, yra išdėstyta sykiu su pasaulio ir žmo- 
gaus sutvėrimo problema. Bet jeigu pirmutinė religijos tiesa 
skelbia, kad Dievas yra Kūrėjas, o antroji, kad žmogus yra su- 
kurtas panašus į Dievą, savaime aišku, kad šitas panašumas gali 
būti ne kur kitur, tik kuriamojoje žmogaus galioje. Jei Dievas 
yra Kūrėjas, tai žmogus yra sukurtas pagal Dievo Kūrėjo pa- 
veikslą. Žmogaus pašaukimas yra tęsti toliau Dievo pradėtą pa- 
saulio kūrimo darbą. Žmogus yra Dievo pradėto darbo ben- 
dradarbis arba sankūrėjas (co- crėateur). Šitos Wronskio pažiū- 
ros Jakšto nuomone yra „vertos ypatingai dėmesio.“ (op. cit. 7 
p.). Šiais laikais, kada besibaigiąs darvinizmas pažadino dar la- 
biau dvasiai prieštaraujantį rasizmą, kuriame gyvybė padaroma 
dvasios priešininke, kada žmogaus supratimas vėl yra grįžęs į 
zoologizmo tarpsnį, reikia ypatingai kelti aikštėn žmogaus, kaip 
kūrėjo, sąvoką, ir tuo būdu pateisinti žmagaus buvimą pasauly- 
je. Wronskio pažiūros šiuo atžvilgiu, iš tikro, yra vertos susido- 
mėti. 

Jos kaip tik ir patvirtina mūsų pažiūrą į vyriausiąją Dievo 
žymę, kuria Jis apsireiškia savai kūrinijai. Jeigu Dievas visų 
pirma yra Kūrėjas, jeigu, iš kitos pusės, Jis ypatingai savo Kū- 
rybos metu apsireiškia žmoguje, kaip tobuliausiame savo kūri- 
nyje, savaime suprantama, kad šitas Jo apsireiškimas yra kūry- 
biškumo apreiškimas ir kūrybiškumo perteikimas žmogaus pri- 
gimčiai. Dievas kūrybinių savo aktu žmoguje visų pirm4 apsi- 
reiškia, kaip Kūrėjas. Tiesa, Dievas, kaip Kūrėjas, santykiuoja ir 

su kitais kūriniais. Visi jie tad yra kūrybiški. Bet žmogus 
yra aukščiausias ir tobuliausias kūrėjas. Žmogaus kūryba yra 
labiausiai panaši į Dievo kūrybą, nes pats žmogus yra aukš- 
čiausia būtis kosminėje gradacijoje ir todėl Dievo, kaip Kūrėjo, 
žymės jame yra tobuliausiai įsispaudusios.  Ontologinis kū- 
rybinio žmogaus nusiteikimo pagrindas kaip tik ir yra Dievo, 
kaip Kūrėjo, atvaizdas žmogaus prigimtyje. Žmogus linksta kur- 
ti dėl to, kad jį į kūrybą žadina giliausias jo prigimties princi- 
pas, kaip Dievo kūrybiškumo išraiška. Žmogus turi kūrybinį 
pobūdį, nes jis yra Dievo kūrybiškumo atvaizdas. Berdiajevas 
todėl ir sako, kad „jei žmogus nori ligi galo teigti save, jei jis ne- 
nori prarasti savo kūrybai šaltinio ir tikslo, jis turi teigti ne tik 
save, bet ir Dievą. Jis tūri teigti savyje Dievo atvaizdą“. 


b. Žmogaus atsakingumas už pasaulį 


Žmogus yra ypatinga būtybė ne tik Dievo apsireiškimo at- 
žvilgiu, bet ir atžvilgiu savo prigimties sąrangos ir sykiu tos vie- 
tos, kurią jis užima kosminėje tvarkoje. Mikrokosmo ideja nė- 
ra alegorija. Jau Platonui žmogus atrodė, kaip pasakos būtybė, 
kaip chimera, kaip cerberis, jungiąs savyje įvairių gyvių pavida- 
lus. Aristotelis kalbėjo apie žmogaus sielą, kuri tam tikra pras- 
me yra visa. Mintis, kad žmogus yra „minor mundus“ (Bočtius), 
kad savo prigimtyje jis vienija išsiskyrusius kosmo pradus, yra 
gyva visų amžių antropologijoje. Ypatinga žmogaus vieta pasaulio 
tvarkoje ir dar ypatingesnė jo prigimties sąranga pateisina mi- 
krokosmo ideją ir padaro žmogų gyvenimo vienybės palaikytoju. 
Neveltui tad Berdiajevas ir sako, kad „pažinimas žmogaus, kaip 
pasaulio centro, kuris slepia savyje pasaulio paslaptis ir kuris 
stovi aukščiau už visus pasaulio daiktus, yra kiekvienos filoso- 
fijos prielaida, be kurios negalima drįsti filosofuoti.“2. 

Jau pats pažinimo aktas yra žmogaus visuotinumo įrodymas. 
Pažinimas yra pirmas žmogiškasis veiksmas jo būtybės išsivys- 
tyme. Kūdikis visų pirma pažįsta. Jo valia dar, tarsi, miega, jo 
kūrybinis gabumas dar yra tik potencijalus. Tuo tarpu jo paži- 
nimo galia tuoj pasidaro veikli ir stengiasi pati pirmoji įsigalėti 
vaikui taip svetimoje aplinkumoje. Bet tai būtų žmogui dar ne- 
charakteringa, jeigu šitas pažinimas tik ir pasiliktų pojūčiams 


1. Der Sinn der Geschichte, 213 p. 
2. Der Sinn des Schaffens, 53 p. 

prieinamoje aplinkumoje. Pojūčių aplinką pažinti stengiasi ir gy- 
vuliai. Pačiose šitose pastangose dar nėra nieko specifiškai žmo- 
giško. Bet tai, kas šiuo atžvilgiu skiria žmogų nuo gyvulių, yra 
dvasios tendencija į begalybę. Gyvulio pažinimas yra visados ir 
iš esmės aprėžtas. Jis susipažįsta su jį liečiančiais objektais ir 
nurimsta. Tuo tarpu žmogus nenurimsta niekados. Artimiausios 
aplinkos pažinimas yra ne žmogaus pažinimo galas, bet tik pir- 
mas punktas į visos būties pažinimą. Pažinimo pastangose dvasia 
visų pirma apreiškia savo absoliutines tendencijas. Kai tik atbu- 
dusi vaiko dvasia paklausia „kodėl“, čia ir pasirodo josios esminis 
skirtumas nuo gyvulio. Žmogui kaip tik ir yra charakteringa, 
kad jo dvasia nėra pririšta prie vieno kurio taško būties tvarkoje, 
bet kad ji sugeba apimti visą būtį, visą ją apžvelgti ir visą ją savo 
viduje sujungti tam tikrais dėsniais ir tam tikrais išvidiniais 
savo ryšiais. 

Bet žmogus, kuris sugeba apimti savo dvasia visą būtį, nega- 
li būti šitos būties dalis. Jis negali būti įjungtas į būties rūšių 
eiles. Jis negali būti viena — tegul ir labai savotiška — būty- 
bė šalia kitų būtybių. Žmogus, kuris sugeba pažinti visą kosmą, 
pats turi būti visas kosmas. Jeigu žmogus būtų tik kosmo dalis, 
tik viena kosminė būties rūšis, jis pačia savo prigimtimi negalėtų 
net norėti aprėpti visą kosmą ir jį savo dvasioje sujungti. Daliai 
yra uždarytas visumos suvokimas. Jeigu tad žmogus vis dėlto 
visumą suvokia, turime pripažinti, kad jis nėra josios dalis, bet 
pati šita visuma, kad jame, kaip yra pasakęs M. Scheleris „visų 
daiktų esmės susikryžiuoja ir solidariai jame gyvena“? Pažini- 
mo faktas remiasi žmogaus, kaip būties centro arba mikrokosmo, 
prielaida. Pažinimo objekto visuotinumas suponuoja, kad ir 
pažinimo subjektas yra visuotinis. Kas stengiasi apimti visumą, 
tas pats savyje turi turėti visumos pradų, kurie sugebėtų suside- 
rinti su kosminės būties įvairumu. 

Tas pat yra ir su gyvenimo vieningumu. Mūsų sąmonėje gy- 
venimas visados yra pergyvenamas, kaip vienybė. Tai nėra kokia 
nors įvairių pradų suma, nė įvairių elementų telkinys, bet vie- 
ninga ir organiška sintezė. Gyvenimo vieningumas yra pagrindi- 
nis mūsų pergyvenimas ir pagrindinė sąlyga mūsų pažinimui ir 
veikimui. Jeigu gyvenimas mūsų būtų pergyvenamas, kaip kaž- 
kas pakriko, mes negalėtume jo nei pažinti nei savo veikimu jo 


3. Formen des Wissens und die Bildung, 12 p. Bonn 1925. 

formuoti. Bet šitas gyvenimas nėra vienalytis. Gyvenimas yra 
mūsų pergyvenamas ne tik kaip vienybė, bet sykiu ir kaip įvai- 
rybė. Jis yra vieningas. Tai tiesa. Bet jis yra sudėtas iš labai įvai- 
rių pradų. Jis nėra vienalytis padaras, bet daugingas ir šitame 
daugingume vieningas. Savaime aišku, kad šitas jo daugingumas 
suponuoja tam tikrą jungtį, kuri įvairius gyvenimo pradus suve- 
da organiškon vienybėn. Be tokios realios ir konkrečios jungties. 
apie gyvenimo vieningumą nebūtų galima nė mąstyti. Kur yra 
pradų įvairybė ir sykiu kur yra reali vienybė, ten visados turi bū- 
ti ir reali jungtis. Kitaip gyvenimo vieningumas būtų tik fikci- 
ja ir iliuzija. 

Kas tad yra šitoji gyvenimo jungtis? Kas padaro, kad įvairūs 
kosmo pradai, įvairios kosminės būties rūšys susiderina ir su- 
kuria vieningą gyvenimą? Atsakymas aiškus: Žmogus. Jau 
pati dieviškoji kūryba padarė žmogų kosmo jungėju ir jo at- 
baigėju. Pirmykštėje Dievo kūryboje yra charakteringa, kad 
transcendentinių idejų nusileidimas ir apsireiškimas konkrečiais 
pavidalais darosi vis platesnis, vis labiau apima įvairius būties 
laipsnius if vis labiau juos tarp savęs suvienija. Dievo Kūry- 
bos pradžioje, kaip pasakoja Apreiškimas, stovi chaosas. Dievo 
kūrybos pabaigoje turi atsirasti žmogus. Visa Dievo kūryba tarp 
chaoso ir žmogaus ir buvo ne kas kita, kaip žmogaus vietos pa- 
rengimas, kaip parengimas tų materijalinių sąlygų, būtinų žmo- 
giškajai idejai realizuoti. Kosminės evoliucijos procesas ne pra- 
sidėjo žmogumi, bet žmogumi jis turėjo baigtis. Pradedamuoju 
punktu čia buvo chaosas. Formuojančios lytys pamažu leidosi į 
susipynusius gaivalus ir juos tvarkė žmogaus reikalui. Čia ne 
žmogus taikėsi prie kosmo, bet kosmas taikėsi prie žmogaus. Pri- 
gimtosios mūsų tikrovės atsiradime ne pirmesnieji dalykai ap- 
sprendė paskesniuosius, bet pirmesnieji buvo tvarkomi pagal 
paskutiniųjų reikalavimus. O kadangi žmogus čia buvo pats 
paskutinysis Dievo kūrybos tikslas, todėl jis kaip tik ir apspren- 
dė visą kūrybos eigą ir kūrinių prigimties ypatybes. 

Iš kitos pusės, chaoso tvarkymas ir kuriamos būties vieni- 
jimas vyko tuo būdu, kad dieviškosios idejos realizavosi vis. 
platesniu mastu, realiame savo pavidale įimdamos visus žemes- 
niuosius būties laipsnius. Augmens ideja suėmė savyje negyvo- 
sios medžiagos pradus. Gyvio ideja sujungė savo prigimtyje ne- 
gyvąją medžiagą ir augmenį. Žmogus galop suvienijo visą kos- 
mą —- materijalinį ir dvasinį. Žmogus tapo ne tik regima kosmo 

vienybės išraiška, bet ir šitos vienybės principu bei josios palai- 
kytoju. To prigimtis yra ne tik išviršinis įvarių elementų sutel- 
kimas, bet ir išvidinė jų jungtis. Substancijalinė žmogaus lytis 
arba dvasinis jo principas slepia savyje visų būties substancijali- 
nių lyčių galybę. Ir kai šitoji galybė buvo ne tik potencijali, kaip 
dabar, bet kai ji buvo reali ir aktuali pirmykščiame padėjime, tuo- 
met žmogus visai realiai turėjo jėgos valdyti visą būtį pagal savo 
norus. Apreiškimo pasakojimas ir visų tautų intujicijoje glūdįs 
aukso amžius, kai žmogaus valiai pakluso visi sutvėrimai, kaip 
tik ir buvo ne kas kita, kaip šitos žmogaus dvasinės jėgos aktua- 
lus apsireiškimas. Jeigu pirmykščiam žmogui buvo nusilenkę 
visi pasaulio gaivalai, tai ne dėl to, kad jis būtų juos privertęs 
sau tarnauti, kaip šiandien yra technikoje, bet dėl to, kad me-. 
džiaginės, jausminės ir gyvybinės lytys — sielos buvo iš vidaus 
palenktos dvasinei lyčiai — žmogaus sielai. Pirmykščiame tarps- 
nyje dvasia valdė ne tik savo kūną, bet ir visus kūnus, nes ji 
turėjo savyje visų sielų galybę. Tai, ką Maeterlinckas poetiškai 
išreiškė savo „Mėlynojoje paukštėje“, visa tai pirmykščiame pa- 
dėjime buvo tikrovė. Sapnuoją Maeterlincko vaikai, einą ieškoti 
mėlynosios paukštės ir pagalbon pasiėmę ugnies sielą, cukraus 
sielą, vandens sielą, yra ne kas kita, kaip vaizdingas atgamini- 
mas seniai dingusios realybės. Šiandien šitoji realybė jau yra iš- 
sprūdusi iš mūsų sąmonės. Ji atsinaujina tik poetiškame veiz- 
dėjime ir šventųjų gyvenimuose. Bet ji yra neišgriaunamas įrody- 
mas, kaip žmogus savyje jungia visą pasaulį. Tai, ko jis negali 
šiandien aktualiai padaryti tiesioginiu būdu, jis-bando per tech- 
niką ir per hagiją. Technikos ir magijos giliausia prasmė kaip tik 
ir yra žmogaus bandymas atgauti prarastą tvarkomąją pasaulio 
galybę. Magija ir technika turi daug daugiau išvidinių ryšių, 
negu iš karto atrodo. Tai yra dvi pusės tų pačių žmogaus bandy- 
mų vėl imti tvarkyti pasaulį pagal išvidinius savo norus, kaip 
kad jis buvo tvarkomas pirmykščiame gyvenime. Tik magija pri- 
klauso mistiniam nusiteikimui, o technika prometejiškam. Magi- 
kas nori pavergti pasaulio jėgas, padedamas aukštesnių jėgų. 
Technikas nori priversti pasaulį tarnauti pats savo galybe. Žino- 
ma, pastangos niekados nevyksta visu pilnumu. Bet jos rodo iš- 
vidinį žmogaus linkimą visados būti kosmo jungtimi ir vieny- 
toju. 

Mikrokosminis žmogaus pobūdis kaip tik ir yra moralinis 
kūrybinio žmogaus pašaukimo pagrindas. Žmogus, būdamas 

kosmo centras ir šitą centrinę savo vietą galėdamas sąmoningai 
pergyventi, yra sykiu ir atsakingas už visą pasaulio likimą. Pir- 
mykščio žmogaus tragedija buvo sykiu ir viso kosmo tragedija. 
Puolus mikrokosmui, puolė ir makrokosmas. Apreiškimas šitą 
tiesą pasako labai aiškiai. Paskui pirmojo žmogaus nuodėmę ir 
atitrūkimą nuo Dievo eina pasaulio grįžimas į chaosą. Dėl ko taip 
yra, savaime aišku. Jeigu žmogus yra jungiamasis kosmo pradas 
ir jeigu šitas pradas nupuola, kitaip sakant, paslenka į nebūtį, 
kalbant šv. Augustino žodžiais, jis tuo pačiu netenka anos pir- 
mykštės jungiamosios galybės. Puolusi dvasia nesugeba valdy- 
+ti kosminių lyčių, nes ji netenka savos būties ryšio su kiekvienu 
galybės šaltiniu. Atitrūkimas nuo Absoliuto visados yra grįžimas 
į nebūtį ir todėl praradimas išvidinės savo jėgos. Nusidėjusiam 
žmogui daiktų lytys arba sielos darosi nepaklusnios: jos net 
sukyla prieš jį, nes savo puolimu žmogus jas atpalaiduoja vieną 
nuo kitos ir suardo pasaulyje esančią harmoniją bei pusiausvy- 
1ą. Tolimesnis šitos harmonijos bei pusiausvyros atstatymas yra 
taip pat galimas tik per žmogų, per žmogaus susijungimą su 
Dievu. Labai simboliška ir mūsų atveju labai prasminga, kad 
Dievo pažadėtas kosmo atnaujinimas kaip tik prasidėjo Įsikūni- 
jimu, vadinasi, žmogaus susijungimų su Dievu, žmogaus įvedi- 
mu į dieviškąjį trinitarinį gyvenimą. Šv. Povilas žmogaus atsa- 
kingumą už pasaulio likimą ir žmogaus dalyvavimą šito likimo 
eigoje vaizduoja, kaip sutvėrimo pavergimą ir šito sutvėrimo il- 
gesį išeiti į Dievo vaikų garbės laisvę. „Sutvėrimas su išsiilgi- 
mu laukia Dievo vaikų garbės apreiškimo. Sutvėrimas juk buvo 
pavergtas tuštybei ne savo valia, bet to, kuris jį pavergė su vilti- 
mi, kad ir pats sutvėrimas bus išliuosuotas iš sugedimo vergijos į 
Dievo vaikų garbės laisvę. Mes juk žinome, kad visas sutvėri- 
mas vaitoja ir kenčia skausmus ligi šiolei“ (Rom. 8, 19-22). 
N. Berdiajevas, atsiremdamas į šituos šv. Povilo žodžius, tie- 
sia nepaprasto žmogaus atsakingumo gaires. Savo veikale „Der 
Sinn der Geschichte“ jis sako: „Pasaulio centre stovi žmogus, 
ir žmogaus likimas apsprendžia pasaulio likimą per žmogų ir 
žmogui“ (86 p.). Kitame savo veikale „Der Sinn des Schaffens“ 
Berdiajevas labiau precizuoja šitą mintį ir labiau pabrėžia žmo- 
gaus atsakingumą už pasaulio likimą. „Žmogus, kaip mikrokos- 
mas, yra atsakingas už visą pasaulio struktūrą, ir visa, kas jame 
įvyksta, esti įspaudžiama visai gamtai. Žmogus pagyvina ir su- 
dvasina gamtą kūrybinės savo laisvės dėka; jis ją žudo ir ją ap- 

kala grandiniais dėl savo vergiškumo ir dėl patekimo į materijalinį: 
būtinumą. Aukščiausio hierarchinio gamtos centro puolimas 
traukia paskui save visos gamtos ir visų žemesnių laipsnių puo- 
limą. (67 p.)... Atsakingumo laipsnis už padėjimą, kuriame da- 
bar gamta yra, priklauso nuo laisvės laipsnio ir nuo hierarchinės 
kosme vietos. Labiausiai atsakingas yra žmogus, mažiausiai — 
akmens. Karalius yra atsakingesnis už žemiausią savo tarną. 
Žmogaus puolimas ir paskui jį einąs karališkosios laisvės pra- 
radimas ir pasinėrimas į žemesniąsias būtinumo sferas atėmė: 
žmogui jo vietą gamtoje ir nustūmė jį į vergišką priklausomy-- 
bę nuo žemesniųjų gamtos hierarchijos sferų. Žmogus, kuris sa- 
vo puolimu ir savo pasijungimu palenkė gamtą mirčiai ir ją su-- 
mechanino, visur susitiko šito negyvo mechanizmo pasipriešini-- 
mą ir pateko į būtinumo vergiją. Akmens, augmens ir gyviai ap- 
valdo žmogų ir jam keršiją dėl savo nelaisvės... Žmogus darosi 
gamtinio pasaulio dalis, tik viena gamtos apraiška šalia kitų,. 
kurios yra būtinumo tarnai. Šitas būtinumo pasaulis yra puolęs 
dėl žmogaus puolimo, ir žmogus turi šito pasaulio gundymams 
atsispirti, turi pergalėti pasaulį, kad vėl galėtų atgauti savo ka- 
rališkąją vietą gamtoje. Žmogus turi išsilaisvinti iš žemiausių 
gamtinės hierarchijos laipsnių, turi gėdytis savo vergiško pasida- 
vimo tam, kas yra žemiau jo ir kas turėtų nuo jo priklausyti. 
(68 p.). Gamta turėtų būti sužmoginta, išlaisvinta, pagyvinta ir 
per žmogų sudvasinta. Tik žmogus gali gamtą atkerėti, ją pagy- 
vinti ir atgaivinti, nes jis ją apkalė grandiniais ir palenkė mirčiai. 
Žmogaus likimas priklauso nuo gamtos likimo, nuo kosmo liki- 
mo, ir jis negali nuo jo išsivaduoti... Mikrokosmo likimas yra 
neatskiriamai surištas su makrokosmo likimu. Jie sykiu puola 
ir sykiu keliasi. Vieno padėjimas skverbiasi į antrą. Žmogus ne- 
gali išsiskirti iš kosmo. Jis gali jį tik keisti ir apipavidalinti. Kos- 
mos dalyvauja žmogaus likime, todėl žmogus dalyvauja kosmo 
likime. Ir tik tada žmogus gali kosmą paversti nauja žeme ir 
nauju dangumi, kai jis užima pasaulyje tą vietą, kurią Kūrėjas jam 
yra paskyręs“. (69 p.). 

Berdiajevo mintis yra aiški. Jis nori pasakyti, kad žmogus 
turi atitaisyti pirmykštį savo puolimą, turi pakelti pasaulį iš 
„sugedimo vergijos“ ir vėl laimėti jungiamąja kosme vietą. Bet 
šitas pirmykščio puolimo rezultatų atitaisymas vyksta, pasak 
Berdiajevo, tik tuo būdu, kad žmogus tampa tuo, kuo jis yra. 
Kūrėjo skiriamas. Pirmykščio paskyrimo atnaujinimas yra būti-- 

na sąlyga puolimo vaisiams išnaikinti ir gamtai išlaisvinti. Tuo 
tarpu šitas pirmykštis žmogaus paskyrimas kaip tik ir yra są- 
moningas dalyvavimas kosminėje kūryboje ir dieviškosios kūry- 
bos pratęsimas. Žmogus, kaip kūrėjas, yra tasai idealinis žmogaus 
tipas, kuris glūdi kuriančiajame Loge ir kuris Dievo intencijoje 
yra pirmutinis. Žmogaus kūrybiškumas, kaip minėjome, yra pa- 
grindinė jo prigimties žymė. Vadinasi, grįžimas į pirmykštį savo 
paskyrimą arba tapimas tuo, kuo Kūrėjas norėjo, reiškia ne ką 
kitą, kaip grįžimą į sąmoningą dalyvavimą visuotinėje kūryboje. 


Čia mes galime suprasti du didelės svarbos dalyku: 1. kad 
pirmykštis žmogaus puolimas buvo jo nutolimas nuo savo kūry- 
binio paskyrimo, 2. kad atgavimas jungiamosios reikšmės kosme 
ir gamtos išlaisvinimas gali vykti tik per sąmoningą žmogaus 
kūrybą. 


Pirmykščiame puolime yra daug žmogaus neklusnumo bruo- 
žų, yra jame daug ir prometejizmo žymių. Bet vienas dalykas čia 
yra charakteringas, būtent: noras pasinaudoti gamtos daiktu. Ap- 
reiškimas pasakoja apie vaisių, kurį valgydamas žmogus manė 
tapsiąs Dievu. Vaisius yra garntos padaras, ir valgymas yra gam- 
tinis veiksmas. Nei vienas nei antras neturi jokių ryšių su žmo- 
gaus dvasios kūryba. Vadinasi, būdas tapti Dievu čia žmogaus 
yra pasirinktas ne savo dvasios kelias, bet gamtos kelias. Ne sava 
kūryba ir ne savomis pastangomis žmogus bandė pasiekti dieviš- 
kumo, bet gamtos sukurtu daiktu ir pasigelbėdamas gamtiniu 
veiksmu. Tai ir buvo šito jo noro tragedija. Žmogus, kuris iš 
Dievo rankų išėjo, kaip kūrėjas, kaip žemės pavergėjas ir apval- 
dytojas, čia pats atsisakė savo kūrybiškumo ir giliausioms savo - 
prigimties aspiracijoms patenkinti pasirinko tos pačios žemės vai- 
sių ir sykiu mažiausiai žmogišką veiksmą — valgymą. Kūrybi- 
nis žmogaus paskyrimas čia buvo paneigtas, ir kūrėjo didybės 
žmogus atsisakė. Pirmykštis puolimas buvo ne tiek pozityvaus 
Dievo įsakymo sulaužymas, vadinasi, ne tiek juridinis nusikal- 
timas, kiek susikirtimas su giliausia savo esme ir su giliausiu 
savo paskyrimu. Žmogus, būdamas, savarankiškas ir kūrybinis 
pačia savo esme, atsisakė savo kūrybiškumo. Jis tapo nuogas, 
vadinasi, pavergtas gamtos būtinumui ir apiplėštas savo dvasio- 
je. Pirmykščio puolimo tragedija glūdi žmogaus kūrybiškumo 
paneigime. Štai dėl ko išvytas iš Rojaus žmogus tapo barbaru, ir 
štai dėl ko kultūros kūrimas visados yra simbolis žmogaus pa- 

stangų pakilti iš barbariško, vadinasi, puolusio padėjimo. Bar- 
barija stovi arčiau gamtos, nes ji stovi arčiau nuodėmės. 

Čia mums peršasi kita, nė kiek nemenkesnė, išvada, kad visų 
amžių kūrybinės žmogaus pastangos yra ne kas kita, kaip pa- 
stangos atitaisyti pirmutinę savo klaidą, atšaukti savo kūrybiš- 
kumo paneigimą ir panaikinti iš šito paneigimo kilusius rezul- 
tatus. Titaniški kūrybos žygiai yra savotiškas žmogaus atsipirki- 
mas dėl savo pasidavimo gamtai, dėl prasilenkimo su savo pa- 
skyrimu ir dėl susikirtimo ne tik su Dievu, bet ir su sava prigim- 
timi. Sava kūryba dabar žmogus kaip tik ir laisvinasi iš to gam- 
tinio būtinumo, iš tos gėdingos vergijos, kuriai jis pasidavė, pa- 
sinaudodamas gamtos parengtu daiktu. Iš kitos pusės, jis lais- 
vina iš materijalinio būtinumo ir chaotiškumo pasaulį, kurį jis 
savo puolimu pakrikdė ir suardė. Kūryba yra vienintelis būdas 
atgauti, kas buvo prarasta kūrybiškumo paneigimu. Kai žmogus 
sąmoningai teigia save, kaip kūrėją, ir kai jis realiai vykdo kūry- 
bines savo prigimties tendencijas, jis tuo pačiu vykdo pirmykš- 
tį savo paskyrimą, naikina savo puolimo vaisius, atgauna jun- 
giamąją vietą kosme, vienija išsiskaldžiusius pasaulyje pradus ir 
laisvina savo paties pavergtą materijaliniam būtinumui gamtą. 
Kūrybos paneigimas padarė žmogų barbaru. Kūrybos teigimas 
padaro žmogų pasaulio centru ir kosmo valdytoju. Per kūrybą 
eina kelias į žmogaus laisvę, į laisvę viso pasaulio ir į visos būties 
atbaigimą. 

Čia kaip tik ir glūdi giliausias moralinis kūrybinio žmogaus 
pašaukimo pagrindas. Teigdamas savo kūrybiškumą ir realiai 
kurdamas, žmogus ne tik įvykdo pirmykštį savo paskyrimą, bet 
sykiu moraliai atlieka savo pareigą būti kosmo atbaigėju. Atsa- 
kingumas už kosmo likimą visados slegia žmogų. Ir šitą atsa- 
kingumą moraliai pateisinti jis gali tik sąmoninga ir vaisinga kū- 
ryba. Kūrybinis žmogaus nusiteikimas moraliniu atžvilgiu visa- 
dos kyla iš atsakingumo už kosmo likimą. Būdamas mikrokosmas 
ir stovėdamas pasaulio centre, žmogus turi kurti, nes kitaip jis ne- 
pateisina nei savo paskyrimo nei užimamos vietos. Pasaulis rei- 
kalauja kūrybos, nes tik per kūrybą jis gali būti atbaigtas. Reli- 
gija atbaigia kiekvieną būtybę, bet šitas atbaigimas visados su- 
ponuoja tam tikrą kultūringumo laipsnį. Religijai kultūrą yra 
materijalinė atrama. Kur nėra kultūros, kur gamta jokia prasme 
nėra paliesta žmogaus kūrybos, ten ji lieka šalia religijos, vadi- 
nasi, lieka neatbaigta. Atsisakymas nuo kūrybos reiškia žmogui 

juo pasitikinčio pasaulio apvylimą ir sunkų nusikaltimą savo mi- 
sijai. Gamta laukia žmogaus kūrėjo ir jam atskleidžia savo pa- 
slaptis. Bet dabartinėje atpirkimo epochoje žmogus turi naudo- 
tis ne žemesne už jį gamta, bet savo dvasios veikimu ir misti- 
niu santykiavimu su Dievu, kaip kiekvienos kūrybos šaltiniu. 
Santykis su gamta yra magija. Santykis su Dievu yra mistika. 
Magija pažemina žmogų, nes jį pavergia gamtos jėgoms. Misti- 
ka kelia kūrybą ir išaukština žmogų, nes jį sudievina, vadinasi, 
įvykdo tai, ko siekė pirmykštis žmogus. Kūrybinis žmogaus nu- 
siteikimas gali būti mistiškas, bet jis niekados negali būti ma- 
giškas. Palinkimas į gamtą ir gamtoje jieškojimas sau paramos ne 
tik josios neduoda, bet pačią šitą gamtą sukelia prieš žmogų, nes 
magijoje gamta niekados negali būti atbaigta, ir su jos pagalba 
žmogus negali atlikti savo paskyrimo. 

3. Zmogiškosios kūrybos funkcijos 
a. Kūryba, kaip gamtos sužmoginimas 


Laiko atžvilgiu žmogus niekados nėra buvęs be kūrybos. Praė- 
jusiojo amžiaus etnologai buvo įsitikinę, kad primityvieji žmonės 
yra labiau skirtingi nuo kultūringųjų, negu nuo gyvulių. Kūrybos 
nebuvimas primityviųjų žmonių gyvenime praeities etnologams 
buvo visuotinis dėsnis. Bet šitie etnologai nebuvo pažinę nei 
žmogaus prigimties nei paties primityviųjų tautų gyvenimo. Pra- 
ėjusio amžiaus etnologija ėjo be išimties materijalistiniu ir evo- 
liucijonistiniu keliu. Apie metafizinį žmogaus prigimties pradą 
buvo kalbama tik labai tylomis. Iš kitos pusės, pirmykščių žmo- 
nių gyvenimo tyrinėjimai buvo vedami labai paviršutiniškai. De- 
vynioliktojo amžiaus etnologai tikėjosi galėsią pažinti primity- 
viuosius tik kelionių ar ekskursijų metu. Charakteringiausias to- 
kio paviršutiniško tyrinėjimo pavyzdys yra paties Darvino kelio- 
nė į ugnų žemę, kurios gyventojus jis matė tik iš tolo iš laivo 
išlipęs.!. Tuo tarpu Darvino nuomonė apie šio krašto žmones 
nulėmė visą praėjusio amžiaus etnologiją. 

Gilesnis žmogaus prigimties pažinimas ir sykiu stropesnis 
primityviųjų tautų tyrinėjimas parodė visai ką kitą. Antropologai 
pamatė, kad kūrybinis žmogaus nusiteikimas nėra atsitiktinis 
dalykas, bet kad jis glūdi žmogaus prigimties gelmėse ir apsireiš- 
kia visur bei visados. Vadinasi, net ir labiausiai primityvus 
žmogus negali būti be kūrybos. Šita teorinė išvada buvo patvir- 
tinta ir moderniosios etnologijos.  W. Schmidto,  Guzindės, 
Kopperso ir kitų tyrinėjimai parodė, kad nuomonė, jog primi- 
tyvieji gyvena be kūrybos, neturi jokio pagrindo. Primityvieji ne- 
turi istorijos, bet jie turi kalbos, ugdymo ir technikos pradmenis, 
vadinasi, visas grindžiamąsias kultūrinės kūrybos lytis, aft ku- 


1, Plg. Prof. Pr. Dovydaitis, Šių dienų mokslo persiorientavimas kai 
dėl žmogaus dvasios prigimties praeity ir dabarty, 5 p. „Soter“ 1930 m. 

rių gali išaugti aukštesni kūrybos pavidalai. Primityviųjų žmonių 
kultūringumas (apie laipsnį čia nekalbama, nes jis mūsų proble- 
mai yra nesvarbus) šiandien yra visų pripažįstamas. Laiko at- 
žvilgiu nebuvo tokio žmonijos gyvenime tarpsnio, kada ji nebūtų 
buvusi kultūringa. Žmogus be jokios kultūrinės kūrybos būtų 
žmogus be žmogiškosios prigimties ir tuo pačiu nežmogus, nes 
kūryba yra susijusi su pačia giliausia žmogaus prigimtimi. 

Vis dėlto logikos atžvilgiu galima suprasti žmogų, kuris dar 
nekuria, kuriame kūrybos arba kultūros ideja dar nėra tapusi visų 
jo gyvenimo darbų varikliu. Ir šituo atžvilgiu galima nagrinėti, 
ką reiškia kosminiam gyvenimui tokios idejos atsiradimas ir jo- 
sios padėjimas į gyvenimo pagrindą. W/ Saueris yra pasakęs, kad 
„kultūros mintis reiškia kopernikišką pasisukimą“2. Vadinasi, 
kultūros idejos atbudimas žmogaus prigimtyje ir josios apsireiš- 
kimas gyvenime visą kosmą įveda i naują buvimo tarpsnį, vi- 
sam kosmui reiškia nepaprastą pasisukimą — tiesiog jo gelmių 
perkeitimą. Kosminis gyvenimas prieš kultūrinę kūrybą eina pri- 
gimtųjų dėsnių vedamas: jis individualizuoja realias savo poten- 
cijas, jis kuria gaivališkai ir instinktyviai, jis yra dar gamta. 
Tuo tarpu kultūros atsiradimas pasuka šitą gyvenimą visai nau- 
ja linkme. Dabar kosmas patiria, kad į jo gyvenimą pradeda brau- 
tis kažkas svetimo, kažkas naujc, ko nebuvo jokioje potenci- 
joje ir jokiame gamtos dėsnyje. Kosminiame gyvenime kultūros 
mintis pažadina tam tikrą nerimą, nes įveda į jį sąmoningą pradą, 
nuplėšia paslapčių skraistę nuo gamtos sferų ir jas iškelia saulės 
švieson. Gamta, kuri pirma buvo vienintelė valdovė, dabar esti 
lenkiama dvasios reikalavimams. 

Kultūrą kurti pasiryžęs žmogus atrodo kaip koks titanas, 
kuris rengiasi grumtis su gamtos jėgomis, šitas jėgas apvaldyti 
ir priversti sau tarnauti. Jis savo dvasios gelmėse jaučia, kad ši- 
toji kova su gamta daug kartų jam nepasiseks, kad gamta daug 
kartų jam keršys už josios paslapčių atvėrimą, kad jo paties gam- 
tinis pradas bus priverstas nykti ir net žūti, kad tik ideja viešpa- 
tautų. Kultūros mintis sukrečia ne tik kosmą, bet ir patį žmogų, 
nes jam atidaro naujas ir sykiu siaubingas perspektyvas. Čia 
žmogus paregi, kad jis yra pašauktas kilnesniam darbui, kurio 
negali atlikti jokia kita gamtinė būtybė ir sykiu nujaučia, kad 
šitas darbas yra sunki auka, vedanti ligi herojiško išsižadėjimo. 


2, Lehrbuch der Rechts — und Sozialphilosophie, 112 p. 

Šita prasme Herderis yra gražiai pasakęs, kad „mes galime žiū- 
rėti į žmoniją kaip į būrį drąsių, nors ir mažų milžinų, kurie pa- 
mažu nužengia nuo kalnų, kad pavergtų žemę ir silpna savo 
kumštimi pakeistų klimatą“3. i 

Kūrybos mintis veda žmogų į gamtą. Jis eina į ją ne tik 
iš viršaus, bet ir savo vidumi, savo žmogiškuoju pradu, savo 
dvasia. Jeigu sakome, kad kurdamas kultūrą žmogus apvaldo 
gamtą, tai šitas apvaldymas visų pirma reikia suprasti išvidine 
prasme. Žmogus kūryboje įveda į gamtą žmogiškąjį pradą. „Žmo- 
gus yra būtybė, kuri sužmogina gamtą“4. Gamtinis pasaulis, 
kuris prieš kultūrinį stovį buvo laukinis ir be dvasios, dabar es- 
ti sudvasinamas ir sužmoginamas: jis pradeda gyventi tam tik- 
ra prasme žinogiškąjį gyvenimą. Žmogus kūrybos aktu perkelia į 
gamtinę tvarką imanentinį savo pasaulį ir tuo būdu jis eksterijo- 
rizuoja pats save. Bet šitoji eksterijorizacija kaip tik ir yra ne 
kas kita, kaip žmogaus gyvenimo įvedimas į gamtos gyvenimą. 
Žmogus negali santykiuoti su būtimi, kuri jam būtų tik transcen- 
denti. Jis visados nori jimti būtį į save, jis nori padaryti ją ima- 
nenčią. Jau pats pirmasis žmogaus santykiavimas su pasauliu 
pažinimo akte yra tikras šito pasaulio pakeitimas pagal žmogaus 
dvasios struktūrą. Dvasios perkeistame ir perkurtame pasaulyje 
jau vyrauja žmogiškasis pradas. Žmogus įeina į gamtą, ir gamta 
įeina į žmogų. Žmogus reikalauja gamtos, kad apreikštų savo dva- 
sią, ir gamta reikalauja žmogaus, kad pakiltų į žmogiškąjį, vadina- 
si, aukštesnį, būties laipsnį. Šita prasme dažnai ir sakoma, kad: 
kultūrinis veikimas yra žmogiškosios idejos realizavimas gamtinė- 
je tvarkoje arba „kova už pilną ir tikrą žmogiškumą“ (R. Eisler). 
Išvidinės savo dvasios įnešimas į gamtą ir gamtos sužmoginimas 
yra pirmutinis kultūrinės kūrybos elementas. 

Kurdamas kultūrą ir sužmogindamas gamtą, žmogus atsklei- 
džia tam tikrą nusistatymą gamtos atžvilgiu. Jis tam tikru būdu. 
santykiuoja su gamta ir savo kūryboje realiai šitą nusistatymą 
vykdo. Jeigu norėtume surasti šito nusistatymo ir šito santy-. 
kiavimo būdus, turėtume pripažinti, kad kūrybiniame veikime 
žmogus visų pirma iš gamtos išsivaduoja ir, antra, jis gamtą ap- 
valdo. Iš gamtos išsivadavimas ir gamtos apvaldymas yra du pa- 
grindiniai žmogaus su gamta santykiavimo būdai. Kūryboje 


3, Ideen zur Philosophie der Geschichte der Menschheit, 103 p. 7 Buch., 
4, N. Berdiaeff, De la destination de Yhomme, 70 p. 

žmogus išsilaisvina iš gamtinio priklausomumo, iš gamtos dės- 
ningumo, iš gamtos vergijos ir iš josios reikalavimų. Jau J. Burck- 
hardtas istoriją yra pavadinęs „Bruch mit der Natur“5. Istori- 
ja kyla tada, kai žmogus išsivaduoja iš gamtos priklausomumo. 
Kol dvasia iš vidaus yra gamtos pavergta, tol ji negali kurti ir 
tol tokio žmogaus gyvenimas nėra istorinis. 

Iš kitos pusės, kūrybinis veikimas visados yra gamtos ap- 
valdymas. (Gamtos apvaldymas taip pat nereiškia išviršinio 
gamtos pavergimo. Kūryboje žmogus gamtos nepavergia išvirši- 
niu būdu, bet jis ją apvaldo ta prasme, kad gamta darosi palenk- 
ta dvasiai. Gamta iš: esmės idealiame savo padėjime yra deter- 
minuota dvasios vadovybei. Jeigu realybėje ji kovoja prieš dva- 
sią, jeigu dvasia jaučiasi gamtos persekiojama ir dažnai paver- 
giama, tai tik dėl to, kad pirmykštis žmogaus puolimas nelem- 
tai perskyrė gamtą ir dvasią, ir gamta čia buvo nenormaliai iš- 
laisvinta iš natūralaus savo paklusnumo dvasiai. Kūryba kaip 
tik atstato aną pirmykščią harmoniją. Kūryba vykdo idealinį 
gamtos polinkį būti dvasios vedamai. Gamtos apvaldymas visa- 
dos reiškia išnaikinimą netvarkos pradų iš pačių gamtos gelmių 
ir idealinio gamtos tipo realizavimą, kiek tai yra galima vieno 
žmogaus jėgomis. 


b. Kūryba, kaip dvasios objektyvavimas 

Žmogus nėra vienybėje su pasauliu. Jis nėra net vienybėje 
pats su savimi. Jis stovi priešais pasaulį ir net priešais save, 
kaip subjektas prieš objektą. Tarp žmogaus ir pasaulio, tarp: 
dvasios ir gamtos yra gilus ir net tragiškas dualizmas. Visa žmo- 
gaus tragika yra ta, kad dvasia negali visiškai iškilti iš pasaulio, 
kad ji negali į gamtą pažiūrėti iš aukšto, kad ji visados jaučiasi su 
gamta surišta tam tikrais dėsniais, kad ji ir pati yra objektas. To- 
dėl dėl šito išvidinio dvasios sąryšio su gamta žmogui negali būti 
nei tobulo pažinimo nei tobulos kūrybos, nes čia pažįstamas ob- 
jektas ir pažįstąs subjektas, kuriamas daiktas ir kūrėjas visados. 
tam tikra prasme yra tas pats principas. 

Bet, iš kitos pusės, visa kultūrinė kūryba, visos žmogaus paži- 
nimo pastangos taip pat kyla iš šito dualizmo. Pasaulio arba. 
gamtos ir dvasios priešingumas yra tragikos, bet sykiu ir jo didy- 
bės šaltinis. Dvasioje gyvena amžinas ir niekados nenutyląs lin- 


5. Plg. Weltgeschichtliche Betrachtungen, Leipzig 1935. 


201 


kimas pergalėti šitą dualizmą, užgrįsti tarpą tarp žmogaus ir pa- 
saulio, tarp subjekto ir objekto, tarp išvidinio ir išviršinio gyveni- 
mo. Visa mūsų tikrovė, visa būtis yra suskilusi savyje, visa ji 
yra dvipolė, ir istorinis žmonijos gyvenimas, visos josios pa- 
stangos yra ne kas kita, kaip noras sudaryti pusiausvyrą tarp 
šitų polių. Žinija kuria pusiausvyrą tarp pažinimo subjekto ir 
objekto, dora — tarp žmogiškosios tikrovės ir žmogiškojo 
idealo, menas — tarp medžiagos ir idejos. Žmogaus linkimas 
paregėti šitą pusiausvyrą kokiame nors trečiame objekte yra 
pirmykštis jojo dvasios linkimas. Deja, reikia pasakyti, kad 
šitas linkimas visu pilnumu prigimtoje mūsų tikrovėje niekados 
nėra realizuojamas. Žmogui niekados, kaip Mozei, nelemta yra 
peržengti pažadėtosios žemės sienų. Jis gali tik josios siekti ir 
ją paregėti tik dvasios akimis. Vienijančioji dvasia niekados 
nenusileidžia ant žmogaus laimėjimų. Vis dėlto, nepaisant ši- 
tos niekados nepasiekiamos dvasios ir gamtos idealinės vieny- 
bės, objekto-subjekto dualizmas ir dvasios pastangos šitą du- 
alizmą pergalėti yra pagrindiniai kūrybos akstinai. 


Pergalėti objekto ir subjekto, gamtos ir dvasios dualizmą 
dvasia stengiasi tuo būdu, kad ji nori šitą objektą, šitą gamtą 
palenkti sau ir savo reikalavimams. Dvasia nori visiškai įimti 
objektą į save, su juo susijungti, jį sudvasinti ligi visiško su juo 
susiliejimo. Kaip visame gyvenime, taip ir kūryboje viešpatauja 
dėsnis, kad aukštesnės būtybės stengiasi perkeisti žemesniąsias 
būtybes pagal savo esmę. Gyvybė sugyvina medžiagą. Dvasia 
sudvasina gyvybę. Dievas sudievina sielą. Visas pasaulio vyks- 
mas giliausioje savo esmėje yra ne kas kita, kaip ėjimas šitokio 
sugyvinimo, sudvasinimo ir sudievinimo linkui. Žemesnių esy- 
bių giliausias noras yra pasiekti ir įgyti aukštesnių esybių ypa- 
tybių, nes kiekviena aukštesnioji esybė yra žemesniosios pirma- 
vaizdis. Kiekviena žemesnioji esybė nešioja savyje įspaustą aukš- 
tesniosios paveikslą, kuris iš vidaus stumia šitą esybę sutapti su 
savo pirmavaizdžiu. Tai yra pasaulio harmonijos ir sykiu evo- 
liucijos princinpai. Pasaulio evoliucija yra žadinama šitų pirma- 
vaizdžių ir ji eina prie jų išryškinimo. 

Dėl to ir dvasia savaime stengiasi pakelti visą gamtą ligi 
savo būties laipsnio, įimti gamtą į save ir ją sudvasinti. „Dva- 
sia, sako O. Braunas, gyvena ne tik idealinėse sferose; ji atlie- 
ka savo uždavini tik tada, kai ji tai, kas yra realu, kas yra šalia 

jos, sutvarko pagal savo principus““. Vadinasi, dvasios noras su- 
dvasinti objektą yra ne tik paties objekto giliausias linkimas 
pakilti į aukštesnį būties laipsnį, bet sykiu ir dvasios noras at- 
likti kūrybinį savo paskyrimą. Jeigu kiekviena aukštesnė esybė 
yra žemesnės pirmavaizdis, tai šitas pirmavaizdis taip pat turi 
pareigų žemesnių esybių atžvilgiu. Aukštesnės esybės turi pa- 
dėti žemesnėms pasiekti savo pirmavaizdį ir su juo sutapti. 
Dvasia turi pareigą padėti gamtai pakilti ligi dvasinės būties 
laipsnio. Ir šita dvasios pareiga apsireiškia instinktyviu dvasios 
noru sutapti su objektu ir jį perkeisti pagal savo esmę. Dvasios 
noras apgalėti objektą yra pirmykštis josios noras, kuris atitinka 
sykiu ir objekto prigimtį ir kūrybinį pačios dvasios paskyrimą. 

Norėdama ir stengdamasi sudvasinti gamtą ir objektą įimti 
į save, dvasia visų pirma yra priversta išeiti iš savęs. Gamtos 
sudvasinimas apsireiškia tik tam tikrais objektyviais pavidalais. 
Gamta yra objektyvus dalykas. Todėl ir josios sudvasinimas 
gali įvykti tik tada, kai dvasia išeina iš savęs ir kai ji susikris- 
talizuoja tam tikrais regimais pavidalais. Tai yra kultūra. Kul- 
+tūra yra žmogaus dvasios kūryba. Bet apie kultūrą mes paprastai 
kalbame tik ten, kur šitoji dvasia yra pagaminusi tam tikrų objek- 
tyvių dalykų, kur ji yra apsireiškusi tam tikrais objektyviais 
pavidalais. Šituose pavidaluose yra sutelktos dvasios ypatybės. 
Jie yra suėmę dvasios reiškimąsi į tam tikras formas, jose, kaip 
sakoma, dvasia yra isikūnijusi.  Kultūrinėje kūryboje dvasia 
sudvasina gamtą tuo būdu, kad išeina iš savęs ir susikristali- 
zuoja arba įsikūnija tam tikruose objektyviniuose pavidaluose. 
Subjektyvinė dvasia tada, sakoma, virsta objektyvine ir net objek- 
tyvuota dvasia. Kultūrinė kūryba, kaip dvasios objektyvavimas, 
ir yra ne kas kita, kaip subjektyvios individualinės dvasios įsikū- 
nijimas tam tikruose regimuose pavidaluose. Tai, kas ligi tol buvo 
tik žmogaus viduje, kas gyveno jame tik kaip ideja, kaip suma- 
nymas ir noras, dabar įgyja regimą kūną, apsireiškia tam tik- 
romis konkrečiomis formomis ir susikristalizuoja tam tikrais 
pavidalais. 

Šitas dvasios išėjimas iš savęs ir įėjimas į objektą arba į 
gamtą kaip tik ir įvykdo tą, bent netobulą, sintezę tarp subjekto 
ir objekto, tarp dvasios ir gamtos. Objektyviniame dalyke arba 


6. Grundriss einer Philosophie des Schaffens als  Kulturphilosophie, 
211 p. 


203 


kūrinyje dvasia apsigyvena visomis savo žymėmis ir pačia savo 
esme. Vis tiek ar mes imsime meną, ar mokslą, ar kalbą, ar 
techniką, visur rasime gyvenančią žmogaus dvasią ir sykiu tuos 
objektyvinius sudvasintus pavidalus. Kultūrinės kūrybos ga- 
viniai ir yra tasai trečiasis elementas, kurio ilgisi ir gamta ir 
dvasia. Tai tasai siekinys, kurio linkui eina visas istorijos vyks- 
mas. Tiesa, jis nėra tobulas. Jis yra net labai netobulas. Bet 
jis yra vienintelis, kuris pakelia objektą į aukštesnę būtį. Kul- 
tūriniuose kūriniuose gamta yra sudvasinama ir tuo būdu pri- 
artinama prie josios pirmavaizdžio bent tiek, kiek sugeba žmo- 
gus paties savo jėgomis. Kultūriniuose kūriniuose gamta pakyla 
ligi dvasios, ir dvasia nusileidžia į gamtą. Kultūra šiuo atžvilgiu 
yra gamtos ir dvasios sintezė, sintezė objekto ir subjekto. Kul- 
tūra suveda sintezėn mąstymą ir buvimą, ideją ir medžiagą, 
idealą ir tikrovę. Kultūroje visados yra du elementai: subjek- 
tyvi dvasia ir šitos dvasios objektyvacija regimu pavidalu. Šia- 
me pavidale subjektyvi dvasia gyvena, bet sykiu gyvena jau 
kaip objektyvuota dvasia, kuri turi savą ritmą, savą logiką ir 
savą dijalektiką, kurios išsivystymas dažnai eina jau kitais ke- 
liais, negu grynos subjektyvios dvasios. Štai dėl ko kultūra yra 
dažnai vadinama „dvasios eksterijorizacija“ (O. Braun). Dvasia 
kultūroje atsistoja pati priešais save. Objektyvuota dvasia nėra 
tas pats, kas ir subjektyvi dvasia. Bet ji nėra nė kūrybos nepa- 
liestas objektas. Objektyvuota dvasia yra skirtinga ir nuo sub- 
jektyvios dvasios ir nuo gryno objekto. Ji yra trečiasis dalykas, 
trečiasis elementas, kuriame subjektyvi dvasia ir objektas jau 
yra pasiekę tam tikrą vienybę. Religijoje šitoji vienybė įvyksta 
tobulai. Kultūroje ji yra tik pradedama. Bet kultūra yra pirmas 
tarpsnis į visišką objekto susijungimą su subjektyvia dvasia. 
Kultūrinėje kūryboje, kuri jungia gamtą su dvasia, gamta 
kaip tik ir patiria kilninančios ir tobulinančios įtakos. Kultūroje 
gamta esti keičiama pagal dvasios ypatybes. Kultūra gamtą su- 
dvasina. Subjektyvinė dvasia neapsigyvena objekte, kaip koks 
išviršinis pradas. Čia dvasia neįeina į gamtą, kaip į kokį daiktą 
arba kaip į sau parengtą namą. Dvasia čia sutampa su objektu ar- 
ba su gamta organiškai iš vidaus. Objektyviniuose pavidaluose 
dvasia gyvena kaip jų lytis. Subjektyvinė dvasia kūrybės akte 
virsta gamtinių objektų lytimi. Gamta kultūrinei kūrybai vi- 
sados reiškia tik medžiagą. Gamta niekados neduoda kultūrai 
lyčių. Lytys gema iš dvasios. Pati dvasia tampa šitomis lytimis 

ir jomis apsprendžia gamtinę medžiagą. Dėl to tarp objekty- 
vuotos subjektyvinės dvasios ir gamtinio objekto yra toki pat 
santykiai, kaip tarp lyties ir medžiagos. Tai yra išvidinis susi- 
jungimas, kur abu pradai kuria vieną esybę ir ją palaiko josios 
buvime. Čia negalima kalbėti apie jokį išviršinį subjektyvios 
dvasios gyvenimą gamtoje. Subjektyvinė dvasia čia yra suau- 
gusi su gamta ligi išvidinio sutapimo. 

Bet kaip visur, taip ir kūryboje, lytis visados apsprendžia 
medžiagą. Lytis yra daikto suvokiamumo, vienybės, tikslingu- 
mo ir gražumo pradas. Dėl to ir kultūriniuose pavidaluose ly- 
tis yra vadovaujanti ir valdanti. Čia gamta yra palenkiama lyties 
ypatybėmis ir lyties logikai bei dijalektikai. Bet kultūrinės lytys 
yra dvasinės lytys. Savaime todėl suprantama, kad šitos dva- 
sinės lytys sudvasina ir gamtinę medžiagą. Kultūrinėje kūrybo- 
je gamta pakyla į pusiau dvasinę sferą. Sakome pusiau, nes vi- 
siškai gamtos sudvasinti kultūra negali. Kultūroje gamtiniai 
objektai visados lieka gamtiniai, vadinasi, nepasiekę tobulai 
savo pirmavaizdžio. Visiškai gamtą sudvasinti gali tik religija, 
nes tik religinės lytys tampa substancijalinėmis gamtinių objek- 
tų lytimis. Tuo tarpu kultūrinės lytys yra tik atsitiktinės arba 
akcidentalinės lytys. Kultūros vykdomas gamtos sudvasinimas 
yra tik pusiau pakėlimas gamtos į idealinę sferą, tik pusiau 
įvykdymas gamtos troškimų. Bet net ir tokiu netobulu būdu 
kultūrinė kūryba visados yra pirmutinė gamtos pageidavimų 
realizuotoja. 

Iš kitos pusės, jeigu žiūrėsime į kultūrinį vyksmą istorinė- 
je eigoje, pamatysime, kad šiuo atžvilgiu žmogaus kūryba kaip 
tik ir yra reikšminga tuo, kad ji vykdo pasaulio sudvasinimą. 
Kūryba plečia dvasios sritis kosmo gyvenime, kelia kosmą iš 
netobulo gamtinio stovio į tobulesnį kultūrinį stovį ir rengia 
visuotiniam religijos perkeitimui sąlygas ir materijalinę atramą. 
Todėl ir eschatologijos šviesoje žmogaus kūrybos reikšmė yra 
nepaprastai didelė. Kiekvienas žmogus kūrybiniais savo žygiais 
dalyvauja kosmo sudvasinime ir tuo pačiu prisideda prie pasau- 
lio parengimo dieviškajam veikimui. Todėl yra mažai svarbu, 
ar kultūriniai darbai yra žinomi žmonėms. Svarbu, kad jie ob- 
jektyviai ir realiai prisideda prie pasaulio  sudvasinimo ir jau 
tuo pačiu jie igyja kosminės reikšmės. 

c. Kūryba, kaip būties tobulinimas 

Tobulinanti kultūrinės kūrybos reikšmė būčiai ilgus amžius. 
buvo savaime aiški aksijoma. Pirmas, kuris paabejojo šitos ak- 
sijomos tikrumu, buvo Rousseau“. Kai Rousseau paskelbė, kad 
visa yra gera, kas išeina iš Kūrėjo rankų, ir visa genda žmogaus 
rankose, jis tuo pačiu paskelbė ir savotiškas pažiūras į kultūrą. 
Jeigu kultūra yra žmogaus kūryba ir jeigu šita kūryba gadina 
prigimtį, savaime aišku, kad ji liečia tik prigimties paviršių, kad 
ji suima gyvybe plazdančią gamtą į tam tikras formas, į tam. 
tikrus rėmus, šitą gyvybę sustingdo ir tuo pačiu iškreipia pačią 
josios esmę. Rousseau kultūros filosofijoje kultūra yra toks da- 
lykas, kuris nesiekia daikto gelmių, bet lieka prikibęs tik jojo pa- 
viršiuje. Kultūra Rousseau filosofijoje yra svetimas gamtai pra- 
das. Kultūrinės formos yra tik išviršinės manieros, tik išvirši- 
niai pavidalai, tik išviršinė daiktų arba žmonių organizacija. 
Pasilikdamos paviršiuje ir sykiu versdamos prigimtį prisitaikyti 
prie jų reikalavimų, šitos formos ir manieros susikerta su gyva 
gamta, kuri niekados nėra sustingusi ir statinė. Tuo tarpu tokios 
paviršutiniškos kultūrinės formos neišvengiamai sustingsta ir 
suakmenėja. Jų gyvenimas yra labai trumpas, o mirusios jos 
nebegali patenkinti išvidinio gyvos gamtos veržimosi. Čia todėl 
ir atsiranda tragiškas konfliktas tarp prigimties ir kultūros. 
Žmogus, palaikydamas šitame konflikte kultūros pusę, pasida- 
ro didelis gamtos priešas. 

Šitą gilų gamtos ir kultūros priešingumą Rousseau išsprendė 
labai savotiškai: jis padarė kultūrą gamtos pagelbininke. Jis 
paneigė savarankišką kūrybinį kultūros pobūdį, paneigė kul- 
tūros kūrėjui teisę kištis į išvidinį gamtos išsivystymą ir jį tvar- 
kyti pagal savo idejas. Žmogus, kaip kultūros kūrėjas ir josios 
atstovas, galįs prigimčiai fik pagelbėti, saugodamas ją nuo 
kenksmingų veiksnių. (Gamta visados einanti geru keliu. Jai 
kliudo ir ją iškreipia tik kokio nors išviršinio dalyko įsikišimas. 
Jeigu tas žmogus nori, kad jo kūryba susiderintų su išvidiniu 
gamtos ritmu, jis turi atsisakyti nuo bet kurios pozityvios įta- 
kos gamtai. Visa kultūros prasmė, pasak Rousseau, išsisemia 
pagalba gamtai. (Gamta yra aukščiausias gyvenimo laipsnis, o 
kultūra yra tik gamtos tarnaitė. 


7. Aiškumo dėliai čia tenka kiek pakartoti Rousseau pažiūros į kul- 
tūrą, kurios buvo išdėstytos pirmame skyriuje. 

Iš tikro, Rousseau yra teisingai pastebėjęs, kad kai kultūra 
tampa tik išviršinėmis manieromis, ji sukausto gamtą ir ją nu- 
žudo. Gamta nepakenčia, kad jai būtų uždėtos formos iš viršaus. 
Kiekvienas išviršinis žmogaus veikimas, jeigu jis nesiekia daik- 
to gelmių, yra šitam daiktui priešingas. Čia Rousseau gali būti 
visai pateisintas. Bet kai jis visą žmogiškąją kūrybą nori pa- 
daryti tik paviršutiniška, kai jis sako, kad kultūra visados lie- 
kanti tik gamtos paviršiuje, jis tikrą kultūrą sukeičia su pseu- 
dokultūra. Pseudokultūros vyravimas Rousseau laikais jį kaip 
tik ir pastūmėjo nepasitikėti žmogiškąja kūryba apskritai. Bet 
tai yra kaltė jo laikų, o ne kultūros apskritai. 

Savo esmėje kultūra niekados negali būti tik paviršutiniškas 
gamtai dalykas jau tik dėl to, kad iš žmogaus dvasios kyla ly- 
tys, kurios apipavidalina gamtinius dalykus. Šitos lytys siekia 
pačias gamtos gelmes. Paviršutiniškas daikto apdailinimas ir 
kūrybinis jo apipavidalinimas yra iš esmės skirtingi dalykai. 
Tų skirtumas yra tas, kad apdailinimas paliečia tik daikto pavir- 
šių, kad jo suteiktos lytys yra ne tik atsitiktinės, bet sykiu ir sve- 
timos. Tuo tarpu kūrybinės lytys yra daiktui savos, nes jos yra 
ne kas kita, kaip substancijalinių gamtos lyčių pratęsimas. Žmo- 
giškoji kūryba negali sukurti jokios substancijalinės lyties. Bet 
ji gali gamtos lytis pratęsti. Ji sugeba atsiremti į tai, kas gam- 
tos yra sukurta, ir šitą gamtinę kūrybą pastūmėti į naują, jau 
aukštesnį, tarpsnį. Kultūra neįneša į gamtą nieko svetimo, nieko, 
kas gamtai būtų priešinga, kas iškreiptų josios esmę ir kas susi- 
kirstų su idealiniais josios giliausio principo reikalavimais. 
„Mes įdvasiname visą gamtą, sako O. Braunas. Dvasia esti gam- 
toje objektyvuojama. Ir vis dėlto mes neįnešame į pasaulį nieko 
svetimo, bet tik atskleidžiame dvasinį visos būties branduolį'S. 

Ir šitame pasaulio branduolio atskleidime kaip tik ir glūdi 
giliausia kultūrinės kūrybos esmė. Kultūrinis veikimas apsi- 
reiškia įvairiais pavidalais. Jis yra ir gamtos formavimas, ir 
idejos realizavimas, ir vertybių įkūnijimas, ir dvasios objektyva- 
vimas. Bet savo gelmių jis pasiekia tik paskutiniame savo pavi- 
dale: būties gelmių atskleidime, atskleidime dvasinio būties 
principo. Kultūrinė kūryba nepasilieka gamtos paviršiuje, kaip 
norėjo įrodinėti Rousseau. Iš sykio atrodo, kad žmogus savo 
veiksmais paliečia tik pasaulio periferiją. Bet tikrumoje žmo- 


S. op. cit. 195 p. 

gaus kūryba siekia daug giliau. Žmogaus dvasia savo veikimu 
leidžiasi ligi pat pasaulio dugno. „Žmogus, sako O. Braunas, 
kultūros vyksme išvysto metafizinę pasaulio esmę. Jis atsklei- 
džia naujos tikrovės karaliją ir savo kūryba ją konkrečiai stato“?. 
Šita prasme ir Euckenas yra pasakęs, kad kultūra yra „ne tik 
grynas žmogaus veikalas, bet sykiu ir tikrovės gelmių atsklei- 
dimas“10. Kultūra nėra tik priedas prie gamtos prirengtų daly- 
kų, bet šitų dalykų esmės suvokimas ir giliausio jų principo iš- 
kėlimas. Tai, kas gamtoje glūdėjo tik galimybėje, visa tai kul- 
tūra pašaukia į realybę, pašaukia iš gamtos gelmių, Foersterio 
žodžiais tariant, iš „motinų karalystės“. Tai, ką Schopenhaueris 
yra pasakęs apie menininką, tinka ir kiekvienam kultūros kūrė- 
jui ir apskritai visai kultūrinei kūrybai. „Dailininkas, sako 
Schopenhaueris, supranta pasislėpusius ir nežymius gamtos su- 
manymus; jis kalba aiškiai ir ligi galo tai, ką gamta temikčioja. 
Todėl gamtos grožį, kuris jai nevyksta tūkstančius kartų, jis iš- 
kala kietame marmore ir pastatęs prieš ją, tartum sako: juk to 
norėjai, ar netiesa? Menininkas ima iš gamtos lūpų neištartą 
žodį; jis duoda daugiau, negu ji sako“1!. 

Rickertas, kaip buvo minėta, gamtinį ir kultūrinį dalyką ski- 
ria tuo atžvilgiu, kiek jie turi savyje vertės. Gamtinis daiktas 
Rickertui yra tas, kuris vertybių savyje neturi, o kultūrinis yra 
tas, kuris vertybių turi, kuris yra vertybingas. Jeigu apskritai 
imant šita Rickerto norma ir negalima taikinti tikram gamtos ir 
kultūros santykiui, tai vis dėlto ji turi gilios prasmės. Gamti- 
niuose dalykuose gali būti vertybių. Bet šitos vertybės čia yra 
tik užuomazginės, tik vertybių pradmens, kurie reikalauja iš- 
vystomi ir ištobulinami. Kultūros kūrinys, palygintas su gamtos 
padaru, visados yra geresnio vertingumo. Vertybių sritis yra 
idejų sritis, o idejų sritis yra kultūros sritis. 

Vertybė visados turi ontologinį pagrindą. Vertybė yra gė- 
rybė santykyje su subjektu. Todėl vertybės pagrindas visados 
yra objektyvus daikto gerumas arba daikto gėris, vadinasi, 
daikto būtis, nes ens et bonum convertuntur. Daiktas tiek yra 
geras, kiek jis turi būties. Tuo pačiu daiktas yra tiek vertingas, 


9. op. cit. 118 p. 

10, Geistesprobleme und Lebensfragen, 171 p. Leipzig Reclam. 

11, Cit. Fr. W. Forster, Kristus ir žmogaus gyvenimas, 21 pusl. Kau- 
nas. 1931. 

kiek jis turi būties. Daikto vertingumo laipsnis priklauso nuo jo 
būties laipsnio. Jeigu tad kultūra didina daiktų vertingumą, ji 
didina daikto gerumą, o tuo pačiu ji didina ir daikto būtį. Kul- 
tūrinis kūrinys yra ne tik vertingesnis už gamtinį padarą, bet 
sykiu ir tobulesnis pačiose savo gelmėse, ir dėl to vertingesnis, 
kad tobulesnis. Šiuo atžvilgiu kultūrinė kūryba apsireiškia, kaip 
pačios daikto būties patobulinimas, daikto pakėlimas į aukštesnį 
būties laipsnį, daikto būties padidinimas. Tai yra visiškai kitoks 
kultūros supratimas, negu jis yra Rousseau kultūros filosofijo- 
je. Čia kultūra nėra tik gamtos pagalbininkė, bet gamtos for- 
muotoja, josios apipavidalintoja ir josios gelmių tobulintoja. Kai 
Rousseau užgynė kultūrai brautis į gamtos gelmes, jis tuo pa- 
čiu paneigė patį giliausią ir patį esmiškiausią kultūros uždavinį. 
Kultūra nustotų savo prasmės ir aukšto savo paskyrimo, jeigu 
ji liktų tik gamtos paviršiuje ir jeigu josios veikimas nebūtų 
susijęs su daikto gelmėmis, su pačia daikto būtimi. 

Kultūros kūriniai todėl turi daugiau būties, negu gamtos 
kūriniai. Kultūrinės vertybės yra tobulesnės, negu gamtos ver- 
tybės. Mokslo sistemos turi savyje daugiau tiesos, negu 
daiktai, į kuriuos šitos sistemos atsiremia. Menas turi savyje 
daugiau grožio, negu gamta. Apie gamtos dorumą ar šventumą 
negalima nė kalbėti, nes šitos vertybės yra specijalios asmens 
vertybės ir todėl gali būti randamos tik kultūroje. Kultūra ne 
tik padidina tas vertybes, kurios yra gamtoje, bet prideda visai 
naujų vertybių, kaip dorumas ir šventumas.Realus saulės tekė- 
jimas yra gamtinis dalykas, ir jis netobulina pasaulio, nes jis 
yra tik gamtos padaras. Jame nėra dvasios, nėra žmogiškųjų 
pradų. Gamtos vyksmas visados eina tuo pačiu keliu, tuo pa- 
čiu būdu ir todėl nedaro būčiai tobulinančios įtakos. Tuo tarpu 
menininkas, perkeldamas į drobę šitą amžiną saulės tekėjimą 
arba josios nusileidimą, sykiu įdeda į savo kūrinį žmogiškosios 
dvasios. Paveiksle gyvena ne tik gamta, bet sykiu ir žmogaus 
dvasia. Ir šitasai dvasios gyvenimas kultūros kūriniuose kaip 
tik padaro, kad, kaip sako G. Simmelis „pasaulis mums atrodo 
vertesnis savo egzistencijos, artimesnis savo prasmei, kai kiek- 
vienos vertybės šaltinis siela esti įliejama į tokius, jau objek- 
tyviam pasauliui priklausančius, pavidalus'12. Dvasios apsigy- 
venimas objektyvuotuose žmogaus kūriniuose pakelia šituos kūri- 


12, Philosophische Kultur, 255 p. Leipzig 1911. 


14 209 


nius į aukštesnį tobulumo laipsnį, negu toji gamtinė medžiaga, 
su kuria dvasia susijungė. Kaip žmogaus kūnas, savo esme pri- 
klausydamas gamtinei sričiai, per sielos gyvenimą pasidaro sa- 
votiškai iškeltas iš gamtos ir net pašvęstas (čia yra pagrindas 
draudimų kūnus valgyti, deginti arba šiaip negerbti), taip yra 
ir su kiekvienu gamtiniu dalyku, kuriame objektyvūojasi žmo- 
gaus dvasia. Kultūrinės kūrybos kūriniai yra pašvęsti žmogaus 
dvasios buvimu. Kiekvienas kultūrinių gėrybių naikinimas yra 
barbariškas žygis, kuris atskleidžia ne tik žmogaus sielos suny- 
kimą, bet ir apskritai žmogaus grįžimą į gamtos gyvenimą. 
Kalbant apie kūrybą, kaip apie gamtos sudvasinimą, buvo 
minėta, kad kūrybos vyksmas yra dvasios sričių plėtimas pa- 
saulio gyvenime ir todėl turi kosminės reikšmės. Čia mums rei- 
kia šitą kosminę kultūrinės kūrybos reikšmę arčiau apibrėžti. 
O. Braunas yra pasakęs, kad „visuose aukščiausiuose evoliu- 
cijos punktuose žmonijos didžiosios dvasios atstovavo nuomonei, 
kad mūsų kūrybos reikšmė netelpa žmonijoje, kad ji turi le- 
miamos reikšmės metafizinei būčiai“13. Tai reiškia, kad kultū- 
rinė kūryba yra vykdoma ne tiek žmogaus reikalams, ne tiek 
jojo gerovei, jojo laimei, kiek pasaulio reikalams, kosminei bū- 
čiai didinti ir dieviškajai kūrybai atbaigti. Kultūrinis žmogaus 
nusiteikimas, nusiteikimas imtis kūrybos nėra utilitaristinis. Is- 
torinio materijalizmo tvirtinimas, kad žmogiškoji kūryba yra 
naudos pagimdyta, yra nesusipratimas. Kūryba naudos ne- 
duoda: ji josios reikalauja. Kurti dėl naudos galima tik pa- 
krikusios ir nudvasėjusios civilizacijos metu. Bet tada ir pati 
kūryba praranda kūrybinį savo pobūdį. Žlungančios civiliza- 
cijos metu žmogaus veikimas praranda originalumo žymę ir 
virsta tik senų elementų kaitaliojimu. (Galima sustikti su E. 
Sprangeriu, kad „giliausios pasaulio paslaptys prasideda duo- 
nos paslaptyje“.!4 Gyvybės išlaikymas yra būtina sąlyga aukš- 
tesnėms vertybėms realizuoti. Ir kol kultūra yra dar jauna, kol 
josios grumtynės su gamta yra dar labai sunkios, tol gali atro- 
dyti, kad žmogiškoji kūryba yra ne kas kita, kaip kova už 
duoną. Bet net ir šitose jaunose kultūrose akylus žvilgis gali 
lengvai pastebėti idealinį kūrybos pobūdį. Žmogaus veikimas 
dėl duonos yra tik ten, kur jis nedaro pažangos, nes sykį pa- 


13, op. cit. 121 p. 
14, Lebensformen, 155 p. 

siekta duona jokio didesnio progreso nereikalauja. Bet visur 
ten, kur kultūra žengia pirmyn, visur ji yra kuriama dėl idejinių 
motyvų. Kultūros išsivystymas ir begalinis jos noras žengti į 
nežinomas sritis yra aiškiausias josios ideališkumo liudytojas. 
Šita prasme ir Euckenas sako, kad „kultūros siekimas yra dalis 
kosminio judėjimo“, kad „kultūrinis darbas turi metafizinį pa- 
grindą“./5 Kultūrinis žmogaus nusiteikimas kyla iš giliausio 
paskyrimo apvaldyti pasaulį ir jį perkeisti pagal idealinę jo esmę. 
Kiekvienas utilitaristinis kultūrinės kūrybos supratimas iškrei- 
pia pačią kultūros prigimtį. Ant utilitarizmo pagrindų negalima 
sukurti jokios bent kiek gilesnės kultūros filosofijos. 


„Kūrybinis žmogaus aktas, sako Berdiajevas, gamtoje turi 
kosmogoninę reikšmę ir reiškia naują kosminio gyvenimo 
tarpsnį“.!5 Tai yra gili tiesa. Pasaulio būtis nėra baigta. Ši 
dalyką mes laikome pagrindine kūrybos buvimo prielaida, be 
kurios jokia kūryba būtų negalima ir neprasminga. Pasaulio 
būtis kiekvieną momentą kyla iš nebūties kūrybiniu žmogaus 
arba Dievo veikimu. Dievo atveju šitoji kūryba dabar yra va- 
dinama Apvaizda. Žmogaus atveju šitoji pasaulio būtį kildi- 
nančioji kūryba yra kuliūra. Apvaizda ir kultūra yra du kūry- 
biniai aktai, kurie nuolatos gimdo pasaulį iš nebūties. Pasaulis 
nuolatos gema iš žmogaus ir iš Dievo dvasios. Štai kodėl tasai 
pirmykštis kosmogoninis tarpsnis, kurio metu atsirado pasaulis, 
nėra pasibaigęs. Jis trunka ir šiandien. Ir šiandien pasaulis 
kyla. Ir šiandien jo būtis nuolatos tobulėja, ir jo pavidalai nuo- 
latos išsivysto. 


Vis dėlto žmogaus dvasios įsikišimas į pasaulio atsiradimą 
sudaro kosmogoniniame tarpsnyje visai naują epochą. Kai pa- 
saulis buvo kuriamas tik Dievo ir evoliucijos jėgų, jis dvasios 
siekė ir josios troško, nes dvasia yra visos gamtos pirmavaizdis. 
Bet kai šitoji dvasia buvo sutverta ir kai ji pati pradėjo pasaulį 
formuoti, pasaulis, vaizdingai kalbant, pajautė, kad jis paregėjo 
tai, ko troško, kad jis, paregėjo savo išganymą. Dvasios atėji- 
mas i pasaulį gamtai reiškė tą patį, ką Dievo atėjimas žmogui. 
Kaip Dievas išvadavo žmogų iš jo suskilimo, iš jo pasivergimo 
žemesnėms galioms, taip dvasia turi išvaduoti pasaulį iš tų ken- 


15, Geistesprobleme und Lebensfragen, 171 p. 
15. De la destination de Yhomme, 68 p. 

tėjimų, apie kuriuos kalba šv. Povilas, kad „visas sutvėrimas 
dejuoja ir kenčia skausmus ligi šioliai“. Dievas yra dvasios 
Atpirkėjas, dvasia yra gamtos atpirkėja ir išganytoja. Dvasios 
įsikišimas į gamtos gyvenimą, dvasios kūrybiniai žygiai yra ne 
kas kita, kaip gamtos laisvinimas iš josios pačios ir gamtos kei- 
timas pagal dvasios esmę. Dėl to kiek gamta ligi dvasios arba 
ligi kultūros pradžios rengėsi dvasios žygiams, tiek dabar ji ši- 
tuos žygius priima ir juose dalyvauja. Kultūros pradžia yra 
sykiu pradžia naujo kosmogoninio tarpsnio, kuris reiškia pasku- 
tinį tarpsnį, nes po dvasios veikimo gali prasidėti tik atbaigia- 
masis Dievo veikimas. Šita prasme W. Saueris ir sako, kad 
„metafiziškai kultūra stovi pasaulio viduryje. Pradžioje stovi 
gyvenimas, pabaigoje — amžinybė. Tarp abiejų antipodų vyksta 
kultūra. Ji suriša gyvenimą ir amžinybę. Kultūra gyvenimą 
perveda į amžinybę. Ji gyvenimą paverčia amžinu gyvenimu, 
nes visos kultūrinės vertybės, kurios yra gyvenime sukuriamos, 
pereina į amžinybę“.17 

Sauerio mintis yra labai prasminga ir sykiu nevisai aiški. 
Ja, gal visai nesąmoningai, yra paaiškinęs O. Spannas savo is- 
torijos filosofijoje.!S Ten jis yra pasakęs, kad istorija baigiasi 
visur ir visada, kad istorijos galas nėra staigus, bet nuolatinis, 
kad gyvenimo perėjimas į amžinybę vyksta nuolatos. Kai tik 
kuri nors gyvenimo sritis arba kuri nors vertybė pasiekia galu- 
tinį — bent prigimtojoje mūsų tikrovėje — tobulumą, ji savaime 
iškyla aukščiau laiko ir jai istorija jau yra baigta. Kas savo 
srityje tiek iškilo ir tiek sutapo su savo pirmavaizdžiu, kad ne- 
gali būti istorijos vyksme pralenkiamas, tas tuojau pasidaro 
neistorinis, vadinasi nekintąs ir neišsivystąs. Homero Odiseja 
ir Ilijada yra neistorinės. Jo veikalai yra iškilę aukščiau laiko. 
Jiems istorija jau yra baigta. Tas pat yra ir su visais didelių 
genijų veikalais. Genijų kūryba stovi ant ribos tarp laiko ir 
amžinybės. Genijų kūryboje gamtos sudvasinimas pasiekia 
aukščiausią laipsnį. Žmogus čia nieko tobulesnio nebegali pa- 
siekti. Po genijaus gali eiti tik Dievas. Štai kodėl genijų vei- 
kalai iškyla aukščiau laiko ir pereina į amžinybę. Už genijų 
veikimo prasideda Absoliutinio Kūrėjo veikimas, kuris atbaigia 
tai, kas žmogaus buvo nepajėgta. (Gamtos ilgesys siekia geni- 


17, Lehrbuch der Rechts — und Sozialphilosophie, 114 p. 
15. Plg. Geschichtsphilosophie, 444—448 p. 

jaus ir per genijų Dievo. Kosmogoninis tarpsnis prigimtojoje 
tikrovėje baigiasi genijaus veikimu. 

Pasaulio sudvasinimas eina per žmogų. (Gamta ilgisi dvasios 
veikimo ir šitame veikime pakyla į aukštesnes būties sritis. Dva- 
sia yra materijalinio pasaulio išganytoja. Bet užtat dvasia ir yra 
atsakinga už pasaulio likimą. Kultūra, kaip matėme, atskleidžia 
ir išvysto pasaulio esmę. Todėl, kaip teisingai sako Braunas, 
„žmogaus veikimas turi ne tik imanentinės reikšmės, kurdamas 
žmonijai tiesos, gėrio ir grožio karaliją, bet jis yra ir transcen- 
dentinės reikšmės: antžmogiškoji tikrovė į tikrą buvimą išeina 
tik per žmogų, be žmogaus ji turėtų tik paslėptą buvimą“ .19 
Išvystydamas savo mintį, Braunas sako toliau: „Žmogus tuo 
būdu įgyja visus viršijančią vietą, bet sykiu jis yra ir labiausiai 
atsakingas. Nuo jo kūrybos pasidaro priklausomas pasaulio 
vyksmas. Šita mintimi žmogus turi persunkti visus savo veiks- 
mus“.20 Pasaulio likimas todėl yra mūsų rankose. Ar mes jį 
privesime prie jo pasiilgto ir siekiamo pirmavaizdžio, ar atitolin- 
sime, tai priklausys nuo mūsų pačių. Ar žmogus bus Dievo 
bendradarbis ir dieviškosios kūrybos tęsėjas? — Štai sunkiau- 
sias ir sykiu tragiškiausias klausimas. Nuo jo priklauso ne tik 
žmogaus, bet ir viso kosmo likimas. Apreiškimas mums aiškiai 
sako, kad nevisi žmonės į šį klausimą atsako teigiamai. Apo- 
kalipsėje yra vaizduojami žmonės, kurie „pagadino žemę“. 
Žmogus, pirmykšte nuodėme atsisakęs savo paskyrimo, vėliau 
kultūrinėmis pastangomis stengiasi atitaisyti šitą klaidą. Bet 
gali būti ir taip, kad kūrybines savo pastangas žmogus panau- 
doja pirmykštei savo klaidai padidinti, jai pabrėžti ir išvystyti. 
Tuomet mes turime jau demonišką užsispyrimą ir demonišką 
kūrybą, kuri iš esmės priešinasi dieviškajai kūrybai ir kuri tikru- 
moje yra ne kūryba, tik pasaulio gadinimas. Štai kodėl tie Apo- 
kalipsės minimi žemės gadintojai yra Avinėlio priešininkai. Jie 
davė neigiamą atsakymą, jie atsisakė tęsti dieviškąją kūrybą ir 
savo dvasios pastangomis išganyti gamtą. Tai yra tragiškas 
atsisakymas, nes čia žmogus sueina į konfliktą ne tik su Abso- 
liutiniu Kūrėju, bet ir su savimi pačiu. Bet žmogaus laisvė yra 
tokia neribota, kad šitą neigiamąjį atsakymą žmogus gali duoti 
ir faktiškai nevienas duoda. Kūryba negali būti prievartos da- 


19, Grundriss einer Philosophie des Schaffens... 118 p. 
20. op. cit. 122 p. 

lykas. Kurti niekas negali žmogaus priversti net nė pats Die- 
vas. Žmogus yra atsakingas už pasaulio likimą ir šitą savo at- 
sakingumą jis gali patenkinti arba nepatenkinti. Jis gali rengti 
sąlygas naujam dangui ir naujai žemei, bet jis taip pat gali šitą 
žemę gadinti. Prigimtoji tikrovė ir visas kultūros vyksmas yra 
kova tarp tikrų kūrėjų ir kosmo gadintojų. Šita kova dabar yra 
paslėpta. Ji vyksta būties gelmėse. Bet laikų pabaigoje ji išeis 
aikštėn, ir tada žmogus parodys visą savo tragiką ir visą savo 
palaimą. 

"Teol. - Filosofijos Fakulteto leidiniai 


KPosBAGUuk*WBNA 


I. Knygos 
„P. Malakauskis, Moterystės teisės,? Kaunas 1932, 511, 7 lit. 
„ P. Būčys, Teologijos enciklopedijos kursas, Marijampolė 1925 (nebėra). 
J. Eretas, Henrich Seūse, Kaunas 1929, 64, 1 lit. 
„ J. Eretas, Meister Eckehart, Kaunas 1930, 146, 2 lit. 
„J. Eretas, Jonas Tauleris, Kaunas 1930, 128, 2 lit. 
„J. Grinius, O. V. Milašius — poetas, Kaunas 1930, 196, 3 lit. 50 cent. 
„ Pr. Kuraitis, Pagrindiniai gnoseologijos klausimai, Kaunas 1930, 104, 2 lit. 
P. Malakauskis, Viešosios bažnytinės teisės, Kaunas 1931, 268, 3 lit. 50 cent. 
„ Ant. Maliauskis, Teodiceja, Kaunas 1931, 180, 2 lit. 50 cent. 
„ J. Eretas, Vokiečių literatūros istorija, Kaunas 1931, 250, 5 lit. 50 cent. 
„Pr. Venckus, Fundamentalinės teologijos paskaitos (įvadas), Kaunas 19832, 40, 


50 cent.; Fundamentalinės teologijos paskaitos, Kaunas 1031, I dal. 192, 3 lit.; 
Kaunas 1935, IV dal. 84, 1 lit. 50 cent. 
„ Pr. Kuraitis, Ontologija, Kaunas 1931, I 207, 4 lit.; Kaunas 1933, II 168, 3 lit. 
13. P. Malakauskis, Bažnytinių teisių šaltiniai, Kaunas 1931, 117, 2 lit. 
„ J. Grinius, Putino lirika, Kaunas 1932, 108, 1 lit. 50 cent. 
15.-P. Malakauskis, Bažnytinės teisės (įvadas), Kaunas 1932, 120, 2 lit. 
„J. Eretas, Goethe, Kaunas, 1933, 268, 5 lit. 
P. Malakauskis, Baudžiamosios teisės,? Kaunas 1934, 335, 5 lit. 
„ P. Malakauskis, Prigimtinė teisė, Kaunas 1935, 160. 
Z. Ivinskis, Lietuvos prekyba su Prūsais, Kaunas 1934, I dal. 208, 4 lit. 50 cent, 
„ St. Šalkauskis, Įvedamoji pedagogikos dalis, Kaunas 1935, 53, 2 lit. 
. St. Gruodis, Negimusios gyvybės panaikinimas, Kaunas 1935, 130, 3 lit. 
„ Ant. Maliauskis, Etika, Kaunas 1935, I dal. 192, 4 lit. 
23. Ant. Maceina, Kultūros Filosofijos Įvadas, Kaunas 1936, 224 psl. 


II. Žurnalai 


1. „Soter“ (religijos mokslų žurnalas) : 2. „Logos“ (filosofijos žurnalas): 
1924 m. — 2,50 lit. 1(1932) — 2 lit. 1922 m. — 2 lit. 1931 m. — 2 lit. 
1925 ,„ — 4— „ 2(1932) — 2 3 1823-,, —.2 +, 1932 „— 2, 
1926 ,„ — 2— „ 1(1933) — 1,50 ,, 1924 „— 2, 1988 „—2 „| 
1927 , — 83— „ 2(1933) — 2— „ 19255 „ — 3 , 1(1984) ,— 2 „ 
1928 , — 4— „ 1(1934) — 2— „ 19286 , — 5, 2(194) „—2 „ 
1929 „ — 4— „ 2(1934) — 2— „ 1927, — 383, 1(1985) „,—3 „ 
1930, — 2,50 ,, 1(1935) — 3— „ 1928 ,„ — 3, 2(1935) ,— 3 „ 

1(1931) ,, — 2,50 „ 2(1935) — 3— „ 1929 „ — 3, 

2(1931) , — 2,50 „ 1(1936) — 3— „ 1930 „ — 39, 


8. „Athenaeum“ (kalbos, literatūros ir istorijos žurnalas) 


Visų Teol.-Filosofijos Fakulteto leidinių komisijonierius yra Šv. Kazimiero Drau- 


gijos Centrinis Knygynas Kaune. 


